
Prológ
Toulouse, Francúzsko 10. apríla 1814
TÁ SCÉNA bola mužovi, ktorý ju pozoroval, až pridobre známa. Na základe dlhoročných skúseností vedel, že medzi bojiskami nie je veľký rozdiel, aspoň keď je po boji.
Dym z ťažkých diel a tisícov muškiet a pušiek sa začínal rozplývať a pomaly sa ukazovalo, ako sa víťazné britské a spojenecké vojská usadzujú na dobytých pozíciách pozdĺž pohoria Calvinet na východ od mesta a obracajú veľké zbrane na samotné mesto Toulouse, do ktorého sa stiahlo francúzske vojsko pod Soultovým velením. Ale štipľavý zápach sa naďalej vznášal vo vzduchu spolu so zápachom prachu, blata, krvi a koni. Napriek všadeprítomnému hluku – hlasom vykrikujúcim povely, erdžiacim koňom, rinčiacim mečom, hrkotajúcim kolesám prevládol zvyčajný dojem neprirodzeného ticha po tom, čo doznelo hromové dunenie zbraní. Zem bola posiata mŕtvymi a ranenými.
Voči tomu pohľadu sa citlivé zmysly plukovníka lorda Aidana Bedwyna nikdy celkom neobrnili. Vysokého a mocne stavaného plukovníka s tmavou pleťou, orlím nosom a žulovou tvárou sa mnohí báli. Ale po bitke si vždy našiel čas, aby sa prešiel po bojisku a bez slova sa díval na mŕtvych zo svojho bataliónu, a vždy keď mohol, poskytol útechu zraneným.
S pevne zovretými perami hľadel tmavými nepreniknuteľnými očami na jednu konkrétnu nehybnú kôpku. Ruky mal spojené za chrbtom a po boku sa mu hompáľal veľký meč, ktorý ešte nestihol očistiť a zastrčiť do pošvy.
„Dôstojník,“ povedal a krátko kývol na červenú šerpu. Muž, ktorý ju mal na tele, ležal tvárou k zemi s roztiahnutými rukami a celý pokrivený po páde z koňa. „Kto je to?“

Jeho pobočník sa sklonil a otočil mŕtveho dôstojníka na chrbát.
Mŕtvy muž otvoril oči.
„Kapitán Morris,“ ozval sa plukovník, „zasiahli vás. Pošlite sem nosidlá, Rawlings. A to bez meškania.“

„Nie,“ povedal kapitán slabým hlasom. „Mne už niet pomoci, pane.“

Jeho veliaci dôstojník sa s ním nehádal. Rukou naznačil pobočníkovi, aby zostal, a naďalej hľadel na umierajúceho muža, ktorého červený kabát bol presiaknutý ešte tmavšou červeňou. Zostávalo mu už nanajvýš pár minút života.
„Čo môžem pre vás urobiť?“ spýtal sa plukovník. „Dám vám priniesť pohár vody?“

„Láskavosť. Sľub.“ Kapitán Morris zatvoril pergamenové viečka pohasínajúcich očí a plukovník si chvíľu myslel, že už skonal. Klesol na koleno vedľa neho a odtisol meč nabok. Ale viečka sa zachveli a znova pootvorili. „Čosi mi dlhujete, pane. Aj keď som povedal, že to nikdy nebudem vymáhať.“ Hovoril veľmi slabým hlasom a pohľad mal nezaostrený.
„Ale prisahal som, že ten dlh aj tak splatím.“ Plukovník Bedwyn sa naklonil nad neho, aby lepšie počul. „Povedzte, čo môžem pre vás urobiť.“

Kapitán Morris, vtedy ešte poručík, pred dvoma rokmi v bitke pri Salamance zachránil plukovníkovi život, keď pod ním zastrelili koňa a zozadu sa naňho vrhol útočník, zatiaľ čo on sa zúrivo oháňal mečom vpredu. Poručík zabil druhého útočníka, potom zoskočil z koňa a prenechal ho svojmu veliacemu dôstojníkovi. V ďalšom boji bol vážne zranený, ale po boji mu udelili titul kapitána, ktorý si nemohol dovoliť kúpiť. V tom čase trval na tom, že plukovník Bedwyn mu nie je ničím zaviazaný a že v boji je povinnosťou každého vojaka kryť chrbát svojim spolubojovníkom, najmä nadriadeným dôstojníkom. Samozrejme, mal pravdu, ale jeho plukovník nikdy nezabudol na svoj záväzok.
„Mám sestru,“ zašepkal kapitán so zatvorenými očami. „Doručte jej tú správu.“

„Doručím jej ju osobne,“ ubezpečil ho plukovník. „Oznámim jej, že vaše posledné myšlienky patrili jej.“

„Nedovoľte jej, aby smútila.“ Muž teraz dýchal sťažka a pomaly. „Už zažila smútku práve dosť. Povedzte jej, že nesmie chodiť v čiernom. Je to moje posledné želanie.“

„Poviem jej to.“

„Sľúbte mi to…“ Hlas zanikol. Ale ešte vždy si muža celkom nevzala smrť. Zrazu do široka otvoril oči, akosi zozbieral silu, aby sa dotkol plukovníkovej ruky smrteľne studenými prstami, a prehovoril s naliehavosťou, akú môže vyvolať iba bezprostredne hroziaca smrť.
„Sľúbte mi, že ju budete ochraňovať,“ zašepkal. Prstami chabo zovrel plukovníkovu ruku. „Sľúbte mi to. Nech sa deje čokoľvek.“

„Sľubujem.“ Plukovník sa k nemu naklonil bližšie v nádeji, že jeho oči a hlas preniknú cez opar smrti obklopujúci umierajúceho. „Prisahám na svoju česť.“

Pri tých slovách kapitán vydýchol naposledy. Plukovník Morrisovi zatlačil oči a ešte jednu – dve minúty zostal kľačať, akoby sa modlil, hoci v skutočnosti uvažoval nad sľubom, ktorý práve dal kapitánovi Morrisovi. Sľúbil, že osobne oznámi správu o jeho smrti slečne Morrisovej, hoci netušil, kto to je alebo kde žije. Sľúbil, že jej oznámi jeho posledné želanie, aby za ním nenosila smútok.
A prisahal na svoju česť, že ju bude chrániť. Pred čím – alebo pred kým –, to netušil.
Nech sa deje Čokoľvek.
Ozvena posledných štyroch slov umierajúceho mu znela v ušiach. Čo to môže znamenať? K čomu sa vlastne zaviazal?
Nech sa deje čokoľvek.

Anglicko 1814
CEZ LESY na západnej strane parku ringwoodskeho panstva v oxfordskom grófstve sa tiahlo úzke zarastené údolie. Vody potoka žblnkotajúceho po kamenistom dne ústili do rieky, ktorá ohraničovala park a pretekala cez neďalekú dedinku Heybridge. Údolie bolo vždy pekné a akoby chránené pred okolitým svetom. V toto májové ráno však bolo také krásne, až to človeku vyrážalo dych. Hrejivé lúče jarného slnka vylákali zvončeky, ktoré zvyčajne kvitli až v júni. V plnom kvete boli aj azalky, takže zvažujúce sa brehy boli vystlané modro-ružovým kobercom. Žiarivé lúče prenikali cez tmavé vetvy vysokých cyprusov, posievali zem škvrnami svetla a iskrili v žblnkotajúcej vode potoka.
Eve Morrisová stála po kolená medzi zvončekmi. Usúdila, že také krásne ráno nemôže stráviť pri bežných činnostiach v dome, na farme alebo v dedine. Zvončeky kvitli tak krátko a na jar ich vždy rada trhala do váz v dome. Nebola sama. Presvedčila svoju guvernantku Thelmu Riceovú, aby zrušila niekoľko vyučovacích hodín a vzala svoje dve žiačky a malého synčeka, nech si natrhajú kvety. Prišla dokonca aj teta Mari, hoci mala artritídu v kolenách a problémy s dýchaním. V skutočnosti to bol jej nápad, aby si vonku urobili improvizovaný piknik. Teraz sedela na pevnej stoličke, ktorú jej priniesol Charlie, a po boku sa jej vynímal veľký košík plný jedla a pitia.
Eve sa vystrela, aby si narovnala chrbát. V košíku, ktorý jej visel na predlaktí, sa jej vŕšila kopa kvetov s dlhými stonkami. Voľnou rukou si pevnejšie pritlačila na hlavu starý plochý slamený klobúk, i keď ho mala uviazaný pod bradou širokou sivou stuhou, ktorá lemovala aj dienko. Stuha ladila s jej jednoduchými bavlnenými šatami so zvýšeným pásom a krátkymi rukávmi, ako stvorenými na predpoludňajší výlet do prírody, keď dáma neočakáva návštevu. Opájala sa príjemným pocitom blaha. Pred ňou bolo celé leto, ktoré prvý raz po rokoch nekazila úzkosť. Teda, takmer nekazila. Samozrejme, že si kládla otázku, prečo sa John ešte nevracia. Predpokladal, že príde v marci, najneskôr v apríli. No iste príde, len čo bude môcť. Bola si tým istá. A zatiaľ sa spokojne kochala pohľadom na okolie a spoločnosť.
Teta Marí nesledovala jej usilovné ruky. Obzerala sa po deťoch a vráskavú tvár jej skrášľoval láskavý úsmev. Eve zaplavil príval nehy. Teta štyridsať rokov tlačila úzkymi chodbami bane vozíky s uhlím, kým jej ocko po smrti manžela, Evinho strýka, nepredelil malý dôchodok. Keď otecko pred čosi vyše rokom vážne ochorel, Eve presvedčila tetu, aby prišla bývať k nim do Ringvvoodu.
Sedemročný Davy sústredene trhal kvety a drobná tvárička sa mu mračila, akoby ho poverili vážnou úlohou. V pätách mu ako zvyčajne bola jeho päťročná sestrička Becky, ale tá zbierala kvety s väčšou radosťou a menším sústredením, tichučko si pohmkávajúc. Zdalo sa, že sa cíti vo svojom prostredí dokonale isto. Keby sa tak vedel uvoľniť aj Davy a prestal sa tváriť tak vážne. Ten výraz ho robil starším. Ale aj to bude, hovorila si Eve, len treba mať trpezlivosť. Ani jedno z tých detí nebolo jej, aj keď s ňou žili posledných sedem mesiacov. Nikoho iného nemali.
Muffin bol pri potoku, tri labky opatrne položené na troch rozličných kameňoch, štvrtú pod bruchom a ňufák centimeter nad plytkou vodou. Nepil. Tváril sa ako veľký rybár, hoci jakživ neulovil ani len ploticu. Hlúpy pes!
Malý Benjamín Rice sa pribatolil k mame a v zaťatej pästi zvieral kytičku azaliek a zvončekov. Thelma sa zohla a vzala ich do ruky ako najvzácnejší poklad – ktorým aj boli.
Eve jej chvíľu závidela tú materinskú lásku, ale ten pocit ju rýchlo prešiel, zdal sa jej nevhodný. Bola jednou z najšťastnejších smrteľníčok. Žila na idylickom mieste obklopená ľuďmi, s ktorými sa navzájom mali veľmi radi, a osamelosť jej dievčenských rokov už patrila minulosti. O týždeň bude výročie ockovej smrti a Eve bude môcť odložiť smútok a znova nosiť farebné veci. Už sa nevedela dočkať. Každým dňom sa domov vráti John a ona sa bude môcť pred celý svetom priznať, že miluje, miluje, miluje. Mohla sa pri tej myšlienke zakrútiť dokola ako pobláznené dievča, ale ona sa uspokojila s úsmevom.
A okrem toho jej šťastie dopĺňala iná vyhliadka. Percy sa vráti domov. V poslednom liste napísal, že len čo to bude možné, požiada o dovolenku, a teraz to už určite je možné. Pred čosi vyše týždňom sa dozvedela radostnú správu, že Napoleon Bonaparte sa vo Francúzsku vzdal spojeneckým vojskám a dlhé vojny sa skončili. Evin sused James Robson jej to prišiel osobne oznámiť, len čo sa to dopočul, lebo vedel, čo to pre ňu znamená – celé roky sa úzkostlivo strachovala o Percyho bezpečnosť a teraz bol tomu koniec.
Eve sa zohla a znova sa pustila trhať zvončeky. Do každej izby v dome chcela postaviť vázu s kvetmi. Všetci spolu oslávia jar, víťazstvo, bezpečnosť a ukončia obdobie smútku voňavou farebnosťou. Len keby už prišiel John.
„Kto si chce dať niečo pod zub?“ zakričala teta Mari s výrazným waleským prízvukom. „Som unavená už z toho, že sa na vás pozerám.“

„Ja si dám,“ zvolala Becky, šťastne prihopkala ku košíku a položila svoje kvety vedľa tety Mari. „Som hladná ako vlk.“

Davy sa vystrel, ale neisto zostal stáť na mieste, akoby sa bál, že len čo sa pohne, jedlo sa rozplynie.
Muffín zadychčané pribehol od potoka, jeden a pol ucha sklopené.
„Aj ty musíš byť poriadne hladný, Davy.“ Eve podišla k nemu, voľnou rukou ho objala okolo chudučkých pliec a odviedla so sebou. „Si úžasne pracovitý. Nazbieral si viac ako ktokoľvek iný.“

„Ďakujem, teta Eve,“ povedal vážne. „Ešte vždy bol v rozpakoch, keď vyslovoval jej meno, akoby sa mu zdalo nevhodné hovoriť jej tak dôverne. On a Becky boli jej príbuzní iba vďaka veľmi krehkému putu manželského zväzku, ale ako by mohla dovoliť, aby ju deti, ktoré vyrastajú v jej dome, oslovovali slečna Morrisová? Alebo tetu Mari pani Pritchardová?
Thelma sa smiala. V jednej ruke mala kvety, v druhej Benjamína, ktorému nevedela zabrániť, aby jej stále neposúval klobúk dozadu.
Teta Mari otvorila košík a vyberala z neho čerstvo upečené rožky, starostlivo zabalené v utierke. Len čo Eve zacítila vôňu rožkov a duseného kurčaťa, uvedomila si, aká je hladná. Kľakla si na deku, ktorú rozprestreli na tráve Becky a Davy, a ujala sa veľkej fľaše limonády.
Desať minút ticha, ktoré nasledovalo, bolo svedectvom nielen ich tvrdej práce, ale aj kulinárskych schopností Evinej kuchárky pani Rowovcj. Prečo jedlo vždy lepšie chutí vonku? uvažovala Eve, a keď dojedla druhý kúsok kuraťa, utrela si mastné prsty do ľanového obrúska.
„Podľa môjho názoru by sme mali všetko zbaliť a odniesť kvety domov, prv ako zvädnú,“ navrhla teta Mari. „Uložím si do tašky vlnu a ihlice a potom by mi mohol niekto podať paličku, aby som pozbierala svoje staré kosti hore koncom.“
„Ach, musíme už ísť?“ povzdychla si Eve a Dave vstal, aby podal tete paličku.
A vtom niekto na Eve zakričal.
„Slečna Morrisová,“ ozval sa naliehavý hlas. „Slečna Morrisová.“

„Ešte sme tu, Charlie.“ Obzrela sa a zahľadela sa na statného mladého muža s ružovými lícami, ako sa trmáca od domu a neohrabane ako vždy sa rúti k nim. „Neponáhľaj sa, lebo sa pošmykneš a ublížiš si.“ Prijala ho pred pár mesiacmi, hoci v Ringwoode nepotrebovali viac služobníctva, na rozličné práce okolo domu, v stajniach a parku. Po smrti jeho otca, dedinského kováča, nikto nechcel ponúknuť Charliemu prácu, lebo ho všeobecne považovali za neveľmi inteligentného. Dokonca aj jeho otec mu často nadával do naničhodníkov. A pritom Eve nepoznala nikoho, kto by tak túžil pracovať a robiť ľuďom radosť.
„Slečna Morrisová.“ Kým prišiel tak blízko, aby mohol odovzdať odkaz, bol celý zadychčaný a červený v tvári. Kedykoľvek Charlieho poslali odovzdať nejaký odkaz, správal sa, akoby mal ohlásiť koniec sveta alebo čosi rovnako dôležité. „Poslala ma. Pani Fullerová. Aby som vás zavolal domov.“ Po každej krátkej vete zalapal po dychu.
„Povedala prečo, Charlie?“ Eve nenáhlivo vstala a ponatriasala si sukne. „Už sa tak či tak všetci zberáme domov.“

„Ktosi prišiel,“ vysvetlil Charlie. Nato zostal meravo stáť s rozkročenými nohami a sústredene zamračeným Čelom a usiloval sa čosi vydolovať z pamäti. „Ale nepamätám si jeho meno.“

Eve zaplavilo šteklivé vzrušenie. John? Ale za posledné dva mesiace sa tak často sklamala, že radšej o tej možnosti ani ďalej neuvažovala. Dokonca už začínala pochybovať, či sa vôbec vráti. Ale nebola pripravená na taký drastický záver a radšej ho zátisla do úzadia.
„To nič,“ povedala. „Predpokladám, že sa to čoskoro dozviem. Ďakujem, Charlie, že si priniesol ten odkaz tak rýchlo. Mohol by si odniesť stoličku pani Pritchardovej do domu a potom sa vrátiť po košík?“

Celý sa rozžiaril pri predstave, že bude užitočný, a bol pripravený uchmatnúť stoličku priam tete Mari spod zadku. Potom sa obrátil k Eve s víťazným úsmevom.
„Je od vojska,“ povedal. „Videl som ho, prv ako ma pani Fullerová poslala po vás, a mal na sebe takú tú červenú uniformu.“

Od vojska…

„Ach, Eve, láska moja,“ vzdychla teta Mari, ale Eve ju ani nepočula.
„Percy!“ zvolala vzrušene. Okamžite zabudla na košík, kvety aj spoločnosť. Oboma rukami si nadvihla sukne a rozbehla sa po brehu. Deti a zvončeky nechala na Thelmu a Charlieho.
Do domu to nebolo ďaleko, ale väčšia časť cesty viedla do kopca. Eve si to však vôbec nevšímala. Nevidela ani to, že po jej boku beží Muffin. O chvíľu už bola na najvyššom bode údolia, potom prebehla pomedzi stromy, okolo leknového rybníčka a smerovala po zvažujúcom sa trávniku k stajniam, rýchlo prebehla po terase a už bola pri dverách. Keď sa vrútila do vstupnej haly, bola celá zružovená, zadychčaná a pravdepodobne desivo strapatá, či dokonca neupravená. Ale bolo jej to fuk. Percymu to nebude prekážať.
Darebák! Vôbec vopred neoznámil, že sa vracia. Ale čo tam po tom. A mala rada prekvapenia – aspoň radostné prekvapenia. Je doma!
„Kde je?“ spýtala sa gazdinej Agnes Fullerovcj, ktorá ju čakala v hale, statná, neochvejná a ostrá ako sekera. Typický Percy, že jej vopred nič neprezradil, dokonca jej ani nepribehol naproti, aby ju schytil do náručia a vyobjímal.
„V salóne,“ povedala Agnes a ukázala palcom doprava. „Psisko, ty zostaň vonku, kým nebudeš mať vyumývané laby. A vy, holubička moja, by ste radšej mali ísť najprv hore a umyť si…“

Ale Eve ju nepočula. Prebehla po kockovanej dlažbe haly, prudko otvorila dvere salóna a vrútila sa dnu.
„Ty ničomník!“ zvolala a rozväzovala si stuhu klobúka. Vtom zmeravela a prudko sa zahanbila. Nebol to Percy. Bol to neznámy muž.
Stál chrbtom obrátený k prázdnemu kozubu a tvárou k dverám. Akoby zapĺňal polovicu salóna. Zdalo sa, že meria aspoň dva metre, oblečený bol v plnej vojenskej paráde a červený kabát, biele nohavice aj zlaté ozdoby mal nepoškvrnené, čierne jazdecké čižmy po kolená dokonale vyleštené a po boku sa mu hojdal meč v ligotavej pošve. Vyzeral mohutne a hrozivo. Mal drsnú, ošľahanú tvár a tmavú pokožku zvýrazňovali čierne vlasy a obočie. Tá tvár s veľkým orlím nosom a tenkými krutými perami pôsobila pochmúrne.
„Ach, hlboko sa ospravedlňujem,“ povedala a zrazu si nástojčivo uvedomila, aká je neupravená. Strhla si z hlavy klobúk – starý a beztvarý – a zovrela ho pri boku. Vlasy má určite strapaté a prilepené na hlave. A šaty celé od trávy a zvyškov kvetov. A tvár má možno zablatenú. Prečo sa Agnes nespýtala, kto to k nim prišiel? A načo? „Myslela som, že ste ktosi iný.“

Dlhú chvíľu na ňu hľadel a potom sa uklonil. „Predpokladám, že ste slečna Morrisová,“ povedal.
Naklonila hlavu. „Obávam sa, že ste vo výhode, pane,“ odvetila. „Sluha, ktorý ma zavolal, zabudol vaše meno.“

„Plukovník Bedwyn k vašim službám, madam,“ predstavil sa.
Okamžite vedela, že to meno pozná. Dokonca ho vedela doplniť. Bol to plukovník lord Aidan Bedwyn, Percyho veliteľ. Ak sa predtým hanbila, teraz zatúžila na mieste sa prepadnúť pod zem.
Ale v okamihu si uvedomila, že nie je čas na hanbu. Je to Percyho veliteľ. A stojí v salóne Ringwoodu v uniforme. Nemusela sa spytovať prečo. Okamžite jej to bolo jasné. Hlava sa jej schladila, akoby sa úplne odkrvila. Dokonca aj dych mala ľadový. Nevedomky pustila klobúk na dlážku, oboma rukami za sebou zatvorila dvere, chytila kľučku a pevne ju zovrela.
„Čo pre vás môžem urobiť, plukovník?“ Počula svoj hlas, akoby prichádzal z veľkej diaľky.
Tvrdo na ňu pozrel a bezvýrazným hlasom sa ozval: „Prinášam vám neradostnú zvesť. Nechcete niekoho zavolať?“

„Percy?“ zašepkala. Dokonale si vedela predstaviť, ako sa tento muž oháňa studenou, ťažkou oceľovou zbraňou, ktorá mu visí po boku. Ako ňou zabíja. „Ale vojna sa skončila. Napoleon Bonaparte bol porazený. Vzdal sa.“

„Kapitán Percival Morris padol desiateho apríla v boji o Toulouse v južnom Francúzsku,“ oznámil jej. „Zomrel ako hrdina, madam. Nesmierne ma mrzí, že vám musím spôsobiť ten žiaľ.“

Percy. Jej jediný brat, jediný súrodenec, ktorého v detstve zbožňovala a ako dievča obdivovala, keď sa ako večný rebel stále hádal s ockom, a po celé tie roky, čo bol preč, ho neochvejne ľúbila, keď využil nečakané dedičstvo po prastrýkovi z matkinej strany a kúpil si dôstojnícku hodnosť v jazdeckom regimente. A on jej lásku radostne, veľkoryso opätoval. Len pred dvoma týždňami od neho dostala list z Francúzska.
Kapitán Morris padol v boji…

„Nechcete si sadnúť?“ Plukovník pristúpil bližšie, ale nedotkol sa jej. Vypínal sa nad ňou, obrovský a hrozivý. „Ste veľmi bledá. Môžem vám niekoho zavolať, madam?“

„Je mŕtvy?“ Bol mŕtvy už takmer mesiac a ona to nevedela.
Dokonca to ani necítila. Keď čítala jeho list, bol takmer dva týždne mŕtvy, dokonca aj keď James priniesol radostnú novinu o víťazstve a jej sa nemierne uľavilo, bol už mŕtvy. „Trpel?“ Pochabá otázka.
„Myslím, že nie, madam,“ odvetil plukovník. Neodstúpil od nej a ona mala pocit, že ju oberá o vzduch a priestor, takže sa priam dusila. Na koni a s mečom v ruke musí vyzerať skutočne hrozivo. „Umierajúci človek často v milosrdnom šoku necíti bolesť. Verím, že ani kapitán ju necítil. Nezdalo sa, že by trpel, ani nehovoril o bolesti.“

„Nehovoril?“ Ostro naňho pozrela. „On sa s vami rozprával?“

„Jeho posledné myšlienky aj slová patrili vám,“ povedal a naklonil hlavu. „Prosil ma, aby som vám tú správu oznámil osobne.“

„Je od vás nesmierne šľachetné, že ste splnili jeho želanie,“ zašepkala a zrazu si uvedomila, aké je to zvláštne, že Percyho veliteľ prišiel až z južného Francúzska, aby jej oznámil správu o jeho smrti.
„Vďačím kapitánovi Morrisovi za život,“ vysvetľoval. „Pri jeho záchrane pred dvoma rokmi v bitke pri Salamance prejavil mimoriadnu odvahu a vystavil sa značnému nebezpečenstvu.“

„Povedal ešte niečo?“

„Chcel, aby ste nenosili smútok,“ povedal plukovník. „Naznačil, že ste ho už nosili dosť dlho.“

Oči jej zablúdili k sivým šatám, ktoré už tak veľmi túžila vymeniť za čosi pestrejšie, čo by ladilo s ročným obdobím. Ale teraz na tom už nezáležalo.
Jej brat odišiel. Navždy.
Zaplavila ju bolesť a neznesiteľná agónia zo straty ju oslepila a ohlušila.
„Madam?“ Plukovník pokročil dopredu a zdvihol ruku, akoby sa jej chcel dotknúť ramena. Odtiahla sa. „Ešte niečo?“

„Požiadal ma, aby som vás chránil.“

„Aby ste ma chránili?“ Znova zaletela pohľadom k jeho tvári.
Nebolo v nej ani trochu srdečnosti, citu, výrazu. Ak sa za tou tvrdou vojenskou fasádou skrýval človek, nebolo ho vidieť. Hoci to možno bolo nespravodlivé.
„Ubytoval som sa v Heybridgei v hostinci Tri pierka,“ vysvetľoval. „Zostanem tam až dozajtra, madam. Keď sem nabudúce prídem, oznámite mi, ako vám môžem pomôcť. Ale v tejto chvíli potrebujete pomoc ľudí, ktorí sú vám blízki. Ste v šoku.“

Odstúpil nabok a potiahol šnúru zvonca. Je v šoku? Mala pocit, že sa dokonale ovláda. Dokonca uvažovala, Či ten zvonec vôbec funguje, lebo si nespomínala, kedy ho naposledy niekto použil. Zároveň si uvedomila, že ak funguje a Agnes príde, bude sa musieť pohnúť. Ešte vždy sa opierala o dvere a držala sa kľučky ako o život. Neverila, že sa bude vládať pohnúť. Vesmír sa roztriešti na milión kúskov. Možno skutočne nie je vo svojej koži.
Percy je mŕtvy.
Agnes pribehla takmer okamžite. Plukovník pevne chytil Eve za ruku a odtiahol ju nabok práve vo chvíli, keď sa dvere otvorili.
„Je v dome niekto, kto môže pomôcť slečne Morrisovej?“ spýtal sa jej, aj keď jeho rázne slová zneli skôr ako rozkaz. „Ak áno, okamžite ho zavolajte.“

Agnes svojím typickým spôsobom obrátila hlavu a zakričala: „Charlie! Charlie, počuješ ma? Odlož tú stoličku a bež po pani Pritchardovú. Povedz jej, nech sa poponáhľa. Slečna Morrisová ju potrebuje. Okamžite.“

„Musíte si sadnúť, aby ste neodpadli,“ radil jej plukovník. „Dokonca aj pery máte celkom bez farby.“

Eve poslušne klesla na najbližšiu stoličku a vystretá sedela s rukami bolestne zopätými v lone. Chuderka teta Mari, pomyslela si – povedz jej, nech sa poponáhľa. Potom jej v hlave zaznela ozvena slov, ktoré pred chvíľou povedal plukovník.
… oznámite mi, ako vám môžem pomôcť…

„Nemôžete pre mňa urobiť vôbec nič, plukovník,“ povedala. „Nemá zmysel, aby ste sa vystavovali nepohodliu vidieckeho hostinca. Ale ďakujem za vašu ponuku. A za to, že ste prišli až sem. Ste veľmi láskavý.“

Ako je možné, uvažovala, kým pozorovala Agnes, ako zdvihla jej klobúk a pritisla si ho na hruď, pričom sa celý čas zlovestne mračila, že jej z úst plynú také zdvorilosti, keď je Percy mŕtvy? Cítila, ako sa jej nechty ostro zarezávajú do dlaní.
„Nedostatky aj toho najskromnejšieho hostinca sa zdajú ako najväčší prepych každému, kto sa práve vrátil z bojiska, madam,“ povedal. „O moje pohodlie sa neobávajte.“

Neponúkla som mu občerstvenie, prebleslo jej hlavou, kým na ňu Agnes bez slova hľadela, zato plukovník Bedwyn nie. Znova sa postavil chrbtom ku kozubu. Dokonca ho ani neponúkla, aby si sadol.
Prv ako padlo čo len slovo, dokrivkala do salóna teta Mari a paličkou naliehavo klopkala o dlážku. Oči mala nešťastne rozšírené, akoby už tušila, o čo ide. Charlie sa zrejme prekonával v sprostredkovaní pocitu konca sveta. Eve vyskočila na nohy.
„Slečna Morrisová vás potrebuje, madam,“ povedal plukovník Bedwyn a nečakal na obradné predstavovanie. „Žiaľ, priniesol som jej smutnú zvesť o jej bratovi kapitánovi Percivalovi Morrisovi.“

„Ach, úbožiatko moje.“ Teta Mari podišla rovno k nej a privinula si ju na prsia. Palička jej s hrmotom spadla na dlážku. Eve si položila čelo na tetino kostnaté plece a vnímala útechu z dotyku blízkej osoby, ktorá ju mala rada a všetko by zmenila, keby to bolo v jej moci. Ale na tomto už nikto nemôže nič zmeniť. Nikto jej už nevráti Percyho. Zúfalstvo ju zahalilo ako temný oblak.
Keď znova zdvihla hlavu, teta mala oči zaliate slzami a pery sa jej chveli, ako sa usilovala potlačiť emócie. Muffín jej stál pri nohách, vrtel chvostom a tváril sa nešťastne. Agnes ešte vždy stála v salóne, zvierala v rukách Evin klobúk a tvárila sa, že by ochotne zdolala deväťhlavého draka, keby jej niekto ukázal, kde ho nájde. Bola tam aj Thelma s očami rozšírenými od hrôzy. Deti však vidieť nebolo. Zrejme ich vzala hore pestúnka pani Johnsonová.
A všimla si, že plukovník Aidan Bedwyn odišiel.

POSTEĽ v Troch pierkach bola tvrdá, vankúš hrboľatý, pivo vyprchané, jedlo nemastné - neslané, obsluha pomalá, výčapná miestnosť hlučná a vôbec, niečo tomu hostincu chýbalo, aj keď tam bolo pomerne čisto. Keby bol kdekoľvek inde, a nie v Anglicku, kde v duchu takmer podvedome očakával starú úroveň kvality, možno by sa Aidan cítil priam prepychovo. Ale teraz bol kruto sklamaný a túžil zájsť domov do Lindsey Hall v Hampshire, vidieckeho sídla svojho staršieho brata vojvodu z Bcwcastlu, a dať sa do konca dovolenky rozmaznávať.
Ale najprv musí vybaviť svoje povinnosti voči sestre kapitána Morrisa, aj keď netušil, ako dlho to potrvá alebo čo to bude obnášať okrem slov útechy pri najbližšej návšteve, možno dvoch. Jasne mu povedala, že pre ňu nemôže nič urobiť, ale v tej chvíli bola, samozrejme, v hlbokom šoku. Sám cítil šok zo zmeny, ktorá sa s ňou za tých pár minút udiala – jednu chvíľu bola celá rozpálená, oči jej žiarili, a napriek škaredým šatám a neupravenému zovňajšku osoby, ktorá sa venovala nejakým povinnostiam vonku, to bola naozaj pekná žena. A druhú chvíľu bola bledá a nehybná ako duch. A tú zmenu spôsobil on. Ach, slová majú moc, ktorú nikdy nevedel ovládať.
Keď sa na druhý deň ráno vrátil na ringwoodske panstvo, vybral sa tam radšej peši ako na koni, lebo zistil, že to nie je ani kilometer od hostinca, a keďže sa nemusel v duchu zaoberať nepríjemnou stránkou svojho posolstva, mohol venovať pozornosť okoliu. Oznámiť správu o smrti je určite najhoršia úloha, na ktorú sa človek môže podujať. Neraz to už urobil písomne, ale dovtedy to nikdy nemusel oznámiť osobne.
Ringwood bolo pekné panstvo, budova bola stará a pôsobila harmonicky, park bol veľký a pekne upravený. Panstvo vyzeralo blahobytne, aj keď prvý dojem môže byť klamlivý. Kapitán Morris, hoci nemal nijaké zvláštne necnosti ako pitie a hazard, si nemohol kúpiť vyššiu hodnosť ako väčšina jeho spolubojovníkov. Ringwood je možno zaťažený hypotékou obrazne až po uši. Vari to je problém kapitánovej sestry?
Ale bol by to vôbec jej problém? Komu teraz Ringwood patrí? Otec je mŕtvy, ako sa včera Aidan dozvedel. Vari patril kapitánovi Morrisovi?
Keď Aidan kráčal po dlhej príjazdovej ceste a pod čižmami mu škripotal štrk, na trávniku pred domom si všimol ľudí. Stáli tam dve ženy a jedna sedela na stoličke. Okrem toho na tráve sedeli tri deti. Sediaca žena držala v rukách knihu. Buď deťom čítala, alebo ich učila. Spomenul si, že predošlý deň prechádzal popri nej v hale. Dve stojace ženy boli slečna Morrisová a staršia dáma, ktorá ju včera prišla utešiť – opierala sa o paličku ako vtedy. Jedno z detí zdvihlo pohľad, ukázalo naňho a dámy sa obzreli.
Chvíľu sa zdalo, že slečna Morrisová ho nespoznáva. Dnes bol v civile. Zišiel z cestičky a vybral sa krížom cez trávnik. Dámy mu vykročili naproti. Videl, že slečna Morrisová je biela ako stena a pod očami má tmavé kruhy, ale zdalo sa, že je vyrovnaná.
„Plukovník?“ Nasilu sa usmiala. Bola vysoká, štíhla ako prútik, mala hnedé vlasy a sivé oči. Dnes pôsobila krehko a neveľmi pekne. „Dobré ráno. Ste láskavý, že ste nás znova poctili návštevou. Nie som si istá, či som sa vám včera primerane poďakovala za to, že ste boli taký láskavý a prišli mi oznámiť tú správu osobne. Padlo by mi oveľa ťažšie dostať ju písomne.“

Hovorila tak trochu spevavo, takže jej slová zneli ako hudba.
„Dobré ráno, madam.“ Aidan sa jej uklonil. „Teší ma, že vás vidím vonku na čerstvom vzduchu.“ Aj keď bolo pekne, cez plecia mala prehodenú štólu, ktorú si držala oboma rukami.
„Smiem vám predstaviť svoju pratetu?“ spýtala sa. „Pani Pritchardová, plukovník. Teta Mari, toto je plukovník Aidan Bedwyn.“

Ach, takže poznala jeho celé meno. Znova sa uklonil. „Teší ma, že vás poznávam, plukovník,“ povedala teta. „Len ľutujem, že sa to muselo stať za takých smutných okolností.“

Rozprávala s takým výrazným waleským prízvukom, že sa musel sústrediť, aby jej rozumel.
„Potešenie je na mojej strane, madam,“ odvetil.
„Smiem vám ponúknuť niečo na osvieženie?“ spýtala sa slečna Morrisová a ukázala k domu. „Obávam sa, že včera som celkom zanedbala hostiteľské povinnosti.“

„Radšej by som sa s vami poprechádzal vonku,“ povedal.
„Idem si dnu trochu vystrieť nohy, láska moja,“ ozvala sa pani Pritchardová.
Slečna Morrisová prikývla a Aidan vykročil po trávniku k malebnému leknovému jazierku, obkolesenému lesom. Ale ani nie po desiatich krokoch dáma zastala a obrátila sa za štekotom. Z miesta, kde sedeli deti, uháňal pes neurčitej rasy, možno čiastočne teriér, vzrušene štekal a čudne poskakoval, akoby kríval. Keď bol bližšie, Aidan si všimol, že skacká na troch nohách a štvrtú má skrútenú pod sebou. V huňatej srsti sa miestami vyskytli lysiny, mal len jedno oko a jeden a pol ucha. Len čo dorazil k nim, prudko zastal a uctil si slečnu Morrisovú tým, že jej oňuchal ruku a zdvihol k nej hlavu. Nadšene sa rozdychčal, keď sa k nemu sklonila a poškrabkala ho na brade.
„Takmer si prišiel o prechádzku, čo, Muffín?“ prihovorila sa mu. Takmer ospravedlňujúco pozrela na Aidana. „Na výstave psov by asi veľa cien nezískal, však? Ale aj tak je pre nás vzácny.“

Aidan na to nepovedal nič. Pes vyzeral, akoby prehral bitku s medveďom. Upieral naňho jedno oko a štekal. Keď dal najavo svoju nespokojnosť s neznámym návštevníkom a oni vykročili, pustil sa krivkať popri nich.
Aidan nestrácal čas spoločenskými rečami. Bolo by necitlivé, keby sa s trúchliacou ženou rozprával o počasí alebo inej triviálnej téme.
„Váš brat veľmi trval na tom, že vás mám ochraňovať, madam,“ ozval sa napokon. „Nestihol mi to bližšie vysvetliť, ale jeho žiadosť znela mimoriadne naliehavo. Prosím vás, naznačte mi, ako vám môžem pomôcť.“

„Svoju povinnosť ste už splnili, plukovník,“ odvetila, „a som vám hlboko zaviazaná. Veľmi sa mi uľavilo, keď ste mi povedali, že netrpel.“

Bolo by nevhodné trvať na svojom, keď ho tak rozhodne odmietla. Pravda, bol jej cudzí a ona bola cudzia jemu. Ale Morris vynaložil posledné zvyšky síl na to, aby získal ten sľub od muža, o ktorom vedel, že ho neporuší a nevyhne sa mu, aj keby mohol.
„Ringwood patril vášmu bratovi?“ spýtal sa.
„Nie,“ odvetila rýchlo. „Otec ho zanechal mne. Viete, tento majetok nie je dedičný a Percy sa dlhé roky pred smrťou otcovi odcudzil. Otec chcel, aby zostal na panstve a stal sa váženým príslušníkom vidieckej šľachty. Ale Percy túžil po vojenskej kariére, a keď zdedil po prastrýkovi nejaké peniaze, kúpil si hodnosť.“

To zrejme vysvetľovalo zdanlivú Morrisovu chudobu. Takže problém nebol ten, ako sa Aidan obával. Nebude jeho úlohou pomôcť jej odísť z domova a prispôsobiť sa novému spôsobu života. Odľahlo mu.
„Zdá sa,“ pokračoval čoraz drzejšie, „že je to blahobytné panstvo.“

„To veru je.“ Zastala, vybrala psovi z papule palicu a hodila ju do diaľky. Nerozoberala to ďalej. „Pcrcyho ste pochovali v Toulouse?“

„Áno,“ odvetil. „Spolu s dvoma ďalšími dôstojníkmi. Obrad vykonal náš kaplán. Bol naozaj dôstojný, zúčastnil som sa na ňom. Hrob je jasne označený a postaral som sa, aby ho udržiavali.“

„Ďakujem,“ zašepkala.
Nemali si už čo povedať. Očividne od neho nepotrebovala materiálnu pomoc – alebo ak áno, určite to neprizná. V čase žiaľu jej môže byť oporou teta. Okrem toho tam bola mladá guvernantka s deťmi, aj keď mu nebolo jasné, čie sú. Pravdepodobne má aj priateľky a susedky, ktoré ju obklopia a poskytnú jej oporu. Už nepotrebovala útechu neznámeho muža. Okrem toho nevedel práve najlepšie poskytovať útechu. Viac ako dvanásť rokov, od svojich osemnástich, bol dôstojník. Všetky jemnejšie city, ktoré možno kedysi boli súčasťou jeho povahy, zakrpateli nepoužívaním.
Ale dal slávnostný sľub, ktorý obsahoval štyri znepokojujúce slová – nech sa deje čokoľvek. Vedel, že by ho stále zlostilo, že pre ňu nebol schopný urobiť nič, iba jej priniesť smutnú správu o smrti jej brata.
„Máte v Anglicku rodinu, plukovník?“ spýtala sa.
„Môj brat je vojvoda z Bewcastlu,“ vysvetlil. „Okrem toho mám ďalších dvoch bratov a dve sestry, ako aj iných príbuzných.“

„Máte netere alebo synovcov?“ vyzvedala.
Pokrútil hlavou. „Nikto z nás nie je ženatý, ani dievčatá nie sú vydaté.“ Freyja k tomu mala dva razy blízko – s dvoma bratmi. Jeden umrel a zanechal ju samu, druhý si vzal inú. Podľa Rannulfa, ktorý mu o druhom debakli napísal dlhý a zábavný list, to Freyju ani trochu nepotešilo. Čo inými slovami znamenalo, že zúrila.
„Už by ste ich iste rád videli,“ povedala slečna Morrisová, „a oni vás takisto. Dostali ste dlhú dovolenku?“

„Dva mesiace.“

„To je veľmi málo,“ vzdychla. „Už nesmiete strácať čas tu. Skutočne som vám vďačná, že ste mi obetovali dva dni.“

Bolo to sformulované veľmi pôvabne, ale v podstate ho vyhodila. Takže splatil svoj dlh veľmi jednoducho. Až priveľmi. Ale nič viac robiť nemôže.
Keď prešli okolo jazierka s leknami, zamierila domov. Povedali si už všetko. Očakávala, že odíde. Bol v podstate rád. Veľmi rád. Ale aj nesvoj.
Ak sa poponáhľa do Troch pierok, len čo ju odprevadí k domu, stihne vyraziť na cestu domov ešte pred zotmením. Už sa tešil, že konečne uvidí rodinu, hoci je možné, že budú všetci v Londýne, lebo spoločenská sezóna bola v plnom prúde. Bewcastle je tam takmer určite, lebo zasadá parlament. Ale predovšetkým chcel chvíľu pobudnúť doma. Od jeho poslednej dovolenky uplynuli už tri roky, a aj tú musel ukončiť predčasne.
„Dovidenia, plukovník.“ Pri terase pred domom zastala a podala mu štíhlu ruku. „Šťastnú cestu a dobre si užite dovolenku. Určite si ju zaslúžite. Včera to iste nebolo ľahké ani pre vás. Som vám hlboko zaviazaná.“

Usmiala sa bezkrvnými perami a smutnými očami. Keď sa im dotkli ruky, pes zavrčal. Aidan sa zvrtol a vykročil po príjazdovej ceste popri deťoch a ich guvernantke. Konečne môže vychutnávať dovolenku.
Ale možno sa nezbaví hlodavého pocitu, že celkom nedodržal sľub. Kapitán Morris ho žiadal veľmi naliehavo.
Sľúbte mi, že ju budete ochraňovať. Sľúbte mi to. Nech sa deje čokoľvek.
Určite mal na mysli niečo konkrétne.
William Andrews bol Aidanovým sluhom už osem rokov. Za celý čas nebol ani raz chorý. Napriek všetkým ťažkostiam a príkoriam pri bojových ťaženiach, keď na Pyrenejskom polostrove chvíľu napredovali, chvíľu ustupovali – napriek dažďu a blatu, snehu a chladu, horúčave, hostincom zamoreným blchami, nezdravému bivakovaniu pod holým nebom vydržal zdravý. Teraz sa vrátil do mierneho anglického počasia a v takpovediac prepychovom hostinci prechladol.
Keď sa Aidan vrátil do Troch pierok a zavolal ho, aby mu pobalil veci a pripravil koňa, aby mohli do hodiny vyraziť, Andrews sa zjavil so začervenaným nosom, opuchnutými viečkami, vodnatými očami a nosovým hlasom, ktorý patril do basového registra, ledva za sebou ťahal nohy a tváril sa ako martýr.
„Dočerta, čo je s tebou?“ spýtal sa ho Aidan.
„Mierne som prechladol, pane,“ vysvetlil. Žalostne potiahol nosom, potom kýchol a ospravedlnil sa. „Čo pre vás môžem urobiť, pane?“

Aidan zagánil, šťavnato zahrešil a poslal sluhu do postele s prísnym príkazom, aby sa poriadne vypotil a do rána z nej nevyliezol. Hoci Andrews naňho pozrel s chabým náznakom námietky a už-už otváral ústa, nakoniec si to rozmyslel a nehádal sa s pánom. Pochmúrne sa odšuchtal, celý čas poťahujúc nosom a kýchajúc, a nakoniec za sebou zatvoril dvere.
Čo si tu teraz počnem? spytoval sa v duchu Aidan. Nebolo ešte ani poludnie a celý deň pred ním hrozil prázdnotou. Má sedieť vo výčape a zbližovať sa s miestnymi pijanmi? Skúmať rozľahlú metropolu Heybridge? Rýchlo sa prejsť po ulici hore-dole? Tak by zabil nanajvýš desať minút. Má sa vybrať na koni po jednej cestičke a vrátiť sa po druhej? Ľahnúť si na posteľ a v škvrnách na plafóne hľadať obrázky?
Zrazu si uvedomil, že je hladný. Raňajkoval pred piatimi hodinami a v Ringwoode odmietol občerstvenie. Jedáleň bola v Troch pierkach vo výčape. Súkromný salónik tam nemali. Zišiel dolu, objednal si mäsový nákyp a krígeľ piva a pustil sa do rozhovoru s hostinským a skupinkou miestnych. Bol ochotný urobiť čokoľvek, len aby neumrel od nudy.
Hlavnou témou, ktorou, pochopiteľne, žila celá dedina, bola smrť Percivala Morrisa. Všetci vedeli, že tú správu priniesol Aidan, a usilovali sa z neho vymámiť viac informácií, aj keď sa toho veľkého pána na nič nespýtali priamo. Mali zvláštny zvyk klásť si otázky navzájom alebo do vzduchu a potom vždy počkali, kým neodpovedal.
„Rád by som vedel, ako presne mladý pán Percival zomrel,“ povedal jeden z nich oblaku dymu nad hlavou.
„Rád by som vedel, ako vyzerajú tie vojny proti žabožrútom,“ uvažoval druhý nad pivom v krígli.
„Všetci ste poznali kapitána Morrisa?“ spýtal sa Aidan, keď uspokojil ich zvedavosť vyrozprávaním tých najobludnejších detailov z bitky o Toulouse.
„Áno, pravdaže všetci, hoci nebol doma už dlhé roky.“
„Zlomil otcovi srdce, keď utiekol a zapredal sa za kráľov groš,“ poznamenal jeden z nich a neprejavil veľa pochopenia pre to, ako sa z muža stane jazdecký dôstojník.
Rozprúdila sa živá diskusia, či starý Morris vôbec mal srdce.
„Len pozrite, čo urobil vlastnej dcére, ktorá sa oňho starala celé tie roky, kým bol chorý,“ nadhodil iný.
„Urobil?“ zopakoval Aidan a hneď ožil.
„Veru,“ prikývol muž a zhlboka si vzdychol do piva. Ale vysvetlenia sa Aidan nedočkal. Rozhovor sa vrátil k slečne Morrisovej a jej svätosti, ktorá pravdepodobne presahovala starostlivosť o chorého otca štyri alebo päť rokov pred jeho smrťou. Zdalo sa, že okrem iného založila a financovala miestnu školu, priviedla do dediny pôrodnú babu a platila ju, vzala si k sebe dve siroty, ktoré nikto nechcel, a zamestnávala celý rad neželaných ľudí, ktorých by sa nikto nikdy nedotkol ani palicou – alebo to aspoň vyhlásil jeden z mužov a nikto mu neprotirečil. Zdalo sa, že slečna Morrisová zachádza v kresťanskej dobrote do krajnosti. Okrem iného Aidan usúdil, že musí byť veľmi bohatá.
„Ale je trochu na mozog,“ dodal hostinský, pokrútil hlavou, odtiahol si stoličku a usadil sa k prázdnemu stolu. „Ak si vymyslíte dosť žalostný príbeh, stavím sa, o čo chcete, že vám zaň dá libru.“

„Veru.“ Jeden z poslucháčov smutne pokrútil hlavou.
„Ak vás to zaujíma,“ povedal hostinský a pokračoval, hoci nikto nedal najavo, že by ho to zaujímalo, „starý Morris urobil múdro, prv ako umrel. Ženy majú priveľmi mäkké srdce, aby mohli viesť také sídlo, ako je Ringwood, a mali prístup do takého mešca, ako mal Morris.“

„Mal som dojem,“ prejavil Aidan nechtiac zvedavosť, „že pán Morris zanechal Ringwood dcére.“

„To áno,“ pripustil hostinský. „Ale po roku mal pripadnúť pánu Percivalovi. A ten sa teraz dal zabiť, prv ako ten rok vypršal, a namiesto neho dostane všetko pán Cecil Morris. Nepredpokladám, že bude za bratancom veľmi smútiť.“

Morris starší zanechal svoj majetok dcére iba na rok? A keď jej brat zomrel, pripadne všetko inému príbuznému? To by pre ňu bolo mimoriadne nepríjemné, pomyslel si Aidan, ak sa o panstvo starala od otcovej smrti. Ale aspoňže nový majiteľ je príbuzný. Bezpochyby si rýchlo zvykne na nový chod vecí.
Ale aj tak mu klamala. Nahnevalo ho to. Mohla mu aspoň naznačiť, že príde o svoj domov. Ibaže, priznal v duchu, to nebolo jej povinnosťou. Nemala voči nemu nijakú povinnosť. Dlžníkom bol on.
Kapitán Morris použil slovo ochraňovať. Aidan si spomenul, ako ho kapitán chabo chytil za rukáv s posledným vypätím síl umierajúceho.
Sľúbte mi, že ju budete ochraňovať. Sľúbte mi to. Nech sa deje čokoľvek
Dočerta! Je za tým viac, ako vidieť na prvý pohľad?
Muži okolo neho sa pustili do rozvláčnej debaty o pánu Cecilovi Morrisovi, ale Aidan nepočúval.
„Aký bol pán Morris?“ spýtal sa. Nerád vyťahoval informácie z neznámych ľudí, ale cítil, že potrebuje vedieť viac. „Totiž, otec kapitána Morrisa.“

„Ten?“ zatiahol jeden z pijanov. „Nebol o nič lepší ako ktorýkoľvek z nás, aj keď sa tváril ako pán kráľ. Bol baníkom vo Walese, ale potom sa oženil s dcérou majiteľa bane a zbohatol. Keď svokor zomrel, Morris baňu predal, zbohatol, kúpil toto panstvo a hral sa na šľachtica. Deti dostali šľachtickú výchovu, ale sklamali ho, a tak mu treba. Pán Percival odišiel do vojny a slečna Morrisová sa nechcela vydať za žiadneho z tých horenosov, ktorých jej dal priviesť do domu.“

Ach, pomyslel si Aidan. Už je jasné, prečo má jemný waleský prízvuk. A teta bola pravá Walesanka.
„Ach, ale gróf z Luffu nedovolil, aby si ju vzal jeho syn, keď to Morris navrhoval,“ zapojil sa do rozhovoru iný muž a ukázal hostinskému prázdny krígeľ. „Nemala vôbec šancu odmietnuť ho.“

„Ale pravdepodobne by to bola urobila,“ podotkol hostinský a vstal. „Slečna Morrisová nikdy nebola snobka.“

Aj Aidan sa postavil, priateľsky kývol hlavou hostinskému a ostatným prítomným vo výčape a vrátil sa do svojej izby. Pomyslel si, že si vyjde na dlhú prechádzku na koni. Bude sa musieť rozhodnúť, čo urobí… ak vôbec niečo urobí. Bolo by nevhodné, keby sa vrátil do Ringwoodu a začal sa znova starať do záležitostí slečny Morrisovej. Ale – proti vlastnej vôli – musel pripustiť, že na druhý deň nemôže len tak jednoducho odísť.

NESKÔR v to popoludnie prišla Eve sama do dediny. Teta Mari by ju sprevádzala, keby šla kočom. Ale vonku bol svieži vzduch a pohyb potrebovala väčšmi ako spoločnosť. A okrem iného aj príležitosť premýšľať a plánovať.
Čo budú všetci robiť? Zmocnila sa jej číra hrôza. Od včerajšieho rána sa usilovala sústrediť na jedinú skutočnosť, ktorá bola dôležitá – na Percyho smrť. Nesmierne ho ľúbila. Chcela dokázať primerane za ním smútiť.
Ale zomrel priskoro.
Percy zanechal závet a v ňom odkázal Ringwood Eve. Lenže Ringwood nikdy nebol jeho. Ešte vždy patril Eve až do výročia otcovej smrti. Teraz iróniou osudu pripadne v deň výročia jej bratancovi Cecilovi. Percyho závet bol bezcenný. Zomrel priskoro. Akoby bolo dokonale v poriadku, keby zomrel neskôr, pomyslela si trpko.
O päť dní budú všetci bez domova. Všetci. Žalúdok sa jej v panike zovrel. Keby sa mohla sústrediť iba na vlastné položenie, našla by riešenie a zrejme by sa zamestnala. Ale nemohla si dovoliť myslieť iba na seba.
Prešla po oblúkovitom kamennom moste, ktorý sa klenul ponad rieku medzi Ringwoodom a Heybridgeom, na okamih zastala a zahľadela sa na pomaly plynúcu vodu. Potom vkročila do dediny a zamierila k fare. Mala päť dní na to, aby všetko naplánovala. A dnešok môže venovať Percymu. Aspoň toľko si od nej zaslúži.
Reverend Thomas Puddle bol doma a sám jej otvoril dvere. Ale jeho gazdiná doma nebola a on dôsledne dodržiaval pravidlá slušnosti. Nepozval Eve dnu, ale navrhol jej, aby sa spolu prešli po farskom dvore. Štíhly mladý muž so sviežou tvárou a gaštanovými vlasmi sa pri Eve vždy správal rozpačito a červenal sa – tak ako v prítomnosti iných mladých farníčok, u ktorých sa tešil veľkej obľube.
Povedal jej, že sa práve chystal do Ringwoodu, lebo sa po dvoch dňoch vrátil domov a až teraz sa dozvedel o tragickej smrti jej brata. Chvíľu jej vyjadroval sústrasť a potom sa dostali k zádušnej omši, o ktorú ho prišla požiadať.
„Zajtra mi to vyhovuje,“ ubezpečila ho, keď sa dozvedela, že ďalší deň musí znova odísť za povinnosťami. „Postarám sa, aby sa o tom každý dozvedel. Môžem nechať všetky detaily omše na vás?“

„Isteže,“ prikývol. „Neviete, kto by mohol predniesť rozlúčkovú reč, slečna Morrisová? Nikdy som vášho brata osobne nepoznal a vedel by som o ňom hovoriť iba veľmi všeobecne.“

Na chvíľu sa zamyslela a spolu zastali v tieni brezy.
„Myslím, že James Robson by bol ochotný si ju pripraviť,“ povedala. „Bol Percyho rovesník a vyrastali spolu nielen ako susedia, ale aj ako priatelia. Len čo sa vrátim domov, napíšem mu.“

V tej chvíli ich vyrušil dutý klopot kopýt na moste. Eve s prekvapením videla, že to je plukovník Bedwyn, ktorý sa blížil k nim, pravdepodobne na ceste do hostinca na druhom konci dediny. Prečo je ešte vždy v Heybridgei? Predpokladala, že je už pár hodín na ceste domov.
Keď bol na úrovni brezy, zbadal ich a dotkol sa bičíkom klobúka. Na koni vyzeral mimoriadne mocne, presne ako očakávala, aj keď na sebe nemal uniformu. Pomyslela si, že jeho by si veru nechcela pohnevať. Zdalo sa jej, že je to muž bez zmyslu pre humor, ktorý sa nikdy ani neusmeje. Ale nesmie o ňom zmýšľať nepekne. Navštívil ju dva razy. A ponúkol sa, že jej akýmkoľvek spôsobom pomôže.
Zaváhal a potom zastavil koňa. Obrátil sa smerom k fare, zoskočil z koňa, opraty priviazal na plot a vkročil do farského dvora. Eve to prekvapilo aj rozladilo. Už s ním nechcela mať nič spoločné. Nepáčil sa jej, aj keď si musela úprimne priznať, že iba preto, lebo jej priniesol tú hroznú správu.
Predstavila mužov.
„Plukovník Bedwyn mi včera priniesol správu o Percyho smrti,“ vysvetľovala vikárovi. „Bol Percyho veliteľom.“

„Tragická udalosť,“ vzdychol reverend Puddle. Jeho smrť je pre slečnu Morrisovú aj pre nás všetkých ťažká strata. Práve sme hovorili, že by sme zajtra popoludní odslúžili zádušnú omšu. Budete ešte tu, pane?“

„Zdržal som sa pre chorobu môjho sluhu,“ vysvetlil plukovník. „Nepríjemne prechladol. Neviem presne, kedy vyrazíme.“

Vikár zamrmlal pár súcitných slov. Plukovník Bedwyn pozrel na Eve a ona potlačila nutkanie cúvnuť. Mal veľmi prenikavý, priamy pohľad. Ľutovala jeho mužov a bola rada, že hoci bol Percy jeho podriadený, aspoň bol dôstojník.
„Teda zádušnú omšu?“ spýtal sa.
Prikývla. „Žiaľ, nemôžem pochovať jeho telo. Ale vyrástol tu. Väčšina mojich susedov a známych sa naňho dobre pamätá. Bol to môj brat. Patrí sa usporiadať nejaký obrad a oficiálne sa s ním rozlúčiť.“

Chápavo prikývol.
„Zhovárali sme sa o tom, koho požiadať o rozlúčkovú reč,“ vysvetľoval vikár. „Prišiel som sem až po tom, Čo kapitán Morris odišiel do vojny, a nedokázal by som ho osláviť tak, ako by sa patrilo.“

Plukovník ešte vždy upieral čierne oči na Eve.
„Možno by bolo vhodné, madam,“ ozval sa, „keby som povedal pár slov. Vaši susedia by mali vedieť, aký odvážny dôstojník sa stal z Percivala Morrisa, na ktorého sa pamätajú, a ako statočne bojoval za svoju krajinu.“

„To je od vás nesmierne šľachetné, pane,“ povedal reverend Puddle.
„Zostali by ste ešte jeden deň?“ Eve sa zamračila. „To by ste kvôli mne urobili?“

Naklonil hlavu. „Dávam vám svoje čestné slovo, madam.“

Aby ju ochránil. Keď v noci ležala v posteli a nemohla zaspať, ničilo ju pomyslenie, že Percy sa v posledných chvíľach života oprávnene trápil, čo pre ňu bude znamenať jeho smrť. Ale ako si predstavoval, že by jej plukovník Bedwyn mohol pomôcť? Zrejme už nebol schopný rozmýšľať racionálne.
„Ďakujem, odvetila. „To by bolo od vás naozaj pekné.“
Prikývol a konečne od nej odvrátil pohľad, aby sa rozlúčil s reverendom. Krátko nato už kráčal k svojmu koňovi.
„Hrozivý džentlmen,“ poznamenal vikár.
„Veru,“ súhlasila Eve. Ale očividne muž, ktorý vedel dodržať dané slovo. Uvedomila si, že keď jej ráno ponúkol pomoc a teraz prejavil ochotu predniesť na druhý deň rozlúčkovú reč, nebola to od neho obyčajná láskavosť. Percy mu zachránil život a on sa cítil jeho dlžníkom. Dal Percymu slovo, že ju bude ochraňovať, a keďže jej nemá ako inak pomôcť, poteší ju aspoň povznášajúcimi slovami o Percym.
Bola mu vďačná.
Aidan sa nepovažoval za výrečného človeka. A ešte nikdy nepredniesol rozlúčkovú reč. Zúčastnil sa toľkých zádušných omší za svojich spolubojovníkov, až ho to deprimovalo, ale vždy všetko potrebné povedali vojenskí kapláni.
„Kapitán Percival Morris kedysi nasadil vlastný život a utrpel vážne zranenia, aby zachránil život mne,“ začal, keď nadišiel čas na rozlúčkovú reč a on sa musel postaviť pred pôsobivo veľké zhromaždenie v peknom, typicky anglickom vidieckom kostole.
Slečna Morrisová sedela v sivých šatách v prvej lavici, jej teta celá v čiernom po jej boku. Bola tam aj mladá plavovláska, ktorá učila deti na trávniku pred Ringwoodom, aj gazdiná. Keď ju Aidan videl pochodovať uličkou za svojou paňou, pomyslel si, že by z nej bol skvelý seržant, keby bola opačného pohlavia. Väčšina zhromaždenia bola dôstojne oblečená v čiernom. Možno viacerým prebleslo mysľou, prečo práve slečna Morrisová nemá na sebe čierne šaty.
„Bol som pri kapitánovi Morrisovi, keď umieral,“ uzavrel po pár minútach svoj prihovor. „Jeho posledné myšlienky patrili sestre. Požiadal ma, aby som jej osobne priniesol správu o jeho smrti. A požiadal ma, aby som jej povedal, nech za ním nenosí smútok. A ona si uctila jeho žiadosť tým, že si dnes obliekla sivé šaty. Pre nás všetkých je cťou, že sme poznali takého odvážneho muža, ktorý neohrozene bojoval za svojich krajanov a za samotnú krajinu. A najlepšie mu svoju úctu prejavíme tým, ak ju upriamime na jeho sestru, ktorú miloval do samého konca. Madam?“
Aidan sa veľmi meravo a formálne vojensky uklonil a vrátil sa na svoje miesto. Všimol si, že slečna Morrisová neplače, len sedí vystretá a bledá ako duch. Pani Pritchardová a mnohí iní účastníci zhromaždenia vzlykali s vreckovkami pri nose.
Aidan už veľmi nevenoval pozornosť zvyšku obradu. Na konci pochmúrne zazvonil kostolný zvon.
Podal ruku reverendovi Puddlovi a vyslovil pár obdivných slov o dôstojnej zádušnej omši. Uvažoval, či je vhodný čas, aby sa porozprával so slečnou Morrisovou, alebo či má deň počkať, ale ušetrila mu rozhodovanie a sama k nemu pristúpila. Podávala mu ruku v rukavičke.
„Ďakujem, plukovník,“ povedala. „To, čo ste povedali o Percym, sa mi navždy vrylo do pamäti a zväčša to boli veci, ktoré som o ňom nevedela. A nikdy vám nezabudnem, že ste tu kvôli mne zostali jeden deň navyše.“

„S radosťou, madam,“ odvetil a chytil jej štíhlu, hrejivú ruku do svojej dlane.
„Ako sa dnes cíti váš sluha?“ Jej otázka ho ohromila.
„Ďakujem, madam, oveľa lepšie,“ ubezpečil ju.
„To rada počujem.“ Prikývla. „Pozvala som k nám na čaj celý rad priateľov a susedov. Mohli by ste prísť aj vy, prosím?“

Ani nedúfal, že by sa to mohlo vyvinúť takto. Nie je síce veľmi pravdepodobné, že by mal príležitosť na súkromný rozhovor, ale mohol by si tú príležitosť vytvoriť, aj keď ešte nevedel, čo jej povie, na čo sa jej spýta, nakoľko bude nevychovaný.
Ale prv ako stihol odpovedať, pristúpil k nim muž oblečený od hlavy po päty v čiernom a s úsmevom sa ukláňal. Ešte aj vreckovku, ktorú žmolil v čiernych rukavičkách, mal čiernu.
„To bola skutočne hlboko dojímavá reč, mylord,“ povedal prekvapenému Aidanovi. „Ledva som sa ubránil slzám. Zato moja mama veru nie. Pre úbohého Percivala muselo byť nesmiernou útechou, že mal vo chvíli smrti pri sebe dôstojníka z takého vznešeného rodu – ako som počul, váš otecko bol nebohý vojvoda z Bewcastlu a teraz sa týmto titulom hrdí váš brat. Ďakujem vám z hĺbky srdca, mylord, že ste nás poctili dnes popoludní svojou prítomnosťou.“

„Pane?“ povedal Aidan s náznakom povznesenosti.
„Plukovník,“ ozvala sa slečna Morrisová s tvrdým výrazom v očiach a pevne zovretými perami, „dovoľte, aby som vám predstavila svojho bratanca pána Cecila Morrisa.“

„Je to pre mňa skutočne veľká česť, mylord,“ povedal muž a vytrvalo sa ukláňal. „Smiem vám predstaviť svoju mamičku? Kde je?“ Obrátil hlavu a poobzeral sa po skupinkách roztrúsených po dvore. „Kam sa stratila? Aha, tam je, zhovára sa s pani Philpotovou a slečnou Drabblovou.“ Zdvihol ruku a zakýval na ňu vreckovkou.
Aidan si ho obzrel výrazne pozornejšie. Tento človek má zdediť Ringwood? Bol nízky, tučný, hrdo vydúval hrudník a tváril sa nesmierne dôležito. A neznesiteľne servilné. Bratanec slečny Morrisovej. Všimol si, že v jeho reči neznel ani náznak waleského prízvuku. Práve naopak. Svojou výslovnosťou by zahanbil ešte aj vojvodu z Bewcastlu.
„Plukovník Bedwyn sa môže s tetou zoznámiť v Ringwoode, Cecil,“ zasiahla slečna Morrisová. „Príde k nám na čaj. Aspoň dúfam.“ Spýtavo pozrela na Aidana.
„Ach, jednoducho musíte prísť, mylord,“ naliehal Cecil Morris a prestal sa pokúšať privolať matku. „Prosím vás, poctite nás svojou prítomnosťou, aj keď ringwoodske panstvo je bezpochyby veľmi skromným príbytkom v porovnaní s vaším vojvodským sídlom. Pokiaľ si spomínam, volá sa Lindsey Hall, však? Mamička bude nevýslovné blažená.“

„Ďakujem, madam.“ Aidan sa uklonil slečne Morrisovej a bratanca si nevšímal. „Rád prídem.“

A vykročil k hostincu. Dá si osedlať koňa a vyjde si na vychádzku. Boh ochraňuj tú úbohú ženu, ak bude musieť po výročí otcovej smrti žiť v spoločnosti svojho bratanca a jeho matky.
Vari toto tak trápilo kapitána Morrisa?
Po zádušnej omši bola Eve plukovníkovi lordovi Aidanovi Bedwynovi priaznivo naklonená. Ale keď po čaji odchádzal z Ringwoodu, z duše ho nenávidela a bola šťastná, že ho viac neuvidí.
Jej susedia boli pozorní. Prišli k nej takmer všetci a veľmi citlivo a láskavo hovorili o omši a o Percym. Jamesova žena Serena Robsonová sedela takmer hodinu pri Eve, skoro celý čas jej pohládzala ruku a ubezpečovala ju, že dnešný deň je pre ňu ťažkým údelom, ale keď pominie, bude sa znova cítiť lepšie.
„A vieš,“ povedala, keď nebol nikto na dohľad, „veľmi radi ťa privítame pod našou strechou, Eve. James sa so mnou zhoduje v názore, že by si nás nemohla väčšmi potešiť.“

Eve pozrela na Jamesa na druhej strane miestnosti. Chudák, určite by z toho bol nešťastný. Ale Sercnina láskavosť ju dojala. Priatelili sa, odkedy sa Serena pred piatimi rokmi vydala za Jamesa. Ale aj priateľstvo má svoje medze.
„Radšej ani nemyslím na to, čo bude zajtra, Serena,“ odvetila Eve. „Ale ďakujem. Si veľmi milá.“

Pravdu povediac, celý deň mala problém rozmýšľať racionálne. Dokonca aj na zádušnú omšu sa musela sústreďovať zo všetkých síl. Iba plukovníkova rozlúčková reč naplno zaujala jej pozornosť.
Čas plynul.
A mohla ušetriť seba aj všetkých ostatných, ktorých mala na starosti, keby sa bola niekedy v priebehu uplynulého roka vydala. Mala viacero ponúk. Ale o žiadnej z nich vážne neuvažovala. Čakala na Johna. Ach, aká bola len pochabá – teraz už vôbec nedúfala, že sa John vráti. A aj keby sa vrátil, bolo by prineskoro na záchranu jej priateľov a služobníctva.
Nechcelo sa jej veriť, že pochybuje o Johnovi. Pätnásť dlhých, tichých mesiacov ho milovala a verila mu proti všetkému zdravému rozumu.
O Johnovi nevedel nikto, dokonca ani teta Mari. Vikomt John Denson, ktorého otec gróf z Luffu mu prísne zakázal uzavrieť tento zväzok, keď mu to jej otec navrhol, bol v diplomatických službách a v súčasnosti pôsobil na veľvyslanectve v Rusku alebo možno bol práve na ceste do Anglicka. Sľúbil, že príde rovno domov a konečne verejne oznámi ich tajné zásnuby. Vysvetľoval jej, že vtedy už bude uznávaný diplomat a významná osobnosť a jeho otec mu nebude môcť zabrániť vziať si ženu na základe vlastnej voľby. A pred koncom leta sa vezmú.
Eve sa unavene usmiala, keď sa k nej naklonil ďalší sused, aby jej vyjadril svoju účasť a obdiv k zádušnej omši. Všetci k nej boli takí láskaví. Človeku dobre padne, keď má priateľov, ktorým na ňom záleží.
Kde je asi John v tejto chvíli? To nemohla vedieť. Za tých pätnásť mesiacov, čo bol preč, si ani raz nenapísali – nepatrilo sa, aby si muž písal so ženou, ak nie sú manželia alebo oficiálne zasnúbení. Aspoň si to hovorila počas prvých dlhých mesiacov, keď sa jej neozýval. Sama mu nemohla napísať, lebo adresu jej nedal. Aj keď v poslednom čase uvažovala, že keby veľmi chcel, našiel by spôsob, ako s ňou komunikovať tak, aby nepoškvrnil jej povesť. Keby už čím skôr prišiel, prebleslo jej mysľou. Keby tak teraz zrazu len zdvihla pohľad a uvidela ho stáť vo dverách, príťažlivého, uvoľneného a sebavedomého plavovlasého muža. Ale videla iba plukovníka Bedwyna, počúvajúceho Cecilove výplody.
Na počudovanie sa plukovník neusiloval pred ním uniknúť. Eve sa takmer zasmiala pri spomienke, ako okato ho ignoroval na chodníku pred kostolom, a zmocnilo sa jej sklamanie, že teraz sa jej bratanec môže nadúvať pýchou, lebo mu venuje všetku svoju pozornosť. V každom prípade sa jej uľavilo, že bratanec ju ušetril povinnosti venovať sa kyslému plukovníkovi osobne. Ale aj tak by mu bola priaznivo naklonená, keby sa večer neskončil tak, ako sa skončil.
Zišla na terasu vyprevadiť Jamesa a Serenu Robsonovcov, ktorí odchádzali. A kým im kývala, zrazu sa jej zmocnila únava a pocit osamelosti. Zvrtla sa, že sa vráti dnu, ale z domu práve vychádzal Cecil s tetou Jemimou. Cecilov kočiš práve pristavil koč, aby ich odviezol domov. A po ich boku kráčal plukovník Bedwyn. Teta Jemima na ňu vrhla nervózny úsmev, ale inak Eve ignorovali, akoby bola neviditeľná.
„Toto,“ povedal Cecil a pohybom ruky zahrnul dom aj park, „je pre šľachtica absolútne nevhodné sídlo. Dalo by sa povedať, že je to nedôstojná vidiecka stodola. Ja si tu predstavujem kryté mramorové stĺporadie so schodmi a sochami v gréckom Štýle. To by lahodilo oku každého návštevníka, nemyslíte, mylord?“

Eve neveriacky pozrela na krásnu fasádu domu, porastenú brečtanom. Očakávala, že plukovník sa rázne ohradí proti takej netaktnej poznámke v jej prítomnosti.
„Nielen návštevníka, ale aj domáceho,“ súhlasil plukovník s apatickou aristokratickou povznesenosťou. „Také skrášlenie majetku by určite znásobilo vašu vážnosť, pane.“

Cecil sa zakrútil dookola. „A príjazdovú cestu treba rozšíriť a vydláždiť,“ pokračoval. „Ledva popri sebe prejdú dva koče. A bude treba aj vyťať nejaké stromy.“

Moje milované starobylé stromy, zhrozila sa Eve.
„Obdivuhodný nápad,“ súhlasil plukovník Bedwyn. „Koniec koncov, sú to len stromy. A zďaleka nie sú také dôležité ako šľachtický koč.“

Cecil sa so zadosťučinením obzeral okolo seba, až kým mu výhľad nezatienil jeho vlastný koč, ktorý zastal rovno pred ním.
„Skutočne ma nesmierne tešilo, že som sa s vami zoznámil, mylord,“ povedal. „A pre mamičku to takisto bolo potešením i cťou. Možno by ste nás niekedy mohli poctiť svojou návštevou, keď budete v oxfordskom grófstve a z Ringwoodu už bude panstvo hodné hostiť vojvodovho syna. Mohli by sme si ísť spolu trochu zastrieľať do lesov. A možno váš pán brat vojvoda…“ Nechal bezočivú narážku zavisnúť vo vzduchu.
Plukovník naklonil hlavu a podal ruku tete Jemime, ktorá bola v tej chvíli celkom vykoľajená a nechápala, že jej chce pomôcť pri nastupovaní do koča. Keď jej svitlo, chytila ruku a vystúpila po schodíkoch.
„Eve?“ Cecil si ju konečne blahosklonne všimol, prv ako sa usadil v koči. „O štyri dni sa vrátim a prevezmem rezidenciu do svojich rúk. Dúfam, že nebudeš nejako nevhodne namietať. Veď vieš, ako sa mamička ľahko rozruší.“

„Maj sa dobre, Cecil,“ povedala. „Dovidenia, teta. Ďakujem, že ste prišli.“

Teta sa na ňu uslzené usmiala a zdvihla k očiam čiernu vreckovku.
Keď koč odišiel, Eve stála na terase vedľa plukovníka lorda Aidana Bedwyna. „Madam,“ začal, „ak dovolíte…“

Nečakala, kým dopovie vetu. Už pri zvuku jeho hlasu jej od znechutenia naskočila husia koža. Zvrtla sa na opätku, zamierila do domu a ani sa neobzrela.

„JE BI obeľa lebšic, bane,“ odvetil Andrews. „Na sbitaní sme bohli byraziť.“

Aidan stál v izbe hostinca chrbtom k sluhovi a so zatvor nými očami. Ach, také pokušenie! Po chvíli nahlas vychrlí všetky obscénne nadávky a kliatby, ktoré jeho bohatý slovní obsahoval.
Andrews potiahol nosom.
„Vyfúkaj si ten posratý nos,“ zavelil Aidan.
Andrews poslúchol a znelo to ako trúbenie lesného rohu.
„Podaj mi civilné oblečenie,“ prikázal Aidan sluhovi a začal si rozopínať gombíky na červenom kabáte.
„Ďazdecké?“ spýtal sa Andrews.
„Nie, nie jazdecké, dočerta,“ zahrmel Aidan, zhodil z pliec kabát a hodil ho na operadlo stoličky, aby sa oň sluha neskôr postaral. „Povedal som jazdecké oblečenie?“

„Die, bane,“ pripustil sluha. „Led sob byslel, že božno chcete odísť už dnes.“ Aj keď si vyfúkal nos, veľmi sa mu dýchacie cesty neprečistili.
„Myslel si si zle,“ odsekol Aidan. „Včas ti oznámim, keď budem chcieť odísť z tohto pekelného hostinca.“

Ani nie o polhodinu už mal na sebe znova civilné oblečenie –bielu košeľu a nákrčník, modrý redingot z najkvalitnejšej látky ktorý mu sedel ako uliaty, žltohnedé nohavice a vysoké jazdecké čižmy s návlekmi. Bol čerstvo oholený. Ale ešte vždy mal rovnako mizernú náladu ako pred polhodinou – ak nie dokonca mizernejšiu.
Stále nemohol uveriť tomu, čo sa dozvedel od Cecila Morrisa, z ktorého bez najmenších problémov vytiahol informácie vďaka tomu, že mu zalichotil svojou pozornosťou a bez námietok súhlasil s každým jeho hlúpym slovom. Aj keď by toho sviniara najradšej chytil pod krk a zaškrtil.
Starý Morris musel byť ťažký prípad, pomyslel si Aidan opovržlivo, keď si vo svojej izbe sadal k večeri – nemal náladu ísť do výčapu. Keď sa mu nepodarilo presvedčiť dcéru, aby sa vydala za niektorého z urodzených mužov, ktorých jej predstavil, usiloval sa držať ju vo svojej moci ešte aj z hrobu.
Podľa závetu, ktorý napísal krátko pred smrťou, Morris skutočne všetko zanechal svojej dcére iba na rok a potom to malo prejsť do vlastníctva jej brata. A keby ten predtým zomrel, mal všetko zdediť jej bratanec. Ale zároveň jej zašermoval pred nosom Šťavnatou mrkvičkou. Ak sa v priebehu toho roka vydá, môže si všetko nechať do konca života.
Do prvého výročia Morrisovej smrti zostávali štyri dni.
Všetko mal zdediť Cecil Morris, ktorý síce zasypával strýka žiadosťami o ruku jeho dcéry, kým to bolo v jeho záujme, ale keď ju teraz nepotreboval, viac sa neobťažoval. O štyri dni sa ju chystal vyhodiť z domu. Cecil Morris nevedel, čo si počne, a ani ho to netrápilo.
Takže keď Aidan priniesol slečne Morrisovej správu o smrti jej brata, bol to pre ňu dvojnásobný úder. Vôbec nepochyboval, že bola z jeho skonu hlboko nešťastná. Ale tá nešťastná udalosť znamenala pre ňu aj čosi iné a pravdepodobne to len znásobilo jej zúfalstvo. Kapitán Morris jej očividne vo svojom závete všetko zanechal, ba dokonca zákonne podpísal listiny, v ktorých odkazoval Ringwood sestre. Nanešťastie z jeho štedrosti nemala mať nijaký osoh. Zomrel predtým, ako získal nárok na Ringwood, a preto ani nemal právo nakladať s ním podľa vlastného želania.
O štyri dni bude slečna Morrisová pravdepodobne bez domova a zrejme aj bez prostriedkov. Otec jej nezanechal nijaké veno, ani len almužnu, z ktorej by mohla žiť.
Keď sa Aidan navečeral, prepustil Andrewsa a zavalil prázdnu izbu prívalom tých najnevyberanejších nadávok. Ale ani keď si odventiloval zlosť, necítil sa o nič lepšie.
Štyri dni.
Takže kapitán Morris sa o ňu právom bál. Skutočne potrebovala pomoc a ochranu. A Aidan slávnostne prisahal, že jej poskytne jedno i druhé – nech sa deje čokoľvek. Cestou z Ringwoodu do hostinca si lámal hlavu, čo by pre ňu mohol urobiť. Ale ešte pred príchodom do svojej izby si uvedomil, že existuje iba jedna možnosť. Problém bol v tom, že sa mu vôbec nepáčila – a to bolo slabé slovo!
Pritom zostávali len štyri dni.
Aj keď ho slečna Morrisová popoludní pred jeho odchodom z Ringwoodu okato ignorovala – ani jej to po tej smiešnej scénke s Cecilom Morrisom nemohol zazlievať –, bude ju musieť presvedčiť, aby ho znova prijala, vypočula a urobila, čo jej povie.
Tie štyri slová – nech sa deje čokoľvek – mu viseli na krku a mlynský kameň. A prinesú mu doživotný trest, práve keď zač. snívať celkom iné sny. Existoval iba jeden spôsob, ako ju mohol ochraňovať.
Do horúcich pekiel, iba jeden.
Narazil si klobúk na hlavu a vzal si paličku.
Po odchode posledných hostí Eve zvolala celý dom okrem detí a pestúnky Johnsonovej, ktorá zostala pri nich v detskej izbe. Všetci ostatní sa zhromaždili v salóne, odkiaľ už medzičasom odpratali všetok riad, ktorý tam zostal po čaji.
Nemalo zmysel odkladať toto stretnutie. Už sa nič nezmení. Už nikoho z nich nič nezachráni. Eve nezostávalo iné, len im všetko vopred oznámiť – aj keď im to bolo jasné. Všetci poznali pravdu.
„Pochybujem, že pán Cecil Morris si niekoho z vás nechá,“

ozvala sa do hrobového ticha, ktoré ju obklopovalo. Všetkých v miestnosti usadila, ale sama zostala stáť. „Iba ak vás, Sam, lebo ste kedysi boli koniarom v Didcote a Cecilovi také čosi imponuje.“

„Prepustili ma pre pytliactvo, slečna,“ pripomenul jej Sam bez obalu. „Nikto okrem vás nebol ochotný ma prijať. Ale keby aj pán Morris chcel, aby som zostal, jemu veru slúžiť nebudem.“

„A vy, pani Rowová, máte povesť najlepšej kuchárky v celom oxfordskom grófstve.“ Eve sa na ňu usmiala.
„Ale vyšlo najavo, že som kedysi varila pre dievčatá a ich fajnových hostí v londýnskom bordeli, slečna,“ ozvala sa kuchárka. „A vy jediná ste boli ochotná ma zamestnať. Som zajedno so Samom. Keby som mala variť pre jeho urodzenosť, namojveru, otrávila by som mu biftek.“

„Ned.“ Eve sa obrátila k jednorukému komorníkovi. „Mrzí ma to. Na všetky naše krásne sny a plány musíme zabudnúť. Tu zrejme nebudete môcť zostať.“

Chceli si kúpiť pozemok pri Ringwoode – aspoň Eve sa ho po roku chystala kúpiť s Percyho súhlasom – a Ned ho mal obhospodarovať. Chcela tam založiť farmu, kde mali žiť a pracovať zmrzačení vojaci bez prostriedkov a vďaka práci sa stať v rámci akejsi komúny sebestační. Nakoniec by Ned pozemok pravdepodobne splatil a ten by sa stal jeho vlastníctvom, aj keď Eve od neho nemienila vymáhať tie peniaze.
„To nič, slečna Morrisová,“ odvetil. „Ja nejako prežijem. Vy si s tým hlavu nelámte.“

„Charlie. Drahý Charlie.“ Eve naňho láskavo pozrela. „Porozprávam sa s pánom Robsonom, či by ťa nemohol zamestnať u seba. Urobím, čo bude v mojich silách.“

„Urobil som niečo zlé, slečna Morrisová?“ spýtal sa nešťastne.
Sam Patchett mu položil ruku na plece a sľúbil, že mu to vysvetlí neskôr.
„Thelma.“ Ale Eve sa ani nedokázala na dievča pozrieť, ani zo seba dostať slovo. Zatvorila oči a pritisla si ruku na ústa. V hrdle aj v hrudi pocítila ostrú bolesť. Kam pôjde Thelma? Čo bude robiť? Kto ju zamestná? Ako uživí Benjamína?
„Eve.“ ozvala sa Thelma, „vy za mňa nie ste zodpovedná. Skutočne. Boli ste ku mne neuveriteľne láskavá. Teraz sa starajte predovšetkým o seba. Ja si už nejako poradím. Niečo si nájdem. Vedela som sa o seba postarať aj predtým, ako ste sa ma ujali.“

Eve otvorila oči a uprene sa zahľadela na tetu. Jej domček vo Walese bol predaný. Dôchodok, ktorý jej ocko pridelil, sa v závete nespomínal. Teta Mari bola stará, upracovaná a nemohúca. Pre Eve bolo nesmiernym zadosťučinením, keď ju mohla zavolať do Ringwoodu a rozmaznávať ju prepychom, aký dovtedy nepoznala.
„O mňa sa ty neboj, láska moja,“ ozvala sa rozhodne teta Mari. „Vrátim sa domov, kam patrím a kde mám známych, ktorí sa ma ujmú. Budem sa usilovať byť im na úžitok, aby som si zaslúžila bývať pod ich strechou. Ale čo budeš robiť ty? Otec ťa vytrhol z koreňov, vychoval ako dámu, a teraz ti nenechal ani šiling, ničomník, a to len preto, že sa mu nepodarilo presadiť svoju vôľu. Keby ešte žil, veď by som mu ja povedala, čo si o tom myslím. To mi ver.“

Ale Eve ju veľmi nepočúvala. Myslela na Davyho a Becky. Boli to siroty. Ich rodičia zomreli pár dní po sebe na nejakú nákazlivú chorobu a deti donekonečna blúdili po Anglicku od jedných príbuzných k druhým, žiadni ich však nechceli a neboli ochotní trpieť vo svojom dome. Ako posledná bola na zozname ich prateta Jemima Morrisová. Eve vždy verila, že keby to záviselo iba od tety, otvorila by deťom srdce aj dvere svojho domu, ale Cecil ju presvedčil, že by jej to zničilo nervy a zdravie.
Cecil netušil, že teta Jemima prišla do Ringwoodu a Eve sa detí ujala, aj keď nebola ich pokrvná príbuzná. Otec jej nedávno zomrel, Percy bol vo vojne, John sa stále nevracal domov a ona bola sama, aj keď u nej bývala teta Mari – a okrem toho nezniesla pohľad na žalostné slzy tety Jemimy.
Zavolala do domu pani Johnsonovú, vdovu z Heybridgea, o ktorej bolo známe, že to s deťmi vie, aby sa o siroty starala, a potom sa podobrala hľadať pre ne guvernantku. Jej vydatá priateľka, ktorá bývala štyridsať kilometrov odtiaľ, jej prezradila, že nedávno vyhodili zo zamestnania nešťastnú guvernantku, keď vysvitlo, že nosí pod srdcom dieťa svojho zamestnávateľa, a odvtedy si biedne zarába na živobytie ako práčka. O týždeň už do Ringwoodu zavítala Thelma Riceová so svojím bábätkom.
Čo bude s Becky a Davym? Podarí sa jej Cecila presvedčiť, aby im dovolil zostať, keď už bude mať väčší dom a viac peňazí, takže bude môcť byť štedrý? Dovolí pestúnke Johnsonovej zostať tam spolu s nimi, aby pre ne tá zmena nebola priveľmi desivá? Dovolí tam zostať Thelme a Benjamínovi – to nie! Bolo jej jasné, že to neprichádza do úvahy.
„Agnes…“ začala.
„Mne nemusíte nič hovoriť, holubička moja,“ povedala gazdiná. „Nejeden raz som bola vo väzení a mohla by som o tom všeličo rozprávať. Odišla som z Londýna za lepším životom a zatkli ma ako tuláčku. Potom ste sa ma ujali vy. Nikdy vám to nezabudnem a do posledného dychu vám budem žehnať, ale nemienim byť pre vás ďalším bremenom. Vy za mňa nie ste zodpovedná, slečna – ja áno. Ale keby vám to nevadilo, keď vás donútia odtiaľto odísť, rada by som zostala po vašom boku a starala sa o vás. Svet je krutý.“

„Ach, Agnes.“ Eve už nevládala zadržať slzy.
Agnes poslala všetkých svojou cestou a oni odišli po špičkách – všetci okrem tety Mari –, akoby odchádzali z izby ťažko postihnutého človeka.
Eve mala nesmierne rada chvíle po večeri, keď vyšla do detskej izby zahrať sa s deťmi a čítať im rozprávky, zatiaľ čo Thelma sa venovala Benjamínovi a spievala mu uspávanky, keď nadišiel čas jeho spánku. Pani Johnsonová vtedy už mala voľno.
Dnes večer Eve čítala rozprávky. Davy sedel po jej boku, ale ani sa jej nedotkol. Za tie dlhé mesiace po smrti rodičov sa naučil, že svetu dospelých sa nedá dôverovať, a len veľmi opatrne a pomaly zabúdal na tú krutú lekciu. Becky sa vinula k Eve z druhej strany. Bola pokojná a dobrosrdečná a zavše sa zdalo, že životné skúsenosti na nej nezanechali také stopy ako na Davym. Pestúnka však hovorila, že občas sa v noci budí a bezmocne plače či dokonca kričí.
Thelma stála vo dverách Benjamínovej izby a počúvala rozprávku. Chlapček zrejme už spal. Muffin ležal zvinutý pri Eviných nohách, bradu položenú na labách, a chrápal.
Všetko sa zdalo takmer desivo normálne.
Eve sa zo všetkých síl usilovala sústrediť na dobrodružstvo dvoch detí, ktoré v temnom lese unikli z pazúrov zlého škriatka, ale v ceste do bezpečia im bránil lev, ktorý mal v labe zabodnutý tŕň. Zúfalo sa usilovala nemyslieť na budúcnosť. Potláčala nutkanie oboma rukami objať deti a pevne ich k sebe pritisnúť, aby na ne nepreniesla svoj strach. Na večeru toho nezjedia veľa, ale ťažilo ju to v žalúdku.
Kde je John? Znova a znova sa proti vlastnej vôli spytovala v duchu. Ale aj keby prišiel hneď dnes, už by ich všetkých nezachránil – bolo by prineskoro na ohlášky. A zdalo sa jej sebecké myslieť iba na vlastné pohodlie a bezpečie. No kde je? Nesmieme by sa jej uľavilo, keby ho aspoň videla, znova cítila jeho objatie, mohla sa mu zveriť so všetkými svojimi trápeniami. Možno by niečo vymyslel.
Ale nič sa nedialo.
Zrazu si uvedomila, že jej rozhodnutie počkať na Johna bolo veľmi sebecké a zároveň pochabé. Nevráti sa. Za celý čas, čo bol preč, jej ani raz nenapísal, ani po tom, čo sa už mal vrátiť. Bolo naivné veriť jeho vyhláseniam o nehynúcej láske. Ale jej náhla strata viery ju vydesila. Tak dlho sa k nej upínala. Milovala ho. Milovala ho z celého srdca.
Vari je tá najpochabejšia bytosť na svete? Keby v priebehu posledného roka prijala ponuku niektorého zo svojich ctiteľov, ani ona, ani všetci, ktorí boli od nej závislí, by teraz neboli v takom ťažkom rozpoložení.
Ale ako by sa mohla vydať za kohokoľvek okrem Johna?
Na dvere detskej izby ktosi zaklopal a vytrhol Eve z rozmýšľania. Zdvihla pohľad a v otvorených dverách zbadala Agnes Fullerovú, tváriacu sa ešte kyslejšie ako zvyčajne.
„Je tu ten od vojska,“ povedala.
Eve na ňu iba uprene hľadela.
„Ten s tým nosom, čo tak zazerá a má také dlhé meno,“ vysvetľovala Agnes. „Prišiel na návštevu. O tomto čase!“

„Povedzte mu, že nie som doma. Alebo že už spím,“ odvetila Eve pobúrené. Ako sa opovažuje! Plukovníka lorda Aidana Bedwyna skutočne túžila vidieť najmenej zo všetkých. Jeho necitlivosť a slová, ktoré popoludní povedal Cecilovi, načisto zmazali akýkoľvek pocit vďačnosti, ktorý k nemu prechovávala.
„Vyhlásil, že neuverí nijakým výhovorkám,“ oznámila jej Agnes. „Dokonca ani nečakal v hale, ako som mu kázala. Bez dovolenia vošiel do salóna. Ak chcete, pokúsim sa ho dostať z domu, holubička moja. Pravdepodobne sa mi nepodarí nasilu ho vyviesť, hoci si poradím s väčšinou mužov, ale aspoň mu dobre nabrýzgam, že je taký opovážlivý. Veď to sa naozaj nesluší!“

„No!“ Eve vstala a podala knihu Thelme. Muffin sa takisto pozviechal na nohy a zaštekal. „Vybavím to. Ale ak mu niekto poriadne nabrýzga, Agnes, tak potom ja. Dnes popoludní mal tú bezočivosť povedať Cecilovi, že tie jeho smiešne plány na zlepšenie Ringwoodu povedú k tomu, že si ho všetci budú väčšmi vážiť. A mňa si absolútne nevšímal.“

„Ach, to je teda nevychovanosť!“ zvolala Thelma.
„No dobre!“ Agnes sa zvrtla v bojovom zápale. „Veď ja mu ešte ukážem. Nedbám na jeho široký hrudník a plecia. Urobím mu na nose ďalší hrb.“

„Nie, neurobíte.“ Eve si vzdychla, keď gazdiná zastala a ne-
ústupné na ňu pozrela. „Mohli by ste deťom dočítať rozprávku,
Thelma? Idem za ním, Agnes. Možno túži klesnúť na kolená
a prosiť o odpustenie.“ Pobozkala deti a zaželala im dobrú noc.
Muffmovi prikázala zostať, a tak si znova sadol a zachmúrene si
ju obzeral jedným okom. 

„Mám tam ísť s vami?“ spýtala sa Agnes, keď spolu schádzali po schodoch..Alebo mám radšej zavolať pani Pritchardovú?“ Teta Mari po večeri zvyčajne trávila jednu - dve hodinky vo svojej izbe, prv ako si pred spaním vypila s Eve šálku čaju.
Ani jedno, ani druhé. Pôjdem za plukovníkom Bedwynom sama,“ vyhlásila Eve. „Ale ak chcete, môžete zostať v hale. Keby bolo treba, zavolám vás.“
Zhlboka sa nadýchla a otvorila dvere do salóna.

STÁL pred kozubom, ako keď ho videla prvý raz, ale dnes na sebe nemal uniformu. Zato bol stále rovnako hrozivo veľký. Keďže vonku bolo už takmer tma, dovolil si zapáliť sviečky na kozube.
„Plukovník Bedwyn,** spustila Eve rázne a zatvorila dvere. Ani sa nepokúsila usmiať alebo správať prívetivo. „Čo si želáte?“

„Zatajili ste predo mnou pravdu,“ povedal. „Otec vám naozaj zanechal Ringwood, ale pod podmienkou, ktorú ste nesplnili. O všetko prídete. A to už o štyri dni.“

Na chvíľu sa jej zmocnila taká zúrivosť, že sa nezmohla na slovo, len zaťala po bokoch päste. Vari toto urobia z človeka aristokratické výsady? Verí, že môže prísť bez pozvania, strkať nos do jej súkromných záležitostí a bez okolkov sa s ňou rozprávať?
„Kvôli tomu ste prišli?“ spýtala sa. „Obviniť ma z klamstva? Ste nevychovaný, plukovník Bedwyn. Okamžite opustite tento dom. Dobrú noc.“ Odstúpila od dverí. Srdce jej nepríjemne búchalo. Zvyčajne sa nedala tak ľahko vykoľajiť. A málokedy hovorila tak nahnevane.
„Rýchlo si vychutnajte ten pocit, lebo dlho už paňou domu nebudete,“ povedal a ani sa nepohol.
„Možno keď na budúci rok prídete obdivovať mramorové stĺporadie a vydláždenú príjazdovú cestu bez stromov, poviete niečo rovnako bezočivé aj Cecilovi,“ vmietla mu do tváre, „a bude vás môcť vyhodiť z domu namiesto mňa. Ale dnes som ešte paňou domu ja. Odíďte!“ Cítila sa ako myška, ktorá chce donútiť k poslušnosti slona.
„Je to korunovaný somár, čo?“ nadhodil.
Nebola si celkom istá, či počula správne. Pozrela mu do tmavých očí, ale ich výraz sa nezmenil.
„Ako inak som sa mohol dozvedieť, ako to s vami vlastne je. Musel som mu poklonkovať.“

Zamračila sa. „Vás do toho nič, ako to so mnou je,“ ohradila sa.
„Dovolím si s vami nesúhlasiť, madam,“ namietol. „Vášmu bratovi bytostne záležalo na vašom šťastí a bezpečí. A po svojej smrti preniesol tú zodpovednosť na mňa. Očividne to mal na mysli, keď chcel, aby som mu sľúbil, že vás budem ochraňovať. Vedel, čo pre vás bude znamenať jeho smrť. Keď ste predo mnou zatajili pravdu, bránili ste mu dosiahnuť pokoj, ktorý hľadal, keď odo mňa žiadal ten sľub.“

Dovtedy neuvažovala o jeho ponuke z tohto hľadiska. A nechcela o nej tak uvažovať ani teraz. Je to neznámy človek. Okrem toho pochádza z iného sveta a má taký vznešený pôvod, že sa s ním nemôže rozprávať ako s hociktorým svojím susedom. Je to lord Aidan Bedwyn, syn vojvodu. Pristúpila k najbližšej stoličke a sadla si na ňu.
„Mne nie ste zaviazaný nijakou povinnosťou, plukovník,“ ubezpečila ho. „Veď ma ani nepoznáte.“

„Viem,“ odvetil, „že som za vás zodpovedný. Dal som čestné slovo. V živote som svoje čestné slovo neporušil a nemienim to urobiť kvôli vám.“

„Oslobodzujem vás od neho,“ povedala.
„Nemáte tú moc,“ namietol. „Čo chcete robiť? Aké máte plány?“

Chcela sa zhlboka nadýchnuť, ale zistila, že to nejde. Mala pocit, akoby dlho bežala. Pokrčila plecami. „Niečo už vymyslím,“ odvetila. „Máte kam ísť?“ spýtal sa.
Ešte stále sa jej nepáčili tie všetečné otázky, ktorými sa jej vtieral do súkromia. Ale už chápala, že zrejme z toho nemá o nič väčšiu radosť ako ona. Určite už trpko oľutoval, že bol Percymu nablízku, keď umieral. A určite ľutuje, že jeho sluha prechladol a nemohli odísť už včera. Pokrútila hlavou.
„Ani nie.“ Samozrejme, že nemohla ani len nakrátko prijať pozvanie Sereny Robsonovej. Jej jediní príbuzní boli Cecil a teta Jemima, teta Mari a jej bratanec Joshua, za ktorého sa kedysi chcela vydať, keby jej to otec nezakázal, pretože Joshua bol síce bohatý obchodník, ale nebol šľachtic ani statkár. Medzičasom sa oženil s inou a mal tri malé deti.
„Takže chcete začať pracovať?“

„Pravdepodobne.“ Prihladila si sukňu. Od obeda sa neprezliekla a mala pocit, že je celá dokrkvaná a neupravená. „Mám isté skúsenosti a nebojím sa tvrdej práce. Ale zdá sa mi kruté a zbabelé jednoducho odísť a starať sa iba o vlastné prežitie. Ešte mám pár dní na to, aby som niečo vymyslela. Mala som myslieť dopredu a pripraviť sa na túto možnosť, však? Percymu v podstate vždy hrozila smrť.“

„Prečo ste na to nemysleli?“ spýtal sa. „Poznali ste podmienky otcovho závetu. Ako ste práve sama naznačili, vedeli ste, že je ustavične v ohrození života.“

„Zrejme som si tú možnosť nechcela pripustiť,“ priznala. „Radšej som si zakrývala oči pred skutočnosťou. Bol to môj jediný brat. Nikoho iného som nemala. A zdalo sa mi strašne vypočítavé a nevkusné vydať sa iba preto, aby som si zabezpečila dedičstvo. Vždy som si predstavovala, že sa vydám z lásky.“

Nezmienila sa o Johnovi. Bola by sa vydala v priebehu roka za niekoho iného, keby nebolo Johna? Vôbec si nebola istá.
„Percy mi povedal, že nechce majetok a je rozhodnutý prepísať všetko na mňa, len čo to prejde do jeho vlastníctva,“ dodala. „Nikdy sa mi nezdalo nutné vydať sa. Dokonca by som sa naňho nebola hnevala, ani keby si to rozmyslel. Mal ma rovnako rád ako ja jeho. Bolo odo mňa pochabé spoliehať sa na to, že prežije nástrahy vojny, však?“

Neodpovedal, len na ňu hodnú chvíľu bez slova upieral tvrdý pohľad a za celý čas ani brvou nepohol.
„Prečo kruté?“ spýtal sa napokon. „Prečo zbabelé?“

„Čože?“ Neprítomné naňho pozrela.
„Pre koho by bolo kruté, keby ste sa zamestnali?“ vyzvedal „Pred malou chvíľou ste sa tak vyjadrili. Pre deti v dedinskej škole? Pre matky, ktoré potrebujú služby vašej pôrodnej baby?“

Veľmi sústredene jej hľadel do očí, takže nemohla odvrátiť pohľad. Bol bezpochyby mimoriadne silná osobnosť. Túžila, aby už čím skôr odišiel. Ale on jej nemienil dať pokoj, kým pred ním neodhalí svoju dušu.
„Pre nich. Pre všetkých,“ vzdychla si. „Všetko osadenstvo ringwoodskeho panstva – a to bez výnimky – bude musieť odísť, keď sa sem nasťahuje Cecil. Nejde len o mňa.“

„Vaša teta nemá vlastné prostriedky?“ spýtal sa so zdvihnutým obočím.
Pokrútila hlavou. „Ani Thelma, slobodná šľachtičná, ktorú vyhodili zo zamestnania, lebo nosila pod srdcom dieťa svojho zamestnávateľa po tom, čo jej vnútil svoje pozornosti. Ani jej dieťa. Ani ďalšie dve deti, siroty, ktoré som si vzala do opatery. Ani Agnes Fullerová, moja gazdiná a bývalá trestankyňa. Ani Charlie Handrich, ktorý tu veľmi zanietene vykonáva všetky údržbárske práce, ale ktorého nikto nechce, lebo si myslia, že je dedinský ťuťmák. Ani moja slúžka Edith, ani pestúnka Johnsonová. Nikto z nich nemá vlastné prostriedky. A nikto z nich nemá nádej nájsť zamestnanie niekde inde.“ Zdesene vnímala, ako zatrpknuto znie jej hlas, keď mu vymenúva všetky podrobnosti, do ktorých ho nič nebolo. „Ani najmenšiu nádej.“

„Krváca vám srdce,“ povedal po dlhej chvíli ticha. Nebola si istá, či je to obvinenie, alebo iba konštatovanie. „Prichýlili ste do svojho domu chromý zverinec a teraz sa zaň cítite zodpovedná.“

„Nie je to chromý zverinec.“ Zamračila sa naňho a hnev sa vrátil. „Všetko sú to ľudia, ku ktorým bol život krutý. Sú to vzácne bytosti, ktoré nie sú o nič menej hodný ako vy alebo ja. A okrem toho je tu ešte aj môj pes Muffin, ku ktorému sa jeho bývalý majiteľ správal veľmi kruto. Život každého z nich má neoceniteľnú hodnotu. Čo som mala robiť, keď som videla ich utrpenie a bolo v mojej moci im ho uľahčiť? Obrátiť sa im chrbtom?“

Bezvýrazné na ňu hľadel. „Bezpochyby rečnícka otázka, však?“ zamrmlal.
„Ale teraz už nie je v mojej moci pomáhať im,“ pokračovala. „Dala som im domov, nádej, dôstojnosť, a teraz znova zakúsia odmietnutie. Nikto neposkytne tým deťom domov. Skončia v sirotinci – ak budú mať šťastie. A dospelých nezamestná nikto, dokonca ani moji susedia, hoci osobne zájdem za každým z nich a požiadam ich o to. Z týchto mojich vzácnych priateľov sa stanú tuláci, žobráci a možno aj čosi horšie, a spoločnosť vyhlási, že sa to dalo čakať. A bude celá pyšná, že je oveľa vnímavejšia a predvídavejšia ako ja.“

Ešte stále na ňu bezvýrazné hľadel. Mala podozrenie, že má žulovú nielen tvár, ale aj srdce. K tomu prispelo nielen jeho spoločenské postavenie, ale aj vojenská služba. Ale čo na tom záleží? Nie je jej nič dlžen, dokonca ani súcit, napriek tomu, že sa cíti zaviazaný povinnosťou voči Percymu.
„Ospravedlňujem sa,“ ozvala sa po chvíli. „Pre vás to musia byť len sentimentálne taľafatky. Bezpochyby mi poviete, tak ako mnohí iní pred vami, že sa nemusím starať o svojich bratov a sestry. Dokonca aj oni sami to hovoria. Ale musím. Viete, aj môj otec bol chudobný, kým sa z neho nestal chýrny boháč vďaka tomu, že sa oženil s mojou mamou. Bol baník a vzal si za ženu dcéru majiteľa bane. Vedeli ste to, plukovník? Chápete? Nie som pôvodom dáma, aj keď som tak bola vychovaná. Ako by som mohla odmietnuť podeliť sa o to, o čo som sa nijako nezaslúžila?“

„Skutočne postoj predstaviteľky modernej buržoázie,“ poznamenal, „hoci som možno voči buržoázii nespravodlivý. Väčšina jej príslušníkov sa celý život krvopotne usiluje vymaniť zo svojej minulosti a začleniť medzi tých, čo sú na spoločenskom rebríčku vyššie.“

Presne to robil jej otec. Eve meravo hľadela na plukovníka a on jej pohľad opätoval, až z toho znervóznela. „Vráťte sa domov k rodine, plukovník,“ povedala napokon. „nie je vo vašej moci ochrániť ma, a ešte menej tých, za ktorých sa cítim zodpovedná. Ja si už nejako poradím. Prežijem to. Všetci prežijeme.“

Nakoniec uprel pohľad na pripravené uhlie v kozube. „Existuje spôsob, ako zachrániť všetko, čo vám je vzácne,“ odsekol drsne.
„Nie.“ Zamračene mu hľadela na chrbát. „Keby existovalo riešenie, už by som naň bola prišla, plukovník. Zvážila som to zo všetkých strán, verte mi.“

„Zabudli ste na jednu možnosť,“ namietol chladne.
„Na ktorú?“

Ale on jej to neobjasnil hneď. Všimla si, že rukami si rytmicky poklopkáva po chrbte. „Budete sa musieť za mňa vydať,“ povedal napokon. „Čože?“

„Ak sa vydáte pred výročím otcovej smrti,“ vysvetľoval, „budete si môcť ponechať svoj domov, majetok aj chromý zverinec.“

„Mám sa za vás vydať?“ Neveriacky civela na jeho meravo vystretý chrbát. „Aj keby to nebol ten najabsurdnejší nápad, aký som kedy počula, zostávajú už len štyri dni. Prv ako stihne vikár vybaviť ohlášky, Cecil bude mať postavenú polovicu stĺporadia.“

„Ak požiadame o zvláštne povolenie, budeme mať času dosť,“ namietol. „Zajtra skoro ráno sa vydáme na cestu do Londýna, na druhý deň sa vezmeme a na tretí sa vrátime. Budete tu práve včas, aby ste mohli ukázať dlhý nos bratancovi, keď si príde prevziať majetok. To bude pre mňa aspoň nejaké zadosťučinenie.“

Uvedomila si, že to myslí vážne. A rozprával so sebavedomou istotou veliteľa, ktorý dáva príkazy svojim podriadeným. Nežiadal ju o to, on jej to oznamoval.
„Ale ja netúžim žiť pri vojsku,“ vyhlásila.
Pochmúrne na ňu pozrel ponad plece. „To rád počujem,“ povedal. „Samozrejme, že to nie je nutné.“

„Ale vy tu možno nebudete chcieť žiť.“ Už tá predstava bola smiešna.
Ani nechcem,“ súhlasil stroho a obrátil sa k nej tvárou. „Asi ste ma nepochopili, slečna Morrisová. Bude to vyslovene manželstvo z rozumu. Mám dojem, že veľmi netúžite sa vydať. Už nie ste mladé dievča a iste ste mali množstvo príležitostí získať si srdce mladého muža podľa vlastných predstáv, keby ste veľmi chceli. Ale neurobili ste to. Ani ja netúžim ženiť sa. Už dlhé roky slúžim pri vojsku. Taký život sa veľmi nezlučuje s predstavou manželstva a rodiny. No náš zväzok ani jednému z nás neurobí škrt cez rozpočet. Zvyšok dovolenky strávim v Lindsey Hall a potom sa vrátim k svojmu regimentu. Vy zostanete v Ringwoode. Keď vás o tri dni odprevadím domov, nikdy viac sa nemusíme ani vidieť.“

„Ste syn vojvodu,“ namietla.
„A vy ste dcéra baníka.“ Povznesené na ňu pozrel. „Neverím, že by rozdiel v pôvode bránil nášmu zväzku, madam.“

„Váš brat, vojvoda z Bewcastlu, bude iste pobúrený,“ podotkla.
„Nikdy sa o tom nemusí dozvedieť,“ povedal otvorene. „Okrem toho mám tridsať rokov a už dávno som sám sebe pánom, slečna Morrisová. Vzájomné rozdiely nemusia ani jedného z nás uvádzať do rozpakov. Po svadbe nebudeme žiť spolu.“

Prečo sa s ním o tom vôbec baví? Je tu predsa John, aj keď sa k nej nevrátil. Pri poslednom stretnutí pred jeho odchodom do Ruska si sľúbili vernosť…

„Nepoznám nikoho, kto by sa vzal na základe zvláštneho povolenia,“ nadhodila.
„Naozaj?“

Vari je to skutočne také ľahké?
Čo ak je John na ceste domov? Ale môže si v tejto chvíli dovoliť klamať samu seba? Nepríde. A keby aj prišiel, ako by jej pomohol? Všetko je stratené. Iba že by…

„Takže?“ spýtal sa plukovník Bedwyn netrpezlivo.
Suchým jazykom si oblizla suché pery. „Musí na to existovať milión argumentov,“ povedala. „Ale teraz nie som schopná rozmýšľať. A potrebujem si to premyslieť. Potrebujem čas.“

„Ibaže čas nemáte, slečna Morrisová,“ pripomenul jej. „A niekedy je lepšie nerozmýšľať, iba konať. Choďte hore a povedzte slúžke, nech vám zbalí veci. Odchádzame skoro ráno. Ak je to možné, mala by vám robiť garde vaša teta. Máte tu vhodný cestovný koč? A kone?“

Prikývla. Mali starý koč, ktorý bol pre jej otca symbolom bohatstva a postavenia.
„Pred odchodom sa zastavím v stajni,“ navrhol, „a dám sluhom pokyny, pokiaľ ide o zajtrajšiu cestu. Už vás nebudem dlhšie zdržovať. Bezpochyby musíte porobiť veľa vecí, ak chcete byť preč tri dni.“

Meravo sa uklonil a odpochodoval z izby, prv ako ho stihla zastaviť. Počula, že niečo hovorí, pravdepodobne Agnes, a potom sa vchodové dvere otvorili a zatvorili.
Bol preč. Nezastavila ho, keď na to mala príležitosť.
Ale veď ešte nepovedala svoje áno na jeho hlúpy návrh.
No nepovedala ani nie.
Mala by sa za ním rýchlo rozbehnúť – vravel, že pôjde do stajne. Mala by mu povedať celú pravdu. Lenže holá pravda je taká, že Percy umrel priskoro a John sklamal jej dôveru. Mala štyri dni na to, aby vyriešila zúfalú situáciu – alebo nevyriešila.
Nemôže sa vydať za plukovníka Bedwyna. Vydať sa za plukovníka Bedwyna? Zrazu sa zasmiala. Bol to veľmi neveselý zvuk a rýchlo si zakryla ústa, aby ju Agnes nepočula a nemyslela si, že sa zbláznila. Zvádzala tichý boj s panikou a hystériou.
Potrebuje si všetko premyslieť. A potrebuje čas. Ale premýšľať nie je schopná a čas nemá, ako jej bez obalu naznačil.
Vstala a začala sa prechádzať hore-dolu po salóne.
Keď Aidan na druhý deň ráno klusal po príjazdovej ceste vedúcej k Ringwoodskemu panstvu, pričom William Andrews sa držal v diskrétnom odstupe za ním, videl pred vchodom stáť starobylý, nevkusne prezdobený koč. Takže sa nakoniec nevzbúrila proti jeho príkazom. Podstúpi to.
Keby ešte mal nejaké pochybnosti, všetky sa rozplynuli, keď Prišiel na terasu a uvidel vchodové dvere. Boli otvorené. Zrejme s‘ v dome všimli, že prichádza. Slečna Morrisová, v sivých šatách ako zvyčajne, mu vykročila naproti a cestou si naťahovala čierne rukavičky. Chromý pes jej krivkal v pätách. Bola bledá ako duch. Po nej zišla dolu schodmi teta, ktorú sprevádzala chudá mladá slúžka.
Vo dverách stála gazdiná s rukami založenými na kyprých bokoch, akoby sa chystala s niekým pohádať, a mladá guvernantka, ktorá priviedla na svet nelegitímne dieťa.
Všetci sa tvárili ako na pohrebe. No aj on sa tak trochu cítil, ako si uvedomil, keď zoskakoval z koňa. Hneď k nemu priskočil tučný mladík a chytil koňa za hlavu. Podľa jeho neprítomného výrazu Aidan usúdil, že to musí byť sluha, ktorému myseľ nepracuje práve najrýchlejšie.
„Pripravená?“ spýtal sa Aidan zbytočne, keď krátkym kývnutím hlavy pozdravil obe dámy. Do tejto chvíle si ani sám nepriznal, ako dúfal, že si to rozmyslí. Niežeby si mala čo rozmyslieť. Predošlý večer mu nedala nijakú definitívnu odpoveď.
„Áno.“ Povedala iba to jediné slovo.
„Dovolíte, madam?“ Podal ruku pani Pritchardovej a pomohol jej nastúpiť do koča.
„Nerobte to, holubička moja,“ zakričala na ňu gazdiná a prebodla Aidana nepriateľským pohľadom, akoby navádzal jej paniu na zlé činy. „Nerobte to. Rozhodne nie kvôli nám. My všetci si už nejako poradíme. Nemáte voči nám nijaké povinnosti.“

„Agnes,“ ozvala sa pani Pritchardová s povzdychom, keď sa usadila na svojom mieste, „iba Eve zmätiete, keď to budete stále dokola opakovať. Musím povedať, Eve moja najdrahšia, že vhodná chvíľa, aby si sa pánu plukovníkovi poďakovala za jeho láskavú ponuku a dala mu jasne najavo, že sa nemusí obťažovať ak si si nie celkom istá, že to chceš urobiť.“

Aidan si netrpezlivo poklopkával jazdeckým bičíkom po čižme. Najväčšmi zo všetkého sa bál emocionálnej drámy, najmä v ženskom podaní. Guvernantka sa tvárila vydesene. Slúžka fňukala.
„Ale pravdaže to chcem urobiť,“ povedala im všetkým slečna Morrisová s tak nešikovne predstieranou veselosťou, že by ju vypískali v každom divadle. „Pozajtra sa s tetou Mari vrátime a všetko pôjde ako za starých čias. Nič sa nezmení, iba Cecil sem už viac nebude môcť prísť a ohrozovať náš pokoj. Pamätajte – kým sa nevrátime, nikomu ani slovo. Muffin, zostaň.“ Aidan nesúhlasne pozoroval, ako sa sklonila k psovi a pohladkala ho po hlave, namiesto aby od neho vyžadovala okamžitú poslušnosť.
Nato vložila ruku do Aidanovej vystretej dlane, aj keď naňho ani nepozrela, a nastúpila do koča. Tvár mala ako vytesanú z mramoru. Nakoniec za ňou pribehla jej slúžka a tvárila sa, že nevidí Aidanovu ruku. Mal podozrenie, že keby jej bol povedal čo len slovo, na mieste by zamdlela. Pevne zatvoril dvere, kývol na kočiša, znova vyskočil na koňa a nasledoval koč po príjazdovej ceste, cez most, cez dedinu a Andrews za ním.
Pre taký monštruózne veľký koč bol do Londýna deň cesty, ale našťastie počasie bolo pekné, cesty suché a oni napredovali rýchlo, aj keď Aidan robil prestávky často, nielen pri závorách. Kone bolo treba pravidelne meniť a dámy si museli vystrieť nohy a občas sa aj najesť. Niežeby slečna Morrisová zjedla veľa, zato pani Prichardovej občerstvenie očividne padlo dobre. Usilovala sa správať k Aidanovi priateľsky a veselo a dosť hlasno sa s ním rozprávala s tým svojím takmer nezrozumiteľným waleským prízvukom. Nechcela, aby zavládlo rozpačité ticho. Bol rád, že ide na koni, a nemusí s nimi sedieť v koči.
Kedykoľvek pozrel na slečnu Morrisovú, vyzerala ako mramorová socha, ale obrnil sa proti pocitom ľútosti. Koniec koncov, nemal na výber a musel ju k tomuto kroku donútiť. Okrem toho, vari jeho niekto ľutoval? Srdce mu ani náhodou neplesalo od radosti nad tým, čo sa chystal urobiť. Práve naopak. Nebol sentimentálny. Ani by mu na um nezišlo povedať, že je zlomený, ale aj tak ho prenasledoval pocit straty. Jeho sny vyzerali celkom inak.
Podvečer sa blížili k okraju mesta. Aidan aj Andrews sedeli celý deň v sedle, ale pre nich to nebolo nič nové. Aidan sa necítil veľmi unavený. Zato mal mimoriadne chmúrnu náladu. Cena, ktorú platil za záchranu svojho života, bola skutočne vysoká. Splatí svoj dlh tým, že sa ožení s neznámou ženou. Manželstvo z rozumu, ale aj tak doživotný trest. Keby sa Bewcastle niekedy dozvedel o tejto žene, zhrozil by sa. Dcéra baníka. Okrem toho predošlý večer Aidan nehovoril pravdu. Rozhodne bola pravda, že až donedávna pevne veril, že vojenský život a manželstvo sa navzájom vylučujú. Ale posledných pár mesiacov sa spytoval sám seba: čo ak existuje na svete žena, ktorá sama nepozná iný život, iba vojenský? Napríklad dcéra generála, ktorý bol vždy rád, keď mal pri sebe na každom kroku celú svoju rodinu. Nebola to hypotetická otázka. Aidan takú ženu stretol.
Nebol s ňou zasnúbený. Z jeho úst nevyšlo ani slovo, ktoré by sa dalo považovať za záväzok voči nej. Z jej úst takisto nevyšlo ani slovo. Ale to slovo priam viselo vo vzduchu. Obaja si boli takmer istí, že generál Knapp im dá svoje požehnanie, ak oň požiadajú. Aidan bol šťastný, že sa nakoniec predsa len ožení a že ho čaká celkom prijateľný život so ženou podľa vlastného vkusu.
Lenže nemalo sa to stať. Nemalo zmysel trápiť sa nad tým, čo sa nedalo zmeniť. Už nikdy si to slovo nepovedia. A akékoľvek rany na duši budú mlčky popierať.
Aidan dal pokyny kočišovi a šiel na koni pred kočom smerom k hotelu Pulteney na Piccadilly, najlepšiemu v Londýne. Rezervoval na dve noci dve izby a salón a chystal sa rozlúčiť s dámami. Až vtedy si uvedomil, ako nepatričné pôsobia v takom honosnom prostredí. Došlo mu, že ich mal ubytovať v skromnejšom hoteli, ale už bolo neskoro niečo meniť.
„Niekto vás zavedie do vašich izieb,“ ubezpečil ich. „Máte tam aj súkromný salón, kde sa môžete najesť a stráviť večer. Len čo ráno vybavím sobášne povolenie a potrebné záležitosti, okamžite prídem. Budete pripravená?“

„Kde prenocujete?“ spýtala sa slečna Morrisová. Z toho, ako uprene naňho hľadela, mal pocit, že sa radšej ani nechce obzerať po nádhernej hale hotela Pulteney.
„V Clarendone, ak budú mať voľnú izbu,“ odvetil. „Nebolo by vhodné, aby sme v predvečer svadby spali pod jednou strechou.“

Prikývla. „Budeme pripravené,“ sľúbila.
Keď Aidan vychádzal z hotela, uvažoval, kde by sa dalo najlepšie opil Možností bolo neúrekom. Koniec koncov, je v Londýne.
Ale chce mať zajtra ťažkú hlavu? Chce sa vôbec dožiť zajtrajška? No jednoducho nemal na výber.
Sľúbte mi, že ju budete ochraňovať. Sľúbte mi to. Nech sa deje čokoľvek.
Jeho slávnostná prísaha znela ako umieračik jeho snov. Musí uzavrieť manželstvo z rozumu s neznámou ženou, namiesto aby si vzal slečnu Knappovú a žil s ňou v manželstve plnom vzájomného pochopenia a pohody.

„ČO TY na to, láska moja?“ Hlas tety Mari znel tak trochu šibalsky aj víťazoslávne, keď sa konečne otvorili dvere jej izby a ona, opierajúc sa o paličku, vošla do súkromného salóna v hoteli Pulteney. Od raňajok odpočívala vo svojej izbe, vraj aby sa spamätala po dlhej ceste, prv ako sa začne chystať na svadbu.
Eve dosť netrpezlivo čakala, kým sa znova zjaví. Netušila, kedy má očakávať plukovníka Bedwyna, a tak bola už dávno oblečená. Vo svojich najlepších vychádzkových šatách sa cítila elegantne, ale dosť staromódne. Edith, ktorá bola veľmi šikovná, jej vlasy splietla do vrkočov a zakrútila vzadu do drdola, pričom jej zopár kučier nechala splývať na krk a na spánky. Čierne rukavičky ležali na stolíku pri dverách, pripravené na použitie, keď bude čas odchodu. Takisto čepiec – druhý najlepší, keďže po najlepšom nebolo ani stopy, hoci si bola istá, že Edith ho v škatuli vynášala z domu a podávala kočišovi. Edith uplakane trvala na tom, že ho naozaj vyniesla von, ale zrejme spadol z koča a teraz leží niekde v priekope, ozobávajú ho vtáky, trhajú líšky a nakoniec si ho možno nasadí na hlavu nejaká žobrácka. Eve sa usilovala utíšiť Edith a presvedčiť samu seba, že sa možno omylom dostal do izby tety Mari.
Ach,“ vzdychla si s úľavou, keď ho videla vo zdvihnutej ruke tety Mari, „tu je môj čepiec.“

Potom sa mu lepšie prizrela. Bol to ten istý čepiec, ktorý mala na zádušnej omši pred dvoma dňami, ale bol zmenený takmer na nepoznanie. Spodnú časť striešky lemovala široká levanduľová hodvábna stuha, na jednej strane zviazaná do mašličiek. Okrem toho z oboch strán viseli užšie stuhy rovnakej farby.
„Tú stuhu som mala doma v škatuli,“ vysvetľovala teta a usmievala sa od ucha k uchu ako nezbedné dieťa. „Čakala tam na mimoriadnu príležitosť. Usúdila som, že teraz tá príležitosť nastala, láska moja – keď máš svadbu. Levanduľová je farba smútku, ale pôsobí oveľa veselšie ako sivá.“

„Ale veď to v podstate nie je nijaká svadba.“ Eve prešla cez izbu a vzala čepiec do ruky.
„Tak ako to chceš nazvať?“ spýtala sa teta. „Je to obrad, ktorý ťa do konca života pripúta k plukovníkovi Bedwynovi. Takže je to naozaj svadba. Keby som vedela, že je to len kvôli mne, tak by som sa s tebou hádala ako fúria. Ale viem, že to nie je iba kvôli mne, tak čo môžem povedať?“

„Nič.“ Eve si opatrne nasadila čepiec, aby si nepokazila kučery. „Je to v prvom rade kvôli mne, teta Mari. Neznesiem pomyslenie, že prídem o Ringwood a o majetok.“ Usilovala sa hovoriť nadľahčené, ale nie priveľmi nadľahčené.
„To by si musela myslieť iba na seba,“ zahriakla ju teta Mari príkro, „lenže ty si najmenej sebecká bytosť, akú poznám, a robíš to kvôli všetkým, len nie kvôli sebe. Ale možno ťa čaká odmena, drahá moja. Je to dobrý muž.“ Hoci prsty mala skrivené reumou, odstrčila nabok Evine ruky a uviazala stuhy podľa vlastnej predstavy, trochu nabok. „Hoci na prvý pohľad sa mi zdal veľmi chmúrnej a neveselej povahy, včera bol naozaj milý. Keby cestoval sám, určite by celý čas cválal a prišiel sem o pár hodín skôr, ako keď nás mal na krku. Ale ani raz ma nenaháňal do koča, a vždy keď sme mali prestávku, usiloval sa udržiavať rozhovor, aj keď by sa iste radšej rozprával o koňoch a zbraniach so svojimi spolubojovníkmi, než konverzoval s dámami. Niežeby som bola dáma podľa jeho kritérií. Mal ma vidieť pred pár rokmi, keď som po šichte vychádzala z bane. Ale plukovník je džentlmen – ozajstný džentlmen.“

„To teda je,“ súhlasila Eve. „Ocko by bol spokojný – viac ako spokojný.“

„Len by som bola rada, keby ste svoju známosť neukončili tak skoro,“ poznamenala teta Mari, trochu odstúpila, aby zhodnotila celkový efekt, a urobila menšie úpravy. „Potešilo by ma, keby ste strávili trochu času spolu a skúsili, či medzi vami predsa len nepreblesne iskra čohosi trvalejšieho. Za pokus by to možno stálo, nemyslíš? Tak či tak sa zaňho vydáš a on má dva mesiace dovolenky. Včera som sa ho na to spýtala.“

„Skutočne by si nás nemala nútiť, aby sme spolu strávili viac ako deň, teta Mari,“ zastavila ju Eve náhlivo. „Bolo by to neznesiteľné.“

„Lenže ja veľmi chcem, aby si bola šťastná, láska moja,“ namietla teta. „Rozdávaš sa na všetky strany, len sebe nič nedáš. Viem, že to nie je práve veľká láska. Bola by som hlúpa, keby som si to myslela. Ale prečo by to nemohlo byť napokon manželstvo z lásky? Koniec koncov, nijakého iného muža nemiluješ, aj keď som ti za posledný rok dohodila viacero nápadníkov.“

Eve s úsmevom prešla k zrkadlu nad kozubom a nohy mala ako z olova.
„No toto!“ Vynovený čepiec akoby jej tvári dodal farbu a iskru. Hneď vyzerala mladšie. Za ten dlhý rok takmer zabudla, aké to je, nosiť farebné oblečenie. Oči akoby mala väčšie a skôr modré než sivé. Priam jej žiarili. „Ty si taká šikovná, teta Mari. Ďakujem, si poklad.“ Obrátila sa a objala tetu, ktorá bola nadmieru spokojná so svojím dielom.
Som nevesta, pomyslela si Eve. Toto sú jej svadobné šaty a čoskoro sa vydá na cestu k oltáru. Pri tom pomyslení jej prišlo fyzicky zle. Vydá sa za neznámeho muža výlučne zo zištných dôvodov a už teraz vie, že nedodrží väčšinu svadobných sľubov, ktoré vysloví. Vydá sa, ale nie za Johna. Až do tejto chvíle si stále nahovárala, že sa z toho nejako dostane, že sa prihodí nejaký zázrak, ktorý jej zabráni urobiť tento krok. Ale teraz jej už bolo konečne jasné, že nič také sa nestane.
Ibaže by plukovník neprišiel…

V tej chvíli sa ozvalo rázne zaklopanie. Eve aj teta pozreli na dvere a Edith vybehla z Evinej spálne, vrhla na ne vydesený pohľad a otvorila.
Do miestnosti vstúpil plukovník lord Aidan Bedwyn a tá sa hneď zmenšila. Pôsobil nesmierne mocne a mužne, aj keď nemal na sebe uniformu, ako Eve očakávala. Uklonil sa obom dámam a zaželal im príjemné predpoludnie.
Eve mu úklon opätovala. A prv ako znova prehovoril, stalo sa čosi zvláštne, strašné a celkom nečakané. Ako sa pozerala na toho elegantného, bezchybne oblečeného muža, ktorý mal byť jej ženíchom, zrazu len pocítila v prsiach, na bruchu a vnútorných stranách stehien príval tepla. Nikdy ho nepovažovala za príťažlivého muža. Ale bolo by naivné myslieť si, že reagovala iba na jeho fyzický vzhľad. Zapôsobila na ňu jeho nepopierateľná mužnosť. Dnes je ich svadobný deň. Za iných okolností by mala nasledovať svadobná noc.
Zúfalo sa usilovala vybaviť si v mysli Johnovu podobu, a prv ako sa stihla sformovať, náhlivo ju zatlačila do úzadia. Na to je teraz už prineskoro. Zakrátko by už bolo prejavom nevery, keby naňho čo len pomyslela. Chvíľu hľadela na plukovníka v slepej panike.
„Ste pripravená?“ spýtal sa a oči mu na chvíľu spočinuli na Evinom čepci, prv ako preniesol pohľad na tetu Mari.
Eve prikývla a načiahla sa za rukavičkami.
„Možno by ste mi mohli doniesť z izby čepiec, Edith,“ ozval; sa teta Mari, ale potom šla za dievčaťom a zastala vo dverách aby jej ukázala, ktorý chce.
Keď sa Eve a plukovník ocitli sami, stretli sa im pohľady. Bola to mimoriadne nepríjemná chvíľa.
„Mám povolenie,“ povedal rázne a bez akýchkoľvek emcií „a všetko som vybavil. O polhodinu máme byť v kostole.“

„Ste si celkom istý?“ spýtala sa ticho.
„Nikdy nerobím nič, čím si nie som istý, slečna Morrisová,‘ odvetil. „A vy ste si tiež istá, však? Spomeňte si na chromý zverinec.“

Keby išlo o niekoho iného, mohla by to považovať za pokus o vtip. Ale v očiach ani na perách mu nevidela ani náznak veselosti. Nato sa vrátila do miestnosti teta Mari s čepcom na hlave a napätie sa trochu zmiernilo.
„Poďme.“ Plukovník otvoril dvere.
Aidan zistil, že zvláštne povolenie sa dalo kúpiť veľmi ľahko. Samozrejme, veci pravdepodobne pomohlo, že mal na sebe uniformu – starú, pohodlnú, nie slávnostnú – a celý Londýn priam zbožňoval vojenských dôstojníkov, no mal podozrenie, že dokonca aj takých, ktorí jakživ neopustili bezpečné brehy Anglicka. Personál v Clarendone, ktorý sa k nemu predošlý večer správal úctivo zdvorilo, sa ráno hlboko ukláňal a ofukoval ho na každom kroku, zatiaľ čo ostatní hostia obdivne vyvaľovali oči, súhlasne prikyvovali a jeden z nich, ktorého jakživ nevidel, trval na tom, že mu musí osobne potriasť rukou a zablahoželať, akoby bol osobne zodpovedný za abdikáciu cisára Napoleona Bonaparteho.
Práve takéto reakcie ho donútili, aby sa znova prezliekol do civilu, hoci pôvodne si chcel dať na svadbu uniformu. Ale netúžil po podobnej pozornosti. No predovšetkým nechcel, aby ho niekto spoznal. Túto záležitosť chcel vybaviť rýchlo a tajne. Pre všetkých zainteresovaných bude oveľa lepšie, ak sa Bewcastle o svadbe nikdy nedozvie. Pevne veril, že dnes nevletí do náručia Bewcastlovi alebo inému členovi rodiny.
Aidan mal povolenie vo vrecku a jeho nevesta a jej teta sedeli oproti nemu v elegantnom koči, ktorý prenajal na túto príležitosť. Andrews šiel za nimi na koni.
Slečna Morrisová vyzerala teraz predpoludním mimoriadne príťažlivo. Predpokladal, že na tom majú zásluhu tak trochu frivolné kučery a stužky, ale aj náznak farby. Prvý – a pevne veril, že aj posledný – raz si ju obzeral so sexuálnym záujmom. Už-už ju chcel v duchu porovnať so slečnou Knappovou, ale na tú si jednoducho nemôže viac dovoliť myslieť.
Pani Pritchardová spustila nekonečný monológ, nahlas vykrikovala pri pohľade na nádherné budovy, okolo ktorých prechádzali, na pouličný ruch a elegantné dopravné prostriedky, ktoré stretávali. Aidan si uvedomil, že to robí len preto, aby sa obaja uvoľnili. Keď dorazili ku kostolu, ktorý vybral preto, že sa mu páčilo jeho pokojné okolie, vystúpil a podal im ruku, keď schádzali po schodíkoch. Pastor ho ubezpečil, že nebudú musieť čakať a obrad potrvá len pár minút.
Slečna Morrisová prijala ponúknuté rameno a Aidan ju zaviedol do kostola. Teta kráčala za nimi, opierajúc sa o Andrewsovo rameno. Ich svadobná spoločnosť pozostávala z nevesty, ženícha a dvoch svedkov. V nestráženej chvíli Aidanovi prebleslo mysľou, akú svadbu by za iných okolností vystrojil Bewcastle vzhľadom na to, že by sa ženil ako prvý zo súrodencov. Bola by to veľkolepá udalosť, plná lesku a nádhery, a zúčastnila by sa na nej takmer všetka anglická smotánka.
Na kamennej dlažbe kostola sa duto ozýval jeho ťažký krok. Vonku bol krásny jasný deň, ale vnútri vládla tma a chlad. A bolo tam trochu pochmúrne. Pastor vošiel dnu dverami pri oltári a náhlil sa k nim s prívetivým úsmevom na tvári. Bol slávnostne oblečený a o hruď si opieral knihu. Uklonil sa, pozdravil ich a viedol ich dopredu. Pani Pritchardová kráčala po jeho boku. Ukázal im, kam sa majú postaviť, a váhajúcemu Andrewsovi naznačil, aby podišiel bližšie. Správal sa veselo, neosobne.
A potom sa zrazu všetko začalo. Konal sa svadobný obrad.
„Drahí prítomní,“ začal pastor, „zišli sme sa tu pred Bohom…“ Hovoril so slávnostným pátosom duchovného oslovujúceho stovky ľudí.
O pár minút uzavrel rovnakým tónom: „…a vyhlasujem vás za manželov. V mene Otca i Syna i Ducha svätého. Amen.“ Pravou rukou ich slávnostne požehnal.
Prv ako sa Aidan stihol sústrediť na obrad, bolo po všetkom. Keď mu kázali zložiť sľub, urobil to bez toho, aby počúval, čo hovorí. Eve pri skladaní sľubu hovorila ticho, ale neochvejne. Aidan si nepamätal ani slovo. Chytil ju za ruku, nastokol jej na prst ligotavú zlatú obrúčku, ktorú kúpil ráno, a opakoval pritom slová pastora. Všetko robil ako v sne. Ale za tých pár minút sa pohla zem a stalo sa čosi pamätné, neodvolateľné.
Sú manželmi. Pokiaľ ich smrť nerozdelí. Na okamih sa mu zazdalo, že v kostole vládne tma a chlad ako v hrobe.
A vtom už pani Pritchardová s úsmevom a slzami v očiach objala praneter a po krátkom váhaní aj Aidana. Andrews mu potriasal rukou – čo bola skutočne vzácna udalosť. Pastor sa usmieval, prívetivo pokyvoval hlavou a obom im zablahoželal. Potom sa podpísali do matriky, a za celý čas na seba ani nepozreli. Nevestino písmo bolo drobné a úhľadné, ženíchovo odvážne a výrazné. Teta a Andrews takisto potvrdili platnosť sobáša svojimi podpismi – Aidana zaujalo, že teta urobila len krížik. Potom ponúkol neveste rameno a vyšiel s ňou von na chodník, pri ktorom ich čakal prenajatý koč, ktorý ich mal odviezť naspäť do hotela Pulteney.
Je po všetkom. Hotovo. Jeho dlh je splatený, jej domov zachránený. Okovy na nohách cvakli. Pomedzi oblaky na nich výsmešné žiarilo slnko.
„Krásny obrad,“ poznamenala pani Pritchardová, keď jej pomohol nastúpiť do koča. Všimol si, že si náročky rozložila sukne na sedadle tak, aby si jej neter musela sadnúť na náprotivné sedadlo. „Síce krátky, ale precítený. Dobre ste vybrali toho pastora, plukovník.“

Aidan sa usadil vedľa nevesty, ktorá sa posunula tak tesne k oknu, ako to len bolo možné. Teta sa na nich žiarivo usmievala.
„Aký ste len krásny párik,“ povedala. „Teta Mari!“ zahriakla ju Eve ticho.
Aidan si v tej chvíli s nepríjemným pocitom uvedomil, že jeho nevesta už nie je slečna Morrisová. Práve prijala jeho meno.
„Zrejme by ste si obe rady aj čosi zajedli,“ ozval sa stroho. „Kočišovi som kázal, aby sa vrátil do hotela Pulteney. Teraz by bolo prineskoro vyraziť na spiatočnú cestu do Ringwoodu. Ak chcete, popoludní vám trochu poukazujem Londýn.“ Pôvodne to nemal v pláne, ale zrazu mal pocit, že by bolo hlúpe nechať ich celé popoludnie a večer trčať v hoteli v cudzom meste. Samozrejme, bolo možné, že ho niekto uvidí, a radšej by sa tomu vyhol, ale teraz mu na tom už nezáležalo tak ako predpoludním. Okrem toho tí, ktorí ich uvidia – pokiaľ len nebude mať smolu a nestretne vlastného brata alebo sestru –, nebudú vedieť, že mladšia žena v jeho spoločnosti je jeho manželka.
„Keby vás to veľmi neobťažovalo, bolo by to skvelé,“ ozvala sa jeho nevesta a očividne ju to potešilo. „Rada by som videla Tower, Palác svätého Jakuba, Hyde Park a vôbec všetko, čo podľa vás stojí za pozretie. Ty nie, teta Mari? Sme predsa v Londýne.“

„Počasie je na prehliadku mesta priam ideálne,“ odvetil rázne.
„Musím sa priznať, že ja som z toho vzrušenia dosť unavená,“ povedala pani Pritchardová. „A zajtra nás čaká ďalšia dlhá cesta. Popoludní si musím v pokoji oddýchnuť v hoteli – škoda nevyužiť pohodlie takej parádnej izby. Ale vy dvaja si rozhodne choďte popozerať pamiatky.“

„Teta Mari…“ začala neter.
„Koniec koncov,“ dodala teta a pokojne sa usmiala, „už ma nepotrebuješ ako gardedámu, však, srdiečko? Budeš s manželom.“

Aidan uvažoval, či pani Pritchardová náhodou nedúfa, že keď ich nechá celé popoludnie samých, vzplanie medzi nimi romantický vzťah. Keď videl, ako sa jeho nevesta utiahla do kúta koča, usúdil, že sa jej zmocnilo rovnaké podozrenie.
Už len to potreboval k šťastiu – prekliatu dohadzovačku! Tá žena tam sedela ako starý zvráskavený vrabec a v očiach sa jej len tak iskrilo.
Plukovník Bedwyn sa vrátil do hotela Pulteney presne o pol druhej, aby vzal Eve na prehliadku Londýna. Tá s prekvapením zistila, že sa na ten výlet teší, aj keď sa jej nepodarilo presvedčiť tetu, aby ich sprevádzala. Ale nedá sa nič robiť, pomyslela si, keď nasledovala novomanžela a vyšla z hotela. Namiesto koča tentoraz prenajal dvojkolesovú bričku. Teta Mari by si nikdy nesadla na to vysoké, úzke sedadlo.
„Ešte nikdy som sa neviezla v dvojkolesovej bričke,“ priznala sa Eve. „Prichodí mi akási krehká a sedadlá sú veľmi vysoko.“

„Bojíte sa?“ spýtal sa a pomohol jej nastúpiť.
V skutočnosti sa vôbec nebála. Rozveselilo ju to. Z výšky uvidia oveľa viac a bude ich ovievať teplý letný vánok. Eve sa prezliekla do svetlosivých mušelínových šiat so zvýšeným pásom, ale ešte stále mala čepiec s levanduľovými stuhami a teta Mari na poslednú chvíľu odkiaľsi vyčarila ďalšiu širokú levanduľovú stuhu a previazala jej ju tesne pod prsami, takže nahradila sivú šerpu, ktorú zvyčajne nosievala na týchto šatách.
„Predpokladám, že ste skvelý pohonič,“ poznamenala.
Len nadvihol obočie, obišiel bričku a usadil sa na svoje miesto vedľa nej.
Nechápala, prečo sa cíti tak zvláštne bezstarostne. Keď si spomenula na to, čo sa stalo predpoludním a čo všetko obetovala, zdalo sa jej to nepatričné. Ale cítila sa ako Atlas, ktorý sa zbavil bremena, čo ho ťažilo na pleciach. Teraz už bolo prineskoro niečo meniť. Čo sa stalo, už sa neodstane. Nemalo zmysel ľutovať alebo si želať, aby to nebolo nutné. Teraz je prvý a pravdepodobne aj posledný raz v Londýne, slnko svieti a vedľa nej sedí džentlmen, ktorý jej poukazuje najslávnejšie pamiatky mesta. V Ringwoode ju čaká dlhý osamelý život. Bude ju trápiť rozboľavené srdce. Ale dnešok by si mala vychutnať. A hoci ju to pomyslenie vydesilo, v duchu sa celkom tešila, že teta Mari sa rozhodla zostať v hoteli.
„Zájdeme najprv do Katedrály svätého Pavla?“ navrhol plukovník. „To je môj najobľúbenejší kostol.“

„Pre mňa je tu všetko nové,“ odvetila. „Plne sa zverím do vašich rúk.“

Pozorne sa na ňu zahľadel, prv ako švihol kone bičíkom, a jeho slová ju načisto prekvapili. „Levanduľová vám pristane,“ povedal.
Keď prechádzali po londýnskych uliciach, s obdivom sledovala, že je naozaj zdatný pohonič, hoci kone i koč preňho boli rovnako cudzie ako pre ňu. Pravda, nebolo to nič prekvapujúce. Je jazdecký dôstojník. Okrem toho je statný a silný. Ale hoci sa pevne držala zábradlia po svojom boku, zavše sa jej stalo, že sa naklonila k nemu. Voňal kožou a pižmom.
Ani sa nečudovala, že Katedrála svätého Pavla je jeho najobľúbenejší kostol. Keď sa k nej blížili, pohľad na ňu jej doslova vyrazil dych. Bola mohutná a prekrásna. Nikdy nevidela nič také veľkolepé, ako bola jej kupola.
„Nechce sa mi veriť, že vidím takú slávnu budovu na vlastné oči,“ vzdychla si. „Vždy som snívala, že raz navštívim Londýn.“

„Páči sa vám to stĺporadie?“ spýtal sa a ukázal naň bičíkom. „Zišlo mi na um, že čosi také by sa pekne vynímalo pred ringwoodskym panstvom. No, možno bez tých bočných vežičiek. Vzhľadom na veľkosť vašej usadlosti by zrejme pôsobili príliš honosne.“

Prekvapene k nemu obrátila hlavu. Tváril sa vážne ako vždy, Ale jeho zámer jej bol jasný. Predsa len mal zmysel pre humor. Zasmiala sa.
„Nemôžem Cecilovi len tak ukradnúť taký skvostný nápad,“ namietla. „To by odo mňa nebolo pekné. Možno tam radšej vybudujem kupolu.“

Kradmo na ňu pozrel a v drsných črtách sa mu nemihol ani náznak úsmevu. Vari sa mýlila? Nie, tomu neverila.
„Ideme dnu?“ nadhodil. Ukázal hore. „Dá sa vyjsť až na najvyššiu galériu a prezrieť si kupolu zvonku aj zvnútra. Ale upozorňujem vás, že ak mi pamäť dobre slúži, vedie tam päťstotridsaťštyri schodov a z toho iba prvých dvestopäťdesiat sa dá zvládnuť bez problémov.“

„Ach, rozhodne poďme hore,“ zvolala veselo. „Zhora musí byť nádherný výhľad.“

Ten výhľad bol skutočne nádherný, ale keď vyšli na galériu, ktorá obkolesovala základňu kupoly, prvých pár minút sa z neho nedokázala tešiť. Ledva lapala dych a bola aj trochu vyplašená z toho, ako ťažko sa v tme stúpalo po schodoch. Ale odmietla zastať na polceste, ako jej velili všetky inštinkty, a prosiť ho, aby sa s ňou vrátil dolu. Radšej ani nemyslela na to, ako budú zostupovať. To bude asi ešte horšie ako výstup.
„Bože dobrý!“ zvolala zadychčané. „Veď odtiaľto vidieť na kilometre ďaleko.“

„Chvíľu som si nebol celkom istý, či ten výstup prežijete,“ poznamenal.
Pomaly prechádzali dokola po galérii a Aidan jej ukazoval rozličné pamätihodnosti. Vždy sa postavil tesne k nej, aby mohla sledovať prst, ktorý nasmeroval na dané miesto. Dolu pod nimi tiekla slávna rieka Temža. Rad-radom vymenoval mosty, ktoré sa ponad ňu klenuli. Člny a lode, svedčiace o čulom obchodnom živote krajiny, sa vznášali na hladine ako hračky, potom ukázal na londýnsky Tower, Westminsterské opátstvo, zopár iných kostolov, ktorých elegantné veže pôsobili v porovnaní s výškou kupoly Katedrály svätého Pavla ako zakrpatené, a niektoré ďalšie budovy, čo stáli za povšimnutie. A za tým videla po oboch stranách rieky otvorenú krajinu. Hoci na zemi vanul iba mierny vánok, tu hore dul od rieky silný vietor. Voľnou rukou si prichytil klobúk.
„V živote som nemala taký radostný pocit,“ povedala a uvedomila si, že to bola číra pravda. Tento vysoký mohutný muž po jej boku je už niekoľko hodín jej manželom. Dnes je ich svadobný deň. Chvíľu uvažovala, ako by sa asi cítila, keby to bola ozajstná svadba, keby sa boli vzali zo zvyčajných dôvodov. Znova si bytostne uvedomila jeho fyzickú prítomnosť.
„Skutočne?“ Prekvapene na ňu pozrel. „Vari ste vždy žili celkom nevzrušené?“

„Naozaj som žila pomerne fádne,“ priznala dosť ľútostivo. „Vždy som túžila ísť do Londýna a na iné vzdialené miesta, stretávať sa s inými ľuďmi.“ Až do tejto chvíle si to neuvedomila. „Muži majú veľké šťastie. Majú oveľa viac slobody ako my.“

„Ste si istá?“ Dlhú chvíľu na ňu upieral tvrdý pohľad a potom ho bez slova odvrátil.
Vedela, že tento deň si bude do smrti pamätať. Keď už bol taký neodvolateľný, bola rada, že sa jej s ním nebude spájať iba ten rozpačitý predpoludňajší obrad. Ukradomky sa cez rukavičku dotkla obrúčky, hoci to nebolo nutné. Cítila na prste ten symbol skutočnosti, že je doživotne pripútaná k tomuto mužovi, aj keď ho zajtra uvidí naposledy. Uvažovala, ako dlho jej potrvá, kým sa jej z pamäti celkom vytratí jeho výzor. Obrátila hlavu, akoby si ho chcela zapamätať, vryť si do pamäti jeho drsnú, hranatú tvár, výrazný nos, pomerne úzke pery, tmavé vlasy a oči.
Prižmúrenými očami jej pohľad opätoval, akoby si ju takisto chcel zapamätať. „Ste pripravená pustiť sa dolu schodmi?“ spýtal sa.
Neisto sa zasmiala. „Myslím, že tu zostanem až do večera. Alebo do konca týždňa. Alebo do konca života.“

„Bolo to až také zlé?“ začudoval sa. „Pevne sa ma držte. Nedopustím, aby ste spadli. Čestné slovo.“ Podal jej ľavú ruku.
Hoci mala rukavičky, držať ho za ruku – v skutočnosti ju zvierať – taký dlhý čas jej prichodilo veľmi dôverné. Ale kým neboli až celkom dolu, ani za živý svet by sa ho nebola pustila. Pomyslela si, že naňho sa dá skutočne spoľahnúť. Je solídny a spoľahlivý. Dlho sa pýšila, že je schopná žiť sama a nespoliehať sa na nikoho iného, iba na seba. A teraz sa takmer všetci jej blízki spoliehali na ňu.
Ďalšou pamätihodnosťou na programe bolo Westminsterské opátstvo, ktoré sa jej nepáčilo tak ako Katedrála svätého Pavla, aj keď sa tam na ňu zo všetkých strán priam valila história.
„Nie je to neuveriteľné,“ povedala, keď zastala uprostred hlavnej lode a užasnuto sa obzerala okolo seba, „že tu korunovali všetkých kráľov od čias Viliama Dobyvateľa?“

„Okrem Eduarda Piateho,“ podotkol. „A väčšina z nich je tu aj pochovaná. „Keď som tu bol ako chlapec, mal som z toho priam zvrátenú radosť.“

„Často ste chodievali do Londýna?“ vyzvedala.
„Ani nie.“ Viedol ju k oltáru. „Naši rodičia s nami vždy radšej trávili čas v Lindsey Halí. Aj nám sa tam väčšmi páčilo. Boli sme dosť divá cháska. A tuším ešte stále sme.“

„Ste mladší alebo starší ako vaši ostatní súrodenci?“ zaujímala sa. Uvedomila si, že o ňom nevie takmer nič. A pritom je jej manžel.
„Som druhý najstarší po Bewcastlovi,“ vysvetľoval. „Potom nasleduje Rannulf, Freyja, Alleyne a Morgan. Naša mama bola vášnivá čitateľka a históriu priam zbožňovala. Ona nám vybrala tie zvláštne mená.“

„Ste si navzájom blízki?“ vypytovala sa ďalej.
Pokrčil plecami. „Naposledy som bol doma pred tromi rokmi,“ povedal. „A pri tej príležitosti som sa pohádal s Bewcastlom, takže som odišiel skôr. Ale to nebolo nič nové.“

Nič viac k tomu nedodal. Eve znova upriamila pozornosť na opátstvo. Zvláštne, pomyslela si, že som sa vydala za celkom neznámeho muža, ktorého nikdy dobre nespoznám.
V bričke sa previezli popred Palác svätého Jakuba a Carlton, v ktorom býval princ Waleský. Potom ju povozil po Hyde Parku, ktorý bol oveľa rozľahlejší, ako očakávala, a skôr jej pripomínal vidiek než park v srdci najväčšieho mesta na svete. Vyhľadával tichšie cestičky a vyhýbal sa tlačenici kočov a koni, ktoré zavše zazrela v diaľke.
„Ak chcete, môžeme zájsť do Toweru,“ navrhol, keď prišli na Hyde Park Corner. „Je tam aj zverinec, ktorý sa vám možno bude páčiť, keď máte tak rada zvieratká. Alebo môžeme ísť na zmrzlinu.“

„Nie som si istá, či by sa mi páčili zvieratá zavreté v klietke,“ namietla. „Radšej by som ich videla na slobode.“

„Londýnčania by boli nadšením bez seba, keby na každom rohu stretávali levy a tigre,“ poznamenal. „Už znova vám krváca srdce.“

Zasmiala sa. „Na zmrzlinu?“ spýtala sa, keď si spomenula na druhú možnosť, ktorú vyslovil. „Už som o nej počula, ale jakživ mi nezišlo na um, že ju aj ochutnám. Ideme?“

A tak ju zaviedol ku Gunterovi, kde prvý raz v živote jedla zmrzlinu, čo považovala za neopísateľný prepych.
„Splnil Londýn vaše očakávania?“ spýtal sa.
„Veru áno,“ ubezpečila ho. „Najradšej by som tu zostala celý týždeň.“ Zapýrila sa a zahryzla si do pery, lebo si uvedomila, že hovorí ako dychtivé naivné dieťa. „Ale, samozrejme, už sa neviem dočkať, kedy budem doma.“

Pôvodne sa bála, že budú celé popoludnie mlčať a správať sa k sebe rozpačito, ba až otrávene. Ale nakoniec to vyzeralo celkom ináč. Nebol síce veľmi zhovorčivý a prívetivý, ale bol dobre vychovaný a dbal na to, aby reč ani na chvíľu nestála.
„Nemohli by sme pohľadať nejaký obchodík,“ navrhla, keď dojedli zmrzlinu, „kde by som nakúpila darčeky pre deti? Boli by celé bez seba, že majú niečo z Londýna.“

„Pre tie siroty?“ Nadvihol obočie a zatváril sa povznesené.
„Pre Becky a Davyho,“ vysvetlila. „Moje deti. A pre Thelminho syna Benjamína.“

Takmer očakávala, že povie čosi ako: Pre toho bastarda? Ale nepovedal. Vstal, a keď vstala aj ona, odtiahol jej stoličku.
„Zájdeme na Oxford Street,“ navrhol. „Tam môžete minúť aj celý majetok.“

Pre Benjamina našla pestrofarebný drevený vĺčik a pre Becky porcelánovú bábiku, ktorá vyzerala ako ozajstné bábätko. Plukovník od nej odišiel a Eve predpokladala, že sa zrejme nudil, ale nakoniec sa zjavil s dvoma kriketovými palicami, loptičkou a bránkou.
„Chlapcovi by sa možno páčilo toto,“ povedal, „ak to už nemá.“

„Nie, nemá.“ Usmiala sa naňho. „Ďakujem. Nemala som predstavu, čo mu vybrať.“

„Všetci chlapci majú radi kriket.“

„Naozaj?“ Aj on? Nevedela si ho predstaviť ako chlapca, ktorý sa bezstarostne hral, behal, smial sa.
Zaplatila za nákupy, ku ktorým pridala ešte čipkované vreckovky pre Thelmu a tetu Mari, plukovník Bedwyn vyniesol balíčky von a bezpečne ich uložil na dlážku bričky, prv ako naposledy pomohol Eve nastúpiť. Bola unavená. No keď konečne zbadala obrysy hotela Pulteney a uvedomila si, že ich spoločné popoludnie sa končí, zmocnilo sa jej sklamanie. Tak skoro? pomyslela si. Vedela, že čoskoro sa bude musieť postaviť zoči-voči realite, ale ešte na to nebola pripravená.
„Nechceli by ste sa s nami navečerať?“ spýtala sa.
„Nie, ďakujem,“ odvetil a nijako sa neospravedlnil. „Ráno po vás prídem. Znova vyrazíme skoro.“

Požiadal hotelového poslíčka, aby jej vyniesol hore balíčky, odprevadil ju do haly a už chcel odísť, keď vtom sa pri nich zastavil dôstojný starý džentlmen a priložil si k oku lorňon.
„Ach, Bedwyn,“ zvolal srdečne. „Myslel som, že ste to vy. Zrejme ste prišli do Anglicka osláviť víťazstvo, však?“

„Generál Naughton,“ odvetil plukovník. „Ako sa máte, pane?“

Eve odstúpila a znova si uvedomila, že nie je vo svojom spoločenskom prostredí, ale vtom generál upriamil lorňon na ňu a nadvihol obočie. Plukovník Bedwyn ju pravou rukou chytil za lakeť a pritiahol bližšie.
„Dovoľte, aby som vám predstavil svoju manželku, pane,“ povedal.
„Manželku? No namojveru, Bedwyn, netušil som, že ste ženatý,“ zvolal generál. „Ako sa máte, lady Bedwynová? Páči sa vám v Londýne?“

„Veľmi,“ prikývla. „Celá popoludnie sme si prezerali pamiatky.“

„Skvelé, skvelé. Určite sa ešte stretneme niekde na oslavách.“ Priateľsky im kývol na rozlúčku a odišiel svojou cestou.
Eve bola ohromená. Lady Bedwynová! Bolo to pochabé, ale ani na to nepomyslela, odkedy sa rozhodla súhlasiť s tým náhlivým sobášom. Už nie je Eve Morrisová. Teraz je lady Bedwynová.
„Tak teda zajtra ráno,“ povedal jej manžel. Meravo sa uklonil a už ho nebolo.
Zmocnil sa jej hrozný pocit prázdnoty. Cítila sa ako dieťa, ktorému zobrali krásnu hračku. Len za ním hľadela a videla pred sebou nekonečne sivú budúcnosť.
7
AIDAN stál pri okne salóna na ringwoodskom panstve a hľadel do sivého dňa. Prvý raz od jeho návratu do Anglicka viseli nízko nad zemou ťažké oblaky a schyľovalo sa k dažďu. Pôvodne dúfal, že pred zotmením už bude na ceste do Hampshiru, ale posledný úsek cesty z Londýna bol veľmi dlhý, a tak prijal pozvanie na občerstvenie, prv ako vyrazí na cestu. Zdvihol šálku z tanierika a odpil si z čaju.
Dámy sedeli v skupinke za ním – jeho manželka, pani Pritchardová a guvernantka, ktorú mu predstavili ako slečnu Riceovú. Zdalo sa mu zvláštne, že na čaj pozvali aj guvernantku, ale v tejto domácnosti bolo veľa zvláštností – napríklad už to, že keď sa koč priblížil k ringwoodskemu panstvu, všetko služobníctvo aj deti sa zhromaždili na terase, lenže nestáli v úctivom tichom rade, ale zhrčení v hlúčiku sa smiali a rozprávali jeden cez druhého. A ten čertovský pes štekal ako zmyslov zbavený a nikto ho ani neokríkol. Predpokladal, že jeho manželka nemá svojich podriadených pod kontrolou najmä pre svoj buržoázny pôvod – a preto sa aj kvôli nim vydala za neznámeho muža.
Musel však priznať, že v domácnosti bezpochyby vládne srdečnosť, s akou sa nestretol nikde inde. A ktorá žena by zanechala celú spoločnosť na terase a osobne zaviedla deti do detskej izby, namiesto aby ich zverila opatrovateľke – a potom pri nich zostala celú štvrťhodinu, kým si rozbaľovali darčeky? A pritom ani jedno z tých detí nebolo jej. Zrazu mu zišlo na um, či nechcela mať aj vlastné deti. Ale už bolo neskoro myslieť na také veci.
„Eve,“ ozvala sa slečna Riceová, keď rozhovor na chvíľu uviazol, „a plukovník Bedwyn, rada by som vám niečo povedala.“ Aidan sa obrátil a ona náhlivo pokračovala. „Musím sa vám obom z celého srdca poďakovať. Ďakujem vám aj v mene detí, ktoré boli na smrť vystrašené, hoci samy nevedeli prečo. Viete, pán Morris tu včera bol znova. Agnes mu povedala, že ste odišli na celý deň s pani Prichardovou, Eve. Vošiel do každej izby v dome a skontroloval každú skrinku a zásuvku. Priviedol si so sebou dvoch sluhov, aby zrátali všetky strieborné príbory, porcelán, krištáľ a obrusy. Zrejme si chcel byť istý, že po vašom odchode všetko zostane na svojom mieste. A skôr ako odišiel, prikázal Agnes, aby zvolala všetkých do haly. Postavil nás do dvoch radov ako vojakov a vyhlásil, že dozajtra musíme všetci odísť, inak nás dá zatknúť ako tulákov a posadiť do väzenia. Zdalo sa, že je so sebou veľmi spokojný.“

To verím, pomyslel si Aidan. Presne si vedel predstaviť ten výjav.
„Ach, Thelma,“ vzdychla si jeho manželka rozladené. „Bol v každej izbe? To je teda opovážlivosť! A otvoril každú skrinku a zásuvku?“

„Áno,“ prikývla slečna Riceová. „Vyhlásil, že nám dá Čas do zajtrajšieho poludnia. Vtedy sa vraj vráti.“

„Bez meškania mu napíšem list.“ Eve vstala a pozrela na Aidana. Dnes bola bledšia ako predošlý deň. Znova bola celá v sivom. Na dnešnú cestu si nedala na hlavu čepiec s levanduľovými ozdobami. „Ale najprv vás vyprevadím, plukovník. Dúfam, že vás nezastihne dážď.“

„Vy mu napíšete?“ spýtal sa. „Chcete mu radšej napísať, než by ste sa mu postavili zoči-voči, aby ste videli, ako sa zatvári, keď sa dozvie pravdu? Buď ste zbabelá, madam, alebo nemáte zmysel pre dramatickosť.“

Pousmiala sa. „Bol by to zážitok, však?“ zvolala. „Tomu namojveru nemôžem odolať.“

„Ani ja,“ odvetil. Do tej chvíle mu ani na um nezišlo, že by mal záležitosť dotiahnuť do konca. Podišiel k najbližšiemu stolíku a položil naň šálku a tanierik. „Nedokážem si odriecť to potešenie vidieť na vlastné oči, ako pán Cecil Morris odíde s dlhým nosom, ba dokonca mu k tomu trochu dopomôcť.“

„Vy zostanete?“ spýtala sa jeho manželka a oči sa jej rozšírili.
„Áno,“ rozhodol sa náhle. „Zostanem – a odídem až pár minút po zajtrajšom poludní. Bol by som veľmi prekvapený, keby ten džentlmen meškal.“

Lindsey Hall a sloboda – relatívna sloboda – môžu deň počkať, pomyslel si váhavo. Bol povinný poskytnúť jej teraz podporu. Koniec koncov, čo je to jeden deň oproti večnosti.
„Výborne, plukovník,“ potešila sa pani Pritchardová a s námahou vstala. „Hneď idem oznámiť pani Rowovej, že na večeru nás bude o jedného viac. Stavím sa, že pripraví svadobnú hostinu, za ktorú by sa nemusel hanbiť ani sám pán kráľ.“ Aidan počul, ako začal na podobločnicu bubnovať dážď.
Eve bola z tej situácie vo veľkých rozpakoch. Plukovník Bedwyn bude spať v ich najlepšej hosťovskej spálni a jeho mužnosť bude v dome pôsobiť rušivo. Samozrejme, všetko je v najlepšom poriadku – je to jej manžel. Ale bolo namáhavé udržiavať rozhovor počas celej dlhej večere, keďže pani Rowová pripravila oveľa viac chodov ako zvyčajne, a potom aj v salóne. Napriek tomu bola rada, že zostal.
V jej živote sa nezmenilo nič, a predsa všetko. Keď odíde, všetko bude ako predtým – na večné veky bez nádeje na šťastnú zmenu. John sa vráti, dozvie sa, aká mu bola neverná, a hneď bude koniec všetkým ich snom a plánom do budúcnosti. Potrebovala čas, aby si myseľ zvykla na nové skutočnosti v jej živote. Potrebovala vidieť plukovníka ešte trochu dlhšie – aspoň jeden deň –, aby vedela, že sa jej to všetko nesnívalo.
Eve po večeri strávila s deťmi menej času ako zvyčajne a potom v salóne vyšívala. Ako veľmi jej tie deti chýbali a aké úžasné bolo byť znova doma pri nich, vedieť, že sú bez najmenších pochybností v bezpečí. Tá istota bola hodna akejkoľvek obete. Teta Mari, nech jej Boh žehná, sa usilovala udržať tok rozhovoru a opisovala plukovníkovi park. Ale Eve na ňu vyčítavo pozrela, keď nadhodila, že neter by mu ho mohla na druhý deň predpoludním ukázať. Teta Mari sa podľa všetkého ešte ani teraz nevzdala nádeje, že ich presvedčí, aby si vytvorili vzájomný vzťah.
„Obávam sa, že v parku bude predpoludním priveľmi mokro,“ namietla. „Dážď neustáva.“ Skutočne, stále bubnoval na oknách.
Plukovník uvoľnene sedel v pohodlnom kresle s lakťami na operadlách a prepletenými prstami. Eve mala pocit, že ju pozoruje pri práci. Bol to zvláštny, výsostne fyzický pocit, akoby medzi nimi bolo natiahnuté tenké vlákno, ktoré stále trochu poťahu je neviditeľný prst. Zrýchlil sa jej dych. Uľavilo sa jej, keď ktosi zaklopal na dvere. Agnes otvorila iba natoľko, aby vopchala dnu hlavu.
„Potrebujú vás v detskej izbe, holubička moja,“ povedala a vrhla jedovatý pohľad na Aidana, ktorý jej pred večerou jasne pripomenul, že jej pani je teraz „moja dáma“.
„Už aj idem,“ povedala Eve, zapichla ihlu do látky, poskladala ju a vstala.
„Deti nemajú pestúnku?“ spýtal sa plukovník.
„O tomto čase už zvyčajne spia,“ vysvetľovala Eve. „Musel nastať nejaký problém.“

„Eve pri nich trávi veľa času,“ poznamenala teta Mari, keď Eve odchádzala. „Bola by skvelá matka, keby mala vlastné deti.“

Eve urobila grimasu a bežala ku schodom. Ani pani Johnsonová, ani Thelma by ju nevyrušovali, keď má hosťa, ak by sa tomu dalo vyhnúť.
Len čo otvorila dvere detskej izby, privítali ju vzlyky. Pani Johnsonová sedela na stoličke, Becky bola stúlená v jej lone. Davy stál uprostred izby v nočnej košeli. Vzlykala Becky, a to neutíšiteľne. Thelma bola v Benjamínovej izbe a uspávala ho na rukách. Ospanlivo protestoval, očividne ho vyrušili zo spánku.
„Nechce veriť, že už nikdy neodídete,“ povedala pestúnka, „a že pán Morris sa nevráti a nedonúti nás všetkých opustiť dom. Keď nám dával výpoveď, donútil aj deti, aby sa postavili do radu, slečna Eve.“

Eve rýchlo prešla cez izbu a vzala Becky na ruky. „Ach, srdiečko,“ tíšila ju a priložila si líce na jej čelo, „nikam neodídem. Bola som preč len preto, aby som sa postarala o vaše bezpečie. A všetko je vybavené. Ringwood je môj a ty aj Davy tu budete naďalej žiť. Toto je a vždy bude váš domov. A vždy vás budem ľúbiť. Nech sa deje čokoľvek. Poďme si sadnúť a niečo vám ukážem.“

Vzlyky prešli do štikútavého híkania. Aj keď Becky mala rada pestúnku i Thelmu, bolo pochopiteľné, že dnes večer potrebovala Eve. Včera sa najkrutejším spôsobom dozvedela, že práve Eve je tou hradbou, ktorá ju chráni pred hrôzou opustenosti. Ach, ako sa len Cecil opovážil takým podlým spôsobom vydesiť deti, ktoré mu boli vlastnou rodinou!
„Pozri.“ Eve vystrela ľavú ruku a roztiahla prsty. „Vidíš ten prsteň? To je svadobná obrúčka. Znamená, že som vydatá. A to znamená, že môžem zostať v Ringwoode do konca života. A že aj ty tu môžeš zostať.“

„Aj Davy?“ spýtalo sa dievčatko.
„Aj Davy.“ Eve ju pobozkala na temeno. „Obaja ste v bezpečí. Ste moje deti. Oboch vás ľúbim a budem ľúbiť na veky vekov amen.“ Aj keď láska vždy nestačí, musela v duchu priznať. Láska by ich neochránila, keby sa nebola vydala. Bola rada, že sa vydala. Prekoná všetky dôsledky toho, že sa musela uchýliť k takému drastickému a bolestnému kroku.
Zdvihla pohľad, aby úsmevom upokojila aj Davyho, ale on sa pozeral k dverám, bosé nohy rozkročené, ruky zaťaté v päste, celé telo napäté, akoby chcel skočiť. Vo dverách stál plukovník.
„Len pokoj, chlapče,“ tíšil ho. „Nie som tvoj nepriateľ. Ani sestrin. Bojoval by si za ňu s nasadením vlastného života, však? Dobrý chlapec. Muži vždy ochraňujú ženy.“

„Choďte preč!“ Davymu sa chvel hlas.
„Davy…“ začala Eve, ale plukovník ju zastavil zdvihnutou rukou, pričom ani na chvíľu neodtrhol pohľad od chlapca. Pestúnka sa ani nepohla.
„Slečna Morrisová šla pred dvoma dňami so mnou do Londýna,“ povedal, „aby som sa s ňou včera mohol oženiť. Teraz je lady Bedwynová. Oženil som sa s ňou preto, aby som ju ochraňoval, aby tu mohla zostať, aby ste tu aj vy mohli bývať v bezpečí, kým nevyrastiete a nepôjdete každý svojou cestou. Oženil som sa s ňou, pretože som čestný muž a chránim ženy, vždy keď je to v mojej moci. Som vojenský dôstojník a čoskoro sa musím vrátiť k svojmu oddielu. Lady Bedwynová je tu v bezpečí – o to som sa postaral –, ale bude sa mi ľahšie odchádzať, keď budem vedieť, že je tu ešte jeden čestný muž, ktorý ochraňuje ju aj ostatné ženy. Teda skôr čestný chlapec, z ktorého raz vyrastie čestný muž. Verím, že si to ty. Je to tak?“

Eve pozorovala, ako Davyho napätie pomaly poľavuje. „Áno,“ povedal.
„Áno, pane,“ opravil ho Aidan ticho. „Áno, pane.“

„Dobrý chlapec. Kde je tvoja detská izba?“

„Tamto.“ Davy ukázal prstom. „Počul som Becky plakať. Myslel som, že si ju prišiel vziať ten muž.“

„Teraz už vieš, že to sa nestane,“ upokojil ho Aidan. „Nikdy. Čo keby si si šiel ľahnúť a dovolil, aby ťa pestúnka riadne pozakrývala? Všetko je v bezpečí.“

Chyba je v tom, pomyslela si Eve, kolísajúc Becky v náručí, že v jeho správaní niet ani stopy jemnosti. Dokonca donútil Davyho, aby mu hovoril pane. Neusmial sa a pôsobil dosť hrozivo. Ale vedela, že má vzácnu príležitosť nahliadnuť do duše muža, ktorého hĺbku charakteru ešte nestihla objaviť. A ani nikdy neobjaví. Zajtra tento cudzinec, jej manžel, odíde.
Oči sa im stretli a on pohľad neodvrátil. Ani neprehovoril. Nešlo to – Becky práve zaspávala, Thelma ešte vždy kolísala Benjamína a pani Johnsonová niečo ticho šepkala Davymu.
V tej chvíli medzi nimi prebleslo čosi dôverné, takmer nežné, nevysvetliteľné, bolestné. Eve pocítila v hrudi čosi ako žiaľ.
Po dlhej chvíli sa obrátil, odišiel a Eve sa oprela na stoličke a zatvorila oči. Nevedela, že sa bude cítiť takto – akoby sa včera skutočne niečo stalo. Čosi, čo hlboko a neodvolateľné zmenilo jej život.
Keď Aidan na druhé ráno vstal z postele, zobudený Andrewsom, ktorý mu priniesol do obliekame vodu na holenie, zistil, že vonku ešte stále jemne mrholí. Dúfal, že popoludní cesty nebudú priveľmi rozbahnené – niežeby nebol zvyknutý jazdiť aj v blate.
Po raňajkách sa vyše hodiny prechádzal vonku. Jeho manželka mu poslala odkaz, že ráno chce stráviť s deťmi. Pani Pritchardová sa vybrala kočom do Heybridgea. Park bol skutočne veľmi pekne upravený. Na jednej strane bol pri dome ružový sad a za ním viedla cestička do zalesnenej kopcovitej divočiny plnej jaskyniek a vidieckych lavičiek, z ktorých bol krásny výhľad – alebo aspoň mohol byť, keď bolo pekne. Pozdĺž zadnej časti domu sa ťahala záhrada plná kvetov a zeleniny. Jazierko s leknami, ktoré videl už predtým, pôsobilo skutočne malebne. Zalesnené údolie v diaľke bolo obsypané rozkvitnutými azalkami a zvončekmi a v slnečnom počasí muselo vyzerať nádherne. Pred domom sa rozprestierali dobre udržiavané trávniky.
Bol to jej domov – bolo to takpovediac o vlások, ale podarilo sa jej ho udržať. Keby Andrews nebol prechladol, dnes by odtiaľto bola musela navždy odísť. Alebo keby plukovník nebol prišiel ku kapitánovi Morrisovi pár minút pred jeho smrťou, ale po nej. Alebo keby mu kapitán nebol pri Salamance zachránil život. Aký zvláštny je zdanlivo náhodný vzor udalostí v živote človeka.
Do domu sa vrátil pred poludním s dostatočnou časovou rezervou. Cecil Morris bol totiž schopný prísť skôr a on nechcel ani za svet zmeškať jeho návštevu.
Keď sa prezliekol do suchých šiat, zistil, že jeho manželka je v salóne a usilovne vyšíva, aj keď mal pocit, že vzala vyšívanie do ruky, až keď ho počula prichádzať, aby sa vyhla rozpakom. Chvíľu ju pozoroval a vtom si všimol, ako jej zružoveli líca. Zamieril k oknu a zahľadel sa von.
Presne desať minút pred dvanástou sa v diaľke vynoril koč Cecila Morrisa.
„Už prichádza,“ oznámil.
„Agnes ho zavedie dnu,“ odvetila.
„Áno.“ Obrátil sa a videl, ako istou rukou vopchala ihlu do látky, poskladala ju a vložila do vrecka s potrebami na vyšívanie. Aidan sa trochu posunul nabok do tieňa závesov. Obaja počuli, ako dolu na terase klopocú kopytá a škrípu kolesá. Buchli dvere koča a potom na vchodových dverách hlasno zabuchotalo klopadlo. Samozrejme, keby gazdinú neboli požiadali, aby otvorila, tohto návštevníka by nikdy nepustila cez prah. Aidan s ňou bol výnimočne zajedno.
Jeho manželka naňho pozrela, prv ako vstala a prešla bližšie k dverám salóna, aby privítala návštevníka. O malú chvíľu sa dvere bez klopania prudko rozleteli a tresli do okrúhleho stolíka za nimi.
„Ach, Cecil,*’ zvolala Eve. „Dobrý deň. Aj keď trochu pochmúrny, však?“

Aidan si uvedomoval, že na príjazdovej ceste hrkocú ďalšie vozidlá, ale neobzrel sa. Ani sa nepohol.
„Som prekvapený, že si ešte stále tu, Eve,“ zahundral bratanec, zložil si z hlavy klobúk, vyzliekol plášť, otriasol z neho kvapky dažďa a oboje hodil na neďalekú stoličku. „Očakával som, že si zachováš dôstojnosť a odídeš pred poludním. Hádam len nechceš prosíkať, aby som ti dovolil zostať, čo? Nič také nechcem ani počuť a vieš, že nemám rád scény.“

„Dúfam, že teta Jemima sa má dobre,“ povedala.
„Predpokladám, že všetci ostatní už odišli,“ pokračoval, „a že tá ženská, ktorá si hovorí gazdiná a posledný rok zneucťovala dom svojou prítomnosťou, sa už tiež zbalila.“ Vytiahol vreckové hodinky a skontroloval čas. „Zostávajú im ešte dve minúty. Aj tebe, Eve. A potom ešte hodina, ktorú ti dám len preto, že mám dobré srdce. O jednej začnú prichádzať moji ľudia vrátane miestneho policajta, ktorý všetkých oneskorencov odvlečie na policajnú stanicu. Nemôžeme mať predsa vo farnosti také finančné bremeno, ako sú tuláci, nemyslíš? A teraz, ak dovolíš…“ Zasmial sa na vlastnom vtipe. „Alebo vlastne aj keď nedovolíš, sesternička. Prichádzajú sem vozy a musím ísť von, aby som dozrel na vykladanie.“

„Cecil,“ ozvala sa Eve, „musím ťa požiadať, aby si odišiel. Pomaly sa bude podávať obed a nesprávaš sa až tak zdvorilo, aby si si zaslúžil pozvanie. Nechcem, aby si nosil svoje veci do môjho domu. Vlastne ti to výslovne zakazujem. Prosím ťa, okamžite choď dolu a postaraj sa, aby sa nič také nestalo.“

„Pozri sa, Eve.“ Hruď sa mu nadúvala a tvár mal čoraz červenšiu. „Ja ti túto frašku nebudem tolerovať, aj keď si moja prvostupňová sesternica. Nikdy som ťa nemal rád a nevidím dôvod, prečo by som ti to dnes rovno nepovedal. Musíš opustiť dom hneď teraz, v tejto minúte. Mala si príležitosť vziať si so sebou svoje osobné potreby, ale sama si sa o ňu pripravila. Tak odídeš už konečne bez ďalších slov, alebo mám na teba vytiahnuť bičík?“

Aidan si všimol, že do jeho výslovnosti prenikol výrazný waleský prízvuk. Odkašlal si, Morris prudko obrátil hlavu a zahľadel sa do prítmia pri okne. Jeho výraz sa okamžite zmenil a zatváril sa podlízavo srdečne.
„Mylord!“ zvolal. „Vy ste znova prišli na návštevu? Mala si mi to povedať, len čo som prišiel, Eve, a bol by som ti poskytol zopár hodín, aby si sa venovala svojmu vzácnemu hosťovi – alebo smiem povedať nášmu vzácnemu hosťovi? Koniec koncov, čo je to pár hodín, keď sme rodina? Možno chápete, mylord, že keď moja mama žila celý život v obyčajnom domci, hoci musím priznať, že priestrannom a pohodlnom, teraz sa už nevie dočkať, kedy sa bude môcť presťahovať do svojho nového domova. Keby to záviselo iba odo mňa, ochotne by som dal Eve čas aj do konca týždňa.“

„Nespomínal tu náhodou niekto bičík?“ Aidan vystúpil do svetla.
Morris sa srdečne zasmial. „To bol len taký pokus o vtip medzi príbuznými,“ odvetil.
„Aha.“ Aidan nenáhlivo podišiel bližšie, aby si ten muž uvedomil rozdiel v ich výške. Cecil bol najmenej o štvrť metra nižší. „Často ma obviňujú, že nemám zmysel pre humor, a konečne som pochopil, že majú pravdu. Zdalo sa mi, že ste to mysleli vážne.“

Morris sa tentoraz zasmial trochu nervóznejšie.
„Okrem toho som aj dosť škodoradostný,“ pokračoval Aidan. „Dokonca ani zo žartu by som vám nedovolil – ehm, vytiahnuť bičík na moju manželku.“

Na chvíľu zavládlo ťaživé ticho.
„Na vašu manželku,“ zatiahol Morris a ovisla mu sánka. 
„Na moju manželku.“

Morris sa znova zasmial prehnane žoviálne. „Tak tomu horím suchý humor,“ povedal a žmurkol. „Takmer ste ma dostali, mylord. Vraj nemáte zmysel pre humor, hm? Poviem vám, dobrý fór som jakživ nepočul. A kedy boli ohlášky? Hm? Na tie ste tuším zabudli, však?“

„Slečna Eve Morrisová,“ odsekol Aidan chladne, aj keď očakával, že každú chvíľu dostane sprisahanecký štuchanec do rebier, „mi urobila tú česť, že sa za mňa predvčerom vydala v Londýne na základe zvláštneho povolenia. Teraz je lady Bedwynová z ringwoodskeho panstva. A pokiaľ si dobre spomínam, pred pár minútami vám povedala, aby ste odišli.“

„Tak počkajte…“

„Môžete odísť po vlastných,“ pokračoval Aidan, „alebo vám môžem pomôcť – no nebojte sa, bičík nevytiahnem. Len zbabelec a hlupák sa vyhráža slabším bičom a inými zbraňami, keď mu stačia dve holé ruky. Ale prv ako sa poberiete…“

„Ty si sa vydala, Eve?“ Morrisová tvár nadobudla nebezpečný odtieň fialovej. V kútikoch úst mal sliny, ktoré sa pri každom slove rozstrekovali na všetky strany. Aidan mal podozrenie, že mu práve začalo svitať.
„Za šľachtica, Cecil,“ povedala Eve, „takže dnes som jedinou oprávnenou majiteľkou ringwoodskeho panstva ja, a nie ty.“

„Nie!“ Zvrtol sa a zagánil na ňu. „To nemôže byť pravda. Kto kedy počul o svadbe uzavretej na základe zvláštneho povolenia? To manželstvo nemôže byť platné. A ak tvrdíte, že je, klamete a chcete nado mnou zvíťaziť trikmi, ale ja vás za to dám potrestať. A ak odo mňa budete očakávať milosť alebo dobrodušnosť…“

„Mlčte už!“ Aidan takmer podvedome použil tón, akým hovoril s mužmi, ktorí boli natoľko nerozumní, že sa na bojisku alebo cvičisku nepodriadili jeho autorite. Niežeby zvýšil hlas alebo výhražné gestikuloval, ale na Morrisa to zaúčinkovalo rovnako ako na ostatných. S vytreštenými očami sa obrátil k Aidanovi a tvár mal bielu ako stena.
„Hoci ste bratanec mojej manželky,“ pokračoval Aidan a pristúpil o krok bližšie, aby Morris pri pohľade naňho musel zakloniť hlavu, „vo vašich slovách a správaní som nepohádal ani najmenšiu stopu citu. Len čo dohovorím, budete sa odtiaľto pratať kadeľahšie a viac sa nevrátite. Nikdy! Ani len špičkou nohy neprekročíte hranice parku. Povedal som to dostatočne jasne?“

Cecil Morris naňho iba nemo civel.
Aidan stíšil hlas. „Povedal som to dostatočne jasne?“

Slová sa mu nevedeli vydrať z úst, a tak si odkašlal. „Áno.“

„Keď sa v blízkej budúcnosti vrátim na bojisko, nechám manželku doma,“ vysvetľoval Aidan. „Ale mám dlhé ruky, Morris, a v Anglicku mocných priateľov vrátane môjho brata, vojvodu z Bewcastlu, ktorým ste boli taký očarený pri našom prvom stretnutí. Ak mi niekto hoci len šepne, že obťažujete, alebo čo len trochu hneváte lady Bedwynovú, tie ramená a priatelia sa načiahnu a poriadne vám ublížia. Rozumeli ste?“

„Áno.“ Namiesto hlasu sa ozval len slabý škrekot.
„Dobre.“ Aidan ešte chvíľu hľadel z výšky, s rukami za chrbtom, na toho muža, lebo dobre vedel, že ticho je účinnou zbraňou, keď človek chce podlomiť huspeninové kolená tých najnezdolnejších vojakov. teraz choďte.“

Morris sa obrátil a pozrel na Eve. Otvoril ústa, ale znova ich zatvoril a nepovedal, čo chcel. A múdro urobil. Aidan by celkom privítal zámienku, aby mohol toho chlapa chytiť pod krk a odvliecť dolu schodmi až ku koču, pričom by mu špičky čižiem nesiahali ani po dlážku. Morris sa odtackal k dverám, náhlivo schytil plášť aj klobúk, lebo si myslel, že Aidan ide za ním, a zmizol. Aidan zatvoril dvere a so zdvihnutým obočím pozrel na manželku.
Oči jej až tak žiarili veselosťou. „Ach, či som len rada, že ste zostali!“ zvolala. „Toto bol naozaj zážitok! Neuveriteľné! Vy ste neuveriteľný!“

Pri tých slovách k nemu náhlivo vykročila s vystretými rukami. Vzal ich do svojich a pevne ich zovrel.
„Priznávam, že som sa veľmi dobre bavil,“ povedal.
„Ďakujem!“ povedala a opätovala mu zovretie dlaní. „Za všetko vám nekonečne ďakujem. Ani si neviete predstaviť, aká som vám vďačná.“

Znova bola celá zružovená, živá a krásna ako v Londýne pred dvoma dňami. Zdvihla k nemu tvár – aj keď neskôr sám nechápal prečo – a on sa k nej z neznámych dôvodov sklonil. Ich pery sa zrazu stretli a na pár nekonečných okamihov sa k sebe pritisli, až kým sa zrazu navzájom neodtrhli a nepustili si ruky, akoby sa boli popálili.
Dočerta! Aidan jakživ nebol v takých rozpakoch, najmä keď tam stála, rozladené naňho hľadela veľkými očami, líca jej zalievala červeň a on sa nezmohol na nič lepšie, len si založil ruky za chrbát a odkašľal si.
„Prepáčte.“

„Vy prepáčte.“

Ozvali sa naraz ako grécky chór. Bože, čo to urobil? Práve pobozkal svoju manželku! Alebo ona pobozkala jeho.
„Prepáčte,“ zopakoval. „Idem sa hore pozrieť, či mi už Andrews pobalil batožinu.“

„Nezostanete na obed?“

Nie. Najvyšší čas odísť. Začína o nej uvažovať ako o ľudskej bytosti. Pár ráz sa prejavila ako srdečná, verná a zábavná žena a nebolo dobré myslieť na ňu ako na ľudskú bytosť. Ba čo viac, už viac ráz sa prichytil, že po nej túži, najmä včera večer, keď si ľahol do postele a uvedomil si, že prvý a posledný raz trávi noc pod jednou strechou so svojou manželkou. Zľakol sa a mal pocit nelojálnosti. A potom sa mu zasa zdalo, že mať taký pocit je nelojálne.
„Nechce sa mi veriť…“ začal.
Dvere salóna za jeho chrbtom sa otvorili a Aidan sa prudko zvrtol. Prebleslo mu hlavou, či mal Morris tú bezočivosť vrátiť sa. Ale bola to pani Pritchardová vo svojich vychádzkových šatách, na pleciach zvlhnutých od dažďa.
„Ach, to je dobre,“ povedala, „ste tu obaja, takže mi môžete všetko podrobne porozprávať. Musela som z koča vystúpiť pri stajni a ísť k domu peši, lebo celú terasu zapratali Cecilove vozy. Ani na mňa nepozrel, hoci som ho veľmi srdečne pozdravila a spýtala sa, ako sa mu darí. Tak hovorte!“

Aidan si všimol, že v očiach sa jej zračí šibalstvo. Oboma rukami sa opierala o paličku.
„Ach, teta Mari,“ zvolala Eve s rukami pritisnutými na hruď, 

 „mala si počuť plukovníka Bedwyna. Namojveru. Hovoril síce ticho, ale tak hrozivo, že aj ja som sa triasla. Takmer mi prišlo Cecila ľúto.“ Zasmiala sa – v skutočnosti sa priam dievčenský zachichotala. „Takmer – ale nie celkom.“

„Urobil osudnú chybu,“ ozval sa Aidan, „a vyhrážal sa mojej manželke, že ju vyženie z domu bičom.“

„Ach, to je hlupák!“ uškrnula sa teta Mari. „Nechápem, kde nabral tú odvahu, keď vás tu videl stáť, plukovník Bedwyn.“

„To bolo na celej veci najlepšie,“ dodala jeho manželka. „Plukovník Bedwyn stál v prítmí a Cecil ho nevidel. Mala si vidieť, ako sa zatváril, keď ho zbadal.“

Teta Mari si so smiechom zložila čepiec a otriasla z neho dažďové kvapky. „Som rada, že som vás tu zastihla spolu,“ povedala. „Dnes predpoludním som vybavila zopár návštev. Považovala som za dôležité oznámiť susedom, čo sa stalo. Všetci sa nesmierne báli, čo bude s Eve. Našťastie vzhľadom na dážď boli všetci doma. Mám skvelé správy.“

Aidan okamžite zbystril pozornosť. Tej žene znova svietilo z očí dohadzovanie.
„Všetkých nesmierne potešilo,“ pokračovala pani Pritchardová, „že si zostala paňou Ringwoodu, Eve, a že si sa vydala za plukovníka Bedwyna. Zhodli sme sa v názore, že to treba primerane osláviť. Vysvetlila som im, že plukovníkovi sa čoskoro skončí dovolenka, ale to ich nezastavilo. Kým vám to tu hovorím, v miestnostiach nad hostincom sa pripravuje na večer veľká zábava.“

„Teta Mari…“ začala Eve rovnako vydesene, ako sa Aidan cítil.
„Určite môžete zostať ešte jednu noc, plukovník,“ uprela naň ho prosebný pohľad pani Pritchardová. „To hádam…“

„Teta Mari…“

Aidan zdvihol ruku. Aj keď mu to vyrazilo dych, na tom nápade predsa len čosi bolo.
„Práve som si spomenul,“ povedal, „že Cecil Morris neverí v platnosť manželstva uzavretého na základe zvláštneho povolenia. Predpokladám, že viac ľudí na okolí môže žiť v podobnej nevedomosti. Keby som dnes odišiel, mohli by vzniknúť pochybnosti a šíriť sa chýry, ktoré by neskôr spôsobili zbytočné ťažkosti. Ak sa spolu ukážeme v spoločnosti na svadobnej oslave, mohli by sme tie pochybnosti rozptýliť.“

Pani Pritchardová až tak žiarila spokojnosťou.
„Čo si o tom myslíte?“ spýtal sa Aidan manželky.
„Bojím sa,“ odvetila zamračene, „že vám robíme viac problémov, ako ste očakávali, plukovník.“

To bola pravda. Keď mu prvý raz zišlo na um, že si ju vezme, aby dodržal svoj sľub, všetko sa zdalo oveľa jednoduchšie.
„Okrem toho,“ dodal, „znova sa rozpršalo.“

Všetci sa odrazu obrátili k oknu a pozerali sa, ako dážď steká po skle.

EVE prehľadávala šatník, aby našla vhodné šaty na večernú oslavu. Všetko bolo trápne staromódne. Uplynulý rok nosila smútok, ale aj dlhé roky predtým trávila večery doma s otcom, ktorého chatrné zdravie mu bránilo zúčastňovať sa na spoločenskom živote, aj keď ho mal vášnivo rád. Chvíľu uvažovala nad možnosťami a napokon sa rozhodla pre sivé šaty pretkávané striebrom. Mala pocit, až aj keď jej Percy výslovne zakázal nosiť smútok, bolo by voči nemu nepekné, keby si vôbec neuctila jeho pamiatku. Edith jej upravila vlasy a navrhla, aby si dala striebornú retiazku a náušnice, ktoré dodajú oblečeniu slávnostný nádych.
Toto bolo od tety Mari a Sereny naozaj nepekné, pomyslela si Eve, keď schádzala do salóna, nervózna ako mladá debutantka. Očividne im išlo o to, aby zdržali plukovníka v nádeji, že z manželstva vykvitne niečo krajšie, než bolo pôvodným úmyslom. Bolo to prinajmenšom trápne. Prekvapilo ju, že sa rozhodol zostať, ale domnievala sa, že ho k tomu donútil jeho zmysel pre česť. Dúfala, že neočakáva takú elegantnú spoločenskú udalosť, na aké musí byť ako vojvodov syn zvyknutý.
Čakal ju v salóne. Teta Mari a Thelma odišli skôr, aby pomohli s prípravami miestností – tak jej aspoň vysvetlila teta Mari, prečo majú ísť do Troch pierok sami.
„Veľmi ma to mrzí,“ ospravedlňovala sa mu Eve. „Určite by ste už najradšej boli na ceste domov.“

Uklonil sa a premeral si ju pohľadom, neutrúsil však nijakú poznámku o šatách. Mal na sebe slávnostnú uniformu, ale namiesto jazdeckých čižiem si obul tanečné topánky.
„Mohol som odmietnuť,“ upokojoval ju. „Ide o to, že ja pokojne môžem odísť zajtra a vrátiť sa k svojmu životu, akoby sa tu nič nestalo. Zato pre vás to nebude vôbec ľahké. Musíte tu ďalej žiť medzi svojimi susedmi, ktorí veľmi dobre vedia, prečo ste sa vydali a prečo žijete sama, bez manžela. Nechcem, aby si mysleli, že k sebe necítime láskavosť a… úctu. Priznávam, trochu ma zaskočilo, keď pani Pritchardová vyrukovala so svojím nápadom, ale veľmi rýchlo som pochopil, že presne to treba urobiť.“

Hovoril veľmi formálne. Prijal pozvanie z láskavosti, alebo z povinnosti? uvažovala Eve. Zopár ráz uňho pobádala láskavosť, dokonca aj humor, ale… ale nikdy sa neusmial. Prikývla, plukovník jej vzal z rúk štólu, prehodil jej ju cez plecia a ponúkol jej rameno.
Asi pred hodinou prestalo pršať, ale dlaždice na terase boli ešte stále vlhké a vzduch chladný. Keď Eve nastupovala do koča, zachvela sa. Prebleslo jej mysľou, či si plukovník sadne vedľa nej, alebo oproti. Sadol si vedľa nej. Na pravom ramene a pravom stehne vnímala teplo jeho tela.
„Do tanca nám budú hrať miestni muzikanti,“ upozornila ho. „Okrem toho sa budú hrať karty a podávať občerstvenie. Určite sa vám to bude zdať nemastné-neslané, ak nie rovno hlúpe.“

„Nemusíte sa ospravedlňovať za pravú vidiecku zábavu,“ upokojoval ju.
Spomenula si, ako raz povedala Johnovi o slávnosti, na ktorej sa zúčastnila a cítila sa veľmi dobre. Teatrálne sa striasol a vyhlásil, že by sa dal radšej uvrhnúť do väzenia plného potkanov, než by vkročil na takú vulgárnu zábavu. Vtedy sa zasmiala, on takisto a zmenil tému. Bol by John ochotný urobiť to, čo teraz robí plukovník, len aby jej pomohol zachovať zdanie úcty v očiach susedov?
„Stále musím myslieť na to,“ povedala, „že ste syn vojvodu, že ste lord Aidan Bedwyn.“

„A vy ste lady Bedwynová,“ pripomenul jej a starý koč sa s myknutím pohol.
„Podvodníčka.“ Zasmiala sa.
„Nie.“ Obrátil sa k nej. „Moja manželka.“

Znova sa zachvela. Zrejme si ešte stále celkom neuvedomujem, ako to v skutočnosti je, pomyslela si. Je vydatá, a predsa nie je vydatá. Má manžela, a predsa nemá manžela. O týždeň jej to všetko už bude pripadať ako sen. Ale navždy bude zaňho vydatá – kým ich smrť nerozdelí.
„Ešte stále nosíte smútok,“ poznamenal. „Aj keď od smrti vášho otca uplynul viac ako rok.“

„Nehodí sa to na tú príležitosť?“ spýtala sa. „Nemôžem si pomôcť, stále musím myslieť na to, že len pred štyrmi dňami sme sa so všetkými priateľmi a susedmi zišli v kostole na zádušnej omši za môjho brata. A teraz prídu oslavovať moju svadbu.“

„Taký je život,“ namietol. „Ide ďalej aj po tých najkrutejších tragédiách.“

„Zrejme hovoríte z vlastnej skúsenosti,“ povedala a mierne zamračene naňho pozrela.
V tmavých očiach sa mu zjavil neprítomný výraz. Bolo to horšie než akékoľvek emócie. Zamrazilo ju. A na dlhú chvíľu zavládlo ticho.
„Teraz nosíte smútok za svojím bratom?“ spýtal sa. „Napriek jeho želaniu?“

„Ako by som mohla nenosiť smútok?“ Vzdychla si. „Boli sme len dvaja. Vždy sme si boli blízki, aj keď sa pohádal s oteckom a šiel bývať k prastrýkovi. A potom… ale už vás určite nudím.“ Pozrela von oknom na stromy v podvečernom prítmí.
„Len hovorte,“ vyzval ju.
„Môj prastrýko bol bohatý obchodník,“ pokračovala. „Bol takmer rovnako bohatý ako otecko, ale netúžil stúpať po spoločenskom rebríčku ako on a zaradiť sa medzi vidiecku šľachtu. Bol spokojný so svojím životom aj s tým, čo dosiahol. Po strýkovej smrti všetko zdedil jeho syn, okrem značnej sumy, ktorá zabezpečila Percymu splnenie jeho sna – dôstojnícku hodnosť v jazdeckom oddieli. Otecko zúril, ale nič proti tomu nezmohol. V každom prípade zmenil poslednú vôľu.“

„Strýkov syn nenamietal?“ spýtal sa plukovník. „Joshua? Nie.“ Pokrútila hlavou. „Boli s Percym dobrí priatelia. Chcel sa so mnou oženiť.“ Ten zbytočný detail pravdepodobne nemusela spomenúť. „Joshua?“ povedal.
Trochu ostýchavo sa naňho usmiala. „Mala som devätnásť,“ vysvetľovala, „a on dvadsaťosem. Bol bohatý, sebavedomý, príťažlivý, Percyho priateľ. Cítila som sa tu osamelo. Pomyslela som si, že by nebolo zlé vrátiť sa späť – takpovediac k svojim koreňom. Do rodného kraja, k svojmu ľudu – hoci mama bola pôvodom Angličanka.“

„Váš otec s tým zväzkom nesúhlasil?“ zaujímal sa plukovník. „V žiadnom prípade,“ vzdychla si. „Joshua bol príslušník buržoázie. A to skrz-naskrz, až po výrazný prízvuk. Nie, otecko s tým manželstvom nesúhlasil. Zlomilo mi to srdce, ale do mesiaca som naňho zabudla. Oženil sa pol roka po mojom odmietnutí a teraz má tri deti. Ešte stále sa mu darí dobre.“

„Ale nesmútite za ním.“

„Nie.“ Ticho sa zasmiala. „Bolo hlúpe očakávať, že keby som sa vrátila späť, bola by som šťastná. Žila som tu pridlho, než aby som sa mohla vrátiť – v podstate takmer celý život. Teraz mi je to už jasné. Najlepšie mi je tak, ako žijem teraz.“ Alebo bolo ešte pred týždňom, dodala v duchu.
„Kam sa v rámci rodinného portrétu zaraďuje Cecil Morris?“ spýtal sa.
„Naši otcovia boli bratia,“ vysvetľovala. „Keď otecko odišiel z Walcsu a kúpil Ringwood, strýko prišiel s ním a prenajal si od neho najväčšiu farmu. Tvrdo pracoval, farme sa darilo a nakoniec ju mohol odkúpiť. Ale Cecil vždy hlúpo žiarlil na Percyho aj na mňa. Zúfalo túžil povzniesť sa nad svoj pôvod a stať sa šľachticom – bohatým, záhaľčivým šľachticom. Otecko aj Cecil vždy kládli veľký dôraz na to, že záhaľka je hlavnou črtou šľachty. Vždy som si myslela, že mal byť oteckovým synom. Vlastne po ňom takmer dedil. Iba vďaka vám sa to nestalo.“

Keď koč prehrkotal po moste a hladko pokračoval po hlavnej heybridgeskej ulici k Trom pierkam, Eve si uvedomila, že priveľa rozpráva. Prečo by ho vôbec mala zaujímať jej rodina?
„Neviem, či by som mala tancovať,“ povedala. „Koniec koncov, nosím smútok.“

„Ale iba napriek bratovmu výslovnému želaniu,“ pripomenul jej. „Pokiaľ viem, tancovanie je hlavná súčasť zábavy a táto zábava sa koná na vašu počesť. Všetkých by ste sklamali, keby ste triezvo sedeli v kúte s gardedámami. To chcete? Raniť svojich priateľov?“

Samozrejme, mal pravdu. Teta Mari by naozaj bola sklamaná. Aj všetci ostatní. Zrazu ju zaplavil, tak ako pred dvoma dňami v Londýne, príval neviazanej veselosti a túžby uchmatnúť si každý čo len náznak šťastia, prv ako bude osamelo smútiť za tým, čoho sa úmyselne vzdala.
„Viete tancovať?“ spýtala sa. Nevedela si to predstaviť.
„Madam,“ povedal, keď koč kolísavo zastal a oni čakali, kým im spustia schodíky. „Prv ako sa džentlmen naučí bez zadŕhania odriekať abecedu, musí vedieť pôvabne cupotať po tanečnom parkete.“

Eve sa zasmiala. Už znova tu bol ten prchavý náznak suchého humoru.
Konečne si v duchu priznala, že sa na ten večer teší.
Zábava bola skutočne dosť nedôstojná udalosť. Bewcastle by ju označil za vulgárnu. Bolo tam množstvo veľmi mladých dám, ktoré ešte nemali vek debutantiek, a predsa tancovali, chichotali sa a vyvaľovali oči na veľmi mladých mužov, ktorí sa červenali a usilovali tváriť svetácky, no iba čo vyzerali neohrabane. Boli tam aj starší muži, ktorí obšírne a zdĺhavo rozvádzali témy ako vojna, aby urobili radosť Aidanovi, a farmárstvo a poľovačka, aby urobili radosť sebe. Bol tam orchester – dvoje huslí, kontrabas a flauta –, ktorý pri vrzúkaní prejavoval viac nadšenia ako hudobného citu. Stoly sa priam prehýbali pod hojnosťou vyberaných lahôdok a bolo tam toľko alkoholu, že by sa z neho priotrávil aj oddiel zocelených pešiakov.
Aidan si nikdy nepotrpel na zábavy alebo iné spoločenské udalosti určené pre vznešenú spoločnosť. Ale pochopil, že je dôležité, aby sa na tejto zábave zúčastnil, a videl, že za tým cirkusantstvom sa tají srdečnosť. Susedia mali Eve radi – o tom sa nedalo pochybovať. Skutočne im ležal na srdci jej osud. A očividne sa im nesmierne uľavilo, keď vedeli, že je bezpečne pod čepcom a môže naďalej žiť medzi nimi ako pani Ringwoodu. Ale želali jej aj čosi viac. Potrebovali ju vidieť so ženíchom, aby sa ubezpečili, že je to skutočne platné manželstvo, hoci ho uzatvorili v náhlivosti a nie práve z lásky – aj keby hneď musel na druhý deň odísť.
Rozhodol sa, že im dá, po čom túžia.
Spolu s manželkou viedli úvodné kolo vidieckych tancov: on stál na čele radu mužov, zatiaľ čo ona stála na čele radu dám, obrátená tvárou k nemu. Ten svieži rytmus jej veľmi rýchlo vlial červeň do líc a iskru do oka. Uvedomil si, že určite netancovala najmenej posledný rok, ale pohyby mala ladné, prirodzené a v očiach sa jej zračila radosť. Prv ako sa skončilo prvé kolo, už sa usmievala, ba dokonca smiala. Za celý čas od nej neodtrhol oči. Sčasti náročky kvôli priateľom a susedom, ktorí ich pozorovali s láskyplnou pozornosťou. Sčasti preto, že bol na ňu príjemný pohľad – bola vysoká, štíhla, a vždy keď takto ožila, bola veľmi pekná. A sčasti preto, že po zajtrajšku si občas bude chcieť spomenúť, ako vyzerá, a nie vždy sa mu to podarí. A pritom stále bude jeho ženou.
V priebehu večera spolu tancovali tri kolá, keďže to bola vidiecka zábava, na ktorú sa prísne nevzťahovali pravidlá spoločenskej etikety. Aj keď dotancovali, držal ju stále pod pazuchu, zatiaľ čo sa striedavo zhovárali takmer so všetkými prítomnými. Jeden či dva razy, keď tancovala s inými mužmi, Aidan len stál a pozoroval ju. Zopár ráz aj on tancoval s inými ženami – medziiným s pani Robsonovou a slečnou Riceovou. Keby ma tak teraz videl Bewcastle, pomyslel si kyslo, keď vykrúcal guvernantku a zhováral sa s ňou. Možno by ho aj ranila mŕtvica – najmä keby poznal pohnuté osudy tej ženy. Aidan sa pri tej predstave takmer uškrnul – ale pri ďalšej myšlienke veľmi rýchlo vytriezvel. Čo keby ho tak videla slečna Knappová?
Okrem bohatého občerstvenia, ktoré ich pokúšalo počas celého večera, sa o pol dvanástej podávala v susednej miestnosti riadna večera. Aidan nechápal, ako to všetko zvládli za pol dňa. A bola to ozajstná svadobná hostina s príhovormi a prípitkami – jeden predniesol James Robson, druhý reverend Thomas Puddle. Trochu uviedli Aidana do rozpakov, lebo im musel bez prípravy odpovedať.
„Ja i moja manželka by sme sa vám chceli poďakovať za veľkorysosť, s akou ste láskavo usporiadali túto zábavu na našu počesť v takom krátkom čase,“ začal. Nevedel, čo dodať. Pozrel na Eve. Uprene si obzerala svoju ruku položenú na obruse. „Kapitán Percival Morris bol môj priateľ,“ pokračoval nie celkom pravdivo. „Preto bola mojou priateľkou aj jeho sestra, hoci som ju predtým osobne nepoznal. Bola to pre mňa naozaj česť, že som ju mohol zachrániť pred istými problémami tým, že som sa s ňou oženil. Len vzhľadom na dané okolnosti sme sa museli vziať tak náhlivo. Ale dovolím si tvrdiť, že raz by k tomu v budúcnosti tak či tak došlo, len svadba by možno bola trochu veľkolepejšia a zúčastnilo by sa na nej viac našich priateľov a príbuzných, no spomienky na našu súkromnú svadbu v Londýne, ktoré si so sebou nesieme do budúcnosti, nám vždy budú rovnako vzácne.“

Ozval sa srdečný potlesk a jeden rozpačitý pokus o prípitok. Prsty, ktoré mala Eve roztiahnuté na obruse, sa zvinuli do dlane.
„Zajtra musím odísť,“ pokračoval Aidan. „Prv ako sa vrátim k svojmu oddielu, čakajú ma ešte nejaké povinnosti. Veľmi nerád opúšťam svoju nevestu, ale zanechávam ju v opatere jej tety, priateľov a susedov, ktorí ju majú radi. Až kým sa nevrátim.“

Znova zaznel búrlivý potlesk – zopár dám vrátane pani Pritchardovej si osúšalo oči. Aidan sa sklonil, vzal do ruky zaťatú päsť svojej manželky, preplietol si s ňou prsty a zdvihol ju k perám. Pozrela naňho, oči sa im stretli a na dlhú chvíľu sa do seba vpili. A najhoršie na tom je, pomyslel si v duchu Aidan, že mu to vôbec nepripadá ako zbierka klamstiev. Pred štyrmi dňami sa mu ani nesnívalo, že sa tak citovo zaangažuje.
„Prosím vás, zdvihnite so mnou času na počesť mojej manželky, lady Bedwynovej,“ vyzval spoločnosť.
Keď bolo po všetkom, množstvo hostí vrátane všetkých mladých ľudí sa natlačilo do zadnej miestnosti a znova zaznela hudba. Tlmený dupot niekoľkých desiatok párov nôh prezrádzal, že tancovačka je opäť v plnom prúde. Väčšina ľudí pri odchode prišla Aidanovi potriasť rukou a prehodiť pár milých slov s Eve, ale po istom čase sa priestor okolo nich uvoľnil a mohli sa v pokoji pozhovárať.
„Ďakujem,“ povedala. „Urobili ste pre mňa naozaj veľa. Nikdy vám to nezabudnem. Ale viem si predstaviť, ako sa už tešíte, že odtiaľto zajtra ráno odídete a vrátite sa domov za rodinou. Konečne budete znova voľný.“

Mal silnú predtuchu, že to nebude až také ľahké, ale nič nepovedal. V každom prípade by bolo nevhodné, keby s ňou súhlasil.
Ak ste nesmútili za bratancom dlhšie ako mesiac,“ zmenil tému, „čo vám až do predvčerajška bránilo vydať sa? Viem, že posledný rok ste mali pocit, že musíte vydržať, kým neuplynie termín stanovený v závete vášho otca. Ale čo predošlé roky? Koľko máte? Dvadsaťštyri, dvadsaťpäť?“

„Dvadsaťpäť,“ prikývla. „Otecko sa celé roky veľmi usiloval. Bol rozhodnutý dobre ma vydať. Ale mne bolo nanič, keď mi predvádzal zástupy vznešených mladých mužov, ktorých pozýval do Ringwoodu, aby som si ich obzrela.“

„Zdá sa, že máte veľmi rada deti,“ podotkol. „Netúžili ste po vlastných?“

„Mám vlastné deti,“ namietla. „Asi tomu nerozumiete, však, plukovník? Pre vás sú Becky a Davy iba siroty, ktorých som sa ujala. Pre mňa sú – no, rovnako vzácne, akoby som ich bola priviedla na svet sama.“ Pri tých slovách sa začervenala.
Nie, sotva sa to dalo pochopiť. Bola to žena, ktorá v sebe mala veľa lásky a nehy a rozdávala ju navôkol. Prečo nie vlastnému manželovi? Prečo nie deťom, ktoré by skutočne porodila?
„Zišlo mi na um,“ nadhodil, „či som sa nemýlil, keď som sa domnieval, že ste sa v budúcnosti netúžili vydať a založiť si vlastnú rodinu.“

„Nie!“ zvolala tak rozhodne, že staršia dáma sediaca pri susednom stole – slečna Drabbieová? – sa na nich na chvíľu uprene zahľadela. „Nie, tým sa naozaj netrápte. Dobrovoľne som sa rozhodla zostať slobodná. Vždy som vedela, najmä po tých problémoch s Joshuom, že sa chcem vydať iba z lásky. Mala som to šťastie, že som si mohla dovoliť sama sa rozhodnúť, na rozdiel od mnohých iných žien. Aspoň som si myslela, že môžem.“

„Nikdy ste nestretli muža, ktorého by ste vedeli naozaj ľúbiť?“ zaujímal sa.
„Nie!“ Odpovedala ešte dôraznejšie ako predtým, aj keď tichšie. „Nikdy. Možno to znamená, že láska v skutočnosti ani neexistuje, plukovník. Možno som túžila po chimére. Čo si o tom myslíte?“

„O pravej láske?“ spýtal sa. „Závisí od toho, ako ten pojem definujete. Ja neverím v romantickú lásku. V prípade mužov je to iba eufemizmus na označenie sexuálnej túžby a v prípade žien za tým treba hľadať túžbu po domove a bezpečí. Ale verím vo vernosť a vrúcne rodinné vzťahy.“

„Aj ja,“ súhlasila. „A tých mám viac ako dosť. Mám tetu, priateľov a milované deti. Prečo by som mala chcieť viac? Mám všetko, čo potrebujem k šťastiu. Kdesi som čítala, že ľudia často celý život hľadajú to, čo už majú. Ja patrím medzi tých šťastnejších – viem, že to mám. Viem to preto, lebo dnes som o to takmer prišla. Budem vám do smrti vďačná, že ste mi k tomu šťastiu dopomohli.“

Upokojil sa. Alebo sa aspoň rozhodol, že bude pokojný, aby sa nemusel trápiť, že zničil všetky jej nádeje na budúce manželské šťastie. Mal podozrenie, že až priveľmi dôrazne zapierala. Ale mal na výber? A mala ona na výber? Vôbec nie. A tak teraz nemalo zmysel morfondírovať, že jej mohol pomôcť nejako ináč. Jednoducho to ináč nešlo.
„Nezatancujeme si?“ nadhodila jeho manželka.
Vstal a podal jej ruku. „Veru by sme mohli,“ súhlasil. „Naposledy.“

Jej teta, ktorá sedela s inými postaršími dámami pri neďalekom stole, šťastne pokyvovala hlavou. Naposledy – znelo to tak definitívne.
Ráno znova mrholilo. Napriek tomu, že Eve šla spať neskoro, vstala zavčasu a zašla do stajne rozlúčiť sa s plukovníkom Bedvvynom, aj keď jej predtým dohováral, že zmokne a mala by radšej zostať v dome. Zahalila sa do plášťa a na hlavu si dala širokú kapucňu.
Plukovník bol v uniforme, ale nie slávnostnej. Táto bola dosť obnosená a vyblednutá, ale sedela mu ako uliata a zdalo sa, že sa v nej cíti pohodlne. V každom prípade v nej vyzeral nesmierne príťažlivo. Uvedomila si, že takto je pravdepodobne oblečený takmer stále. Pôsobil mocne a veľmi mužne.
Sam Patchett vyviedol jeho veľkého koňa na dvor pred stajňu. Charlie sa knísal popri koňovi jeho sluhu a veľmi túžil byť užitočný.
Plukovník Bedwyn sa k nej obrátil. Bol celý mokrý a aj ona cítila, že plášť jej na pleciach premoká. Uprene na seba hľadeli a ani jeden z nich nevedel, čo povedať na rozlúčku.
„Takže je koniec,“ začal meravo. „Bolo mi cťou, že som vám mohol aspoň trochu poslúžiť, madam.“

Nasilu sa usmiala. „Pre mňa to bolo cťou.“

Ani keby veľmi chceli, nemohli sa správať formálnejšie.
Zrazil opätky, uklonil sa a zvrtol sa, aby vzal Samovi z rúk opraty. Ale potom sa znova obrátil k nej a podal jej ruku. Eve ju chytila a tak si niekoľko dlhých okamihov tuho, takmer bolestne zvierali ruky.
„Veľa šťastia,“ povedal.
„Aj vám.“ Bolesť, ktorú cítila v hrdle, jej prechádzala až do hrude.
Nato jej pustil ruku, zľahka vyskočil na koňa, obzrel sa, či je jeho sluha pripravený, a vyšiel z dvora stajne, sprevádzaný klopotom konských kopýt na vlhkých dlaždiciach.
Eve mu na rozlúčku zakývala, ale neobzrel sa. Čoskoro jej vo výhľade bránil múr dvora a ona náhlivo prešla k bráne, aby videla, ako klusá po príjazdovej ceste, až kým sa jej nestratil z očí medzi stromami. Ani raz neobrátil hlavu.
Niektoré kvapky na tvári ju pálili. Utrela si z líc vlhkosť a stiahla kapucňu nižšie. Keby sa poddala emóciám, mohla by plakať a plakať, až kým by nepreliala všetky slzy. Za čestným mužom, ktorého už nikdy neuvidí, aj keď navždy zostane jej manželom. Za láskou muža, ktorý sa nevrátil domov načas. A za bratom, ktorého nemohla oplakávať. Za budúcnosťou, ktorá jej prichodila desivo čierna.
Rátala na prstoch. Včera poslala Cecila domov s dlhým nosom a tancovala na zábave. Predvčerom sa vrátili z Londýna. Predpredvčerom sa vydala. Deň predtým bola zádušná omša za Percyho. Ešte deň predtým sa ponúkol, že prednesie v kostole rozlúčkovú reč. A ešte deň predtým prišiel z Francúzska s tou strašnou správou. Sedem dní. Presne týždeň. Presne pred týždňom vôbec nevedela, že Percy je mŕtvy. Presne pred týždňom vôbec nepoznala plukovníka lorda Aidana Bedwyna.
A teraz tu už nebol ani jeden z nich. Odišli navždy.
Vlastne si ani nevedela celkom spomenúť, prečo musel plukovník odísť navždy. Ale tak sa na začiatku dohodli.
Nevládala sa vrátiť domov. Napriek tomu, že pršalo a tráva bola mokrá, prešla cez trávnik k leknovému jazierku – rovnakým smerom kráčala pred šiestimi dňami s plukovníkom. Po pár krokoch sa k nej pripojil Muffin, ktorý sa nápadne podobal na veľkého poloutopeného potkana.
„No, Muffin, ty mi to možno vysvetlíš,“ prihovorila sa mu. „Prečo sa mi chce plakať, keď ani neviem, ktorého z tých troch mužov chcem oplakávať? Percyho? Johna? Alebo plukovníka Bedwyna?“

Muffin len krivkal na troch nohách, oňuchával trávu, ale odpovede sa od neho nedočkala. V skutočnosti jej vôbec nevenoval pozornosť, za čo mu bola bezhranične vďačná, lebo už sa nemusela tváriť, že tie horúce kvapky, ktoré jej stekajú po lícach, sú slaný dážď.

NEVĽÚDNE počasie a blato donútili Aidana nocovať v hostinci. Až na druhý deň popoludní konečne klusal po dlhej, rovnej, širokej ceste lemovanej brestami, stojacimi v pozore ako vojaci pri prehliadke, ktorá viedla do Lindsey Hall. Konečne doma!
Popchol koňa do cvalu. Nebol si istý, či niekto z rodiny bude doma. Pokojne mohli byť všetci v Londýne, keďže spoločenská sezóna bola v plnom prúde, hoci ich rodina sa zvyčajne neoddávala frivolným zábavkám smotánky. Ale Bewcastle je určite v hlavnom meste a plní si povinnosti v snemovni lordov. Aidan dúfal, že aspoň jeden z jeho súrodencov bude doma. Potreboval niekoho, kto rozptýli jeho pochmúrnu náladu.
V diaľke sa vynorila rezidencia a v tej chvíli pocítil takmer bolestný príval lásky k tomu domu. Mohutné kamenné sídlo vždy vyzeralo veľkolepo, až to vyrážalo dych, aj keď bolo tak trochu zlepencom rozličných architektonických štýlov. Patrilo jeho rodine od stredoveku, keď bolo ešte oveľa menšie. Baróni, grófi a napokon vojvodovia postupne pristavovali ďalšie a ďalšie krídla a nikdy sa nikto nepokúsil zladiť štýly rozličných období.
Dlhá cesta sa kus od domu rozvetvovala a vytvárala okruh okolo nádherne farebnej kvetinovej záhrady, uprostred ktorej sa vynímala mramorová fontána – oboje bolo dielom pradedka z čias vlády kráľa Juraja. Voda striekala do desaťmetrovej výšky a padala dolu na všetky strany ako dúhové lúče obrovského slnečníka.
Aidan práve odbočil na ľavú vetvu cesty, keď vtom sa v diaľke vynorili spoza stajní traja jazdci – dvaja muži a žena. Keď ho zbadali, všetci traja pritiahli opraty a potom Freyja skríkla a bezhlavým cvalom sa pustila k nemu.
„Aidan!“ zvolala, keď bola na dosluch. „Ty ničomník! Ani si nám neoznámil, že prídeš!“

Počkal, kým k nemu nepricválala a nevystrela pravú ruku ako muž. Jazdila bokom, čo nerobievala vždy. Vlasy jej voľne splývali spod elegantného jazdeckého klobúčika s perami. Neposlušná kučeravá hriva jej siahala takmer až po pás. Stará dobrá Freyja!
„Prekvapenia majú svoje čaro!“ odvetil a zovrel jej ruku. „Ako sa máš, Free?“

Bola opálená, oči jej žiarili a vyzerala zdravo – a ani teraz nevyzerala veľmi ako dáma, čo odnepamäti privádzalo jej guvernantky do zúfalstva.
„Hlavne, že si tu,“ povedala. „Wulf vie, že si v Anglicku? Vôbec by som sa nečudovala, keby nám to zabudol oznámiť.“

„Nenapísal som Bewcastlovi,“ odvetil Aidan.
Vtom pokojnejším tempom priklusali aj jeho dvaja bratia. Svetlovlasý obor Rannulf sa usmial a podal mu veľkú ruku.
„Pekelne sa teším, že ťa vidím, Aidan,“ zvolal. „Koľko voľna si dostal?“

Alleyne, mladší a štíhlejší tmavovlasý brat, sa pobavene uškrnul. „Víťazný bojovník sa vracia,“ zažartoval. „Vojaci ti zakazujú používať pero a papier, Aidan?“

„Zdravím ťa, Ralf, zdravím ťa, Alleyne.“ Aidan obom potriasol ruku. „Dostal som dva mesiace, ale týždeň som už minul. Musel som vybaviť istú povinnosť.“ A to oženiť sa. „A načo by som míňal papier, keď som mohol prísť osobne? Morgan je doma?“

„Aj Wulf,“ oznámil mu Ralf a všetci zamierili k stajniam. „Pred týždňom prišiel domov na pohreb kňažnej-vdovy z Redfieldu a ešte sa nevrátil do Londýna. Keď sme odchádzali, sedel nad nejakými účtami a Morgan sa zlostila v učebni. Sedemnásť rokov je hrozný rebelantský vek, najmä pre bedwynovskú krv.“

„Morgan má sedemnásť?“ Aidan neveril vlastným ušiam. „To už musí byť ozajstná mladá dáma!“

„A tak trochu sopka,“ dodal Alleyne so smiechom. „Bude z nás všetkých najhoršia – alebo najlepšia. Človek takmer ľutuje tých mladých nešťastníkov, ktorí sa o ňu prídu uchádzať, keď ju Wulf na budúci rok vezme do Londýna, aby sa poklonila kráľovnej.“

„Vidím, že si nezostal nepovšimnutý.“ Rannulf kývol ku dverám. „Prichádza sám pán domu.“

Aidan zoskočil z koňa a podal opraty Andrewsovi. Bewcastle nenáhlivo vykročil k nemu. Bolo preňho typické, že sa nikdy neponáhľal a nikdy nezvýšil hlas. A predsa každý sluha okamžite poslúchol aj ten najmenší príkaz a Bewcastlovi sa obdivuhodne podarilo potlačiť aj tie najdivšie výstrelky svojich súrodencov, ktorí sa ho zväčša báli, hoci by sa radšej dali natiahnuť na škripec, než by sa k tomu priznali. Volal sa Wulfric a to meno mu pristalo. Mal v sebe čosi z vlka, vrátane strieborných očí.
„Zdravím, Wulf.“ Aidan k nemu vykročil viac-menej opatrne. Celé roky mali napäté vzťahy. Keď boli spolu naposledy – pred tromi rokmi –, takmer sa pobili a Aidan odišiel z domu skôr, ako plánoval.
„Zdravím, Aidan.“ Bewcastle zastal v bezpečnej vzdialenosti, aby ho nemusel objať, Či dokonca podať mu ruku, a prehovoril zradne príjemným hlasom. „Bože dobrý, budem si musieť pohovoriť s poštou. Tvoj list, v ktorom oznamuješ, že prídeš do Anglicka, akosi mešká.“

„Načo by som písal, keď som sem prišiel rovnako rýchlo ako list?“ odvetil Aidan. „Ako sa máš?“

„Hneď mi je lepšie, keď vidím, že si sa vrátil živý a zdravý,“ povedal Bewcastle, zdvihol k oku lorňon a prezrel si brata od hlavy po päty. „Nemôžeš si dovoliť novú uniformu, Aidan?“

Aidan pokrčil plecami. „Človek si začne zvláštne vážiť pohodlie,“ odvetil, „keď ho má tak málo. Rád by som videl Morgan. Vyrástla z nej krásavica, ako sa ukazovalo, keď som bol doma naposledy? Počúvam, že je najtvrdohlavejšia z nás všetkých.“

„Naozaj?“ Vojvoda nadvihol obočie a na jeho štíhlej tvári s výrazným nosom a úzkymi perami sa zjavil arogantný výraz. „Ani som si nevšimol. Ale pripúšťam, že som asi posledný, na kom by mohla skúšať svoje záchvaty zlosti. Poď do salóna a všetci si vypijeme čaj.“ Pozrel poza Aidana na bratov a sestru, čím naznačil, že pozvanie patrí aj im, aj keď v skutočnosti to bol rozkaz. „Poviem slečne Cowperovej, aby poslala Morgan dolu.“

Všade dobre, doma najlepšie, pomyslel si Aidan, keď kráčal po bratovom boku k domu, aj keď Wulf bol doma a jeho privítanie bolo v porovnaní s ostatnými výrazne chladnejšie. Pred tromi rokmi Wulf zakázal Freyji, aby sa vydala za muža, ktorého si sama vybrala, ich suseda a priateľa z detstva Kita Butlera, pretože bol iba druhý syn grófa z Redfieldu. Bewcastle ju donútil, aby prijala ponuku jeho najstaršieho syna, čo vyvolalo hroznú scénu, lebo Kit sa prirútil k nim a dovtedy sa bil s Ralfom na trávniku, kým obaja nekrvácali. Keďže Kit bol vtedy ako vojenský dôstojník na dovolenke, rýchlo ho poslali späť na Pyrenejský polostrov.
Aidan prišiel domov o pár dní neskôr a vyčítal Bewcastlovi, že je tyran. Najhoršie na tom však bolo, že s Wulfom sa vlastne nedalo poriadne pohádať. Čím viac Aidan soptil, tým bol mrazivejší a mlčanlivejší, a keď Aidan navrhol pästný súboj, iba zdvihol lorňon a s nadvihnutým obočím si ho premeral pohľadom. Aidan odišiel z domu na druhý deň, o týždeň skôr, ako mal pôvodne v úmysle.
Najväčšou iróniou osudu bolo, že Freyjin snúbenec zomrel týždeň pred svadbou a nakoniec sa Kit stal grófovým dedičom. O rok neskôr Redfíeld odišiel od vojska, dohodol sa s Bewcastlom, že si Freyju vezme, a chystali sa slávnostné zásnuby. Ale keď Kit prišiel v lete domov, priviedol si so sebou aj snúbenicu. A medzičasom sa s ňou podľa všetkého oženil. Ralf o tom všetkom Aidanovi napísal. Podľa neho to Freyji znova zlomilo srdce, aj keď Ralfovi vrazila päsťou do tváre, keď to naznačil. Dobrá stará Freyja.
Vstúpili do dokonale udržiavanej stredovekej vstupnej haly s dubovým stropom a majstrovsky vyrezávanou zástenou, nad ktorou sa vynímala galéria, vybielené steny zdobili erby, vlajky a zbrane. Uprostred miestnosti stál mohutný dubový stôl. Práve keď vchádzali, prebehlo popod oblúk schodišťa s vystretými rukami vysoké štíhle dievča. Bola to tmavovlasá, tmavooká krásavica, jediná z rodiny, ktorej sa v tvári nevynímal výrazný nos.
„Aidan!“ zvolala. „Aidan!“

Na jeho prekvapenie sa mu vrhla rovno do náručia a pevne ho objala okolo krku. On ju schytil okolo štíhleho pása, zdvihol do výšky a zatočil sa s ňou dookola.
„Kým som tu nebol, vyrástla z teba diabolsky krásna mladá žena, Morgan,“ zvolal, keď ju postavil na nohy a odtisol, aby sa jej mohol lepšie prizrieť.
„Nespomínam si,“ ozval sa ticho Bewcastle, „že by som ti dovolil odísť z hodiny, Morgan.“

Jej dlhé roky trpiaca guvernantka sa rozrušené triasla v úzadí. Pokiaľ si Aidan pamätal, vždy vyzerala, akoby očakávala, že Bewcastle môže kedykoľvek prikázať svojim sluhom, aby ju odtiahli do väzenia a sťali jej hlavu.
Aidan, obrátený chrbtom k Bcwcastlovi, žmurkol na mladšiu sestru. Do tej chvíle si neuvedomil, ako zúfalo túžil niekoho objať.
Až po návrate domov doľahla na Aidana únava. Po dlhých rokoch vojenských ťažení sa zrazu cítil do krajnosti vyčerpaný. A tak chodil s bratmi a sestrami na prechádzky, neraz si spolu šli zajazdiť alebo chytať ryby. Občas navštívili susedov, Aidan sa raz popoludní dokonca vybral s Ralfom aj do Alvesley, sídla grófa z Redfieldu, aby mu vyjadril sústrasť nad smrťou jeho príbuznej, a zoznámil sa s jeho manželkou, ktorá sa už ani nemohla väčšmi líšiť od Freyje. Ale predovšetkým sa usiloval poriadne vyspať.
Doľahla naňho hlboká depresia, ale pripisoval ju práve nadmernému spánku. Aj keď bol šťastný, že je doma pri svojej rodine, nevedel sa zbaviť pochmúrnej nálady. A zároveň nedokázal spať menej ako desať či dokonca jedenásť hodín denne. V noci sa mu o Eve snívalo a cez deň na ňu myslel, hoci to, čo sa stalo, mu prichodilo ako sen. Dokonca zavše aj pochyboval, či sa to skutočne stalo a či sa celý ten týždeň neodohral iba v jeho predstavách. Ale občas myslel aj na slečnu Knappovú a na príjemné nádeje na manželstvo so ženou, ktorá by dokázala žiť vojenským spôsobom života a poskytovať mu spoločnosť, útechu a… no, aj sex. Hoci občas mal milenky, nikdy sa mu veľmi nepáčili nerovné a nezáväzné vzťahy.
S najstarším bratom trávil málo času. V ranom detstve boli nerozluční spoločníci, ale neskôr si už neboli takí blízki. V dvanástich rokoch sa Wulfric načisto zmenil, keď otec vyhlásil, že je najvyšší čas, aby sa pripravil prevziať zodpovednosť za svoju budúcnosť – za budúcnosť, ktorá ho čakala veľmi skoro, lebo otec zomrel, keď mal Wulf iba sedemnásľ. Do tých čias ho vychovávali dvaja tútori, zatiaľ čo Aidan a jeho mladší bratia chodili do Etonu. Aidanovi často prebleslo mysľou, či je Wulf osamelý, alebo či z neho jednoducho vyrástol chladný človek bez štipky citu, ktorý má rád samotu.
Zdalo sa, že Aidan bude po zvyšok dovolenky konečne pokojne oddychovať. Ale raz ráno čosi vyše týždňa po jeho návrate domov jeho pokoj zastreli mraky. Bol si s Alleynom príjemne zajazdiť a práve spolu výdatne raňajkovali, keď mu komorník oznámil, že jeho milosť si želá, aby za ňou prišiel do knižnice.
Aidan si vzal so sebou šálku kávy. Zaželal Bewcastlovi dobré ráno a usadil sa oproti nemu do hlbokého koženého kresla z druhej strany kozuba. Uvažoval, o čo ide, ale nespýtal sa. Wulf sa k tomu iste dostane.
„Tá teplá vlna, ktorá tu vládla takmer celý týždeň po mojom návrate, sa tuším nadobro skončila,“ poznamenal. „Dnes ráno vial doslova mrazivý vietor. Ale osviežujúci.“

Wulf si nikdy nepotrpel na spoločenskú konverzáciu. „Zdá sa,“ ozval sa, „že princ Waleský sa rozhodol urobiť z víťazstva spojeneckých armád veľkolepé divadlo. Na jeho pozvanie príde do Londýna polovica kráľov, princov a generálov z celej Európy vrátane ruského cára, pruského kráľa a generála Bíúchera.“

„Počul som také chýry,“ prikývol Aidan. „Mám dojem, že celé Anglicko, ale predovšetkým Londýn je zamilovaný do všetkého, čo má dve nohy a uniformu. Je v podstate dosť pochopiteľné, že princ sa chce trochu vyhrievať na výslní slávy.“

„Presne tak,“ súhlasil jeho brat. „Nepočujem o tom prvý raz. Čoskoro sa musím vrátiť do Londýna a do snemovne. V rannej pošte prišla zvláštna pozvánka na štátnu večeru v Carltone pre zahraničných hostí, hoci sa má konať až o niekoľko týždňov. Ale okrem toho bude aj množstvo iných oslavných udalostí. Všetci sa budú navzájom predbiehať v pohostinnosti.“

Aidan zmraštil tvár. „Bol by som radšej, keby si tam mohol ísť ty, a nie ja.“

„Ach, lenže na tejto pozvánke je konkrétne tvoje meno.“ Wulf vzal z kôpky listov na kolenách kartičku s výraznou reliéfnou hlavičkou a pozrel na ňu. „Dovoľujeme si a tak ďalej, a tak ďalej… Aha, tu je to. Plukovník lord Aidan Bedwyn. Ktosi z princovho okruhu sa musel dopočuť, že si doma na dovolenke.“

„Nejako sa vyhovorím,“ vyhlásil Aidan.
Bewcastle sa znova zahľadel na kartičku. Vzal do ruky lorňon, aby si zväčšil drobné písmo. Aidan si bol istý, že sa len predvádza. Pochyboval, že by jeho brat mal naozaj problémy so svojím ostrým zrakom.
„Ale spomína sa tu ešte niekto,“ povedal a pozrel Aidanovi do očí. „Lady Bedwynová.“

Generál Naughton! Pri tom náhodnom stretnutí v hale hotela Pulteney mu Aidan predstavil svoju manželku. Nemohol za tým byť nikto iný. Šťastnou zhodou okolností nestretol za celý deň nikoho známeho, až kým nakoniec nenarazil na generála Naughtona.
„Zvláštne!“ zvolal s predstieranou nenútenosťou.
„Musím sa priznať, že keď som to čítal prvý raz, pobavilo ma to,“ pokračoval Bewcastle. Chvíľu mlčal a vo vzduchu zavisli slová „prvý raz“. Aidan stisol pery. „Tá lady Bedwynová naozaj existuje?“ spýtal sa ticho.
„Áno.“

„Ach.“ Bewcastle položil kartičku na kôpku a uprene sa zahľadel na brata striebornými vlčími očami. „Smiem sa spýtať, kedy si mal v úmysle ma o tom informovať?“

„Nemal som to v úmysle.“

Bewcastle poznal rovnako dobre ako Aidan silný účinok dlhého ticha. Ale Aidan sa pod jeho skúmavým pohľadom vôbec nezahniezdil. Do čerta s ním. To nie je jeho starosť.
„Keď už vyšlo najavo tvoje tajomstvo,“ ozval sa napokon Wulf, „možno by si mohol uspokojiť moju zvedavosť, Aidan.“

„Sľúbil som jednému svojmu umierajúcemu kapitánovi,“ vysvetľoval Aidan, „že osobne oznámim jeho sestre tú smutnú správu a poskytnem jej svoju ochranu. Ukázalo sa, že jediný spôsob, ako som mohol splniť druhú časť sľubu, bolo oženiť sa s ňou.“

„Takže si sa ženil nedávno?“

„Pred dvoma týždňami,“ odvetil Aidan.
„Na základe zvláštneho povolenia.“

„Áno.“

„Kto je to?“ spýtal sa Bewcastle.
„Eve Morrisová,“ povedal Aidan, „majiteľka ringwoodskeho panstva v oxfordskom grófstve. Je to dcéra bohatého baníka.“

„Baníka.“

„Áno, z južného Walesu. Vzal si dcéru majiteľa bane a vyženil majetok.“

„Už zomrel?“

„Áno.“

Niekoľko dlhých chvíľ na seba hľadeli.
„A teraz si ju opustil?“ zaujímal sa Bewcastle. „Navždy?“

„Áno, navždy,“ priznal Aidan. „Ale necíti sa opustene. Sama sa rozhodla ďalej žiť svojím životom na ringwoodskom panstve so svojimi chránencami. Ale to mohla dosiahnuť iba urýchleným výdajom. Dohodli sme sa na svadbe z rozumu. Nemienim sa ti za to ospravedlňovať, Wulf, ani za to, že som to pred tebou tajil. Nebolo nutné, aby o tom vedel ktokoľvek z rodiny.“

Brat naňho znova dlhú chvíľu bez slova hľadel a Aidan si uvedomil, že káva mu celkom vychladla.
„Tak to nepôjde,“ ozval sa napokon Bewcastle. „Nech je to akékoľvek strašné, táto baníkova dcéra je teraz Bedwynová. Je to moja švagriná. A o jej existencii vedia aj v najužšom kruhu princa Waleského. Rodina jej manžela sa k nej musí verejne hlásiť.“

„Nie,“ vyhlásil Aidan rázne. „Vylúčené, Wulf.“

Vojvoda nadvihol obočie. „Musíš lady Bedwynovú predstaviť v spoločnosti,“ povedal. „Predpokladám, že si to ešte neurobil, však? Musíš ju formálne uviesť v salóne kráľovnej. V sídle Bedwynovcov musíme na jej počesť usporiadať ples. Do toho manželstva si vstúpil dosť bezhlavo, na čo bezpochyby nájdeš prijateľné vysvetlenie, aby si upokojil klebetné jazyky smotánky. Ale odteraz by už malo ísť všetko, ako sa patrí. Musíš svoju nevestu priviesť do hlavného mesta, a aj keď ti to padne ťažko, Aidan, trochu sa s ňou popredvádzať.“

„V nijakom prípade,“ odmietol Aidan. „Myslíš, že mi čo len trochu zleží na tom, čo rozmazávajú klebetné jazyky v londýnskych salónoch? O niečom musia hovoriť. Tak nech si pokojne klebetia o tom, že som sa oženil pod svoju úroveň, uvrhol hanbu na celú rodinu a potom kruto opustil svoju manželku s buržoáznym pôvodom – a možno dokonca ani nie buržoáznym. Čoskoro túto biednu senzáciu nahradí iná. Nejaká dedička utečie s krásnym sluhom, dieťa utrúsi v prítomnosti kráľovnej-vdovy neslušné slovo a salóny zabzučia novým škandálom.“

„O Bedwynovcoch sa nebudú trúsiť nemiestne klebety,“ vyhlásil Bewcastle. „Dokonca ani keď sa do rodiny iba vydala. Tá baníkova dcéra je teraz vydatá za dediča vojvodstva. Nedovolím, aby si niekto myslel, že si ju opustil alebo že ju skrývame, pretože sa hanbíme za jej jednoduchý pôvod. Bedwynovci sa väčšinou ženia neskôr, ako je bežné, ale keď sa už raz oženíme, nikdy manželky neopustime, Aidan, ani ich nevystavíme ľútosti alebo zosmiešneniu.“

„V tejto veci neustúpim, Wulf!“ namietol Aidan. „A to najmä preto, že moja manželka získala vďaka manželstvu presne to, čo chcela – nezávislosť a možnosť žiť podľa vlastných predstáv. Po druhé preto, že absolútne nemá kontakt so smotánkou, a teda sa jej nijaké klebety nemôžu dotknúť – aj keby sa nejaké vyskytli, o čom pochybujem, nikdy by sa jej nedostali do uší. A po tretie preto, že moje manželstvo je moja vec a ja som sa rozhodol nechať ju žiť v pokojnom ústraní na vidieku, kam patrí a kde chce zostať. Ak už to inak nejde, pôjdem do Londýna s tebou a zúčastním sa na tej pekelnej večeri aj na iných spoločenských udalostiach, kde sa bude vyžadovať moja prítomnosť. Ale niekto bude natoľko nevychovaný, že sa ma bude vypytovať na manželstvo, odpoviem mu v závislosti od okolností a poslucháčov.“

„Takže zneuctíš manželku aj rodinu?“ spýtal sa vojvoda ticho. „Hanbíš sa za ňu, Aidan?“

Aidan štipľavo zahrešil a jeho bratovi až tak vyskočilo obočie od opovrhnutia.
„Lady Bedwynová bola pozvaná do Carltonu,“ vyhlásil Bewcastle. „Všetci by považovali za neodpustiteľnú nezdvorilosť, keby si sa tam ukázal bez nej – alebo neukázal vôbec. Máš takú vysokú dôstojnícku hodnosť, že neprichádza do úvahy, aby si neprišiel, lebo je všeobecne známe, že si doma na dovolenke. Tvoja manželka sa musí zjaviť po tvojom boku. Naša teta bude mať bezpochyby trochu zhon, ak ju na to bude chcieť poriadne pripraviť, ale všetko sa dá, keď sa chce.“

Aidan odložil šálku a tanierik nabok a vstal. Aj keď obaja stáli, bol vyšší ako brat. Okrem toho bol mohutnejší a mal širší hrudník. Bewcastlovi slúžilo ku cti, že zostal sedieť, Čím sa fyzická nevýhoda ešte znásobila.
„Moja manželka,“ povedal Aidan najmrazivejším tónom, „sa nebude producírovať v nijakom kráľovninom salóne, na nijakom plese ani na večeri v Carltone. Dokonca ani nepríde do Londýna. Také je moje želanie, a ak to bude potrebné, aj rozkaz. Dokonca ani ty, Wulf, sa nemôžeš postaviť medzi manželov. Týmto rozhovor končím.“

Väčšina mužov by sa aspoň tvárila vyľakane zoči-voči chladnej hrozbe v Aidanovej tvári a hlase. Pravda, Bewcastle nebol ako väčšina mužov. Zdvihol lorňon k oku a zamyslene si prezeral Aidana.
„Výborne,“ povedal tichým, príjemným hlasom. „Zatvor dvere, keď budeš odchádzať.“

Tým sa to skončilo, pomyslel si Aidan, keď kráčal hore schodmi – sľúbil, že bude Morgan robiť spoločnosť pri hodine kreslenia v prírode, a len vďaka tomu pani Cowperová súhlasila, že sama nepôjde.
„Večne mi striehne za chrbtom,“ sťažovala sa Morgan bratovi. „Dýcha mi na krk. Komentuje každý ťah štetcom a vysvetľuje, čo by robila, keby obraz maľovala ona. A potom sa mi vždy ospravedlní, že ma vyrušuje zo sústredenia. Ale aby mi dovolila ísť von samej a v pokoji maľovať, to nie! Určite sa bojí, že nechám stojan stojanom a pôjdem si nahá zaplávať do jazera rovno pred očami záhradníkov, alebo že vyvediem niečo podobne šokujúce, Wulf ma uvidí a za trest ju uvrhne do väzenia a dá pripútať k vlhkej, klzkej stene. Namojveru, Aidan, podľa mňa si ešte nevšimla, že v Lindsey Hall nie je nijaké väzenie.“

Aidan bol poriadne otrasený. Vykľulo sa šidlo z vreca, ako sa hovorí. Uvažoval, ako dlho potrvá, kým sa o tom dozvedia jeho bratia a sestry. Uvažoval, či by sa nemal chopiť iniciatívy a povedať im to sám. Vôbec sa nehanbil, ako práve ubezpečil Wulfa, za to, čo urobil – ani za svoju manželku. To je nápad! Ale nechcel jej otravovať život. Sľúbil jej, že to bude manželstvo z rozumu. Zmizol z jej života a zamýšľal zostať mimo neho.
Zato keď si zaplával v jazere a krátko po poludní sa vracal s Morgan do domu, zistil, že tá správa Bewcastla načisto vyviedla z miery. Pred vchodom stál cestovný koč s vojvodskými erbmi na dverách, čistý a vyligotaný ako v deň, keď ho kúpili. Ešte k nemu neboli pripútané kone, ale všade pobehovali livrejovaní sluhovia a zdalo sa, že robia prípravy na cestu.
„Wulf tuším niekam ide,“ poznamenala Morgan. „Ale na návštevy susedov nechodí v tomto koči.“

„Chystal sa vrátiť do Londýna,“ odvetil Aidan. Ale tak náhle? Pevnejšie zovrel Morganin obrovský maliarsky stojan a pridal do kroku.
„Kam ide Bewcastle, Fleming?“ spýtal sa komorníka, keď vstúpil do haly.
„Jeho milosť sa mi nezdôverila, mylord,“ povedal komorník a úctivo sklonil hlavu.
„A komu sa teda zdôverila, dočerta?“ zahromžil Aidan. Ale v tej chvíli vkročil do haly sám Bewcastle, vychystaný na cestu. „Kam ideš, Wulf?“

Jeho brat si ho povýšenecky premeral. „Do Londýna,“ odsekol. “Už som bol pridlho doma a zanedbával povinnosti. Zajtra prídeš za mnou aj ty, Aidan, spolu s Alleynom a Freyjou. Všetko je zariadené.“

Áno, o tom nepochyboval. A Aidan predpokladal, že tam naozaj pôjde. Byť synom vojvodu prináša aj nevyhnutné povinnosti, ak je už človek v Anglicku. A tak sa skončil jeho sen o pokojnom mesiaci plnom oddychu v Lindsey Hall.
„Klame ma zrak, Fleming?“ spýtal sa Bewcastle prívetivo. „Alebo ma pred dverami skutočne nečaká môj koč?“

„TENTO rok možno dostaneš pozvanie,“ povedala s nádejou teta Mari. „Koniec koncov, už nenosíš smútok za oteckom, láska moja, a teraz si lady Bedwynová, a nie iba slečna Morrisová.“

„Netúžim nikam ísť,“ namietla Eve. „Hoci keby pozvali aj teba, tak by som veru išla.“

„Vieš, ja netúžim po pozvaní kvôli sebe,“ ubezpečovala ju teta. „Už aj tak som v siedmom nebi. Ale je najvyšší čas, aby vzali na vedomie, že si dáma, aj keď si tvoj otecko a stará tetka kedysi zarábali na živobytie v uhoľnej bani. Pomyslela som si, že záhradný večierok by možno rozptýlil tvoju skľúčenosť.“

Vracali sa domov v bričke z popoludňajšej návštevy u Sereny Robsonovej. Boli tam aj iní hostia a reč sa zvrtla na každoročný záhradný večierok v parku Didcote. Hoci gróf Luff s manželkou pravidelne pozývali takmer každého, kto sa čo len tváril ako šľachtic, aby mali dosť hostí, Morrisovcov vždy úmyselne vynechali. Serena vyjadrila rovnakú nádej ako teta Mari a vyhlásila, že ak tento rok nepozvú Eve, nepôjde ani ona.
„Nie som skľúčená,“ namietla Eve a nasilu sa usmiala. „Chceš, aby som sa od rána do večera smiala, teta Mari, aby som ti dokázala, že sa necítim opustená alebo odvrhnutá?“

Naozaj sa tak necítila. Uzavrela s plukovníkom Bedwynom dohodu, z ktorej mali obaja prospech. Ona si mohla ponechať
Ringwood a – čo bolo ešte dôležitejšie – aj deti, a on splnil slávnostný sľub, ktorý dal Percymu. Obaja teraz mohli žiť, ako sami uznali za vhodné. Čo je na tom také deprimujúce?
Ale, samozrejme, bola hlboko deprimovaná. Napriek všetkému, čo získala, napriek bohatému požehnaniu v podobe domova a rodiny cítila takú obrovskú prázdnotu, až ju to desilo. John sa jej ani neozval. A pravdaže, ani plukovník. Na počudovanie tá druhá skutočnosť prispievala k jej rozladenosti rovnako ako tá prvá. Keď si uvedomila, že sa o svojom manželovi už nikdy nič nedozvie – možno iba správu o jeho smrti –, zachvátila ju nevýslovná panika.
Z pochmúrnych myšlienok ju vytrhol pohľad na Thelmu s deťmi, ktoré stúpali hore údolím, práve keď bol koč na úrovni leknového jazierka. Spolu s nimi tam bol aj reverend Thomas Puddle, ktorému sedel na pleciach Benjamín, a za ruku držal Becky. Eve im zakývala.
„Ach,“ vzdychla si teta Mari, ktorá si skupinku takisto všimla.
Vikár na svadobnej zábave tancoval dva razy s Thelmou. A za posledného jeden a pol týždňa prišiel viac raz navštíviť Eve a spýtať sa na zdravie pani Prichardovej. Zakaždým sa spýtal, či sa môže chvíľu pozerať, ako sa deti učia. Človek nemusel byť génius, aby pochopil, že medzi ním a Thelmou sa rodí romantický vzťah. Eve potešilo, že reverend nemá predsudky a neprekáža mu Thelmina povesť padlej ženy. A keďže aj on bol jemná duša, nemusel vynaložiť nijaké zvláštne úsilie, aby si získal srdcia detí.
„Nakoniec možno predsa len bude niekto po svadbe šťastný na veky vekov,“ poznamenala.
O malú chvíľu ju čakalo ďalšie prekvapenie, keď uvidela pred domom stáť koč. Nepoznala ho. V skutočnosti taký veľkolepý koč ešte ani nevidela, dokonca ani gróf z Luffu taký nemal. Na dverách bol šľachtický erb. Nič jej nehovoril, lenže v erboch sa veľmi nevyznala.
„Máme návštevu,“ poznamenala a kývla hlavou k domu. „Rada by som vedela, kto to môže byť.“ Prebleslo jej mysľou, či to nie je John, a pocítila žalúdočnú nervozitu.
V hale ich čakala Agnes. Bola celá bez seba. Priam z nej sršalo opovrhnutie.
„Kto je to, Agnes?“ spýtala sa Eve stíšeným hlasom, lebo si všimla, že dvere sú pootvorené.
„Bola by som ho usadila hentam,“ zavrčala Agnes a mykla hlavou k obývačke, „ale veľkomožnému pánovi to nestačilo. Vraj počká v salóne, bla-bla-bla, a pustil sa ku schodom, prv ako som ho tam stihla sama zaviesť. Namojveru neviem, kam ten svet speje, keď si ľudia pokojne prídu do cudzieho domu a správajú sa, akoby im patril.“

„Kto?“ zamračila sa Eve.
„Voľajaký vojvoda,“ zahundrala Agnes.
Eve mala na okamih pocit, že sa jej podlomia kolená. Voľajaký vojvoda?
„Ach, Eve, láska moja,“ zašvitorila teta Mari, „myslíš, že by to mohol byť plukovníkov brat? Je s ním aj plukovník, Agnes?“

Eve nečakala na Agnesinu odpoveď, zvrtla sa a náhlila sa hore schodmi. Aký iný vojvoda by ju mohol navštíviť? Ale prečo? Prudko otvorila dvere salóna a vošla dnu.
Stál pri okne na druhej strane miestnosti, tvárou k dverám. Bol bezchybne a vkusne oblečený v tmavozelenom redingote z kvalitnej látky, žltohnedých nohaviciach, snehobielej košeli, veste a na nohách mal nablýskané jazdecké čižmy. Ten tmavovlasý, neprístupný džentlmen sa tak výrazne podobal na plukovníka Bedwyna, až Eve zamrelo srdce. Zatvorila dvere za chrbtom a rozšírenými očami hľadela na vojvodu.
„Prečo ste prišli?“ spýtala sa ho trasúcim sa hlasom. „Čo sa mu stalo? Mal nehodu?“ Ach, to blato!
Miernym úklonom hlavy ju zdvorilo pozdravil a dlhými prstami sa pohráva! s držadlom lorňonu. „Veľmi ma teší, že vás poznávam, lady Bedwynová,“ povedal. „Som Bewcastle.“ Hovoril tichým, ale nie prejemneným hlasom – to rozhodne nie len mu chýbala hĺbka a sila, ktorú by človek očakával od džentlmena. Eve však prebehli po chrbte zimomriavky a akosi neverila jeho slovám.
Dodatočne urobila pukerlík.
Všimla si, že bratia sú predsa len dosť rozdielni. Vojvoda z Bewcastlu bol štíhlejší a nie až taký vysoký a jeho štíhla tvár s výrazným nosom a úzkymi perami pôsobila chladne, arogantne a cynicky, a nie drsne a zachmúrene. Aj oči mal bledšie, ešte svetlejšie sivé ako Eve. Vlastne takmer strieborné.
„S radosťou vám môžem oznámiť,“ odvetil, „že keď som včera odchádzal od brata, tešil sa dobrému zdraviu a všetky kosti mal celé.“

„To rada počujem,“ povedala. V mojom salóne stojí vojvoda, prebleslo jej mysľou. Prečo prišiel?
„Asi uvažujete, prečo som prišiel,“ pokračoval vojvoda, „ak nie preto, aby som vám oznámil, že ste vdova. Chcel som sa zoznámiť so svojou švagrinou.“

Eve od rozpakov naprázdno preglgla. Ešte stále mala na sebe vychádzkové šaty, čepiec a rukavičky.
„Ste u nás srdečne vítaný, vaša milosť,“ odvetila. Oslovila som ho správne? uvažovala horúčkovito.
„O tom veľmi pochybujem,“ povedal chladne, zdvihol lorňon a zatváril sa neuveriteľne povýšené. „Ale vám sa možno podarí presvedčiť tú svoju prísnu gazdinú, aby nám priniesla čaj, a pri občerstvení by sme mohli prediskutovať vašu budúcu úlohu lady Bedwynovej.“

Budúcu úlohu? „Áno, isteže,“ povedala, prikročila k zvoncu a potiahla povraz. „Sadnite si, vaša milosť.“

Sedeli v napätom tichu, kým neprišla Agnes. Eve jej podala rukavičky a čepiec a objednala čaj. Kde je teta Mari? A ktovie, v akom stave mám vlasy, prebleslo jej mysľou. Skutočne má strieborné oči. Akoby ňou prenikali skrz-naskrz.
„Moju budúcu úlohu?“ spýtala sa, keď sa za Agnes zatvorili dvere a už dlhšie nezniesla to ticho.
„Neviem, madam,“ odvetil Bewcastle, „či si uvedomujete, koho ste si vlastne vzali za muža. Zatiaľ som si ešte nesplnil svoju povinnosť vo veci potomstva. Nemám manželku ani dieťa. Aidan je mojím možným dedičom, iba moje krehké zdravie stojí medzi ním a titulom vojvodu – a medzi vami a titulom vojvodkyne.“

Cítila, ako jej do líc stúpa červeň. „Myslíte si, že som sa vydala za plukovníka Bedwyna kvôli titulu?“ zvolala. „Myslíte, že som ctižiadostivá intrigánka? To je absolútne smiešne!“

„Presne tak!“ Ešte stále držal v ruke lorňon. Chvíľu sa jej zdalo, že si ho priloží k oku.
„Ak sa žena vydá do aristokratickej rodiny, prináša to so sebou isté očakávania a povinnosti,“ pokračoval vojvoda. „A ak sa vydá za dediča, je tých povinností tým viac. Manželka lorda Aidana Bedwyna, možno budúca vojvodkyňa z Bewcastlu, musí byť predstavená spoločnosti, ak sa to ešte nestalo. Musí byť predstavená kráľovnej. Musí sa naučiť s ľahkosťou pohybovať vo svete svojho manžela.“

Eve vyvalila oči. „Ale ja nemám v úmysle pohybovať sa vo svete plukovníka Bedwyna,“ namietla. „Určite vás informoval o tom, aké manželstvo sme uzavreli. Dohodli sme sa, že hneď po svadbe pôjdeme každý svojou cestou a do konca života budeme žiť každý sám. Mrzí ma, ak nesúhlasíte, ale…“

„Máte svätú pravdu, madam,“ povedal vojvoda svojím klamlivo tichým, zdvorilým hlasom. „Nesúhlasím s tým. A to je slabé slovo. Nesúhlasím s bratovým výberom manželky, ani s tým, ako náhlivo a tajne uzavrel manželstvo, ani s charakterom tohto zväzku. S prvými dvoma skutočnosťami už veľa nenarobím, lebo ste a vždy budete dcérou waleského baníka a budete vydatá za môjho brata. Ale na tej tretej skutočnosti sa dá čosi zmeniť. Charakter vášho manželstva sa musí zmeniť.“

„Je také príslovie, vaša milosť,“ povedala Eve a pevne zovrela ruky v lone, dúfajúc, že tak ovládne hnev, „čo ťa nepáli, nehas. Nie je nutné chodiť sem s hrozbami. Nemám vôbec v úmysle uvrhnúť na vás hanbu tým, že budem na verejnosti ukazovať svoje ruky začiernené od uhoľného prachu alebo obťažovať vzácny sluch vašich známych svojím waleským prízvukom. Do konca života nemienim zájsť ďalej ako desať míľ od Ringwoodu. Pokojne môžete zabudnúť, že existujem. Želám vám príjemné popoludnie.“ A vstala.
Vojvoda sa tváril otrávene. „Ušetrite ma toho divadla, madam,“ odvetil, „a sadnite si. A prosím vás, pokúste sa uvažovať rozumne. Netrmácal som sa sem až z Hampshiru, len aby som vám oznámil, čo sa mi nepáči. Zajtra so mnou pôjdete do Londýna.“

Znova klesla do kresla a Šokovane vyvalila oči, ale prv ako stihla niečo povedať, prišla Agnes s čajom a neveľmi šetrne položila podnos na stolík vedľa Evinho lakťa. Zagánila na vojvodu a zdalo sa, že hľadá zámienku, aby ho mohla vyhodiť cez zavreté dvere. Znova sa tváril otrávene a gazdinú vôbec nebral na vedomie. Agnes si odfrkla, vyšla von a tresla dverami. Eve naliala čaj, ale ruky sa jej mierne chveli.
„Aidan nie je len dedič vojvodského titulu,“ pokračoval vojvoda z Bewcastlu, keď si od nej vzal šálku, „ale aj vysokopostavený dôstojník, madam. Z oboch dôvodov je bezpodmienečne nutné, aby bol v Londýne. V hlavnom meste sa budú po celé leto konať oslavy víťazstva. Už prišla jedna konkrétna pozvánka na štátnu večeru v Carltone, na ktorej sa zúčastní princ Waleský a množstvo iných hláv štátov, a tá pozvánka je adresovaná Aidanovi… a vám, lady Bedwynovej. Ako vidíte, madam, o vašej existencii už vedia aj v úzkom kruhu najvyššej spoločnosti.“

„Pozvali ma do Carltonu?“ Zasmiala sa a spomenula si na Popolušku, sklené črievičky a tekvicový koč. „Pokojne môžete to pozvanie v mojom mene odmietnuť, vaša milosť. Chápete, čo keby som tam prišla v pokrčených bavlnených šatách so slamou vo vlasoch, rozprávala vulgárne historky a po pár pohárikoch tancovala na stole?“ Hlas sa jej triasol od pocitu hanby.
Vojvoda zdvihol lorňon takmer celkom k oku. „Vaše opovrhnutie nie je na mieste, madam,“ povedal veľmi tichým hlasom, ktorý znel vyslovene nebezpečne. „Ak sa odmietnete ukázať v spoločnosti, zahanbíte moju rodinu. Ľudia si budú šepkať, že niečo s vami – alebo s nami – určite nie je v poriadku, ak vás pár týždňov po svadbe ukrývame na vidieku. Možno od vás nemôžem očakávať, že budete brať veľké ohľady na väčšinu členov mojej rodiny, ale očakával by som, že dokonca aj baníkova dcéra bude mať istú úctu voči mužovi, ktorý kvôli nej obetoval svoju slobodu.“

Ostro sa nadýchla. „To vám povedal?“ spýtala sa.
„Vari to nie je pravda?“ Zdvorilo čakal na odpoveď a potom pokračoval. „Buďte rozumná, madam. Povedal by som, že zdravého rozumu máte dosť. Aidan má tridsať rokov. Ak by Človek mal súdiť podľa Biblie, mal by ďalších štyridsať žiť v manželskom zväzku so ženou, ktorú sa rozhodol nikdy viac nevidieť, iste uznáte, že sa to dá považovať za obetovanie slobody.“

Nadýchla sa, že odpovie, a potom zistila, že na to nemá čo povedať. Nemôže popierať pravdu. Ale nechcela ešte väčšmi obmedzovať jeho slobodu tým, že sa nepozvaná znova zjaví v jeho živote.
„Plukovník Bedwyn vie, že ste tu?“ spýtala sa. „Chce, aby som prišla do Londýna?“

„Aidan vie, čo je jeho povinnosť,“ povedal. „Vždy ju vykonal bez námietok.“

„Tak potom prečo neprišiel s vami?“ vyzvedala. „Prečo po vás neposlal aspoň list?“

„Môj brat má podľa všetkého pocit,“ vysvetľoval vojvoda, „že sa zaviazal nezasahovať vám do života. Zato ja ten pocit nemám.“

Takže chce, aby išla? Ibaže je priveľmi čestný, aby ju nútil alebo pozval osobne?
„Aidan nevie, že som tu,“ povedal vojvoda.
„On ma nechce vo svojom živote,“ usúdila. „A nechcel by, aby som s vami šla do Londýna. Už tam je?“

„Nie je v mojej moci zasahovať do vnútorného usporiadania manželstva môjho brata,“ pripustil vojvoda. „Ale ste sa rozhodli, že nikdy nebudete spolu žiť, nikdy si nesplníte manželskú povinnosť a nebudete mať potomstvo, je to vaša vec. Ale som hlava rodiny a urobím všetko, čo je v mojej moci, aby som zabránil uvrhnúť na jej meno hanbu. Ak sa nezjavíte na oslavách víťazstva po boku svojho manžela, lady Bedwynová, spôsobíte hanbu nielen môjmu bratovi, ale aj celej rodine Bedwynovcov.“

Eve si oblizla suché pery. Je to pravda? Vedela veľmi málo o aristokratických rodinách a ich zmysle pre česť a dodržiavanie spoločenských pravidiel. Ale vzhľadom na to, ako vojvoda opovrhuje jej pôvodom, by asi nechodil do Ringwoodu, keby jej prítomnosť v Londýne nebola skutočne potrebná. Že by skutočne váhala? Skutočne rozmýšľa, že pôjde? To je vylúčené. Nervózne sa zasmiala.
„Keby som šla do Londýna, uvrhla by som na vašu rodinu ešte väčšiu hanbu,“ povedala. „Dostala som výchovu a vzdelanie primerané pre anglickú dámu, ale nemám nijaké skúsenosti s tým, ako sa pohybovať v takých vznešených kruhoch, aké chodia na slávnostné večere do Carltonu a stretávajú sa s princom Waleským. Ospravedlňte ma, ako chcete – že som chorá, že mám iné rodinné povinnosti, že som dedinská hlupaňa, ako sám uznáte za vhodné. Nechám to na vás.“

„Takto preukazujete svoju vďačnosť môjmu bratovi, madam?“

Civela naňho s pevne stisnutými perami.
„O pár rokov bude Aidan generál. Dosiahne vrchol svojej kariéry a bezpochyby si získa úctu a slávu. Ak si bude počínať múdro a naďalej sa vyznamenávať v boji ako doteraz, udelia mu vlastný titul a majetok. Chcete brániť jeho napredovaniu v kariére, lady Bedwynová? Vari ho tým, že poškvrníte jeho povesť, skutočne chcete pripraviť o to, čo si vždy cenil väčšmi ako vlastný život? Odvolávam sa na jeho česť.“

Nič také jej plukovník nepovedal. Možno preto, že to nie je pravda? Alebo preto, že je priveľmi čestný, aby ju zaťažoval vedomím, ako zničila jeho nádeje? Ako sa má dozvedieť pravdu? Ako má vedieť, čo si skutočne želá v tejto veci?
„To je smiešne,“ povedala. „Jednoducho nemysliteľné. Ak urobím to, o čo ma žiadate, iba čo spôsobím hanbu sebe – a tým aj plukovníkovi Bedwynovi.“

„Je ešte stále dosť času, lady Bedwynová,“ ubezpečil ju vojvoda, „aby ste všetko dobehli. Budeme dúfať, že ste šikovná a učenlivá. Moja teta je markíza z Rochestru. Pripraví vás na uvedenie na kráľovský dvor. Pomôže vám vybrať vhodnú garderóbu na vaše vystúpenia v spoločnosti vrátane šiat, v ktorých sa predstavíte kráľovnej. A dá vám všetky potrebné rady týkajúce sa správania na dvore, ktoré ste pri svojej výchove nedostali. Pred slávnostnou večerou v Carltone a pred mnohými ďalšími oslavami víťazstva, na ktoré vás s Aidanom pozvú, bude dosť Času usporiadať ples v londýnskom sídle Bedwynovcov a predstaviť vás smotánke. Zostáva iba jedna otázka – vlastne dve. Cítite voči manželovi vďačnosť, aj keď ju od vás nežiada? A máte potrebnú odvahu?“

Zavládlo dlhé ticho, ale vojvoda ho neprerušil.
„Keby som len vedela, čo si sám želá, pokiaľ ide o túto záležitosť,“ povedala.
Ticho trvalo.
„No dobre,“ zamrmlala napokon. Znova si oblizla pery a rozhodnejšie povedala: „Vďačím plukovníkovi Bedwynovi za svoj domov, majetok a bezpečie mnohých ľudí, ktorí sú odo mňa závislí. Ale predovšetkým mu vďačím za to, že som si mohla ponechať svoje deti, ktoré milujem väčšmi ako vlastný život. Ak ho pár týždňov môjho pobytu v Londýne zachráni pred kritikou spoločnosti, venujem mu tých pár týždňov. Ale urobím to iba kvôli nemu, nie kvôli vám. No nemienim počúvať každý deň od rána do večera výčitky, že som nemožná. Budem sa usilovať zo všetkých síl – v záujme plukovníka Bedwyna.“

„Nič viac od vás nikto nemôže žiadať, lady Bedwynová,“ ubezpečil ju vojvoda. „Predpokladám, že hostinec, okolo ktorého som prechádzal cestou k vám, je najlepšie ubytovanie, aké môžem tu na okolí získať…“

„Áno,“ prikývla.
„Toho som sa obával.“ Dopil čaj, položil šálku s tanierikom na stôl a vstal. „Keď sa ráno vrátim, buďte pripravená na odchod, lady Bedwynová.“

Bol to jasný rozkaz. Eve z celého srdca zatúžila, aby v Troch pierkach mali okrem nemastnej-neslanej stravy aj blchy a potkany.
Aidan sa vrátil z popoludňajšej prechádzky na koňoch v Hyde Parku s Freyjou a Alleynom celkom veselý. Počas dňa sa stretol s množstvom známych vrátane vojenských dôstojníkov. Všetci sa s ním bavili o rozličných témach. Ani jeden sa nezmienil o manželstve. Takže Wulf sa mýlil. Nebolo to všeobecne známe. Neutrpí nijakú hanbu a rozhodne nespôsobí škandál. Bol rád, že sa rozhodol neprezradiť to bratom a sestrám.
Jazda na koni mu rozprúdila krv v žilách. V ich rodine vždy všetci jazdili ozlomkrky, dokonca aj dievčatá. Všetci traja niekoľko ráz bez zastavenia precválali pozdĺž Rotten Row a necupitali – ako sa vyjadrila Freyja – ako väčšina jazdcov, aby zapôsobili na chodcov za zábradlím, namiesto aby precvičili kone i seba.
Keď vošli do londýnskeho sídla Bedwynovcov, v hale stál Bewcastlov komorník Fleming. Deň predtým prišiel z Lindsey Hall spolu s ďalším služobníctvom a horou batožiny.
„Bewcastle je už tu?“ spýtala sa ho Freyja, strhla si z hlavy jazdecký klobúk a ponatriasala si neposlušné kučery. Keď predošlý deň prišli, všetci boli prekvapení, že Wulf ešte nie je v rezidencii. Freyja celkom bez zábran nahlas vyslovila domnienku, že určite šiel po príchode do Londýna rovno za svojou milenkou.
„Áno, mylady,“ odvetil Fleming a typicky smiešne meravo sa uklonil. „Žiada plukovníka Bedwyna, aby za ním okamžite prišiel do knižnice a aby ste si s ním vy a lord Alleyne o polhodinu v salóne vypili čaj.“

„Žiada,“ zopakoval Alleyne s úškrnom. „Okamžite. Tuším si ťa z neznámych dôvodov pozval na koberec, Aidan. Aspoň si my dvaja s Freyjou môžeme umyť ruky, prv ako sa priblížime k jeho milosti.“

Komorník zaviedol Aidana do knižnice, zľahka zaklopal, otvoril dvere, odstúpil nabok a Aidan vošiel dnu.
Eve sedela pri kozube celá v sivom, vlasy prísne zviazané do uzla na temene hlavy, v tvári biela ako stena. Keď vstala, zazdalo sa mu, že pochudla. Hľadela naňho veľkými očami a so stisnutými perami a on jej pohľad opätoval. Až po chvíli zachytil kútikom oka pohyb a uvedomil si, že nie sú sami. Bewcastle vstal z pohovky. Aidan upriamil pohľad na brata.
„Čo má toto znamenať?“ chcel vedieť.
„Toto?“ zatiahol Wulf povýšené. „Lady Bedwynová je neživá vec, Aidan? Priviedol som ti manželku.“

„Tam si teda bol?“ spýtal sa Aidan a cítil, ako sa ho zmocňuje zlosť. „V Ringwoode? Aj keď som ti kázal nechať moju manželku na pokoji?“

Vojvoda nadvihol obočie. „Bože dobrý,“ zvolal, „odkedy mi môže mladší brat rozkazovať? Prepáč, Aidan, ale nie som tvoj vojak.“

„Mám právo rozkazovať svojej manželke,“ vyhlásil Aidan a hrozivo pokročil k bratovi. „Povedal som ti, aby si ju nechal v Ringwoode. Povedal som ti, že ju tu nechcem. Aj to, že nechcem, aby si podlomil jej rozhodnutie.“

„Dovoľ, aby som ťa upozornil, že ani ja, ani lady Bedwynová – aspoň dúfam – nie sme hluchí,“ poznamenal Bewcastle ticho. „Nechaj si ten krik pre svojich vojakov, prosím ťa. Vysvetlil som ti, prečo je potrebné, aby sa tvoja manželka v najbližších týždňoch ukazovala po tvojom boku. Nemienim ti to opakovať. Rodinné záležitosti patria do mojej kompetencie.“

„Odvezieš ju domov,“ vyhlásil Aidan mrazivo. „Okamžite. Alebo ešte lepšie, odveziem ju tam sám.“ Zvrtol sa na opätku, že vypochoduje z miestnosti, nahnevaný ako už dávno nie – možno od svojej poslednej dovolenky, keď narazil na Bewcastlovu tvrdohlavosť a autokraciu.
Kútikom oka zachytil pohyb, a keď obrátil hlavu, videl, že jeho manželka si s vystretým chrbtom sadla do kresla, pohľad upiera na dlážku, tvár bezvýrazná, biela ako stena. Dofrasa, Čo to práve povedal rovno pred ňou? Tak sa nahneval… Nehybne stál a hľadel na ňu.
„Práve ste prišli, madam?“ spýtal sa nezmyselne. „Celú cestu ste vykonali dnes?“

Pomaly zdvihla pohľad, až kým sa im oči nestretli. Nedalo sa jej z nich však nič vyčítať. „Bol by jeden z vás taký láskavý,“ povedala upäto a dokonale mrazivo, „a zistil názov hostinca, spred ktorého odchádza najbližší dostavník do oxfordského grófstva? Budem potrebovať drožku, aby som sa tam dostala. Mohli by ste mi ju okamžite zavolať? Hocikto z vás dvoch.“

„Madam,“ povedal Aidan, „ospravedlňujem sa. Ja som to tak…“

„Okamžite.“ Znova vstala.
Aidan zagánil na Bewcastla, ale jeho brat sa nonšalantne odvrátil, akoby sa ho to netýkalo. „Možno by sme sa mali…“ začal. „Okamžite.“

„Možno by sme mali trochu vychladnúť a prediskutovať to,“ povedal.
„Keby som ešte čo len trochu vychladla, premenila by som sa na ľadovec. Odchádzam. Idem si hore po tašku. Keď zídem dolu, nech ma pred dverami čaká drožka. Ak tam nebude, jednoducho si ju nájdem sama.“

Prešla cez izbu, širokým oblúkom obišla Aidana, vyšla von a tresla dverami. Bewcastle sa obrátil a pozrel na ne.
„Dávam ti k dispozícii svoj koč,“ povedal.
„Dofrasa s tebou, Wulf,“ zasipel Aidan zlostne. „Najradšej by som ti vyrazil zuby a napchal ti ich do gágora. Chce drožku. Bude ju mať.“

Obrátil sa a bez toho, aby sa obzrel, vyšiel z izby.

EVE nešla dolu okamžite. Chcela im dať čas, aby jej zavolali drožku. Nechcela čakať v hale, kým príde. Prechádzala sa po obývačke prepychového apartmánu, do ktorého ju gazdiná priviedla po príchode.
Bola nahnevaná a ponížená. Ale väčšmi nahnevaná. A to naňho. A na seba rozzúrená.
Povedal som ti, aby si ju nechal v Rinpvoode.
Akoby bola nejaká nechcená, odvrhnutá vec.
Povedal som ti, že ju tu nechcem.
Bol až surovo úprimný vzhľadom na to, že bola pri tom a mohla ho počuť. Ale ona to vedela. Nikdy sa netvárili, že jeden z nich chce toho druhého. Ach, tak veľmi sa na seba hnevala.
Mám právo rozkazovať svojej manželke.
Ako to mohol povedať? Nikdy nebolo ani reči o tom… Ale naňho bola priam napálená.
A vojvoda z Bewcastlu. Celý deň sedel v koči oproti nej – spätne sa čudovala, že nechcel, aby ona sedela proti smeru jazdy –, väčšinou povýšenecky mlčal, a keď sa mu uráčilo prehovoriť s ňou, rozprával o svojej rodine a jej slávnych dejinách, akoby bola mimoriadne obmedzená žiačka, ktorú treba vzdelať v dôležitých oblastiach života. Vôbec by ju neprekvapilo, keby mu pri poranení vytekala zo žily ľadová voda, a nie krv. Bol neuveriteľne hrozný.
Už sa nevedela dočkať, kedy bude konečne znova v Ringwoode. Prečo odtiaľ vôbec odišla? Trpela, že musí opustiť deti. Becky ju bez slova zvierala okolo krku a nedala sa utíšiť ani sľubmi, že jej donesie darčeky. Davy na ňu mlčky hľadel vyčítavými očami, akoby chcel povedať, že od začiatku vedel, že sa radšej pôjde zabávať do Londýna, ako by mala zostať s deťmi, ktoré ani nie sú jej a ktoré od smrti ich rodičov nikto nechcel.
Keď napokon usúdila, že im nechala dosť času, vzala si tašku – vojvoda jej kázal zbaliť si iba zopár šiat – a rozhodne vykročila dolu schodmi. Nebolo to ľahké. Očakávala, že budú hrozivo a zlovestne stáť v hale plece pri pleci a nútiť ju, aby si splnila povinnosť. Ale stál tam iba meravý, statný komorník a dvaja sluhovia. Jeden z nich jej okamžite vzal z ruky tašku.
„Čaká ma drožka?“ spýtala sa.
„Čaká, mylady.“ Komorník sa uklonil a otvoril dvere. „Kočiš vie, ku ktorému hostincu ma má zaviezť?“

„Vie, mylady.“

Rýchlo prešla popri ňom cez dvere, so zdvihnutou bradou zostúpila po schodoch na chodník a nelogicky rozmýšľala, že sa s ňou mohol prísť aspoň rozlúčiť. A potom si všimla, že stojí pri dverách drožky, zatiaľ čo kočiš sedí na kozlíku. Keď videl, že sa blíži, otvoril dvere a ona nastúpila. Za celý čas naňho nepozrela, ani neprijala ruku, ktorú jej podával. Sklamal ju. A to veľmi. V Ringwoode sa jej celkom začal páčiť. Zároveň sa cítila previnilo a ponížene. Skomplikovala mu život – prišla nepozvaná, keď si už myslel, že sa jej navždy zbavil.
A potom nastúpil do drožky za ňou, zatvoril dvere a usadil sa vedľa nej. Sedadlo bolo úzke. Pritlačil sa k jej ramenu a stehnu a jej chlad sa v tej chvíli zmenil na horúčosť.
„Ak to má byť pokus o galantnosť, plukovník Bedwyn,“ povedala, „nie je namieste. Nepotrebujem, aby ste ma odprevadili.“

„Ale ja vás aj tak odprevadím, madam,“ namietol. „Chcem sa presvedčiť, že sa bez problémov ubytujete v hostinci.“

Úmyselne odvrátila hlavu a zahľadela sa na rušné londýnske ulice, ktoré ju tak vzrušovali pred tromi týždňami. Skutočne to bolo tak nedávno? Mala pocit, že odvtedy uplynuli celé veky. Ani jeden z nich sa nepokúsil nadviazať rozhovor.
Pôvodne mala v úmysle veľmi rozhodne ho poslať preč, len čo dorazia do hostinca, ale U poľovníka bol taký veľký podnik a na dláždenom dvore vládol taký ruch, že popravde z toho bola načisto zmätená. Vôbec nenamietala, keď plukovník vystúpil ako prvý, vzal jej tašku a pomohol vystúpiť aj jej, a potom zamieril k dverám, cez ktoré prúdili davy ľudí. Drožka odišla. Zrejme kočišovi zaplatil vopred.
Vošla dnu a čakala vo dverách kým sa plukovník rozprával s mužom za pultom. Tento hostinec bol oveľa hlučnejší ako hotel Pulteney, ale svojím spôsobom na ňu pôsobil rovnako zastrašujúco. Cítila sa ako dedinská myš hľadajúca úkryt.
„Prenajal som vám izbu,“ povedal plukovník, keď sa k nej vrátil. „Je na prvom poschodí s výhľadom na ulicu. Malo by tam byť tichšie než v izbách s výhľadom na dvor.“

„Zaplatili ste ju?“ spýtala sa.
„Samozrejme,“ odvetil.
Otvorila kabelku. „Koľko?“

Na chvíľu zavládlo ticho. „To naozaj nie je nutné,“ dohováral jej –

„Práve naopak.“ Pozrela naňho. „Je to nutné. Koniec koncov, len vďaka vám nie som na mizine.
Zaťal zuby. Tváril sa chmúrnejšie ako zvyčajne. „Keď som v spoločnosti svojej manželky, postarám sa o jej potreby, madam.“

„Ráta sa do toho aj potreba úcty?“ spýtala sa, zaklapla kabelku a zohla sa po tašku. Pevne jej zovrel zápästie.
„Pomaly tu začneme pútať pozornosť,“ upozornil ju. „Ak sa už musíme hádať, vybavme to v súkromí vašej izby.“

„Som dokonale schopná trafiť tam aj sama, ak mi poviete číslo izby,“ vyhlásila. „Už vám nechcem dlhšie brániť, aby ste si žili vlastným životom, plukovník Bedwyn.“

Ale on sa znova zmocnil jej tašky a odkráčal s ňou k širokému drevenému schodišťu. Eve cupkala za ním, ale nedarilo sa jej tak šikovne vyhýbať náhliacim sa hosťom a sluhom ako jemu. Na prvom poschodí museli prejsť po dlhej galérii, až kým nezastali pri dverách na samom konci. Otvoril a Eve vošla do izby.
Nebola veľká, luxusná ani prepchatá nábytkom – nedala sa ani porovnať s izbou v hoteli Pulteney. Bola tam iba široká posteľ, komoda, stojan s umývadlom a stolička. Ale všetko vyzeralo dokonale čisté. A keď plukovník vstúpil dnu a zatvoril dvere, hluk sa trochu stlmil.
Nebolo nutné, aby šiel do izby. Eve si odložila čepiec, rukavičky a položila ich na komodu.
„Prečo ste prišli?“ spýtal sa plukovník. „Vlastne sa ani nemusím pýtať. Zaútočil na vás Bewcastle, a keď si ten vezme niečo do hlavy, vie mu odolať len málo ľudí.“

„Na tom nezáleží,“ odvetila. „Zajtra už budem doma v Ringwoode a viac ma neuvidíte – ani ja vás. Až tak veľa škody som vám nenarobila – akurát čo ste zaplatili za koč a izbu.“

„Najhoršie na tom je,“ zahundral, „že si ani za svet neviem spomenúť, čo som povedal Wulfovi, keď som zistil, čo vyviedol. Tuším čosi o tom, že vás mal nechať, kde ste boli, však?“

Podišla k oknu, aby bola od neho čo najďalej, a oboma rukami sa oprela o podobločnicu. Dolu na ulici práve spomaľoval koč a brička a chystali sa odbočiť na dvor.
„Povedali ste,“ pripomenula mu, „že ma tu nechcete. To je dokonale pochopiteľné. Ani ja tu nechcem byť. Súčasťou našej dohody bolo, že ani jeden z nás nechce stráviť v spoločnosti toho druhého viac času, ako je bezpodmienečne potrebné.“

Počula, ako položil na zem tašku. Nechcela sa naňho obzrieť. Mal na sebe uniformu – tú starú, obnosenú – a vyzeral priveľmi hrozivo, aby si s ním začínala v takom obmedzenom priestore.
„Ale volil som nevhodné slová a správal som sa nevychované,“ priznal. „Nemyslel som to tak, ako to vyznelo.“

„Ešte ste povedali,“ pokračovala a vyčítavo naňho zagánila, „že máte právo rozkazovať svojej manželke. To bolo nanajvýš nepekné, plukovník. Vzali sme sa na základe vzájomnej dohody. Rozlúčili sme sa s tým, že už nikdy spolu nebudeme komunikovať. Nikdy nebola reč o tom, že sa vám musím podriaďovať, vzhľadom na to, že v skutočnosti nie som vaša manželka. Rozhodne nie v tom najpodstatnejšom zmysle.“

Teraz sa už aj on nahneval. Videla, ako zaťal zuby a prižmúril oči. „Možno práve v tom sme urobili chybu, madam,“ povedal.
„Chybu?“

„Keď sme sa dohodli, že to bude iba formálne manželstvo,“ vysvetľoval. „Mali sme sa postarať, aby to bolo skutočné manželstvo, aj keď sme sa dohodli žiť každý po svojom. Potom by sme nemuseli viesť túto smiešnu debatu, či ste, alebo nie ste skutočne moja manželka, či mám platiť vaše účty, či mám právo prikázať bratovi, aby vás nechal na pokoji. Možno sme mali svadobný deň uzavrieť prirodzeným spôsobom.“

Vyjavené naňho pozrela a líca jej horeli. Ale počas tých vzácnych sekúnd, kým mala nájsť slová, ktorými by vyjadrila svoje pobúrenie, zrazu len pocítila fyzický účinok jeho slov – zrýchlil sa jej dych, pocítila napätie v prsiach, medzi stehnami jej bolestne pulzovalo a podlamovali sa jej kolená.
„To by nebolo správne,“ namietla. „Ani jeden z nás po tom netúžil.“

„Nebolo by to správne? Sme muž a žena,“ vyhlásil drsne, „a pred pár týždňami sme sa vzali. Muži a ženy, najmä ak sú manželia, zvyčajne spávajú spolu v posteli a uspokojujú si tam isté potreby. Vy ste tú potrebu nikdy necítili?“

Oblizla si pery a preglgla. Zatúžila pootvárať všetky okná. Mala pocit, akoby sa v izbe nedalo dýchať.
Netrpezlivo čosi zahundral a zamieril k nej, obchádzajúc posteľ. Oprela sa chrbtom o podobločnicu a pevne sa jej chytila oboma rukami. Postavil sa pred ňu s rozkročenými nohami a zdvihol obrovské ruky k jej tvári. Zatvorila oči a on sa sklonil k nej a bolestne pritisol pery na jej ústa. Ale takmer vzápätí tlak zjemnel, Aidan jej pootvoril pery a jazykom ich zvnútra oblizol. Eve cítila, ako jej medzi stehnami pulzuje ešte bolestnejšie.
Keď otvorila nielen pery, ale aj ústa, prenikol do nich jazykom hlbšie a jeho špičkou ich skúmal zvnútra. Jednu ruku jej položil na temeno a pritískal si ju k sebe.
Jej prvou myšlienkou bolo, že je neverná. Ale komu? Plukovník Bedwyn je jej manžel. Je zaňho vydatá. Ak to nebude robiť tu a teraz s ním, nebude to robiť s nikým. Nikdy. Pri tom pomyslení sa jej zmocnila zúfalá túžba a položila mu ruky na plecia. Mal ich neuveriteľne široké a svalnaté, čo cítila aj cez jeho hrubý vojenský plášť. Opätovala mu bozk, väčšmi otvorila ústa a dotkla sa mu jazyka svojím jazykom. Poddala sa túžbe.
Horúčosť sa premenila na príval vášne. Pustil jej hlavu a jednou rukou ju objal okolo pása, druhou ju chytil za boky. Pevne si ju privinul k sebe, takže bytostne cítila jeho hrubé kožené čižmy, pevné, svalnaté stehná a mužnosť. Objala ho rukami okolo krku a napäla telo, zúfalo túžiac byť bližšie, ešte bližšie…

Keď na ňu Aidan pozrel, na okamih ju vyviedlo z miery vedomie, čo robí a s kým. Jeho tvár s orlím nosom vyzerala drsne ako nikdy predtým. Možno sa ho mala trochu báť, možno by ju mal dokonca odpudzovať. Ale namiesto toho cítila, ako v nej rastie vzrušenie, najmä keď sa mu zahľadela do tmavých očí a videla v nich vášnivú odpoveď.
„Naplníme naše manželstvo,“ povedal, „a to na posteli za mojím chrbtom. Ak to nechcete, ozvite sa hneď teraz. Nie je to nijaký rozkaz.“

Nebolo to súčasťou ich dohody. Vtedy sa im obom zdalo veľmi dôležité, aby manželstvo bolo iba formálne a aby sa ich cesty rozišli čo najskôr. Už si nespomínala, aké na to mali dôvody.
Možno sa jej to podarí potom, keď bude môcť racionálne rozmýšľať. Neskôr sa bude nenávidieť, ak teraz bude pokračovať, ak sa poddá čírej túžbe. Ale prečo? Ak existoval nejaký dôvod, nevedela ho nájsť. Koniec koncov, sú manželia.
„Chcem to,“ povedala zastretým hlasom, ktorý ju samu prekvapil. Ale takmer okamžite zdvihla ruku, že ešte chce niečo dodať. „No predtým by ste mali niečo vedieť.“

Nervy mala napäté na prasknutie. Zdvihol obočie.
„Nie som panna.“

Aidan zmeravel a skúmavo sa jej zahľadel do očí, zatiaľ čo Eve napäto počúvala ozvenu vlastných slov. Nikdy sa jej ani nesnívalo, že raz sa mu s tým bude musieť priznať.
„Ach,“ povedal napokon veľmi ticho. „Som rád, že ste mi to povedali. Ani ja nie som panic.“

To bola na dlhý čas ich posledná racionálna chvíľa.
Obrátil sa s ňou, a kým ju jednou rukou držal, druhou odhrnul nabok prikrývku. Rozopol jej gombíky plášťa, odhodil ho nabok, uložil ju na posteľ, vyzul jej topánky, zvliekol pančuchy a vyhrnul šaty. Potom si sadol na kraj postele a vyzul si Čižmy. Strhol zo seba plášť, rozopol si rázporok, vyhrnul jej šaty ešte vyššie a klesol na ňu.
Zvalil sa na ňu celou váhou. Bol veľmi ťažký, takže ledva dýchala. Vsunul pod ňu ruky, nadvihol ju a jediným rýchlym pohybom vnikol do nej. Zatajila posledné zvyšky dychu. Úd mal veľký a tvrdý. Bola napätá ako struna a v lone takmer cítila bolesť.
Takmer.
Pevne ho ovinula rukami a nohami. Počula ston a zazdalo sa jej, že vyšiel z nej.
Sčasti presunul svoju váhu na predlaktia a takmer okamžite sa v nej začal rytmicky pohybovať, Čoraz rýchlejšie a rýchlejšie. Celkom prirodzene sa začala pohybovať aj ona a v súlade s ním napínala a uvoľňovala vnútorné svaly. Čoskoro počula, ako obaja namáhavo dychčia, a cítila vlhkosť spojenia. Vnímala vôňu jeho kolínskej, jeho mužnosti a čosi zvláštne, vzrušujúce a neidentifikovateľné.
Bolestná žiadostivosť, ktorú cítila od začiatku, sa sústredila do stredobodu rozkoše. Ale čoskoro sa bolesť premenila na túžbu, ktorá už vôbec nebolela. Zaplavovala ju od hlavy po päty a vychádzala z jej stredu – z ich stredu. Hrozilo, že bude neznesiteľná. Aj bola neznesiteľná. Ale vo chvíli, keď jej to prebleslo mysľou a vykríkla, všetko sa roztrieštilo, akoby v jej vnútri nastal výbuch. A namiesto bolesti cítila iba hlboký pokoj a zdalo sa jej, akoby sa celá roztápala.
Aidanovi sa vydral z úst hrdelný zvuk, znova sa celou váhou zvalil na ňu a ona hlboko vnútri cítila príval tekutej horúčosti. Aj on bol celý rozhorúčený a spotený. Ona takisto.
Prevalil sa nabok, ale stále ju držal v objatí. Ležali vedľa seba a hľadeli si do tváre. Pochabo si pripomenula, že to je plukovník Bedwyn, a dokonale presne si spomenula, ako ho videla v salóne na ringwoodskom panstve, vysokého, mohutného, zachmúreného a neprístupného. Ale v tej chvíli bola priveľmi unavená, aby strávila, čo sa práve stalo, alebo pochopila, prečo jej to spôsobilo takú rozkoš. V živote sa necítila taká unavená. Oči sa jej postupne zatvorili.
Kým pomaly upadala do spánku, uvažovala, či to bude ľutovať, keď sa zobudí. Alebo on. Určite. Ale tým. sa bude trápiť neskôr.
K Poľovníkovi neprestajne prichádzali verejné aj súkromné koče a iné odchádzali. Takisto cestujúci hlučne a energicky prúdili do hostinca a von na dvor. Večne bolo počuť, ako niekto na kohosi kričí, namiesto aby podišiel bližšie a povedal mu to normálne. Vládol tu veselý ruch, aký sa Aidanovi vždy spájal s Anglickom a na ktorý s nostalgiou spomínal, vždy keď opustil jeho brehy.
Sedel v jedálni s manželkou a večerali spolu. Vládol tam obrovský hluk a nehrozilo, že ich rozhovor niekto začuje, ale jemu by sa páčilo viac súkromia. Správali sa k sebe zdvorilo, akoby si boli celkom cudzí. A každému, kto sa im neprizrel bližšie, sa aj mohlo zdať, že sú si cudzí. Aidan uvažoval, či zružovené líca jeho manželky, jej mierne opuchnuté pery a ťažké viečka prezrádzajú neznámemu človeku, že práve vstali z postele po tom, čo sa vášnivo oddávali sexu.
Ešte stále celkom neveril, že sa to naozaj stalo – že jeden či druhý z nich chcel, aby sa to stalo.
„Ako deti prijali, že odchádzate preč?“ spýtal sa. „Nebáli ste sa ich opustiť?“

„Nedá sa povedať, že by som sa bála,“ odvetila. „Len som váhala. Očakávala som, že tu budem celé týždne. Ale sú v bezpečí a je o ne dobre postarané. Neverím, že by mali taký pocit neistoty ako minule. Teta Mari sa im veľmi rada venuje – učí Becky pliesť. A pani Johnsonová aj Thelma sú na ne dobré. Často ich navštevuje aj reverend Puddle a celkom si ich získal.“

Dojímalo ho, ako lipne na dvoch malých sirotách, aj keď by za ne nemusela cítiť zodpovednosť. Ale až po svadbe si plne uvedomil, že sú stredobodom jej života a nebyť ich, možno by na jeho návrh reagovala celkom ináč.
„Teta sa má dobre?“ zaujímal sa.
„Áno, ďakujem. Bola nadšená, keď som sa rozhodla ísť do Londýna.“ Zasmiala sa. „Aj keď vojvoda si ju skúmavo premeral s lorňonom pri oku, keď som ich predstavila a počul jej waleský prízvuk.‘“

„Prečo ste sa rozhodli prísť do Londýna?“ spýtal sa jej znova. „Viem, že Bewcastle dokáže byť veľmi presvedčivý, ale nezdá sa mi, že by ste boli slaboška.“

Pohrávala sa s lyžicou. „Presvedčil ma,“ vysvetľovala, „že keby som neprišla, ľudia z vyššej spoločnosti by vás kritizovali.“

„Čerta mi záleží na ľuďoch z vyššej spoločnosti,“ zamrmlal.
„Podľa mňa vám na nich predsa len záleží.“ Zamračila sa. „Vždy robíte, čo považujete za správne, dokonca aj za cenu osobnej obety. Naše manželstvo je jasným dôkazom, že je to tak. Podľa mňa pre vás povinnosť znamená všetko. Keby spoločnosť získala nesprávny dojem o tom, prečo žijeme oddelene, a dospela k záveru, že ste si ma vzali impulzívne, ale teraz sa za mňa hanbite, a preto ste ma surovo opustili a nechali zavretú v akomsi vidieckom väzení, mohla by vás odsúdiť ako nečestného človeka. Také klebety by sa vás iste dotkli, aj keby ste vedeli, že na nich nie je ani zrnko pravdy.“

Možno má pravdu, prebleslo mu mysľou. „A vy ste ma prišli zachrániť,“ dodal. „Ujali ste sa ma ako ďalšieho chromého zvieratka.“

Pozrela naňho a zaťaté zuby prezrádzali, že jej hnev sa sčasti vrátil.
„Chcela som pre vás urobiť to isté, čo ste urobili vy pre mňa,“ vysvetľovala. „Keď sa vám zdalo dôležité, aby nás moji susedia videli spolu, ako spolu nažívame v priateľstve, pokoji a úcte, zostali ste v Ringwoode a podstúpili kvôli mne muky vidieckej zábavy. Podľa našej dohody to nebolo vašou povinnosťou, a predsa ste to urobili. Preto som chcela to isté urobiť ja pre vás.“

„Ale vaše nepohodlie by netrvalo iba deň,“ namietol.
„Očakávala som, že dva-tri týždne,“ odvetila. „Možno dokonca mesiac. Mali ma starostlivo pripraviť – vojvoda spomínal vašu tetu.“

„Tetu z Rochestru?“

„Áno.“ Znova a znova obracala lyžicu na stole. „Nie som pôvodom dáma, aj keď čiastočne ma tak vychovali. Vyrástla som a väčšinu života prežila na vidieku medzi ľuďmi, ktorí síce majú šľachtický pôvod, ale nepatria medzi smotánku. Neviem absolútne nič o tom, ako sa pohybovať vo vyššej spoločnosti alebo čo sa očakáva od manželky vojvodovho dediča. Mala som sa naučiť, ako byť predstavená kráľovnej a neurobiť si pritom hanbu a ako sa správať pri predstavovaní na plese v londýnskom dome Bedwynovcov, aby som si zachovala glanc a nevyviedla nejaké strašné spoločenské faux pas. A mala som po vašom boku navštevovať všetky oslavy víťazstva a správať sa pri tom, ako sa sluší a patrí na lady Bedwynovú.“

Nebolo veľmi prekvapujúce, že v jej hlase znel náznak trpkosti. Aidanovi sa veľmi žiadalo nahlas zahrešiť.
„A to všetko vám Wulf povedal zrejme celkom bez obalu,“ zamrmlal.
„Nepáči sa mi,“ priznala sa. „Vlastne by som to skôr vyjadrila silnejším slovom. Ale vážim si jeho úprimnosť. Hovorí to, čomu sám verí. Nie je taký, že by tvrdil jedno, a pritom mal na mysli niečo iné.“

„Pokiaľ ide o to, čo sa stalo dnes popoludní…“ začal.
Položila ruku na lyžicu a pokrútila hlavou.
„To je jedno,“ prerušila ho. „Možno je to tak, ako ste hovorili. Bolo treba to urobiť, aby sme takpovediac zavŕšili, čo sme začali. Na tom nezáleží. A iste nemôžem predstierať, že sa mi to nepáčilo. Páčilo. A už to nechajme tak.“

Už veľmi dávno nemal ženu. Naposledy ešte v Španielsku pred zimným prechodom Pyrenejí, predtým ako sa jeho známosť so slečnou Knappovou vyvinula v čosi, čo malo sľubnú budúcnosť. Ale nemohol sa tváriť, že mal styk s manželkou iba preto, aby ukojil nenásytný hlad po sexe. Ako práve sama povedala, bolo to akési zavŕšenie. A očividne aj koniec.
„Váš dostavník odchádza ráno o siedmej,“ oznámil jej.
„Áno.“ Zdvihla obrúsok z lona a položila ho vedľa taniera. „Mala by som ísť skoro spať. Bol to dlhý deň.“

„Dovoľte, aby som vás odprevadil domov,“ požiadal ju. „Najmem súkromný koč. Bude oveľa pohodlnejší ako dostavník.“

„Nie, ďakujem.“

„Tak vás teda budem sprevádzať v dostavníku,“ vyhlásil. Pokrútila hlavou.
Zúfalo sa na ňu zahľadel. Nemôže jej predsa dovoliť ísť samej. Dočerta, prišla kvôli nemu. Do horúcich pekiel s Bewcastlom a vôbec so všetkým.
„Viete, vôbec by sa vám to tu nepáčilo,“ nadhodil. „Život v dome Bedwynovcov, spoločenská sezóna a to všetko.“

„Neočakávala som, že sa mi to bude páčiť,“ namietla. „Neprišla som sa zabávať.“

„Zistili by ste, že je to nemožné,“ ubezpečil ju. „Nikdy by ste sa nevyrovnali s tým, čo by od vás očakávali Bewcastle, teta z Rochestru, či dokonca Freyja a Alleyne.“

„Nemožné?“ Zamračene naňho pozrela. „Nikdy?“

„Ospravedlňujem sa za to, čo ste si dnes museli vypočuť,“ povedal, „aj za to, že vás zajtra znova čaká únavná cesta. Ale doma v Ringwoode budete oveľa šťastnejšia. Nikdy by ste nemohli zvládnuť načas všetky tie lekcie.“

„Skutočne?“

Jej tichý hlas ho konečne prebral. „Teda nie tak, aby bol Bewcastle spokojný,“ opravil sa. „Alebo hoci aj teta z Rochestru. Sú neuveriteľne nároční.“

„A vy nie, plukovník?“

Mierne sa k nej naklonil. „Myslím, že obaja sme si dávno uvedomili, že sme každý z iného sveta,“ pokračoval. „Niežeby bol jeden svet nadradený druhému. Len sú rozdielne. Bewcastle urobil chybu, keď vás sem donútil ísť. Keby ste tu zostali, boli by ste nešťastná. To, čo je pre mňa, Bewcastla, pre moju sestru prirodzené, by zďaleka nebolo prirodzené pre vás. To nie je…“

Ale stratil poslucháčku. Odtisla stoličku a vstala. Aj on sa postavil a nadvihol obočie.
„Zavolajte drožku, plukovník Bedwyn,“ rozkázala. „Vraciam sa do domu Bedwynovcov – ešte dnes večer. Nesmiem strácať čas. Musím sa pripraviť na uvedenie na kráľovský dvor, na ples a na množstvo iných spoločenských povinností vrátane štátnej večere v Carltone.“

Ešte chvíľu na ňu neveriacky hľadel. Hoci hovorila ticho a vyzerala dokonale vyrovnaná, takže nepútala neželanú pozornosť hostí v jedálni, videl, že zúri.
„Nezdá sa mi to veľmi múdre rozhodnutie, madam.“

„Tak potom,“ precedila cez zuby a nebezpečne zdvihla bradu, „budete musieť použiť svoje manželské právo, plukovník, a rozkázať mi, aby som sa vrátila domov. Prosím, urobte to, a budem mať to potešenie otvorene sa proti vám vzbúriť. Tak zavoláte tú drožku vy, alebo ja?“

Dočerta, vari sa to, čo sa začalo pred tromi týždňami, nikdy neskončí? Aidan bez slova odišiel a v duchu si odpovedal na otázku. Nie, nikdy. Aspoň dovtedy, kým obaja žijú.
Predpokladal, že si šla hore po tašku, kým on zavolá drožku. Neobzrel sa, aby sa o tom presvedčil.

JEDEN z lokajov v hale domu Bedwynovcov oznámil plukovníkovi Bedwynovi, že rodina ešte vždy večeria. Plukovník vyhlásil, že teda počkajú v salóne, jednou rukou chytil Eve za lakeť a nasmeroval ju ku schodišťu. Ale lokaj diskrétne zakašľal.
„Zdá sa mi, že jeho milosť má v úmysle ísť po večeri von, mylord,“ povedal. „A lady Freyja a lord Alleyne sa chystajú do divadla.“

„Tak potom ich vyrušíme pri večeri,“ oznámil plukovník tvrdo. „Povedzte Flemingovi, nech nás ohlási.“

Lokaj výrazne nadvihol obočie, čím dal jasne najavo, čo si o tom myslí. Obrátil sa a viedol ich k salónu. Eve sa usilovala ticho zhlboka dýchať. Hnev a odvaha, ktoré ju ani nie pred polhodinou donútili odísť z Poľovníka a nastúpiť do čakajúcej drožky, ju pomaly, ale iste opúšťali – teda aspoň odvaha. Plukovník za celý čas neprehovoril ani slovo, prv raz sa ozval až v hale, keď položil otázku lokajovi. Uspokojil sa s tým, že hľadel ako hrom do duba.
Lokaj zaklopal na dvere – podľa všetkého jedálne –, čosi zamrmlal komorníkovi, ktorý ich otvoril, a zvrtol sa späť do haly. Komorník nadvihol obočie ešte vyššie ako lokaj.
„Lord Aidan Bedwyn s manželkou, vaša milosť,“ oznámil a odstúpil od dverí.
Jedáleň bola dlhá miestnosť s vysokým stropom a stolom, ktorý sa ťahal takmer po celej jej dĺžke. Eve sa zdala veľkolepá a všimla si krištáľovo-zlatý luster, ktorý visel zo stropu, a jemný porcelán a strieborné príbory, ligotajúce sa na stole vo svetle sviečok Ale popravde, najväčšmi upútali jej pozornosť traja ľudia sediaci za stolom. Vojvodu Bewcastla poznala. Mladý muž po jeho ľavici bol očividne ďalší brat, hoci bol príťažlivejší ako vojvoda aj ako plukovník. Dáma po vojvodovej pravici mala hrivu zvlnených plavých vlasov, zato veľmi tmavé obočie, tmavú pleť a rodinný nos. Všetci traja boli na večeru slávnostne oblečení a vyzerali presne tak, ako si Eve odjakživa predstavovala aristokraciu. Ak by to očakávanie mala vyjadriť jedným slovom, vyzerali povýšené. Obaja muži vstali.
„Ach,“ povedal vojvoda povznesené a hneď vzal do ruky lorňon.
„S manželkou?“ zatiahol mladý muž.
Dáma iba sedela s nadvihnutým obočím.
„Mám tú česť,“ ozval sa plukovník, „predstaviť vám svoju manželku lady Bedwynovú. Lady Freyja Bedwynová, staršia z mojich dvoch sestier, madam, a lord Alleyne Bedwyn, môj mladší brat.“

Obočie lady Freyje vyletelo ešte vyššie a očami prebehla po Eve od hlavy po päty, čo jej nástojčivo pripomenulo, že má na sebe cestovné šaty, ktoré boli síce úhľadné a čisté, ale ani zďaleka neboli z tej najkvalitnejšej látky či podľa najnovšej módy.
„Dočerta s tebou, Aidan!“ zvolal so smiechom lord Alleyne a taký rozosmiaty vyzeral ešte príťažlivejšie, ako si Eve pôvodne myslela. Obzrel si ju rovnako dôkladne ako jeho sestra, ale v očiach mu tancovali šibalské ohníky. „To sa stalo dnes?“

„V skutočnosti pred tromi týždňami,“ priznal sa plukovník. „Na základe zvláštneho povolenia.“

Lord Alleyne vykročil cez dlhú miestnosť k nim. „Ešte predtým, ako si prišiel do Lindsey Halí,“ povedal, oči upreté na Eve. „A nezmienil si sa o tom ani slovom. Rád by som vedel prečo.“ Znova sa zasmial a elegantne sa Eve uklonil. „Váš služobník, madam.“

„Lord Alleyne,“ zamrmlala Eve.
„Ach, toho lorda vynechajte, prosím vás,“ naliehal na ňu. „Som Alleyne. A ako smiem oslovovať vás? Dúfam, že netrváš na tom, Aidan, aby sme sa k tvojej manželke správali prísne formálne?“

„Volám sa Eve,“ povedala.
„Eve.“ Uškrnul sa. „Ponúkli ste mu jablko pokušenia? Prečo vás brat pred nami zatajoval? Prezradíte nám to?“

Zblízka vyzeral jeho úsmev tak trochu dvojzmyselne. Nebolo jasné, či sa za ním skrýva iba veselosť, alebo aj šibalstvo. Správa sa k nej prívetivo a bratsky – alebo sa jej vysmieva? Na tie otázky si rozhodne nevedela odpovedať.
„Trochu meškáš na večeru, Aidan,“ poznamenal vojvoda od stola.
„Už sme večerali,“ oznámil mu bez obalu plukovník.
„Ach,“ vzdychla jeho milosť. „Ale iste si s nami dáte pohár vína. Alleyne, usaď lady Bedwynovú vedľa seba.“

Takže zrejme nebude hovoriť o tom, že som sa vrátila, prebleslo Eve mysľou a položila ruku na rukáv lorda Alleyna. Ani nebude nasledovať bratov príklad a nebude ju volať krstným menom. Sadla si k stolu a na okamih ju zachvátila panika. Nedávno plukovník povedal, že sú každý z iného sveta. Skôr z iného vesmíru.
„Ale pre Wulfa to očividne nie je nijaké prekvapenie,“ poznamenal lord Alleyne, keď sa Eve usadila a zasunul jej stoličku bližšie k stolu. „Vykašľali sa na nás, Free. Držali nás v nevedomosti. Neprezradili nám tú najlahodnejšiu klebietku za celé generácie.“

„Lady Bedwynová,“ ozvala sa Freyja s chladnou povýšenosťou, keď sa plukovník usadil vedľa nej, „smiem sa spýtať, koho si Aidan vlastne vzal? Nezdá sa mi, že by sme sa už boli stretli, však? Poznáme sa s vašou rodinou? Hovorilo by nám niečo jej meno, keby sme ho počuli?“

„Určite nie,“ ubezpečila ju Eve a pozrela do opovržlivých oči svojej švagrinej.
„Moja manželka je pôvodom slečna Morrisová z ringwoodskeho panstva v oxfordskom grófstve,“ vysvetľoval plukovník Bedwyn. „Je majiteľkou toho panstva od smrti svojho otca, ktorý skonal asi pred rokom. Jej brat kapitán Morris bol na Pyrenejskom polostrove mojím spolubojovníkom. Mal som tú smutnú povinnosť oznámiť osobne správu o jeho smrti.“

„Ach, úprimnú sústrasť, Eve,“ povedal lord Alleyne.
„A bola to láska na prvý pohľad,“ dodala jeho sestra a posmešne si premerala Eve. „Nevýslovné romantické. Morrisová? Obávam sa, že to meno som jakživ nepočula.“

„Aj by som sa čudovala, keby ste počuli,“ ozvala sa Eve. „Otec bol baník, prv ako sa oženil s dcérou majiteľa bane.“

Tak, pomyslela si, keď jej švagriná neopätovala úsmev, bojové línie sú vymedzené. No, varoval ju zdravý rozum aj plukovník Bedwyn. Za toto si môže iba sama.
„Baník.“ Lord Alleyne sa uškrnul. „Tak potom je to určite láska. Aidan bol odjakživa tak trochu záhadný a nepotrebuje cudzí majetok – sám je bohatý viac ako dosť. Vedeli ste to, Eve? Povedzte, prečo sa tvári tak ľadovo?“

Eve si nebola celkom isti, či bude mať Alleyna rada. Nevedela, ako si má vysvetľovať jeho veselosť, keď jeho súrodenci sa správali tak chladne. Zdalo sa jej najmúdrejšie nevšímať si jeho otázky a počkať, kým sa neozve niekto iný.
„Lady Bedwynová,“ povedal vojvoda z Bewcastlu, keď jej komorník nalial do krištáľového pohára červené víno, „zajtra ráno buďte pripravená. Budete mňa a Aidana sprevádzať k markíze z Rochestru.“

Nebola to otázka, ale Eve tak či tak odpovedala. „Áno, vaša milosť.“ Sama sa rozhodla. Bude sa toho rozhodnutia držať.
„K tete z Rochestru?“ Lord Alleyne dramaticky zmraštil tvár. „Ty chceš pustiť na Eve tú dračicu, Wulf?“

„Pokiaľ viem, má ma pripraviť na uvedenie na kráľovský dvor,“ odvetila Eve, „poradiť mi a usmerniť ma, aby som sa najbližších niekoľko týždňov vedela bez problémov pohybovať vo svete plukovníka Bedwyna, kým sa nebudem môcť vrátiť domov a žiť svojím životom.“

„Teta z Rochestru, to bude naozaj ťažká skúška,“ zvolala lady Frcyja. „Jedna z najťažších.“

„S tým musíme všetci súhlasiť, Free,“ poznamenal Alleyne a pozdvihol pohár na počesť svojej sestry. „Aj teba pripravovala na uvedenie do spoločnosti, však? A napriek tomu sa svet nezrútil.“

Opovržlivo naňho zagánila.
„Uznaj, Freyja, to bol zásah do čierneho,“ povedal vojvoda apaticky. „A teraz si pripime na zdravie najnovšej členky rodiny Bedwynovcov. Na lady Eve Bedwynovú.“

V jeho hlase ani pohľade však nebol ani náznak srdečnosti. Aj ostatní vstali a štrngli si pohármi, ale iba Alleyne pritom pozrel Eve do očí. Iba Alleyne sa usmial – a rýchlo na ňu žmurkol.
Plukovník Bedwyn sa tváril meravo a tvár mal ako z kameňa. Eve proti vlastnej vôli preblesla mysľou spomienka na popoludnie – na hodinu, ktorú spolu strávili v posteli U poľovníka. Skutočne sa to stalo? Prichodilo jej to ako zvláštny, bizarný sen, ibaže účinky cítila na celom tele. Bol to ten istý muž? Žalúdok jej náhle urobil kotrmelec.
Markíza z Rochestru bola druhé ráno doma, ale ešte vždy nevyšla z budoára, ako oznámil komorník Bewcastlovi, síce s primeranou úctou voči jeho postaveniu, ale napriek tomu s neomylným náznakom výčitky. V takú skorú rannú hodinu skutočne nebolo vhodné prísť na spoločenskú návštevu, aj keď išlo o takú vznešenú osobu, ako bol vojvoda z Bewcastlu.
„Boli by ste taký láskavý a počkali v ružovom salóne, vaša milosť? Mylord?“ spýtal sa komorník tónom, ktorým im naznačoval, aby čosi také podľa možnosti nerobili, ale radšej sa vrátili vo vhodnejšom čase. Očami prebehol po Eve a očividne jej viac nemienil venovať pozornosť.
Bewcastle však už rozhodne vykročil k salónu. „Prineste nám občerstvenie,“ prikázal.
Tete z Rochestru trvalo naozaj dosť dlho, kým zišla dolu. Aidan usadil manželku na pohovku a sám sa postavil za ňu. Wulf podišiel k oknu a hľadel na námestie. Asi o desať minút, počas ktorých bez slova popíjali čaj, sa prudko otvorili dvojkrídlové dvere salóna, komorník odstúpil nabok a do miestnosti vplávala markíza, očividne oblečená na rannú prechádzku. V pravej ruke držala lorňon s dlhou rúčkou, čo mala vo zvyku od nepamäti, pokiaľ si Aidan spomínal, aj keď mal podozrenie, že tak ako Wulf, aj ona má bezchybný zrak. Na každom prste mala prsteň s drahokamom.
 „Bewcastle!“ zvolala, len čo vošla. „Iba vy môžete mať tú opovážlivosť prísť na návštevu v takú nekresťanskú hodinu a očakávať, že vás prijmú. Ale toto ste nevymysleli práve najlepšie. Idem na stretnutie výboru svojho dobročinného spolku a dobre viete, aká som dôsledne presná. No namojveru.“ Zdvihla k očiam lorňon. „Priviedli ste so sebou Aidana. Kde máte uniformu, chlapče? Ak sa chcete pohybovať po meste v mojej spoločnosti, musíte ju nosiť. Načo mi je dobré, že môj synovec je plukovník, keď ho v dnešných časoch nemôžem predvádzať známym v jeho červenej paráde? Ale musím priznať, že z roka na rok vyzeráte distingvovanejšie. Kedy som vás videla naposledy? Pred dvoma rokmi? Pred troma? V mojom veku čas letí tak rýchlo, že rok mi pripadá ako týždeň. A kto je tá žena?“

„Teta?“ Aidan sa jej uklonil. „Dovoľte, aby som vám predstavil svoju manželku, lady Bedwynovú. Moja…“ Nemal príležitosť dokončiť vetu.
„Preboha!“ zvolala znova a lorňonom si premerala Eve od hlavy po päty. „Z ktorej školy ste ju vytiahli? Kde bola guvernantkou?“

Samozrejme, Eve bola oblečená v sivom ako zvyčajne.
„Za slobodná sa volala Eve Morrisová a je majiteľkou ringwoodskeho panstva v oxfordskom grófstve, teta. Má vlastný majetok.“

„Preboha, kde ste ju vyhrabali?“ spýtala sa. Teta z Rochestru bola známa tým, že sa vyjadrovala bez obalu. To, čo by sa inak považovalo za neodpustiteľnú hrubosť, sa v prípade dcéry vojvodu a manželky markíza považovalo za výstrednosť.
„Priniesol som na ringwoodske panstvo správu o smrti kapitána Morrisa, ktorý padol v bitke o Toulouse. Bol to brat slečny Morrisovej,“ vysvetľoval.
„A predpokladám, že sa vám vyplakala na širokej hrudi a nešťastne nariekala, aká bude teraz osamelá,“ poznamenala jeho teta opovržlivo. „Zavetrila majetok, len čo prekročil jej prah, a na prvý pohľad rozoznala hlupáka.“

„Teta!“ Aidan si založil ruky za chrbát a zabodol do nej najprísnejší pohľad. Keby bola muž, ležala by teraz vystretá na perzskom koberci a rátala hviezdičky na oblohe. „Skutočne nemôžem dopustiť, aby ste…“ Ale znova nemohol dopovedať vetu.
„Nie som hluchá ani slepá,“ ozvala sa jeho žena tichým hlasom a vstala. „A nie som ani slaboduchá. Nemám rada, keď sa o mne hovorí v tretej osobe, a mám veľký odpor voči urážkam. Dovoľte, aby som vám oznámila, že som skutočne dosť bohatá, madam, ak to zmierni vaše obavy, že vášho synovca si ulovila nejaká zlatokopka. Môj otec tvrdo drel ako baník, oženil sa s dcérou majiteľa bane, po ktorom zdedil majetok, a ten neskôr usilovne rozmnožoval. Vždy som bola hrdá naňho aj na svojich predkov.“ Hovorila s výraznejším prízvukom ako zvyčajne –Aidan mal podozrenie, že úmyselne.
„Vy ste Walesanka!“ zvolala teta zhrozene, akoby ju obviňovala z nejakého ohavného zločinu.
„Teta,“ ozval sa Aidan meravo, „mali by ste sa mojej manželke ospravedlniť.“

Jej smiech znel ako štekot. „Nevychované šteňa!“ odsekla.
„Nepriviedol som ju preto, aby ste ju urážali.“

„Sadnite si,“ rozkázala teta zrazu. „Obaja! Sadnúť! Aj vy, Bewcastle – a už prestaňte dvíhať obočie aj lorňon. Mňa nezastrašíte.“

Nikto z nich sa ani nepohol.
„Už pre vás meškám na zasadanie výboru,“ spustila teta z Rochestru. „A ja nikdy nezanedbávam svoje povinnosti voči tým, ktorí nemali toľko šťastia ako ja. A teraz si sadnite a vysvetlite mi, čomu vďačím za tú česť. Mám podozrenie, že keď ma poctili svojou návštevou dvaja moji synovci, asi prišli aj pre čosi iné, nielen predstaviť mi lady Bedwynovú.“

Eve si znova sadla a Aidan obišiel pohovku, aby sa usadil vedľa nej. Bewcastle zostal stáť pri okne.
„Lady Bedwynovú musíme predstaviť na kráľovskom dvore a primerane uviesť do spoločnosti,“ povedal. „Nech je, ako chce, je to Aidanova manželka. Okrem toho bola spolu s Aidanom pozvaná na štátnu večeru za prítomnosti európskych hodnostárov v Carltone. Prevezmete nad ňou záštitu, teta.“

„Ale čo nepoviete?“ zvolala povýšené. „Ste si tým nejaký veľmi istý, Wulfric.“

„Som,“ pripustil. „Ste Bedwynová. Lady Bedwynovú treba pripraviť na uvedenie do spoločnosti. Nepoznám nikoho, kto by to zvládol lepšie ako vy.“

Teta z Rochestru si ho obzrela cez lorňon.
„Bude ju treba vziať k najlepšej krajčírke,“ pokračoval Wulf. „Bude potrebovať úplne všetko. Ale predovšetkým musí odložiť smútok. Sivá jej nepristane.“

„Prečo nie je v čiernom?“ spýtala sa teta z Rochestru. „Práve jej predsa zomrel brat, nie?“

„Odkázal jej po Aidanovi, že za ním nemá nosiť smútok. Ale aj keby to neurobil, žiadal by som od nej, aby ho odložila, keď ju uvedieme do spoločnosti,“ vysvetľoval Bewcastle. „Podujmete sa na túto úlohu, teta?“

„Zdá sa, že nemám na výber,“ vzdychla si teta z Rochestru. „Bude to rozhodne zaujímavá výzva. Nikdy predtým som nemala záštitu nad dcérou waleského baníka.“ Lorňon sa upieral na Eve, ktorá bez slova znášala ten pohľad, aj keď Aidan očakával, že každú chvíľu vyskočí a požiada ho, aby ju odviedol preč. „Aspoňže má celkom slušnú postavu a znesiteľné črty. Samozrejme, s vlasmi bude treba niečo urobiť.“

Bewcastle a teta z Rochestru naďalej hovorili o Eve v tretej osobe – a ako o neživej veci. Aidan by ju možno aj poľutoval, keby si to nebola spôsobila sama. Takto aspoň dnes ráno jasne vidí, do čoho ju dostala jej včerajšia urazená hrdosť. A v podstate bol sám zvedavý, k čomu ju tá hrdosť privedie dnes a v nastávajúcich dňoch. Až dovčera ju nezažil v plnej sile – a len mu to pripomenulo, ako málo vie o žene, ktorú si vzal za manželku. No možno ju dnes popoludní alebo zajtra znova povezie k Poľovníkovi.
„Ak budem súhlasiť s tým, čo navrhujete, madam,“ povedala po dlhej chvíli Eve a skočila im do rozhovoru, čím okamžite upútala pozornosť tety aj Wulfa, „dovolím, aby ste mi zmenili účes. Pokiaľ ide o moje šaty a správanie, ocením vašu pomoc a rady, madam, ale sama sa rozhodnem, čo je primerané. No možno by som vás mala upokojiť, aby ste sa neobávali najhoršieho. Ubezpečujem vás, že plukovník Bedwyn ma nevytiahol rovno z bane. Dostala som vzdelanie a výchovu anglickej dámy.“

„No zbohom, Aidan,“ vzdychla si teta, „tvoja žena má pazúry.“

„Áno, teta,“ pripustil.
„Ale pri mne by ich mala radšej schovať,“ pokračovala. „A mala by sa naučiť, že po anglicky sa hovorí, a nie spieva – na spev slúži angličtina iba kostolným zborom. A dámy nespievajú v kostolných zboroch.“

„To je len waleský prízvuk, teta,“ bránil ju Aidan. A jemu sa zdal pekelne príťažlivý, hoci ho očividne preháňala, aby vyprovokovala jeho príbuzných.
Bewcastle rozhovor prerušil, aby sa z neho nevyvinula hádka. Ako zvyčajne, prehovoril veľmi ticho. „Takže ste ochotná, lady Bedwynová,“ spýtal sa, „zveriť sa do rúk markízy z Rochestru? Ubezpečujem vás, že nemôžete urobiť nič lepšie.“

„Ďakujem, vaša milosť,“ povedala chladne. „Som ochotná. Ďakujem, madam.“

Pozrela na Aidana, ktorý si všimol jej zaťaté zuby, hoci včera nič podobné nevidel, aj keď sa tak bezpochyby tvárila od začiatku, vzhľadom na to, ako odmietala jeho pomoc, aj keď ju zúfalo potrebovala.
„Ak je to na vás priveľa,“ povedal, „povedzte to hneď teraz a odveziem vás domov do Ringwoodu. Nebolo to súčasťou našej dohody. Nedovolím, aby vás niekto do niečoho nútil.“

„Nikam nejdem,“ vyhlásila a uprene mu pozrela rovno do očí.
„Ale veru idete, dievča moje,“ zavrčala teta z Rochestru a znova zdvihla k oku lorňon. Ešte raz si premerala Eve od hlavy po päty. „My dve spolu bez meškania navštívime moju krajčírku. Wulfric, Aidan, môžete ísť. Choďte! Kto vám šije šaty, dievča? Nie, radšej mi to ani nehovorte! Nejaká neznáma dedinská krajčírka, však?“

„Áno,“ súhlasila Eve. „Šijem si ich sama spolu s tetou.“ Aidan vstal a pozrel na Bewcastla, ktorý sa uklonil obom dámam a vyšiel z miestnosti prvý.
Keď lady Rochestrová v koči cestou na Bond Street vyhlásila, že jej krajčírka slečna Benningová zruší všetky ostatné zákazky na najbližšie dni iba preto, že jej markíza privedie manželku svojho synovca, aby jej ušila garderóbu na uvedenie na kráľovský dvor a na zvyšok spoločenskej sezóny, Eve to považovala za prehnané vychvaľovanie. V skutočnosti tomu neverila.
Teraz tomu už verila.
Čoskoro si nad všetky pochybnosti uvedomila, že markíza z Rochestru je naozaj veľmi významná osobnosť. A dnes za ňou navyše stál aj vojvoda z Bewcastlu – ďalšia mimoriadne hrozivá postava. A Eve bola manželkou dediča. A bola tou vzácnou zákazníčkou, o akej určite snívajú všetky krajčírky – potrebovala jednoducho všetko. Ani jedny z tých šiat, ktoré si nabalila na cestu do Londýna, by sa nehodili na uvedenie lady Eve Bedwynovej do kruhov britskej vysokej spoločnosti. Slečne Benningovej stačil jediný pohľad na cestovné šaty, ktoré mala Eve na sebe, a súhlasila s markízou.
Všetky tri prezerali jeden módny časopis za druhým a vyberali modely na predpoludňajšie, popoludňajšie, večerné, plesové, cestovné, vychádzkové a jazdecké šaty, krátke a dlhé plášte –Eve si čoraz rozladenejšie uvedomovala, ako zoznam rastie. Keď sa pokúsila čosi namietnuť, markíza jej zdôraznila, že aj keď zostane v Londýne iba tri-štyri týždne, jednoducho ju nikde nesmú vidieť v jedných šatách viac ráz. Taká šetrnosť by bola pre Aidana zlou vizitkou.
A potom prišla na rad najvýznamnejšia otázka šiat, v ktorých ju predstavia kráľovnej. Eve sa čoskoro dozvedela, že kráľovná Karolína má veľmi prísne predstavy o tom, v čom smú dámy vstúpiť do jej salóna. Splývavé šaty so zvýšeným pásom, ktoré boli v tom čase v móde, tam boli neprípustné. Dvorské šaty museli mať široké sukne, pod nimi obruč, k tomu korzet a vo vlasoch perá a stuhy, aké nosila predchádzajúca generácia. Okrem toho museli mať šaty vlečku dlhú presne tri metre. Eve prebleslo mysľou, či sa dámam plazí pri nohách nejaký lokaj s krajčírskym metrom v ruke. A aký osud čakal dámu, ktorá mala vlečku o centimeter kratšiu alebo dlhšiu? Vyhnali ju z dvora a vylúčili zo spoločnosti do konca života?
Bolo treba vybrať si z množstva látok, farieb a lemoviek. Okrem toho jej bolo treba donekonečna premeriavať každý kúsok tela.
Najprv ju to vzrušovalo a uvádzalo do úžasu, ale potom sa jej z toho začala krútiť hlava a postupne ju to čoraz viac vyčerpávalo. Vždy keď obrátili list módneho časopisu, nasledovala dlhá diskusia. Našťastie slečna Benningová sa s Eve zhodovala v otázke farieb. Vysvetľovala lady Rochestrovej, že jemné pastelové odtiene zvýraznia alabastrovú pleť lady Bedwynovej, jej svetlé oči a žiarivé vlasy. Ale zhodla sa s markízou v názore, že dvorské šaty musia mať oveľa sýtejší odtieň, čo akoby naznačovalo, že na dvore sú šaty oveľa významnejšie ako osoba, ktorá ich má oblečené. Eve väčšinou presadila svoj názor, aj pokiaľ išlo o materiály. Zato vo veci strihu prehrala takmer na celej čiare. Všetko, čo jej priveľmi tesne priliehalo k postave a odhaľovalo prsia alebo členky, ju desilo – cítila by sa polonahá! Ale presvedčili ju, že práve taký štýl je teraz v móde, a Eve dospela k záveru, že pre beau monde je móda akési božstvo, ktoré treba bez námietok poslúchať.
Na vzorkách látok neboli cenovky. Eve mohla iba hádať, koľko to všetko bude stáť, najmä ak sa k tomu pridajú aj všetky doplnky. Bola síce naozaj veľmi bohatá, ale zo svojich peňazí živila mnohých ľudí. A otecko, hoci vždy veľmi túžil postupovať po spoločenskom rebríčku čoraz vyššie a vyššie, nikdy nemal rád extravaganciu. Ani ona. Celý život žila veľmi skromne. A teraz zrazu takéto výdavky pre pár týždňov.
Keby bol tak Percy vedel, aké dôsledky budú mať posledné slová, ktoré povedal svojmu veliteľovi. Ale pri spomienke na Percyho sa jej znova zmocnil pocit opovrhnutia voči Bewcastlovi, ktorý tak povýšené a necitlivo zamietol možnosť, že by nosila tlmené farby na znak úcty voči bratovi, aj keď splnila jeho posledné želanie a nechodila v čiernom. Vojvoda povedal markíze, že aj keby to Percy od sestry nežiadal, sám by od nej vyžadoval, aby na tých pár týždňov odložila smútok. Samozrejme, preňho
Percy nič neznamenal. Ani ona. Eve bola iba osoba, ktorej mohol rozkazovať ako každému vo svojom okolí.
„Na to, že Čoskoro budete mať plnú izbu šiat od slečny Benningovej, po akých piští srdce každej dámy, sa tvárite veľmi skľúčene,“ poznamenala markíza, keď si podvečer naťahovala rukavičky. Jej koč sa práve vrátil a zozadu zoskočil lokaj, aby jej otvoril dvere krajčírskej dielne.
„Som iba unavená, madam. To je všetko,“ odvetila Eve. „Nie som na takéto čosi zvyknutá.“

„Mali ste na to myslieť, prv ako ste sa vydali za Bewcastlovho dediča,“ pripomenula jej lady Rochestrová a vyplávala z miestnosti. Lokaj sa náhlil za ňou, aby jej pomohol nastúpiť do koča.
To bola posledná kvapka. Eve už bola pripravená ju nasledovať, ale zrazu sa len rozhodne obrátila k slečne Benningovej.
„Pokiaľ ide o tie dvorské šaty,“ začala.
Slečna Benningová bola samé ucho.

EVE sedela za malým písacím stolom v obývačke zlatého apartmánu, do ktorého sa spolu utiahli. Keď Aidan po večeri vyšiel hore, vysvetlila mu, že píše list rodine do Ringwoodu. Predpokladal, že pod tým pojmom rozumie siroty a tetu –pravdepodobne aj guvernantku a jej dieťa, a takmer určite aj nabrúsenú gazdinú, retardovaného chlapca a zvyšok svojej zvláštnej družiny, ktorou sa obklopila. Dokonca pripúšťal možnosť, že posiela láskyplné pozdravy aj tomu prašivému krížencovi.
Sadol si do pohodlného kresla a pozoroval ju. Zišlo mu na um, že by si mohol zájsť dolu po knihu. Nebol zvyknutý zaháľať. Freyja bola pozvaná na večeru k známym. Eve ho po večeri nechala sedieť s bratmi pri pohári portského, ale Alleyne ich čoskoro opustil, lebo sa mal stretnúť s priateľmi v klube a odtiaľ sa chystal na ples. Wulf mal takisto v úmysle ísť neskôr von, aj keď neupresnil kam – Aidan mal podozrenie, že za milenkou.
Aj on mohol odísť z domu, napríklad s Alleynom do klubu. Bezpochyby by tam stretol dosť známych, s ktorými by mohol stráviť hodinku-dve v príjemnom rozhovore.
Ale jeho manželka sa rozhodla zostať kvôli nemu v Londýne, aj keď on ju tam nechcel a ona tam takisto nechcela byť a, samozrejme, kým nebola riadne predstavená v spoločnosti, nemohla ísť v podstate nikam, iba ak do divadla. Aidan poklopkával prstami po operadle kresla a ona zatiaľ osušila list pijavým papierom, poskladala ho, odložila nabok a potom prešla k pohovke, vzala do ruky vrecko s vyšívaním – a za celý čas naňho ani nepozrela.
„Znervózňujete ma,“ ozvala sa po pár minútach. „Skutočne?“ Prestal poklopkávať prstami a zamračil sa na ňu. „Prečo?“

„Len mlčíte a uprene na mňa hľadíte.“

Vraj mlčí! A práve on. To ona písala list, keď vošiel do izby, a sedela mu obrátená chrbtom. Vari očakávala, že s ňou bude pritom diškurovať? A odkedy dopísala, neprehovorila ani slovo – až doteraz.
„Ospravedlňujem sa,“ povedal.
Teraz sa pre zmenu zamračila ona a zdvihla pohľad od vyšívania. „Usmievate sa vôbec niekedy?“ spýtala sa zrazu.
Dočerta! Pravdaže sa usmieva. Ale má sa bez prestania zachádzať od smiechu, keď na to nemá dôvod?
„Nikdy som vás nevidela usmiateho,“ pokračovala. „Ani jediný raz.“

„Nezdá sa mi, že by som práve mal dôvod usmievať sa,“ odvetil.
„To ma mrzí,“ povedala a znova sa sklonila k svojej práci.
Dofrasa! Teraz si určite myslí, že narážal na ich manželstvo a jej spoločnosť. Ale veď s ňou predsa zostal doma, či nie? Aj včera večer, aj dnes.
„Som vrah,“ vyhlásil náhle. „Zarábam si na živobytie zabíjaním ľudí. Na tom nie je nič zábavné.“

Prudko zdvihla pohľad a ihla jej závisia vo vzduchu. Zamračil sa. Preboha, prečo to vlastne povedal? Celé roky na také niečo vedome nepomyslel. A jakživ také niečo nikomu nepovedal, a už vôbec nie žene!
„Tak sa cítite?“ spýtala sa. „Ako vrah?“

Chcel ju šokovať. Chcel ňou otriasť a prebrať ju zo spokojnosti, v ktorej žila väčšina Angličanov možno preto, že realita vojny im bola veľmi vzdialená, keď bývali na svojom bezpečnom ostrove.
„Hovorí sa, že všetky ženy sú zamilované do uniformy,“ zahundral. „Som presvedčený, že v dnešných časoch je celé Anglicko, nielen ženy, ale aj muži, zamilované do uniformy, pokiaľ je britská, pruská alebo ruská. Všetci milujú zabijakov.“

„Ak bojovali ste proti tyranii,“ namietla. „Bojovali ste za vyslobodenie krajín a nespočetného množstva ľudí, ktorí v nich žijú, z pazúrov nemilosrdného tyrana. Musí na tom byť aj niečo ušľachtilé a správne, aj keď v boji musíte zabiť zopár nepriateľských vojakov.“

„Na budúci rok,“ povedal, „alebo o rok neskôr bude možno tým nepriateľom Rusko, Prusko, Rakúsko alebo Amerika –a spojencom Francúzsko. Samozrejme, Británia je vždy na strane dobra. Na strane Boha. Vedeli ste, že Boh hovorí s britským prízvukom? Presnejšie povedané fajnovým prízvukom anglických vyšších vrstiev.“

Položila ruku s ihlou na látku, ale naďalej naňho uprene hľadela.
„Som vrah,“ zopakoval. „Samozrejme, veľkou výhodou vojaka je, že ho za jeho zločiny neobesia. Namiesto toho ma budú uctievať a oslavovať. Dámy ma budú naďalej milovať, aj keď som ženatý – a neusmievam sa.“

Dočerta, čo to bľaboce? Cítil sa skazený – a mal nebezpečne blízko k plaču. Najradšej by bol vyskočil a utiekol z miestnosti, aby nevyzeral ako hlupák, a túžil, aby naňho už tak nehľadela a pokračovala v práci. Ani sa nepamätal, kedy naposledy takto stratil ostražitosť – možno ešte keď bol chlapec.
„Veľmi ma to mrzí,“ ozvala sa napokon. „To som skutočne netušila. Predpokladala som, že keď vyzeráte tak… Nerozumela som tomu. Uvažujem, či si úmyselne zakrývame oči pred šokujúcou realitou, keď jedna armáda bráni slobodu národa v boji proti inej armáde. A zabúdame, že armádu tvoria skutoční muži so skutočnými pocitmi a svedomím. Aj Percy to tak cítil? Nikdy nič nepovedal. Ale zrejme o tom nechcel hovoriť.“

„Prepáčte.“ Vstal, obrátil sa jej chrbtom a zahľadel sa na pripravené uhlie v kozube. „Bola to hlúpa odpoveď na jednoduchú otázku, prečo sa neusmievam. Som presvedčený, že sa usmievam, madam. Ale ak nie, potom preto, že som Bedwyn. Videli ste už, že by sa niekedy Bewcastle usmieval?“

No kedysi veľmi, veľmi dávno sa usmieval. Keď boli chlapci, obaja sa schuti smiali, vykrikovali a pozerali na svet okolo seba ako na svoje zázračné, čarovné, večné ihrisko. To bolo ešte v časoch, keď boli najlepší, takmer nerozluční priatelia.
Nedovolila, aby zmenil tému.
„Prečo ste vstúpili do armády?“ spýtala sa.
Pomaly sa nadýchol. „To je údel druhorodených synov z radov aristokracie,“ odvetil. „Vedeli ste to? Najstarší syn je dedič, druhý vojenský dôstojník a tretí kňaz.“ Ibaže Ralfovi sa podarilo vyhnúť údelu tretieho syna.
„Ale napriek svojim pocitom ste tam celé tie roky zostali,“ pripomenula mu. „Prečo? Prečo ste odtiaľ neodišli? Očividne ste veľmi bohatý a žold nepotrebujete.“

„Existuje aj čosi ako povinnosť, madam,“ podotkol. „Okrem toho ste ma celkom nepochopili. Nepovedal som, že nemám rád zabíjanie. Len som naznačil, že keď žijem ako vrah, jednoducho sa nemôžem usmievať nad každou bohapustou frivolnosťou.“

Keď neodpovedala, obrátil sa a pozrel na ňu. Znova vyšívala, aj keď sa mu zdalo, že ruku sa jej mierne chveje.
„Ako sa vám páčilo popoludní u krajčírky?“ spýtal sa.
Uľavilo sa mu, že tentoraz sa dala odpútať od témy vojny. „Objednala som si také množstvo šiat, že sa budem čudovať, ak si počas toho krátkeho pobytu v meste stihnem obliecť každé aspoň raz. Ale lady Rochestrová aj slečna Benningová ma ubezpečovali, že som si vybrala iba základné minimum potrebnej garderóby. Je to skutočne smiešne. Už teraz sa desím, koľko to bude stáť, najmä keď sa k tomu prirátajú všetky doplnky – topánky, perá, kabelky, vreckovky a tak ďalej a tak ďalej.“

„To vás nemusí trápiť,“ ubezpečil ju. „Ako ste práve naznačili, mám dosť plné vrecká.“

Prudko nadvihla obočie. „Tie účty zaplatím ja.“

„Myslím, že nie, madam,“ povedal úmyselne povýšené. „Kým budete so mnou v tomto dome, budem vás šatiť a hradiť všetky ostatné výdavky.“

„Veru nebudete.“ Zapichla ihlu do látky a odložila ju nabok. Líca sa jej zapálili. „V žiadnom prípade, plukovník. Som dokonale schopná platiť si všetko sama. Nechcem ani počuť…“

„Madam,“ povedal a prižmúril oči, „o tejto otázke nemienim diskutovať. Ste moja manželka.“

„Nie som.“ Uprene naňho hľadela rozšírenými očami. „Ak chcete, rozprávajte sa takto so svojimi mužmi. Ale nie so mnou. Nebudete mi nasilu vnucovať svoju vôľu – ani vy, ani Bewcastle, ani markíza z Rochestru, nikto. Prišla som do Londýna z vlastnej vôle. Aj som tu zostala z vlastnej vôle – napriek vášmu nesúhlasu. Z vlastnej vôle som súhlasila, aby nado mnou prevzala záštitu markíza z Rochestru. Prišla som a zostala som tu nie ako menejcenná bytosť, z ktorej treba bičom vykresať ženu, čo neurobí hanbu slávnemu menu Bedwynovcov, ale ako rovnocenná osoba, ktorá vám chce opätovať láskavosť, čo ste jej urobili pred pár týždňami.“

„Vy nie ste moja manželka?“ Ignoroval všetko ostatné, čo povedala. „V istom kostole existuje istá matrika, ktorá by vás usvedčila z klamstva, madam. Máte na prste moju obrúčku. Včera popoludní ste so mnou obcovali. Už dnes možno rastie vo vašom lone náš syn alebo dcéra. Chcete povedať, že naše dieťa bude bastard?“

Viditeľne zbledla. Vari vôbec neuvažovala o možnosti, že ju oplodnil? Pravdu povediac, ani on, kým ho tá myšlienka neprepadla, keď sa včera večer pokúšal zaspať – sám.
„Je to veľmi nepravdepodobné,“ zamrmlala.
„Ale možné.“ Bolo to bláznovstvo, dať sa tak strhnúť túžbou. Ak príde na svet dieťa, budú navždy spojení čímsi hlbším, závažnejším, než je manželské puto. Nedovolí, aby jeho dieťa vyrastalo bez blízkeho vzťahu k otcovi.
Načiahla sa do lona za svojou výšivkou, ktorá tam už, pravda, nebola, a tak len zopäla ruky a preplietla si prsty. Videl, ako jej obeleli.
„Nemala som prísť,“ povedala. „Mala som odolať vojvodovmu presviedčaniu. Však nie je pravda, že by vás smotánka odsúdila, keby som tu nebola?“

Pokrčil plecami. „Ktovie,“ povedal. „Dosť ľudí verí, že Bedwynovci sú od prírody necitliví, či dokonca krutí. Hoci každý, kto pozná našu rodinu bližšie, vie, že pre mužov z rodu Bedwynovcov bolo odjakživa otázkou cti správať sa k svojim manželkám úctivo a zdvorilo. Zrejme preto sa väčšinou ženíme neskoro alebo vôbec.“

„Zostali by ste včera a dnes večer doma, keby som tu nebola?“ spýtala sa. „Pravdepodobne nie,“ priznal.
„Bezpochyby nie,“ povedala a vstala. „Idem spať, plukovník. Som unavená. Ak chcete, pokojne choďte von. Zájdite za bratmi či sestrou alebo za známymi. Nemusíte kvôli mne trčať doma.“

„Ste moja manželka,“ pripomenul jej.
Ticho sa zasmiala – aj keď dosť neveselo – a odvrátila sa.
„Eve,“ prihovoril sa jej.
Prudko sa strhla.
„Ak máme spolu stráviť niekoľko týždňov,“ povedal, „myslím, že by sme mali skončiť s tým smiešnym oslovovaním madam a plukovník. Ja som Aidan.“

Prikývla.
„A možno,“ dodal, prv ako si stihol rozmyslieť, či je to múdre, „by sme počas tých týždňov mali žiť ako muž a žena. Včera popoludní to bolo dobré. Aj tak nás čaká dosť rokov života v celibáte.“

S očami uprenými na dlážku uvažovala o jeho slovách. Celý deň naňho doliehala skutočnosť, že sú manželia, ďalších niekoľko týždňov budú spolu bývať v tomto apartmáne, ich spálne budú oddeľovať iba budoáre a že raz sa ich telá spojili, ale očividne sa viac nespoja. Uvedomoval si, že má zdravý sexuálny apetít a nevie, ako sa vyrovná s ďalšou bedwynovskou tradíciou – že keď sa muži oženia, sú priam úzkostlivo verní svojim manželkám. Ale medzičasom tu bolo tých niekoľko týždňov.
„Samozrejme,“ považoval si za povinnosť varovať ju, hoci bezpochyby uvažovala práve nad touto skutočnosťou, „výrazne by sa tým zvýšila pravdepodobnosť počatia.“

Zdvihla pohľad, a keď sa naňho zahľadela, výraz jej očí ho rozrušil, hoci ho nevedel presne pomenovať. Že by zasnenosť? „Myslím, že to by sa mi páčilo,“ povedala napokon. „Dobre teda.“

Chce to? Chce dieťa? Takže pred svadbou sa mýlil? Ešte stále dúfala, že sa vydá za muža, ktorého bude milovať? Chcela žiť normálnym manželským životom a mať deti? Prebleslo mu mysľou, kto asi bol jej milenec alebo milenci – stále ho prekvapovalo, že nejakého mala –, ale potlačil zvedavosť. Ak sa chcela za toho muža vydať, mala na to príležitosť. Nech to bol ktokoľvek, nepribehol jej na pomoc, keď pred pár týždňami tak zúfalo potrebovala manžela.
„Takže dnes večer za vami prídem,“ povedal. „O polhodinu.“

„Áno.“ Prikývla a znova sa odvrátila.
Možno čakám dieťa. Tá myšlienka sa jej opakovane vracala ako refrén. Možno čakám dieťa. Ak nie teraz, potom ho veľmi pravdepodobne bude čakať, prv ako sa skončia tieto týždne a vráti sa sama domov do Ringwoodu. Keď sa pred tromi týždňami rozhodla, že sa náhlivo vydá a nepočká na Johnov návrat, vedome sa vzdala sna o tom, že bude žiť so svojím manželom šťastne, až kým ich smrť nerozdelí. Teraz azda môže snívať ďalší sen.
Vždy vášnivo túžila mať deti. Možno preto bola ako devätnásťročná pripravená prijať Joshuovu žiadosť o ruku, hoci k nemu neprechovávala nijaké romantické city. Rozhodne to bol jeden z dôvodov, prečo ako dvadsaťjedenročná navrhla
Johnovi, aby sa grófovi a grófke otvorene priznal, že sa tajne zasnúbili – a to už pred rokom –, a riskoval ich hnev tým, že si ju vezme. Po celé tie štyri roky, ktoré vyvrcholili rokom absolútneho odlúčenia, kým bol John v Rusku, sa obávala, že jej ubiehajú roky plodnosti.
„Nie, nechajte ich rozpustené, Edith,“ povedala komornej, keď jej vykefovala vlasy a chcela ich zapliesť do vrkočov ako zvyčajne. „A nedám si ani nočnú čiapku.“

Oči sa im v zrkadle stretli a obe sa začervenali. Edith sa obrátila, aby zavesila sivý hodvábny župan, ktorý si Eve práve vyzliekla.
Príchod Becky a Davyho do môjho života bol skutočne požehnaním, pomyslela si Eve, keď Šla do svojej spálne a zatvorila dvere. Ujala sa ich iba preto, lebo nezniesla pomyslenie, že by deti zostali bez domova. Netrvalo však dlho, a mala pocit, akoby to boli jej vlastné deti. A aj to boli jej deti. Markíza z nej bola zúfalá, keď odišli od slečny Benningovej a vybrali sa na nákupy doplnkov, a ona sa každú chvíľu zastavila, raz aby kúpila krásny čepiec pre Becky, potom kožené Čižmy pre Davyho a, samozrejme, musela kúpiť aj námornícky klobúčik pre Benjamína.
Ach, ako mi všetci nesmierne chýbajú, pomyslela si, keď kládla sviečku na nočný stolík. Dni bez nich sa jej zdali nekonečné. Ale možno jej tieto týždne prinesú vlastné dieťa – bábätko z jej lona, ktoré bude piť mlieko z jej prsníkov a každé dve hodiny plakať a túžiť po jej utešujúcom náručí a výživnom mlieku. Bola to až priveľmi nádherná predstava. Samozrejme, bude na to mať len týchto pár týždňov. Musí si dávať pozor, aby si nerobila priveľké nádeje.
Ozvalo sa klopanie na dvere a všetky sny o počatí a bábätkách sa rozplynuli, keď do spálne vošiel Aidan v tmavomodrom brokátovom župane a papučiach. Pôsobil mohutne, zachmúrene a hrozivo ako vždy. Ale okrem toho aj nesmierne príťažlivo, aj keď nevedela prečo. Rozhodne nebol príťažlivý podľa tradičných predstáv. Ale už sa nevedela dočkať, kedy sa jej znova bude dotýkať, vnikne do nej, bude sa s ňou milovať.
Možno preto, prebleslo jej mysľou, že sa jej naskytol mučivý pohľad za fasádu – a videla muža, za ktorého zachmúrenosťou sa skrývalo utrpenie. Tento muž zasvätil svoj dospelý život povinnosti – rodine, kráľovi, vlasti –, a predsa sa videl ako vrah. Náhle k nemu pocítila príval nežnosti.
„Nedovoľte tete Rochestrovej, aby vás donútila ostrihať si ich,“ povedal, pristúpil k nej a chytil medzi prsty kader jej vlasov. „Najkrajšie sú také, aké sú.“

A skutočne. Boli hnedé a neupútali pozornosť okamžite ako plavé, ryšavé alebo čierne. Ale boli husté a lesklé, a keď ich teraz mala rozpustené, videl, ako sa jej v nich trblietajú odtienky medu a zlata. Vlnili sa jej po pleciach až do polovice chrbta. V upätej bielej nočnej košeli vyzerala ohromujúco zvodne a pod látkou sa jej črtali dlhé štíhle nohy. Nechcel k nej cítiť nič viac ako k milenke, ale keď prechádzal cez budoár do jej spálne, veľmi nástojčivo si uvedomoval, že je jeho manželka. A že sa nebudú spolu len milovať, ale budú mať manželský styk.
Sklonil hlavu a s otvorenými perami ju pobozkal. Zacítila vôňu ruží a mydla. Ale prv ako ju stihol poriadne objať, položila mu ruky na plecia a trochu ho odtisla.
„Ako som vám naznačila už predtým,“ povedala, „nikomu nedovolím, aby ma do niečoho nútil – dokonca ani vám.“

„Hádam sa nezačneme znova hádať pre tie účty?“ spýtal sa. Ani mu na um nezišlo, že ich bude chcieť zaplatiť sama. Ešte vždy ho hnevala tá urážka, aj keď ona si pravdepodobne ani neuvedomila, že sa ho dotkla.
Vzdychla si a pokrútila hlavou. „Teraz nie,“ odvetila. „Pre tie sa môžeme hádať zajtra.“

„Dobrý nápad,“ súhlasil. „Dnes sa budeme milovať. Povedzte, Eve, patríte medzi ženy, ktoré sa boja nahoty? Zamdliete, ak vás vyzlečiem? A ak si vyzlečiem župan, prv ako sfúknem sviečky?“

Nemal pod ním nič, ale nechcel ju nútiť, aby sa naňho pozerala, ak sa radšej milovala pod rúškom tmy. Samozrejme, včerajška sa to netýkalo, lebo sa milovali takmer celkom oblečení.
Pokrútila hlavou.
Rozopol jej župan. Hoci nikdy veľmi neobdivoval štíhle ženy, zdala sa mu krásna. Bola ako prútik a mala alabastrovú pleť. Zato na správnych miestach bola zaoblená. Prsia nemala veľké, ale pevné, bradavky ružové a stvrdnuté od zimy – alebo možno od hanby alebo túžby.
Rozviazal hodvábnu stuhu na župane, strhol ho zo seba a nechal spadnúť na zem. Na rozdiel od nej nebol ani trochu krásny. Vedel, že hoci na tele nemá prebytočný tuk, je priveľmi mohutný. Vždy dbal na to, aby ženám neublížil. Na tele mal množstvo jaziev po starých zraneniach, mal veľký nos a vlasy, oči aj pleť tmavé, čo iste niektoré ženy odpudzuje. Ale včera sa priznala, že sa jej to páčilo.
Položil jej ruky na plecia a znova ju pobozkal, zachovávajúc mierny odstup. Zachvela sa. A potom zdvihol hlavu a pohľadom sledoval ruky, ktorými postupoval z pliec na prsia a pod ne –tmavá pokožka muža na alabastrovej pokožke ženy.
„Sú primalé,“ poznamenala, pozorujúc jeho tvár.
Ach, takže si neuvedomuje svoju sexuálnu príťažlivosť.
„Na čo?“ spýtal sa. „Na dojčenie? Pochybujem. Pre potešenie muža? Nie. Ako vidíte, dokonale mi sedia v rukách.“

Pozrela sa, ako ich zdvihol, priložil palce na jej stvrdnuté bradavky a zľahka ich začal trieť. Potom sklonil hlavu, vzal jednu bradavku do úst a prechádzal jazykom po jej vrcholku. Cítil, ako stvrdol od vzrušenia.
„Ach!“ zvolala a ruky sa jej pohrávali s jeho vlasmi. Prehla sa do oblúka a oprela sa mu o telo.
„Radšej si ľahnime,“ navrhol a zdvihol hlavu. „Nebude vám prekážať, ak necháme horieť sviečky? Rád sa na vás pozerám. Ale ak chcete, zhasnem ich.“

Zaváhala a z jej pohľadu vyčítal, že by bola radšej, keby zhasol.
„Nechajte ich horieť,“ povedala.
Ľahla si do stredu postele, ale keď ju nasledoval, neľahol si rovno na ňu ako predošlý deň, keď obaja horeli vášňou. Neľahol si však ani vedľa nej. Namiesto toho si kľakol na matrac, rukami jej naširoko roztiahol nohy a kľakol si medzi ne. Zahryzla si do pery a roztiahla ruky po bokoch, keď jej položil dlane pod kolená, zdvihol jej nohy a svoje roztiahol pod nimi.
Potom sa nad ňu sklonil, hltal ju očami, rukami ju pomaly, dôkladne skúmal a skúsenými dotykmi a jemným pohládzaním, škrabkaním, štípaním na citlivých miestach vybičoval jej túžbu a vzrušenie. Ešte stále ležala pod ním, ruky roztiahnuté na matraci, oči privreté, pery pootvorené, celá rozhorúčená dychčala a stonala od rozkoše, ale sama sa na tom nezúčastňovala. Hral na nej ústami, jazykom, zubami a rukami ako na hudobnom nástroji.
Jedno však bolo isté. Jej sexuálne skúsenosti boli veľmi obmedzené.
Postupoval rukami po jej štíhlych, hladkých nohách a na chodidlách hľadal miestečká, ktorých dráždenie by znásobilo jej túžbu. A skutočne, keď jej zablúdil dlaňou medzi nohy, bola horúca a zvlhnutá. Jemne ju hladkal prstami, rozhalil pysky, skúmal priestor medzi nimi, potom vkĺzol prstom do nej, pozoroval, aký to má účinok, a vedel, že už nemôže dlho čakať a musí do nej vkĺznuť. Cítil, ako svalmi pevne objala jeho prst, a vytiahol ho von.
„Ste pripravená?“ spýtal sa a pozrel jej do očí. Vedel čítať z jej tela a poznal odpoveď, ale nechcel do nej vniknúť, kým sama nebude chcieť.
„Áno.“ Jej tichý zastretý hlas mu zrýchlil dýchanie.
Vsunul jej ruky pod zadok, naklonil si ju a vkĺzol do nej rozhodným pohybom. Privítala ho horúčosť, vlhkosť a pevné zovretie svalov. Zatvoril oči, pomaly sa nadýchol a ovládol sa. Niekoľkými mocnými pohybmi chcel do nej vliať všetko svoje napätie. Ale vzrušil ju a teraz ju musí uspokojiť. Zostal na kolenách medzi jej stehnami, ruky nechal tam, kde boli, znova a znova do nej rytmicky vnikal celou svojou dĺžkou. Potlačil svoje telesné potreby a čakal, ako mu odpovie jej telo.
Bola krásna, bytostne ženská. Bola to žena oddávajúca sa sexu. Počul vlhký rytmus milovania a cítil vôňu sexu zmiešanú s mydlom a ružami. Nadvihla sa a dlane mu položila na stehná.
Potom sa konečne ozvali stony, vnútorné svaly spevneli a zovreli ho, čo bolo znamením, že sa blíži vyvrcholenie. Naďalej sa rytmicky pohyboval a vklzaval do jej úzkej vlhkej jaskynky. Vtom sa uvoľnila a otvorila ako kvet slnku. Vtedy do nej vkĺzol naposledy, vnikol až celkom do hĺbky, znehybnel, a keď bola celkom otvorená a uspokojená, vpustil do nej svoje semeno.
Keď z nej po krátkej chvíli vykĺzol, už napoly spala. Vstal, zhasol sviečky a potom si ľahol vedľa nej, prikryl ich vlhké telá prikrývkou a vsunul jej ruku pod hlavu. Pôvodne nemal v úmysle stráviť! u nej noc – nikdy doslova nespal so ženami –, ale ona spala, on bol unavený a vedel, že pred svitaním po nej zatúži znova. Koniec koncov, mali pre seba iba pár týždňov. Musia využiť čas čo najlepšie.
Tesne predtým, ako zaspal, sa Eve obrátila nabok, oprela si hlavu o jeho plece a zo spánku si zhlboka vzdychla.
Aidan si uväzoval opasok župana a hľadel na Eve. Keď ju zdvihol zo svojho tela, na ktorom očividne spala posledné dve hodiny, zobudila sa a milovali sa tretí raz. Ľutovala, že opustil jej posteľ tak skoro – určite je veľmi skoro.
„Koľko je hodín?“ spýtala sa.
„Asi šesť,“ povedal. „Vždy vstávam skoro. Sľúbil som Freyji a Alleynovi, že si s nimi zajazdím v Hyde Parku. Len ďalej spite.“

Ide jazdiť! A skoro ráno! Nič nemôže byť krajšie. Ide s bratom a sestrou a vôbec ho nezaujíma, či náhodou netúži ísť aj ona. V každom prípade si so sebou nepriviezla jazdecké oblečenie.
„Pomyslel som si, že neskôr by som mohol ísť s Alleynom do klubu White’s,“ pokračoval, „a potom k Tattersallovi. Chce kúpiť nejaké kone. Ale keby ste ma potrebovali…“

„Nepotrebujem,“ odvetila. „Už o štyri dni mám predstúpiť pred kráľovnú. Lady Rochestrová tu bude hneď po raňajkách. Podľa nej štyri dni nestačia na to, aby ma zbavila mojich vidieckych zlozvykov a naučila správne sa ukláňať.“

„Nie je úklon ako úklon?“ Zamračil sa,
„Podľa všetkého nie,“ povedala. „A musím sa naučiť ešte najmenej tisíc ďalších vecí. Pokojne sa zabávajte, ako chcete, Aidan, nemusíte stále galantne krúžiť okolo mňa. Ani večer nemusíte sedieť pri mne ako včera.“

Očividne sa mu uľavilo. „Keď vás predstavia kráľovnej,“ povedal, „bude sa od vás očakávať, že sa budete ukazovať všade. Iste chápete, že spoločenská sezóna je v plnom prúde. Celé dni budete tráviť na návštevách, nákupných výletoch, záhradných večierkoch, piknikoch a množstve iných udalostí. A každý večer vás čaká nejaký večierok, ples, koncert alebo návšteva divadla. Teta Rochestrová vám to vysvetlí podrobnejšie.“

„Áno,“ prikývla. „Ale nemusíte sa tváriť tak zachmúrene, Aidan. Nebudete ma musieť sprevádzať všade – celkom náhodou viem, ako to chodí v manželstvách smotánky. Stačí, že ma budú poznať ako vašu manželku. Čoskoro sa však táto šaráda skončí a obaja sa budeme môcť vrátiť k svojmu životu.“

Uvažoval o jej slovách a rázne prikývol.
„No,“ povedal, „poslúchajte tetine rady a všetko pôjde hladko. Ale poslúchajte aj Wulfa. Len čo vám prinesú prvé šaty, začnite nosiť farby. Wulf má pravdu – sivá vám nepristane.“

Obrátila sa mu chrbtom, vytiahla si prikrývky na uši a ležala bez pohybu. Chvíľu počula len ticho a potom sa ticho otvorili a zatvorili dvere jej budoáru.
Prečo akosi očakávala, že táto noc všetko zmení? Čo je to za pochabý ženský nápad, že láska robí divy? Koniec koncov, veď tu sa ani nedá hovoriť o láske. Eve pochopila, že ženy si často mylne myslia, že nežné dôvernosti v posteli splodia lásku. Boli to len telesné dôvernosti, pre oboch mimoriadne príjemné –veľmi dobre si uvedomovala, že pri všetkých troch rázoch si dal záležať, aby si to milovanie vychutnala aj ona. Aj sa mu to podarilo.
Ide si zajazdiť s Freyjou a Alleynom, namiesto aby zostal pri nej.
Ráno a možno aj popoludní pôjde do klubu White’s a potom k Tattersalovi.
Keď ho ubezpečila, že môže chodiť von aj večer, očividne sa mu uľavilo.
Kázal jej poslúchať lady Rochestrovú. A kázal jej poslúchať vojvodu z Bewcastlu. Najradšej by plakala a plakala, až kým by studňa jej sĺz nevyschla.
Namiesto toho schytila vankúš, na ktorom bol ešte stále odtlačok jeho hlavy, a oboma rukami ho šmarila do dverí budoáru.

PO PREDSTAVENÍ u kráľovnej mal byť ešte v ten večer ples v bedwynovskom sídle, na ktorom mali Eve oficiálne predstaviť spoločnosti ako lady Bedwynovú. Vojvoda z Bewcastlu rozhodol, že ples nemožno ďalej odkladať. S nikým, a už vôbec nie s Eve, sa o tom neporadil a rozoslal pozvánky, zabezpečil prípravy a bol taký sebavedomý a pyšný, že očakával, že každý príde, hoci v ten večer sa určite konalo najmenej desať iných významných spoločenských udalostí.
Ale najneuveriteľnejšie je, pomyslela si Eve, že každý pravdepodobne príde.
Vojvodu úprimne nemala rada. Ani lady Freyju. Jej švagriná jej málokedy robila spoločnosť, a ak k tomu náhodou došlo, správala sa k nej ľadovo a opovržlivo, čím jej jasne dávala najavo svoj postoj. Aidan trávil väčšinu dní aj večerov vonku, domov sa vracal iba na večeru a do postele. Eve sa takmer nenávidela za to, ako sa teší na tie noci a ako ich vychutnáva. Manželstvo by malo byť aj Čosi viac, ale bolo samozrejmé, že ani jeden z nich viac nechce.
Alleyne jej pripadal ako jediný normálny človek v rodine. Práve on ju naučil tancovať walz. Vojvoda najal učiteľa tanca, lebo sa podľa všetkého domnieval, že vidiečanka a dcéra baníka si nerozozná pravú nohu od ľavej. Ale Eve ocenila lekcie menuetu a walzu, s ktorými sa dovtedy nestretla. Keď sa raz pri raňajkách zmienila o tých lekciách, Alleyne sa jej ponúkol za tanečného partnera a obdivuhodne trpezlivo a s humorom s ňou opakoval tanečné kroky. Zistila, že je to úprimne priateľský, aj keď trochu plytký mladý muž. A smial sa aj za svojich starších bratov.
Markíza z Rochestru bola na ňu skutočne tvrdá. Eve ju niekedy nenávidela, ako napríklad vtedy, keď do bedwynovského sídla prišiel markízin osobný kaderník s pokynmi, že má lady Bedwynovej ostrihať vlasy nakrátko podľa poslednej módy. Rodina, do ktorej sa vydala, veľmi rada rozkazovala, namiesto aby si vypočula jej želania a uspokojila sa s radami. Eve sa s kaderníkom dohodla, že jej vlasy ostrihá tak, aby to zlepšilo ich celkový vzhľad, ale nedovolila, aby jej ich celkom skrátil.
Eve však mala dosť zdravého rozumu, aby sa zmierila so skutočnosťou, že potrebuje poradiť vo veciach, s ktorými nemala nijaké skúsenosti. Napriek Aidanovmu názoru nebol úklon ako úklon. Podľa rozličného postavenia a veku predvádzali dámy rozličné úklony. A pre kráľovnú bol vyhradený zvláštny úklon. Eve trvalo dlho, kým ho zvládla k spokojnosti lady Rochestrovej. Išlo aj o to, ako pristúpiť k trónu a správať sa pred ním. A odchod spred kráľovnej bol takisto mimoriadne zložitý. Nemohla si trojmetrovú vlečku len tak prehodiť cez ruku. A nemohla sa jej veličenstvu obrátiť chrbtom. Bolo skutočne náročné pôvabne a dôstojne kráčať dozadu a pritom si nepristúpiť vlečku. Dlho sa jej to zdalo takmer nemožné. Eve často dostávala záchvaty smiechu, keď pri prvých pokusoch nevdojak pristála rovno na zadku. Ale Aidanovu tetu to veľmi nepobavilo. Vždy zdvihla k oku lorňon a jasne dala najavo nespokojnosť s takým nedôstojným správaním.
Okrem toho sa musela naučiť aj mená a postavenie príslušníkov smotánky, aj to, kto je veľmi významný a kto menej. Bol to veľmi zložitý systém. Musela si vštepiť do hlavy etiketu uvedenia do spoločnosti, zapamätať si, s ktorými džentlmenmi môže tancovať a s ktorými nie. Ďalej sa musela zorientovať, ktoré pozvania treba bezpodmienečne prijať, keď ju predstavia, ktoré možno prijať v závislosti od iných záväzkov a osobnej náklonnosti a ktoré treba rozhodne odmietnuť. A ešte… ach, ako sa posťažovala Aidanovi, musela sa naučiť tisícky vecí.
V predvečer predstavenia kráľovnej Eve usúdila, že celý ten svet aristokracie so všetkými svojimi pravidlami a očakávaniami je nesmierne hlúpy. Ale zároveň to bola bezpochyby vzrušujúca výzva. Občas jej prebleslo mysľou, že keby ju teraz videl otecko, mal by pocit, že sa mu splnil životný sen.
Bolestne jej však chýbal domov. Každý deň písala Thelme, jedinej dospelej osobe okrem Neda Batemana, ktorá vedela čítať a písať, ale jej listy boli určené všetkým. Vedela, že Thelma ich prečíta nahlas najprv tete Mari, potom pani Johnsonovej, deťom a potom všetkému služobníctvu. Thelmine listy boli plné odkazov od každého, občas tam školáckym rukopisom napísal pár viet aj Davy a Becky pridala zopár čarbaníc, pri ktorých sa Eve vždy zaliali oči slzami. Zdalo sa, že všetkým chýba, ale teta Mari vždy prikázala Thelme, aby jej kládla na srdce, že má zostať v Londýne s plukovníkom Bedwynom, koľko chce, lebo to pokojne zvládnu aj sami. V mnohých listoch sa vyskytovalo meno reverenda Puddla a Eve usúdila, že k nim chodí denne na návštevy. Ned jej písal o farmách, robotníkoch a vidieckej škole. Ani v jednom liste nebola zmienka o Didcote Parku a Johnovom návrate z Ruska. Eve svojím spôsobom dúfala, že sa zjaví, kým ona bude preč, dozvie sa o jej nevere, znova odíde a už sa viac nevráti. Nezniesla pomyslenie, že by sa mu mala postaviť zoči-voči.
Predstavenie kráľovnej očakávala so vzrušením, ale predovšetkým s rozochvením. Už jej priniesli takmer všetky nové šaty, ale zatiaľ si neobliekla ani jedny. Najmä dvorské šaty veľmi starostlivo zavesila v obale do šatníka. Pri pomyslení na ne sa jej vždy zmocnila nevoľnosť.
Ale napriek tomu bola na seba hrdá.
V to ráno, keď sa malo konať to dôležité predstavenie kráľovnej, zostal Aidan doma. Vedel, že Eve je nervózna. Nepovedala to síce, ale prehadzovala sa v posteli zboka nabok, a keď sa raz zobudil, zistil, že sa k nemu pritíska a drkocú jej zuby. Keď si uvedomila, že ho zobudila, povedala, že jej je chladno, hoci jej vôbec nebolo chladno. Bozkával ju, kým sa neuvoľnila, a potom sa spolu milovali. Držal ju v náručí, až kým nezaspala.
Občas si pomyslel, že tieto spoločné noci mu budú chýbať. Ale nechcel o tom hovoriť. Porozprávajú sa vo vhodnej chvíli. Predpokladal, že v budúcnosti nebude manželke verný, hoci ani tou neradostnou predstavou sa zatiaľ veľmi nezaoberal. Poruší rodinné zásady, ale ako môže zostať verný v manželstve z rozumu?
Kým sa Eve obliekala, Aidan sa prechádzal po obývačke. Takmer dve hodiny bola zatvorená so svojou komornou Edith z Ringvvoodu. Aidana prekvapilo, že aj sám je trochu nervózny. Dámy jeho spoločenskej triedy pripravovali na tento krok od kolísky. Eve na to nemala ani týždeň. Samozrejme, bola to len a len jej chyba. Mohla sa vzbúriť proti Wulfovi a zostať na vidieku. Rozhodne mohla prijať jeho radu, ktorú jej dal vtedy U poľovníka, a vrátiť sa domov, ako mala pôvodne v úmysle. Ale nie. Jeho manželka bola tvrdohlavá. Zaplatenie účtov vyriešil tak, že osobne navštívil slečnu Benningovú a zaplatil jej za všetky šaty, čo mladú ženu dosť prekvapilo. Pochyboval, že Eve o tom vie.
Konečne sa dvere budoáru otvorili a Aidan sa prestal prechádzať, aby sa na ňu pozrel.
Jej ligotavá saténová sukňa a kratšia čipková sukňa navrchu boli starostlivo vystužené obručou. Na ozdobnom živôtiku, hlboko vystrihnutom na prsiach i pleciach, sa trblietala dômyselná výšivka. Podšitá saténová vlečka, pripevnená k šatám na pleciach, sa ťahala za ňou. Vlasy mala začesané dozadu a na čele mala širokú stuhu vykladanú drahokamami. Vzadu z nej viseli dlhé čipkové stužky. Z našuchorených vlasov jej trčali pštrosie perá, ktoré sa jej zľahka dotýkali čela. Jednou holou rukou v dlhej rukavici bez prstov si držala okraj vlečky.
Bradu mala vysoko zdvihnutú a držanie tela priam kráľovské. Z očí jej žiaril vzdor.
Všetko od pier až po črievičky bolo čierne ako noc.
„Tak čo poviete?“ spýtala sa, keď videla jeho vyjavený pohľad.
„To má byť rubínová farba?“ Aidan nadvihol obočie. V tom zmysle sa o jej dvorských šatách vyjadrila lady Rochestrová, keď sa jej na ne pýtal Bewcastle. „Že by som bol zrazu farboslepý?“

„Nie, nie ste.“ Prehodila si vlečku cez zápästie a podišla bližšie.
„Teta Rochestrová o tom vie?“ Ani sa nemusel pýtať. Jej výraz mu dal jasnú odpoveď. „A Bewcastle?“

„Nepotrebujem ich súhlas.“ Oči jej iskrili, akoby si myslela, že ju čaká hádka – ako že by ju aj čakala, keby sa ukázala dolu. „Ale nevedia o tom. Možno si vaša teta rozmyslí, či nado mnou bude mať naďalej záštitu, a vám sa splní želanie a zbavíte sa ma.“

Aidan zošpúlil pery. Úzke rady hodvábnej výšivky okolo širokého lemu saténovej sukne a širšie pásy výšivky po okrajoch vlečky žiarili v slnečných lúčoch prenikajúcich cez okno.
„Čo si o tom myslíte?“ spýtala sa.
„Záleží na tom?“ Znova si ju pomaly obzrel od hlavy po päty. „Ale zrejme záleží. Urobili ste to len preto, aby ste nás všetkých nahnevali, však? Aby ste nám ukázali dlhý nos? Aby ste sa pomstili za povýšené správanie, ktorého sa vám u nás dostalo? Možno aby ste nám pripomenuli, že vaše bohatstvo pochádza z uhlia? Pokiaľ ide o mňa, ten vzdor je zbytočný. Pokojne ste sa mohli pobrať rovno domov. Odveziem vás tam hoci aj hneď. Ale bolo by škoda pokaziť váš protest. Chytíte ma pod pazuchu?“

V skutočnosti vyzerá viac ako veľkolepo, pomyslel si. Prvý raz po veľmi dlhom čase sa mu chcelo zasmiať – schuti a od srdca. Priznal, že im všetkým vyviedla parádny kúsok. Nepokazí jej ho tým, že sa bude smiať.
Položila si pravú ruku na jeho rameno a ani naňho nepozrela. Myslela na to, že hlavu musí mať stále hrdo zdvihnutú.
Samozrejme, všetci už čakali dolu v hale, aby sa na ňu pozreli – teta Rochestrová, priam hrozivá vo svojom purpure, Bewcastle, Freyja a Alleyne. Keď Aidan schádzal s manželkou po schodoch, zavládlo hrobové ticho.
Prvá sa ozvala teta. O jej šoku svedčilo aj to, že zabudla vziať do ruky lorňon.
„Čo má toto znamenať?“ zvolala a purpurový živôtik sa napäl na prasknutie.
„Meškám?“ spýtala sa Eve diabolsky nevinne. „Veľmi ma to mrzí, madam, ale už som pripravená na odchod.“

„Kde sú šaty, ktoré sme spolu objednali u slečny Benningovej?“ zaútočila na ňu teta.
„Toto sú ony, madam,“ odvetila Eve akoby nič. „Ak sa im prizriete bližšie, uvidíte, že je to takmer presne to, čo sme objednali.“

Takmer. Aidan s prekvapením zistil, že sa dobre zabáva. Ukázala im všetkým – vojvodovi, markíze aj lordovi. Všetci podcenili sivú myšku.
„Tie šaty sú čierne!“ zahrmela teta.
„Áno, madam,“ súhlasila jeho manželka. „Požiadala som slečnu Benningovú, aby zmenila farbu.“

„Lady Bedwynová nám bezpochyby vysvetlí,“ ozval sa vojvoda nanajvýš ticho a pokojne, čo veštilo najväčšie nebezpečenstvo, „prečo to urobila.“

Eve pustila Aidana. Uvedomil si, že si to zrejme veľa ráz nacvičovala. Nečudo, že sa minulú noc prehadzovala.
„Kapitán Percival Morris, môj brat,“ začala rovnako ticho ako Wulf, hoci teraz jej bolo v hlase počuť chvenie, „mi bol rovnako vzácny, ako sú vám vzácni vaši bratia, vaša milosť. Možno ešte vzácnejší – mala som ho naozaj rada. Nemienim poslúchať jeho príkaz, aby som za ním nenosila smútok, ani váš príkaz, aby som nosila pestré farby, lebo vašej rodine to tak vyhovuje. Pri tejto príležitosti – a jedine pri tejto príležitosti – si uctím svojho brata tým, že budem v čiernom pri najvýznamnejšom obrade môjho života, ako ste mi opakovane zdôrazňovali. Dnes sa stretnem s kráľovnou a moje manželstvo tým získa úctu v očiach smotánky aj rodiny Bedwynovcov. Dnes vzdávam hold aj vlastnej rodine Morrisovcov.“

„Bravó!“ zamrmlal Alleyne a v očiach mu tancovali veselé ohníčky.
„Musíme len dúfať,“ dodal po chvíli, „že vaša túžba predniesť príhovor nebude mať za následok, že budete beznádejne meškať, lady Bedwynová. Jej výsosť nerada čaká.“ Zvrtol sa a zamieril do knižnice.
Teta Rochestrová bez ďalších slov vykročila k dverám, dôstojne dávajúc najavo svoju nespokojnosť, a Aidan znova ponúkol Eve rameno.
Chvíľu mu trvalo, kým jej pomohol nastúpiť do koča bez toho, aby jej postúpal po vlečke a narušil jej obruče a perá. Kým ju Aidan vyprevadil na cestu a vrátil sa do domu, rodina sa roztratila. Ale všimol si, že dvere knižnice sú otvorené. Takže Wulf ho očakáva. Dobre! Cieľavedome prešiel cez halu a pevne za sebou zatvoril dvere.
Bewcastle sedel za svojím stolom a prstami pohládzal pierka brka, aj keď nepísal.
„Vieš, Wulf,“ spustil Aidan, „nechcem, aby si za to Eve hrešil. Prišla sem proti vlastnej vôli, lebo si ju presvedčil, že je tu potrebná, aby mi zachránila povesť. Zostala tu, lebo odchod by vnímala ako prejav zbabelosti. Mlčky pretrpela všetky prejavy našej rodiny, ktorá jej jasne dávala najavo svoju nadradenosť nad dcérami baníkov. Zo všetkých síl sa usilovala zaplátať diery vo výchove, aby sa mohla bez problémov pohybovať medzi smotánkou. A to všetko robila napriek tomu, že sama by najradšej smútila za bratom, ktorého mala bezpochyby veľmi rada. Áno, to, čo dnes urobila, je prejav vzdoru. Ale aj žiaľu. Nemienim ju kritizovať, nech jej uvedenie na dvor dopadne akokoľvek katastrofálne. A nedovolím ani tebe, aby si ju kritizoval. Nedovolím, Wulf!“

Bewcastle sa ani nepohol, iba naďalej pohládzal brko.
„Skutočne vás nemám rád?“ spýtal sa napokon a zahľadel sa na brko, akoby nepočul ani slovo z bratovej tirády.
„Čože?“ Aidan sa naňho zamračil.
„Povedala, že jej brat je pre ňu rovnako vzácny ako pre mňa moji bratia,“ zopakoval Bewcastle. „Možno ešte vzácnejší, lebo ho mala rada. Vari ja vás nemám naozaj rád, Aidan?“ Konečne zdvihol pohľad a v očiach sa mu zračil netypický zmätok. „Ani svoje sestry?“

Ak o sebe Bewcastle niekedy pochyboval, rozhodne to do tejto chvíle nedal najavo – teda aspoň od svojich dvanástich rokov.
„Mal som ťa rád,“ pokračoval Bewcastle, „keď som ťa ako osemnásťročného nútil vstúpiť do armády, aj keď si ma prosil, aby som to nerobil? Mal som rád Freyju, keď som jej nedovolil zasnúbiť sa s Kitom Butlerom, lebo bol iba druhorodený syn? Mám rád Morgan, keď ju nútim do osemnástich rokov sedieť v učebni a na budúci rok prísť počas sezóny do Londýna, aby sme ju uviedli do spoločnosti, aj keď ona po tom netúži? A vôbec, čo je to láska? Nepamätám sa, že by som ju cítil. Muž v mojom postavení si jednoducho nesmie dovoliť cítiť lásku.“

Aidan bol z toho celý nesvoj. Hoci v detstve boli najbližší priatelia, neskôr si už neboli blízki. Pokiaľ Aidan vedel, Bewcastle ani nemal blízkych priateľov. Ale predsa len sú bratia.
„Verím, že vždy robíš to, čo sa ti zdá pre nás najlepšie,“ odvetil Aidan. Nanešťastie, nie vždy to aj oni považovali za najlepšie pre seba. Láska? Ani sám toho nevedel veľa o láske. Ale bolo mu jasné, čo je povinnosť. Wulf si vždy konal svoju povinnosť.
„Dúfal som, že sa oženíš dobre,“ povedal Bewcastle normálnejším hlasom.
„Nie je to zlé manželstvo,“ namietol Aidan.
„Naozaj?“ Brat naňho uprene pozrel. „Spávaš s ňou?“

Aidan zdvihol ruku. „To nie je tvoja starosť, Wulf.“

„Veru je,“ nástojil Bewcastle. „Si môj dedič, Aidan, a keďže nemám v úmysle sa oženiť, dúfal som, že na teba prenesiem zodpovednosť za splodenie budúcich dedičov.“

„Aj keby Eve priviedla na svet dieťa,“ vyhlásil Aidan, „a aj keby to bol syn, bol by nielen môj, ale aj jej, čiže dedič Ringwoodu, ako aj druhý dedič titulu vojvodu z Bewcastlu. Som úprimne presvedčený, že to prvé bude považovať za dôležitejšie. A dieťa bude vychovávať ona, a nie ty.“

„Alebo nie ty?“ spýtal sa Wulf. Mávol rukou, prv ako Aidan stihol odpovedať. „Nepoviem jej nič o tých čiernych dvorských šatách. V skutočnosti jej čierna pristane oveľa lepšie ako sivá. Ale dnes večer si nesmie dať ani čiernu, ani sivú, Aidan. Verím, že na to dohliadneš. Máš poriadne tvrdohlavú ženu.“

Aidan sa k tomu radšej nevyjadril.
Bewcastle vstal. „Musím sa postarať o nejaké záležitosti v plesovej sále,“ povedal. „Keď sa tvoja manželka vráti, všetci sa stretneme v salóne.“

A všetci poslúchnu vojvodovo želanie, pomyslel si Aidan, hľadiac na dvere, ktoré zostali po bratovom odchode otvorené. Zvláštne, že práve Eve našla štrbinu v Bewcastlovom brnení a odhalila jeho zraniteľnosť a ľudskosť. Takže dokonca aj Wulf občas zapochybuje o živote a rozhodnutiach, ku ktorým v jeho priebehu dospel.
Keď sa Eve vrátila z Paláca svätého Jakuba, bola telesne a citovo taká vyčerpaná, že by sa najradšej rýchlo utiahla do svojho súkromného apartmánu – najmä vzhľadom na ples, na ktorom sa mala večer zúčastniť. Ale, žiaľ, markíza z Rochestru vystúpila z koča spolu s ňou a musela ju odprevadiť do salóna, kde ich už čakal čaj, ako im oznámil komorník.
Aj mimo neskutočnej atmosféry paláca, kde boli všetky dámy oblečené takmer rovnako, mala Eve znova pocit, akoby bola na nejakom maškarnom plese. Prehodila si dlhú vlečku cez ľavú ruku a chystala sa vykročiť hore schodmi. Ale Aidan im šiel naproti.
„Takže ste to obe prežili?“ prihovoril sa im a behal očami z jednej na druhú. Nebolo vidieť, či sa hnevá, alebo nie. Pri Aidanovi si človek nikdy nemohol byť istý. Keby občas úchytkom nezazrela jeho skutočnú podobu, mohla by si myslieť, že tá necitlivá maska je jeho pravá tvár. Ale teraz už vedela, ako to je.
„A prečo by nie?“ spýtala sa teta, keď im obom ponúkol rameno.
Pomaly stúpali hore. Eve bola šťastná, že časy obručí už pominuli.
„Tak, Bewcastle,“ ozvala sa teta, len čo vplávala do salóna, „táto vec je vybavená. Nepoznám na tomto svete nič únavnejšie než uvedenie na dvor. Bola tam hrozná tlačenica a nekonečný rad. Ešte šťastie, že už treba uviesť iba Morgan. Keď sa ona aj Freyja vydajú, nech sa o to už ďalej starajú ich svokry.“

„Je možné, teta,“ povedal vojvoda a pozrel cez lorňon na Eve,
„že lady Bedwynová ťa ušetrí starostí a na budúci rok uvedie Morgan ona.“

Práve pomáhal Eve usadiť sa v sukni s obručou a vlečkou, lebo jej to robilo ťažkosti. Pohľady sa im stretli a jej oči boli rozšírené od prekvapenia. Zato on mal oči nepreniknuteľné ako zvyčajne.
„Zdá sa,“ poznamenala Freyja, „že kráľovná vás nedala odvliecť do Toweru za to, že ste prišli v čiernom, lady Bedwynová.“

„Robil niekto okolo toho veľký rozruch, Eve?“ spýtal sa Alleyne.
„Nie.“ Eve si všimla, že všetci na ňu upierajú pohľady plné očakávania. „Nikto.“

„No, dievča,“ zasiahla markíza drsne, „len im to pekne všetko vyrozprávajte.“

„Čakali sme s ostatnými dámami v dlhej galérii tuším celú večnosť,“ začala Eve. „Potom som konečne prišla na rad a zavolali nás dnu. Komorník mi narovnal vlečku, druhý vzal do ruky moju pozvánku a prečítal moje meno jej veličenstvu, ktoré dôstojne sedelo na tróne. Pristúpila som bližšie, uklonila sa, pobozkala jej ruku, vycúvala a to všetko bez nehody.“

Znelo to celkom ako rozprávka pre malé deti. Ona, Eve Morrisová, dcéra baníka, sa poklonila kráľovnej sediacej na tróne a pobozkala jej ruku! Vedela si predstaviť, ako to bude teta Mari vo vytržení počúvať a nútiť ju, aby to opakovala znova a znova. Určite sa z toho stane rodinná legenda. Zajtra veru bude mať o čom písať domov.
Vojvoda z Bewcastlu si ju vznešene premeriaval. Aidan stál vedľa jej stoličky s rukami za chrbtom a bezvýraznou tvárou. Alleyne sa tváril pobavene, Freyja mierne sklamane.
Markíza z Rochestru netrpezlivo cmukla jazykom. „Keby to bolo všetko,“ povedala, „nenútila by som vás, aby ste o tom hovorili, dievča. To isté absolvovala aj Freyja. Tak ako každá dáma beau monde nad sedemnásť alebo osemnásť rokov. Kráľovná sa takmer nikdy neprihovorí dáme, ktorú jej predstavujú.“

„Ona sa jej prihovorila?“ Lady Freyji nadskočilo obočie.
Eve si neuvedomila, že je to také nezvyčajné. „Jej veličenstvo sa naklonilo a spýtalo sa ma, za kým nosím smútok,“ vysvetľovala, „tak som jej povedala, že za bratom, ktorý padol pri Toulouse. Veľmi láskavo sa na mňa usmiala a pochválila ma, že som dala prednosť láske k rodine pred túžbou predstaviť sa kráľovnej pekne vyobliekaná.“

„A dodala,“ zasiahla znova lady Rochestrová, „že pred pár mesiacmi za jej bratom smútila celá krajina.“

Alleyne sa uškrnul. „Prisámbohu, hotový palácový prevrat,“ poznamenal. „Eve, celá smotánka vám padne k nohám.“

Vtom prehovoril vojvoda: „Zdá sa, že ste sa držali dobre, lady Bedwynová. A robili ste česť kapitánovi Morrisovi. Tak naleješ nám ten čaj, Freyja? Alebo ho necháme vychladnúť v kanvici?“

Eve pozrela na Aidana, ktorý na ňu uprene hľadel. Nič nepovedal, len sa obrátil, aby jej priniesol šálku. Uvažovala, či súhlasí s chladnými slovami svojho brata, ktorý akoby ju chválil proti svojej vôli. Vari ho nahnevala? Ponížila? A vôbec, záleží jej na tom?
Áno. Zrejme záleží.
Kým popíjala čaj, okolo nej plynul rozhovor, a potom vojvoda navrhol, aby sa utiahla do svojich izieb a oddýchla si pred vyčerpávajúcim večerom. Aidan by ju bol odprevadil, ale Freyja ho predbehla.
„Pôjdem s vami, lady Bedwynová,“ povedala.
Eve na ňu prekvapene pozrela. Aj keď ju švagriná počas uplynulého týždňa neignorovala, ani si nedala námahu, aby sa s ňou porozprávala. Eve sa pred odchodom z miestnosti uklonila pred lady Rochestrovou – pravda, neuklonila sa tak hlboko ako pred kráľovnou, ale primerane staršej dáme významného postavenia.
„Ďakujem, madam,“ povedala, „za všetko, čo ste pre mňa dnes urobili.“

Markíza sa na ňu zahľadela cez lorňon. „Mám dojem, lady Bedwynová,“ povedala, „že je najvyšší čas, aby ste mi hovorili teta.“

„Ďakujem, teta Rochestrová.“ Eve sa na ňu usmiala. Keď stúpali po schodoch, lady Freyja niesla Eve vlečku.
„Tieto hlúposti sú strašne otravné,“ poznamenala. „Aj celý ten nezmyselný rituál klaňania sa fosílnej kráľovnej s predpotopným vkusom.“

Hlúposti? Nezmyselný rituál? Fosílna kráľovná? No zbohom.
„Ale keď sa vrátim domov, budem o tom musieť rozprávať donekonečna.“

„Bol to naozaj vydarený žart,“ pokračovala Freyja. „Keď sme vás uvideli, skoro sme spadli na zadok. Videli ste, ako sa zatvárila teta Rochestrová? A Wulf? Pripúšťam, že aj mne ovisla sánka. A Aidan mal ešte kamennejšiu tvár ako zvyčajne. Vždy sa otvorene priznám, keď dostanem zásah. Klobúk dolu.“

„Urobila som to kvôli bratovi,“ odvetila Eve, keď zabočili na širokú chodbu vedúcu k zlatému apartmánu a lady Freyja pustila vlečku na zem.
„Skutočne?“ spýtala sa. „Ale myslím, že nie iba kvôli nemu. Som presvedčená, že rovnako silným motívom bolo to, že ste nás chceli všetkých uzemniť, lady Bedwynová. Urobili ste to skutočne nevšedným spôsobom a mali ste to šťastie, že ste z toho vyviazli nielen bez ujmy na zdraví, ale aj ako víťazka. Mali ste poriadnu odvahu. Keby kráľovnej pred pár mesiacmi nezomrel brat, možno by sa k vám nesprávala tak láskavo.“

Eve zastala pred apartmánom s rukou na kľučke.
„Vážim si každého, kto sa odváži postaviť proti nám,“ pokračovala lady Freyja. „Dovolím si tvrdiť, že to nie je práve ľahké. Nejdem dnu. Wulf vám kázal oddychovať a veru by ste ho mali poslúchnuť. Uvidíme sa neskôr. Môžem vám hovoriť Eve?“

„Budem sa tešiť,“ súhlasila Eve.
„Ja som Freyja.“ Švagriná jej podala ruku a pevne zovrela Evinu. Potom sa zvrtla a odkráčala, odkiaľ prišla – nie, odpochodovala. Bola to drobná, pekne urastená žena, ale pohybovala sa, hovorila a niekedy sa aj správala ako muž.
Keď Eve vstúpila do nádhernej krémovo-zlatej obývačky apartmánu, v ktorom bývali s Aidanom, uvedomila si, že práve jej podali olivovú ratolesť. Vojvoda povedal, že sa dobre držala. Markíza navrhla, aby jej hovorila teta.
Považovala to za veľký pokrok. A to len preto, že im vzdorovala. Bol to kľúč k tomu, ako prežiť pri Bedwynovcoch?
Ale Čo Aidan? Čo ak mu urobila hanbu? Čo ak všetci usúdia, že nevie skrotiť vlastnú manželku, a budú si o ňom myslieť to najhoršie?
No v tej chvíli bola schopná myslieť iba na to, ako čím skôr zo seba zhodiť tie smiešne šaty, čo jej obmedzovali každý pohyb, a vystrieť sa na posteľ. Kde len vezme silu zúčastniť sa na večernom plese? A predstaviť sa na ňom spoločnosti? Pri tom pomyslení jej zovrelo žalúdok.
Ako len túžila byť v Ringwoode!

PRISÁMBOHU, to sa jej podarilo! Až keď sa Eve vrátila domov a všetko vyrozprávala – alebo skôr za ňu väčšiu časť povedala teta Rochestrová –, uvedomil si Aidan, ako veľmi sa celý týždeň bál, že sa niečo stane a ona zažije veľké poníženie. Celý týždeň sa jej vyhýbal, teda aspoň cez deň a večer. Cítil, ako sa sústreďuje na všetko, čo sa potrebuje naučiť, a nechcel ju rozptyľovať. Samozrejme, zároveň jej umožnil naplánovať a realizovať svoj veľký protest.
Bol rád, že sa nedala zastrašiť vznešenosťou jeho rodiny. Toho sa možno obával najväčšmi, keď sa U poľovníka rozhodla vrátiť do bedwynovského sídla, namiesto aby šla druhý deň po príchode do Londýna domov. V Ringwoode sa mu zapáčila, dokonca ju začal obdivovať, aj keď jej vzťah k sirotám, tulákom a iným neželaným elementom spoločnosti sa mu zdal zvláštny.
Ale dnes ju čakala ďalšia skúška a táto bude možno ešte ťažšia ako predstavenie kráľovnej. Dnes večer sa ocitne zoči-voči smotánke, bude sa musieť medzi ňou pohybovať, rozprávať, s niektorými jej členmi aj tancovať. A po celý čas ju ľudia budú pozorovať a posudzovať. Aidan sa trochu bál, že akosi vyšiel najavo jej jednoduchý pôvod.
Mal na sebe slávnostnú uniformu a tanečné topánky, tak ako pred pár týždňami U troch pierok – ako dávno sa mu to teraz zdalo! Čakal na Eve, aby ju odviedol do tanečnej sály. Nenechala ho dlho čakať. Dvere budoáru sa otvorili, a keď pozrel na hodiny nad kozubom, zistil, že Bewcastle ich očakáva až o štvrť hodiny. Vtedy sa budú musieť postaviť do radu a prijímať hostí.
Vyzerala celkom ináč ako zvyčajne a bola taká krásna, až mu to vyrazilo dych. Nemala na sebe ani fádnu sivú farbu, ani veľkolepo strohú čiernu. Jej úzke šaty so zvýšeným pásom, očarujúce svojou jednoduchosťou, mali farbu prvosienok. Jemne zúbkovaný lem a krátke naberané rukávy zdobili vyšívané prvosienky. Črievičky mala farebne zladené so šatami, zato vejár a rukavice boli slonovinové. Vo vyčesaných vlasoch mala slonovinové a svetložlté perá, a dnes ich mala upravené ešte krajšie ako zvyčajne, na spánkoch i na šiji sa jej vlnili jemné kadere. Potešilo ho, že nad hlbokým výstrihom mala holú hruď.
„Tak sa mi vidí,“ ozvala sa, „že sa na mňa pozeráte spokojnejšie ako dnes ráno. Ale nikdy si nie som istá. Vždy ste taký zachmúrený.“

To obvinenie ho začínalo dráždiť. Ale uvedomil si, že je nervózna, a preto má trochu útočnú náladu. Nič nepovedal, len pristúpil bližšie a podal jej podlhovastú škatuľku z klenotníctva, ktorú držal v ruke, odkedy sám vyšiel z obliekame.
„Čo je to?“ spýtala sa a pozrela na škatuľku.
„Svadobný dar,“ odvetil. „Vtedy som vám nedal nič.“

Zamračila sa. „Ale nie sme…“

„Už nezačínajte s tými nezmyslami,“ zastavil ju. „Sme manželia, Eve. Celkom naozaj. Vezmite si to.“

Ešte stále váhala a zamračene mu hľadela do tváre. Pokrútil hlavou a otvoril škatuľku sám. Vzal do ruky zlatú retiazku, odložil škatuľku, postavil sa za manželku a zavesil jej retiazku na krk. Bez slova sklonila hlavu, kým jej ju zapínal. Keď sa mu to podarilo, chytila do prstov drahokam, ktorý bol na retiazke zavesený. Bol to diamant bez akýchkoľvek ozdôb. Rozhodol sa, že jej pristane niečo jednoduché. Všimol si, že retiazka má správnu dĺžku. Keď pustí diamant, ktorý zvierala v ruke, prívesok sa jej usadí akurát nad jarčekom medzi prsami.
Keď od nej odstúpil, najprv sa aj trochu hneval. Nič nepovedala, len tam stála so sklonenou hlavou. Potom počul, ako preglgla, a uvedomil si, že potláča plač. Dočerta! Založil si ruky za chrbát a bol z toho celý nesvoj.
„Ďakujem,“ dostala zo seba konečne. „Je to veľmi krásny dar a budem ho opatrovať ako oko v hlave. Ale ja pre vás nič nemám.“

Nezrozumiteľne čosi zamrmlal.
„Aidan,“ pokračovala a pozrela naňho, „už mi od slečny Benningovej doručili všetky nové šaty. Ale účet neprišiel.“ Tentoraz sa zamračil on. „Zaplatili ste ho?“

„Pravdaže,“ odvrkol.
Stisla pery a on si už myslel, že ho znova čaká hádka.
„Nemalo to byť takéto,“ povedala. „Nemali sme mať nijaký vzťah. Veľmi ma to mrzí.“

„Radšej by sme už mali ísť dolu,“ pripomenul jej a ponúkol rameno. „Wulf sa nepoteší, ak budeme meškať.“

„A potešil sa už niekedy niečomu? Vie sa vôbec usmievať?“ spýtala sa a položila mu ruku v rukavičke na rukáv. „Je to nešťastný človek, Aidan? Alebo iba prirodzene chladný?“

„To nikto nevie určite,“ odvetil. „Nikdy si nikoho nepripustí bližšie.“ Ibaže dnes ráno práve ona našla štrbinu v jeho brnení. Možno je pod tým brnením predsa len ľudská bytosť.
Eve bola celé predpoludnie nervózna. Ale vzdor proti Aidanovi, vojvodovi z Bewcastlu, markíze z Rochestru, ba dokonca možno i samej kráľovnej jej pomohol zakryť obavy. Večer však nemala takú ochrannú masku. Len dúfala, že sa jej cestou po chodbe a dolu schodmi nepodlomia nohy. Zo všetkých síl sa sústredila, aby sa priveľmi neopierala o Aidana.
Ako sa vlastne dostala do takejto šlamastiky? Zdalo sa jej, že ešte včera bola v ringwoodskom údolí, obklopená svojimi najdrahšími, a trhala zvončeky. A teraz sa má zúčastniť na plese v londýnskom sídle Bedvvynovcov, ktorý sa koná na jej počesť.
A vtom už boli na prízemí, blížili sa k plesovej sieni a Eve zbadala vojvodu aj Alleyna, elegantných v čiernych frakoch. Vojvoda mal na sebe sivé nohavice po kolená a striebornú vestu, Alleyne mal žltohnedé nohavice a zlatú vestu, pod ňou belostnú košeľu s čipkou pri krku a okolo rukávov. Freyja stála trochu za nimi, ohromujúco pekná v šatách a perách rozličných odtieňov tmavozelenej, svetlozelenej a tyrkysovej. Všetci traja vyzerali ako praví aristokrati. A, samozrejme, Aidan mal na sebe slávnostnú uniformu.
Popoluška prichádza na ples, pomyslela si Eve a v duchu sa pobavene usmiala.
„Čarovné,“ povedal Alleyne a hlboko sa jej uklonil. „Predpokladám, že prvú štvorylku a prvý walz si u vás zahovoril Aidan. Zatancujete si so mnou druhý walz?“

„Walz?“ Aidan sa zamračil, keď sa naňho Eve pozrela. „Dnes sa bude tancovať walz, Wulf?“

„Teta Rochestrová ma ubezpečila, že walz je už súčasťou každého lepšieho plesu,“ oznámil vojvoda a cez lorňon vykladaný drahokamami si prezrel Eve od hlavy po päty. „Samozrejme, lady Bedwynová ako zrelá vydatá žena ho bude môcť tancovať bez súhlasu patrónok Almacku.“

„Pehe,“ odfrkla si Freyja. „Koho zaujímajú tie staré bosorky? Ovládaš kroky, Aidan? Bolo by dosť zlé, keby si Eve postúpal po špičkách.“

„V Španielsku som walz tancoval,“ povedal. „Len či ovláda kroky Eve? Viete tancovať walz?“ Spýtavo sa na ňu zahľadel.
„Učila som sa ho celý minulý týždeň,“ odvetila. „Mojím učiteľom bol Alleyne.“

„Skutočne?“ Aidanov zamračený výraz sa zmenil na gánenie. „To bolo od neho pozoruhodne pekné.“

„Áno.“ Eve sa zoširoka usmiala. Je možné, že žiarli? Na vlastného brata? Rozkošné!
„Poďte sa pozrieť,“ zasiahla Freyja, chytila Eve za rameno a odtiahla ju k dverám plesovej sály.
Pohľad na ňu Eve doslova vyrazil dych. V troch krištáľových lustroch a v nástenných svietnikoch horeli stovky sviečok a ich svetlo sa trblietavo chvelo na pozlátenom strope a stenách. V nástenných stojanoch, veľkých pozlátených črepníkoch a vázach žiarili kytice kvetov v rozličných odtieňoch žltej a bielej. Vzduch bol presýtený ich vôňou. Všetky sklené dvere vedúce na balkón boli otvorené dokorán a odhaľovali pohľad na farebné lampióny pozdĺž celej balustrády. Na pódiu na konci sály sedel veľký orchester a slávnostne vyobliekaní muži si za radmi kvetov ladili nástroje.
„Teta Rochestrová pošepkala Wulfovi farbu vašich šiat,“ povedala Freyja a zasmiala sa. „Ešte šťastie, že ste ju nezmenili ako farbu tých dvorských.“

„Som dojatá,“ priznala Eve.
„Nemusíte byť,“ dohovárala jej Freyja. „Už sa určite rozchýrilo, čo sa stalo dnes ráno. Vôbec o tom nepochybujem. Všetci už iste vedia, že ste predstúpili pred kráľovnú v čiernom a že sa o tom vyslovila priaznivo. Lepšie odporúčanie ste si ani nemohli želať. Získali ste si obdiv smotánky ešte prv, ako ste sa s ňou stretli. Wulf nadvihol obočie. Mali by ste tam rýchlo bežať.“

Eve sa obrátila a náhlila sa z plesovej sály, aby sa postavila do radu a prijímala hostí. Srdce jej v hrudi búšilo ako zvon, teraz však nielen od strachu, ale aj od vzrušenia. Upokojovala sa myšlienkami na list, ktorý na druhý deň napíše domov.
Napriek tomu, že vojvoda rozoslal pozvánky na poslednú chvíľu a v čase, keď každá lepšia rodina dostávala desiatky pozvánok, prúdilo v priebehu ďalšej hodiny do bedwynovského sídla také množstvo hostí, až sa Eve bála, či bude v plesovej sále dosť miesta pre všetkých. Stála medzi Aidanom a vojvodom z Bewcastlu a určite sa uklonila niekoľko sto ráz, kým bolo po všetkom. V živote sa nemusela usmievať tak dlho. Doslova ju z toho bolela tvár. Aidan aj vojvoda na tom boli oveľa lepšie, im stačilo, aby sa jednoducho tvárili vznešene a zdvorilo.
„Teraz ideme dnu a začneme tancovať,“ oznámil vojvoda, keď chvíľu nikto nechodil.
Keď Eve znova vstupovala do plesovej sály, bol to okamih plný nervozity a vzrušenia. Sála plná hostí vyzerala ešte hrozivejšie a akoby sa dvojnásobne zväčšila. Eve potešilo, že Aidan ju pevne podopiera, a usmiala sa naňho. Zaplavil ju taký príval emócií, až ju to samu prekvapilo.
Ples sa otváral kolom vidieckych tancov, ktoré Eve dobre ovládala a dokonca ich tancovala aj na svadobnej zábave v Heybridgei. Ale iné bolo zvŕtať sa do rytmu hudby na dedinskej tancovačke, a celkom iné bolo predvádzať svoje tanečné umenie na parkete londýnskej plesovej sály na vrchole spoločenskej sezóny.
„Ach bože,“ vzdychla si, keď sa postavili na čelo dvoch dlhých radov. Jeden tvorili dámy, druhý páni. „Musíme sa krútiť až do samého konca? Nestačí len na začiatku?“

„Musíme,“ prikývol. „A to pred očami všetkých prítomných. Ale budem mať čo robiť, aby sa mi nezatočila hlava a neodkrútil som sa niekam mimo našej formácie.“

Žiarivo sa naňho usmiala. Už je to tu znova – suchý humor a kamenná tvár. „Vy sa ozaj nemusíte báť,“ ubezpečila ho. „Ste skvelý tanečník. Dnes večer môžeme spolu tancovať iba dva razy. Je to jedno z nekompromisných pravidiel, ktoré stanovila smotánka. Vaša teta si dala veľmi záležať, aby som si toho bola vedomá. Zatancujete si so mnou walz?“

„Musím,“ vyhlásil, „aby som zistil, či je Alleyne dobrý učiteľ tanca.“

„Ale mňa naučil tancovať walz ozajstný učiteľ tanca,“ namietla. „Alleyne mal iba svätú trpezlivosť, že sa mi ponúkol za partnera a vydržal až do konca.“

„Hmmm,“ zamrmlal.
Tuším začínam tak trochu horieť láskou k vlastnému manželovi, prebleslo jej hlavou nečakane. Ale našťastie nemala čas skúmať bližšie tú desivú možnosť. Orchester spustil veselú melódiu a Eve s búchajúcim srdcom urobila prvé kroky na svojom prvom veľkom plese smotánky. Veľkolepá nádhera prostredia ju doslova omračovala. Znova sa jej zmocnil pocit, že vstúpila na stránky detskej rozprávkovej knižky. Ale zvuky a vône boli veľmi skutočné, takisto pocit radostnej veselosti. Keď prišiel rad na nich, aby sa vykrúcali vo voľnom priestore medzi dlhými radmi, až kým sa nedostanú na samý koniec, už sa smiala celkom otvorene. Samozrejme, bolo to úplne proti pravidlám. Lady Rochestrová jej jasne vysvetlila, že dobre vychované dámy nikdy nedávajú na verejnosti najavo radosť a nadšenie a radšej sa usilujú tváriť mierne unudene. Eve si z toho nič nerobila, aj keď vedela, že sa na ňu určite upierajú takmer všetky oči v sále. Smiala sa.
A vtedy sa stalo čosi skutočne nezvyčajné. Z tváre jej manžela sa pomaly vytratil zachmúrený a prísny výraz a celý akoby sa uvoľnil. Nie, nedalo sa povedať, že by sa usmieval. On sa nikdy neusmieval. Teda jeho ústa. Zato oči áno. Akoby znežneli a zažiaril v nich výraz, ktorý si vedela vysvetliť iba ako úsmev.
A zrazu akoby sa usmieval celý svet.
Eve sa chytila do osídel vlastnej neviazanosti. Ani na chvíľu nespustila oči z Aidana. Ale sčasti si predsa len uvedomovala prostredie aj to, že už nemá strach ani z neho, ani z desiatok ľudí, ktorí ju pozorujú. Nech si len pozorujú. Nech si len kritizujú jej smiech. Čo tam po tom. Aidan sa na ňu usmieva. Áno, skutočne. Takmer by na to prisahala.
Ďalej teda tancovala, usmievala sa, zavše aj smiala, zhovárala sa s Aidanom, niekedy aj s najbližšími susedmi v rade a zabávala sa ako možno nikdy v živote. Vedela, že by si mala zachovať zdravý rozum a stáť nohami pevne na zemi. Ale dnes na to radšej nemyslela. Dnes chcela všetko do sýtosti vychutnať ako Popoluška na kráľovskom plese.
Kým Eve tancovala ďalšie dve štvorylky s Alleynom a vikomtom Kimblom, Aidan sa venoval niektorým gardedámam, matkám a starým matkám, ktoré si plnili svoju povinnosť a bdelým okom sledovali svoje mladé zverenkyne, aj keď si bol istý, že mnohé z nich by boli šťastnejšie v kartárskom salóniku. Chodil od skupinky ku skupinke a vždy sa postavil tak, aby mal výhľad na svoju manželku.
Bolo celkom možné, že teta Rochestrová bude mať pocit, že všetko jej úsilie bolo márne. Wulf si možno bude myslieť to isté. Eve sa rozhodne výrazne odlišovala od všetkých prítomných dám. Otvorene sa zabávala – usmievala sa, ba až smiala, a tancovala s veľkým nadšením a pôvabom. Doslova žiarila. Ale zdalo sa, že nikto zato ju neodsudzuje. Práve naopak.
„Je to fešanda,“ povedala ovdovená lady Harvingdeanová. „A žiari, ako sa na mladomanželku patrí. Tuším viete, ako na to, plukovník.“

Nedalo sa to popierať, bol svojou manželkou očarený. Bola ako prísľub jari vyrážajúci zo zamrznutej zimnej pôdy jeho života. Nie, možno nie prísľub. Ich nečaká spoločná budúcnosť. Ale dnes večer na to radšej nemyslel. Dnes bude jednoducho vychutnávať pohľad na ňu a tešiť sa na spoločný walz – a na to, že po skončení plesu ju bude mať iba pre seba. Veľmi sa bál, že mu bude nesmierne chýbať, keď sa vráti do Ringwoodu – ale zatláčal do úzadia každú myšlienku, ktorá mu mohla skaliť potešenie z tohto večera.
V ďalšom kole sa tancoval walz a konečne mohol znova zaviesť Eve na parket.
„Aidan, poznáte božskejší tanec?“ spýtala sa ho, keď začala hrať hudba a oni sa poddali jej lahodnému rytmu.
„Nie,“ vyhlásil rozhodne. „Podľa mňa walz tancujú anjeli hore na oblakoch.“

Zasmiala sa. „Užasne sa mi páči, keď sa tvárite absolútne vážne a potom poviete niečo absurdné. Ste šťastný?“

„Ako by som mohol nebyť šťastný?“ spýtal sa. „Som na plese smotánky, ktorý určite vyhlásia za najväčšiu udalosť sezóny, lebo vďaka Bewcastlovmu rozmaru sa na ňom zišiel najväčší počet hostí, ktorí upierajú pohľady iba naňho, pravda, okrem tých, ktorým ste učarili vy. A som tu s manželkou, ktorá trvá na tom, že sa za mňa nevydala. Kto by sa na mojom mieste nekrútil od radosti v každom kúte?“ A prehnane sa s ňou zatočil v kúte, do ktorého pritancovali.
Znova sa zasmiala a nato zmĺkli. Walz sa mu vždy zdal dosť otravný, doslova ho privádzal do rozpakov. Jeho partnerkami boli bezvýhradne dámy, s ktorými tancoval zo zdvorilosti. Stráviť polhodinu zoči-voči so ženou, ktorú nepovažoval za sexuálne príťažlivú – alebo s manželkou iného muža, Čo bolo ešte horšie nepovažoval za najlepšiu zábavu.
Ale tento walz bol čarovný. Eve bola vysoká a štíhla – jej hlava mu siahala po bradu. Pohybovala sa ľahko a pôvabne. Chrbát, na ktorom mu spočívala ruka, mala prehnutý a predvídala každý jeho pohyb, takže tancovali dokonale zladene. Vždy keď sa zatočili, farby šiat, pier a smokingov sa rozmazali a premenili na veľkolepý kaleidoskop. Vo svetle sviečok sa šperky len tak trblietali. Aidan sa pristihol, že tajne túži, aby sa ten tanec nikdy neskončil. Ale, pravdaže, nakoniec dospel k nevyhnutnému koncu.
„Ach, to bola nádhera!“ zvolala Eve. Líca mala zružovené, oči jej len tak žiarili a lapala dych. „Ste vynikajúci tanečník, Aidan. Bodaj by nám dovolili tancovať spolu ešte raz.“

Videl, že povinnosť volá. Kývol smerom k Bewcastlovi, ktorý stál vo dverách a spýtavo naňho pozeral.
„Ďalší hostia,“ povedal a ponúkol Eve rameno. „Tak tí teda poriadne meškajú. Radšej ich poďme úctivo privítať.“

„Ak príde ešte viac ľudí,“ poznamenala, „budeme musieť tancovať na balkóne. Videli ste už toľko ľudí na jednom mieste? Ja veru…“

Nedopovedala, a keď na ňu Aidan pozrel, zistil, že jej zamrzol úsmev na tvári a upiera pohľad na hostí, ktorí vchádzali do dverí.
„Madam,“ obrátil sa na ňu Bewcastle, „dovoľte, aby som vám predstavil sira Charlesa Overlyho, ktorý pôsobí na britskom veľvyslanectve v Rusku, a lady Overlyovú. A vikomta Densona, takisto z veľvyslanectva. Lady Bedwynová a môj brat plukovník Bedwyn.“

Eve urobila pukerlík a lady Overlyová takisto. Páni sa navzájom uklonili a pozdravili.
„Vrátili ste sa do Anglicka na oslavy víťazstva?“ spýtal sa Aidan sira Charlesa.
„Áno,“ prikývol diplomat. „V skutočnosti sme sa vrátili pred dvoma mesiacmi, hneď po víťazstve spojeneckých vojsk. A veľmi sa tešíme, že čoskoro príde aj cár.“

„Dovoľte, aby som vám zablahoželala k uzavretiu manželstva, lady Bedwynová,“ zašvitorila lady Overlyová a zatvárila sa šibalsky. „Je to naozaj úspech. Muži z rodu Bedwynovcov sa manželským putám väčšinou vyhýbajú.“

Eve sa usmiala, ale keď na ňu Aidan pozrel, zistil, že tvár aj pery jej zbledli. Bolo mu dokonale jasné, že jedného z hostí pozná – podľa všetkého plavovlasého, usmievajúceho sa a mimoriadne príťažlivého Densona. Práve sa jej ukláňal.
„Vidím, že už sa pripravujú dvojice na ďalšie kolo,“ povedal. „Smiem vás požiadať o tanec, lady Bedwynová? Pravda, ak plukovník Bedwyn súhlasí.“

Aidan prikývol a Eve sa bez jediného slova vrátila do plesovej sály. Ani sa neobzrela.
Chvíľu tancovali, Denson sa šarmantne usmieval na všetkých dookola, Eve mala oči sklopené a pohybovala sa celkom mechanicky. Iskra z nej vyprchala. Keď si hudobníci počas toho kola urobili malú prestávku, Denson sa k nej sklonil, čosi jej povedal, chytil ju za lakeť a odviedol na balkón.
Aidan sa pozeral, ako odchádzajú, a prsty sa mu za chrbtom zaryli do dlaní.
„Nemôžeme ísť niekam, kde budeme mať viac súkromia?“ spýtal sa.
Na balkóne boli dve dvojice a na samom konci väčšia skupinka hostí. „Nie,“ odvetila.
Ale vtom si všimol schody vedúce do záhrady, znova ju chytil za lakeť a viedol dolu. Boli tam chodníčky vysypané štrkom, lavičky a ozdobné jazierko s fontánou. Na stromoch viseli lampióny a prechádzalo sa tam zopár hostí. Bol teplý večer.
Vrátil sa do Anglicka pred dvoma mesiacmi. Mesiac pred ich svadbou. Možno aj pred Percyho smrťou. Celý čas bol v Anglicku.
„Eve,“ ozval sa pod schodmi, „netušil som, že práve vy ste sa vydali za Bewcastlovho brata. Vôbec som to nevedel, kým som sem dnes večer neprišiel a kým sme sa nestretli.“

„Ste v Anglicku už dve mesiace,“ odvetila.
„Bol som veľmi zaneprázdnený,“ bránil sa. „Nemal som ani chvíľu voľno. Stále som sa chystal zájsť do Ringwoodu a navštíviť vás. Neviete si predstaviť, ako ste mi chýbali.“

„Dva mesiace,“ zopakovala. A pritom prisahal, že len čo vkročí na anglickú pôdu, bude sa náhliť rovno za ňou.
„Ako ste to mohli urobiť, Eve?“ spýtal sa. „Na niečom sme sa dohodli. Boli sme…“

„Percy zomrel,“ odvetila. „Zahynul pri bitke o Toulouse.“

Zaviedol ju k lavičke, ktorá stála trochu ďalej od chodníčka a tienili ju ovísajúce vetvy vŕby. Klesla na ňu a uprela naňho pohľad. Svetlo z lampióna na susednom strome ožarovalo jeho dokonalé črty. Ešte nikdy sa jej nezdal taký príťažlivý.
„To mi je ľúto,“ povedal. „Ale prečo ste to urobili, Eve? A tak skoro po tej smutnej udalosti. Prečo ste sa vydali za Bedwyna?“

„Po vašom odchode zomrel otecko,“ vysvetľovala. „Možno ste nepočuli, aké podmienky stanovil v závete. Všetko som mala zdediť iba pod podmienkou, že sa do roka po jeho smrti vydám.“

„Mali ste mi to napísať,“ namietol. „Bol by som…“

„Čo?“ zvolala. „Pribehli by ste za mnou? Ako som vám mohla napísať, aj keby to nebolo nevhodné? Nevedela som, kam poslať list. Rozhodne som nepoznala vašu londýnsku adresu.“

„Eve,“ povedal, „musíte to chápať. Pre muža v mojom postavení je dôležité, aby ho počas spoločenskej sezóny videli, aby sa zabával a dal sa zabávať. V lete by som bol za vami určite prišiel. A boli by sme sa zobrali.“

„Naozaj?“ Mala pocit, akoby jej z očí spadli šupiny. Pred pätnástimi mesiacmi bolo preňho dôležitejšie ísť do Ruska, ako oženiť sa s ňou. Tento rok bolo preňho dôležitejšie zabávať sa a dať sa zabávať. „Percy by mi bol po tom roku všetko zanechal alebo by sa o to so mnou aspoň podelil, keby som chcela. Ale zomrel priskoro. Všetko mal zdediť Cecil.“

„Mali ste mi to oznámiť.“ Sklonil sa nad ňu. „Dočerta, Eve, mali ste mi napísať.“

„Mala som týždeň na to, aby som splnila podmienky oteckovej poslednej vôle,“ povedala. „Netušila som, že ste v Anglicku. Mohli ste nájsť spôsob, ako mi to oznámiť.“

Zrazu jej bolo nad slnko jasnejšie, že nikdy nemal v úmysle oženiť sa s ňou. Mal ju rád, dokonca ju možno aj miloval, ale neoženil by sa s ňou. Keby nebola taká naivná a zamilovaná sama do seba, bola by to pochopila už skôr. Keby sa situácia nebola zmenila, v lete by si znova našiel zámienku, aby odložil rozhovor s grófom.
„Prečo práve Bedwyn?“ spýtal sa. „Človek by si myslel, že má dosť nabité vrecká a nemusí tak náhlivo chňapnúť po dedičke.“

„Priniesol mi správu o Percyho smrti,“ prezradila. „Keď sa dozvedel o mojom rozpoložení, navrhol mi, že sa so mnou ožení.“

„A vy ste na mňa tak ľahko zabudli?“ spýtal sa a usadil sa vedľa nej.
„Ako som na vás mohla zabudnúť? Po všetkom, čo sa medzi nami stalo?“

Zoznámili sa, keď nemala ani dvadsať. Jej otec sa v tom čase obrátil na grófa z Luffu s ponukou na sobáš. Stretli sa pri jazde na koni na vidieckej cestičke. Pozdravili sa, chvíľu sa zdvorilo zhovárali a potom obrátil koňa a pokračoval v jazde po jej boku. Od toho dňa sa stretávali dosť často, ale vždy tajne, lebo gróf rozhodne odmietol oteckovu ponuku. John v tom čase študoval na univerzite a potom nastúpil v Londýne do diplomatických služieb. Ale stretávali sa, vždy keď prišiel domov. Ich priateľstvo sa zmenilo na romantický vzťah. John jej najprv sľuboval, že sa vezmú po skončení štúdia a po dovŕšení dospelosti. Neskôr jej sľuboval, že sa vezmú, len čo si začne budovať kariéru. A potom ho vyslali do Ruska.
Predpokladal, že bude preč rok. Hovoril, že sa vezmú, len čo sa vráti. Zúfalo túžila vydať sa pred jeho odchodom, alebo aspoň oznámiť svoje zásnuby, aby si počas jeho neprítomnosti mohli písať. Plakala mu v náručí, on ju pevne objímal a uronil tiež nejakú tú slzu. A potom… potom akosi zašli trochu ďalej. Už sa len nedržali, nebozkávali a nevyznávali si lásku až za hrob.
Nikdy to neľutovala – až do tejto chvíle. Myslela si, že je to láska. Možno svojím spôsobom aj bola – a vzájomná. Ale iba ona to považovala za záväzok. A aj ona záväzok porušila.
„Ako by som na vás mohla zabudnúť?“ povedala znova. „Lenže išlo mi o veľa, John. Bolo odo mňa závislých priveľa ľudí vrátane detí. Vy o tých deťoch ani neviete. Plukovník Bedwyn mi ponúkol možnosť zachrániť ich. Bolo to od neho veľmi láskavé.“

„Láskavé?“ schytil jej ruku a priložil si ju na srdce. „Vám stačí láskavosť, Eve, keď ste poznali oveľa viac?“

Ako odťahovala ruku, zdvihla pohľad. Pár metrov od nich stál na cestičke Aidan. Vyskočila na rovné nohy.
„Po tomto kole je večera,“ oznámil. „Iste na ňu nechcete prísť neskoro, Eve. Ospravedlníte moju manželku, Denson?“

Eve už na Johna nepozrela. Zostal stáť na mieste a nič nepovedal. Položila ruku na Aidanovo rameno. Cítila, že svaly má tvrdé ako skala.
„Kým sa vrátime do plesovej sály,“ ozval sa, „možno by ste si mohli znova nasadiť na tvár úsmev.“

„Aidan…“ začala.
„Teraz nie,“ zastavil ju. „Nie je na to vhodný čas ani miesto, madam.“

POLOŽILA si vejár na operadlo pohovky v ich súkromnej obývačke a stiahla si rukavice. Nato si vytiahla z vlasov perá a pritom uvoľnila zopár kaderí. Radostný úsmev, ktorý jej celý večer prežaroval tvár, putoval von oknom. Bola bledá a unavená. Ani raz naňho nepozrela – ale ani sa neusilovala uniknúť do súkromia svojho budoáru.
„Takmer ste sa správali indiskrétne,“ začal.
„Možno takmer,“ pripustila a ruka jej zablúdila k diamantu na prsiach. „Ale nie celkom. Nie je zase až také zvláštne, keď sa dáma prechádza s hosťom v osvetlenej záhrade.“

„A sadne si s ním do tieňa ďaleko od cestičky?“ spýtal sa, „A dovolí, aby si priložil jej ruku na srdce?“

Ako by som na vás mohla zabudnúť?… Bolo to od neho veľmi láskavé. Odkedy tie slová pred pár hodinami počul, stále mu chodili po rozume. Ešte nemal príležitosť preskúmať, prečo ho tak šokovali, nahnevali a… dotkli sa ho.
„Nedovolila som mu to,“ bránila sa. „Schytil mi ju a práve som si ju chcela vyslobodiť.“

„Ach, prepáčte.“ Stál pred kozubom s rukami za chrbtom a hľadel na jej sklonenú hlavu. „Takže predpokladám, že všetko ste robili z donútenia – tancovali, vykĺzli na balkón a do záhrady, sadli si do tmy – a priložili ruku na jeho srdce?“

„Aidan…“ Pozrela naňho, ale potom akoby nemala čo povedať. Oči jej potemneli od trápenia.
„Kto je to?“ spýtal sa. „Priznávam, že to meno ani toho muža nepoznám.“

„Vikomt Denson je syn grófa z Luffu,“ odvetila. „Bývajú v Didcote Parku, päť míľ od Ringwoodu.“

„Ach,“ povedal a uvedomil si, že sa správa ako typický žiarlivý manžel, ale nevedel sa tomu ubrániť. Počas prvej hodiny plesu ňou bol očarený. Dokonca možno… Áno, akoby sa do nej trochu zamiloval. Možno dobre aj tak, že sa z toho očarenia prebral a vrátil do reality. Ale aj tak sa hneval a cítil sa dotknutý.
Usilovala sa povedať viac, ale potom iba pokrútila hlavou a pohrávala sa s perami ležiacimi na rukavičkách.
„Klamali ste mi,“ ozval sa znova. „Povedali ste, že nikoho nemáte. Ubezpečovali ste ma, že sa netúžite vydať za nikoho iného.“

„Nie,“ namietla. „Dovolila som vám, aby ste si to mysleli, a neprotirečila som vám.“

„Takže ste ma úmyselne nechali v omyle,“ usúdil. „To je takisto klamstvo. Mali ste mi to povedať. Pri tej dojímavej scénke v záhrade ste mi rozhodne a nespravodlivo prisúdili negatívnu úlohu.“

„Tak potom ste nepočuli všetko, alebo nič z toho, čo som povedala.“ Odtiahla ruku z pera a zovrela v ruke diamantový prívesok. „Povedala som mu, ako ste zachránili mňa aj všetkých, čo sú odo mňa závislí. Aj to, aký ste ku mne boli láskavý.“

„Láskavý!“ povedal dôrazne rovnakým tónom ako predtým Denson. „Ešte ma nikdy nikto neobvinil z toho, že som láskavý. Oženil som sa s vami preto, aby som splatil dlh umierajúcemu mužovi.“

„Prečo sa teda tak hneváte?“ spýtala sa.
Bola to nepríjemná otázka, na ktorú nevedel odpovedať.
„Už sa s tým mužom nikdy nestretnem v súkromí,“ ubezpečila ho. „Bojíte sa, že na vás uvrhnem hanbu a zneuctím vašu rodinu? To sa nestane. Úmyselne som sa rozhodla, že nebudem čakať na vikomta Densona a radšej sa vydám za vás. Nemôžete hovoriť o nijakej zrade, Aidan. Dohodli sme sa, že uzavrieme manželstvo z rozumu, nemalo to byť nič viac. Nepredpokladali sme, že strávime spolu viac ako dva-tri dni. Zmierila som sa s dôsledkami toho, čo som urobila. A som s nimi zmierená aj teraz.“

Vedel, že by to mal nechať tak. Hovorila rozumne a úprimne.
„Predpokladám, že to bol váš milenec,“ poznamenal.
Pomaly pokrútila hlavou, ale usúdil, že nie zamietavo. „Prestaňte, Aidan,“ povedala. „To je minulosť. Skončilo sa to. Je po všetkom.“ Hlas sa jej trochu chvel, aj keď sa mohol iba domnievať, aké emócie to spôsobili.
„Skutočne?“ spýtal sa. Nepáčilo sa mu, že teraz už jej milenec má meno aj tvár. „Je to syn vášho suseda. A keď vás zaveziem do Ringwoodu, odídem navždy.“

„Aidan.“ Zovrela diamant, až jej obeleli hánky. „Nerobte to.“

Zamyslene sa na ňu zahľadel. Vôbec mu neprekážalo, že do manželstva nevstúpila ako panna – aj keď ho to prekvapilo. Ale prekážalo mu, že toho muža ešte miluje a potreba vydať sa zaňho prekazila všetky jej nádeje na budúce šťastie. Cítil sa ako zlosyn, aj keď vedel, že nie je a ani Eve ho tak nevníma. Dočerta, ale je hlúpy! Skutočne celkom stratil ostražitosť a zamiloval sa do nej, aby vzápätí zistil, že jej srdce patrí inému? A pritom vedel, že o pár týždňov ju má opustiť navždy? Vari sa pred mnohými rokmi nepresvedčil, že nežné city je najlepšie držať na uzde tak hlboko v srdci, aby mohol presviedčať sám seba, že nič také neexistuje? Nenadarmo si predsa vyslúžil povesť muža so železným sebaovládaním.
„Máte pravdu,“ ozval sa napokon. „Absolútnu pravdu. Už o tom viac nebudeme hovoriť. A keby sa Denson znovu pokúšal o stretnutie medzi Štyrmi očami, odmietnete ho, madam.“

Zaťala zuby a pohľad jej stvrdol. „To nebolo nutné, Aidan,“ povedala. „Nedovolím, aby ste sa ku mne správali ako despotický manžel. Mala som na výber – mohla som myslieť iba na vlastné šťastie a čakať na lásku, alebo myslieť na šťastie iných ľudí a vydať sa za vás. Vybrala som si vás. Keby som mohla vrátiť čas a opäť sa ocitnúť v rovnakom rozpoložení, urobila by som to znova. Sama som sa rozhodla a verne dodržím sľub, ktorý som vám dala. Nie kvôli Bedwynovcom, ale kvôli vlastnej sebaúcte.“

Mierne sa jej uklonil. „Tak teda už o tom viac nebudeme hovoriť,“ povedal. „Želám vám dobrú noc.“

Celá bledá a so zaťatými zubami sa pozerala, ako sa obrátil a vykročil k svojej obliekarni. V skutočnosti sa nič nezmenilo. Nič a všetko. Jedna vec bola oženiť sa s ňou, keď sa zdalo, že manželstvo pre ňu neznamená nič iné, iba možnosť ponechať si svoj domov, majetok a chránencov, ktorí jej boli takí vzácni. Ale iné bolo vedieť, že zničil jej sen o láske, ktorá ju zrejme načisto pohltila. Eve nebola žena, ktorá by obetovala panenstvo, keby nebola vášnivo zamilovaná a nemienila sa za svojho milenca vydať. Celý týždeň s ňou spával, dokonale spokojný so sexom, dokonale spokojný s ňou, aj keď emocionálna zložka sa do jeho vzťahu k nej vkradla celkom nepozorovane. Až do dnešného večera si neuvedomil, že to nebol iba sex – teda aspoň preňho. Nepochyboval o tom, že aj ona plne vychutnávala ich spoločné noci. Ale pre ňu to bola iba telesná láska a myslel si, že aj preňho. Ona však zrejme po celý čas túžila po milencovi, ktorý sa nevrátil včas.
To vedomie ho mimoriadne znechutilo. Ponižovalo ho to. Bolo to… pekelne bolestné.
Zatvoril za sebou dvere a uvedomil si, že nie je sám.
„Myslím, že som ti povedal, aby si na mňa nečakal,“ ozval sa a podráždene sa zamračil, až sa mu obočie spojilo. „Som dokonale schopný vyzliecť sa a ľahnúť si do postele aj sám, Andrews.“

„Viem,“ súhlasil sluha. „Lenže odhodíte oblečenie nabok ako nejaké handry, pane, a potom ho budem musieť donekonečna naparovať a žehliť, také bude dokrkvané. Radšej obetujem tri štvrtiny noci a nebudem spať.“

„Máš čertovsky ostrý jazyk,“ zaútočil Aidan. „Nechápem, prečo ťa pri sebe držím. Tak už tam nestoj ako martýr a pomôž mi vyzliecť si kabát. Toho, kto navrhuje vojenské uniformy, by mali donútiť, aby ich aj nosil a postavil sa počas boja do prvej línie. To by bola preňho najlepšia lekcia, keby sa vôbec dožil, aby si z nej vzal ponaučenie.“

Rozhodol sa, že dnes v noci bude spať vo vlastnej posteli –dnes a potom až do konca života. Už nikdy viac za ňou nepôjde. Nemôže. Nezniesol pomyslenie, že by sa jej ešte dotkol.
Jeho duch klesol do najhlbších temnôt.
Eve sedela v izbe a písala list. Chcela im toho napísať tak veľa, že nevedela, kde začať. Ale aj keď ešte včera si myslela, že dnes ráno bude písať v povznesenej nálade, bolo jej ťažko pri srdci a slzy mala na krajíčku, hoci po tom, čo šla na tých pár hodín do postele sama, plakať nevládala.
John je v Anglicku už dva mesiace. Dva mesiace! A za celý ten čas si nenašiel ani deň na to, aby za ňou prišiel do Ringwoodu. Bol priveľmi zaneprázdnený svojimi spoločenskými povinnosťami. Celý rok – aj niekoľko rokov predtým – milovala muža, ktorý nikdy nemal v úmysle oženiť sa s ňou. Teraz vedela, že je to tak. Nevedela, aký účinok bude mať to vedomie na jej city. Ešte bolo priskoro.
Ale myšlienky na Johna sa jej neprestajne miešali s myšlienkami na Aidana. Prečo sa tak hneval? Prečo sa správal ako žiarlivý despotický manžel, ktorého podviedla? A prečo sa naňho nemohla jednoducho iba hnevať? Prečo ju bolelo, keď ju znova začal oslovovať madam? Prečo bola posteľ bez neho taká prázdna? A prečo, ak tak neochvejne milovala Johna, mala na začiatku plesu pocit, že* začína horieť láskou k Aidanovi? Je možné milovať dvoch mužov?
Eve sa zasmiala, keď si opravovala pero po tom, Čo napísala prvú vetu, aj keď jej vôbec nebolo do smiechu. Miluje dvoch mužov, jedného, ktorý nikdy nemal v úmysle oženiť sa s ňou, a druhého, ktorý sa s ňou oženil, ale mal v úmysle navždy ju opustiť – tak ako sa dohodli – a jasne sa vyjadrili, že si to obaja želajú.
Keď dokončovala prvý odsek listu, podrobne opisujúc svoje včerajšie vystúpenie v Paláci svätého Jakuba, dvere sa zrazu prudko otvorili.
Ach, tu ste,“ povedala Freyja. „Myslela som si, že možno ešte ležíte v posteli. Nechce sa mi veriť, že som zaspala a nestihla rannú jazdu na koňoch s Aidanom a Alleynom. Asi nejazdíte, však?“

„Akoby nie?“ čudovala sa Eve. „Vyrástla som na vidieku.“

„Ale nikdy ste sa k nám nepridali,“ poznamenala Freyja.
„Nikdy ma nikto nepozval,“ odvetila Eve.
„Pehe,“ odfrkla si Freyja. Ak budete čakať na pozvanie od Bedwynovcov, Eve, zostanete trčať v kúte ako zvädnutá fialka. Mimochodom, do včerajšieho rána som si myslela, že presne to ste. Už dávno som sa tak dobre nepobavila, ako keď som vás videla schádzať po schodoch v čiernych dvorských šatách, s nosom vystrčeným do vzduchu, akoby ste boli prinajmenšom vojvodkyňa. A obdivujem vás, že ste sa včera večer nedali zastrašiť, hoci teta Rochestrová vám určite kládla na srdce, aby ste sa nevyškierali ako dedinčanka, ale iba príležitostne obšťastnili významného hosťa náznakom milostivého úsmevu.“

„Ach bože,“ zvolala Eve. „Naozaj som sa vyškierala?“

Aidan bol absolútne očarený,“ povedala Freyja. „Stavím sa, že dnes sa o vás dvoch bude hovoriť v každom lepšom salóne. Manželia, ktorí sa odvážia doslova hltať jeden druhého pohľadom. Som na vás hrdá. Samozrejme, všetci sme vedeli, že keď to raz na Aidana príde, tak ho to úplne vezme. Ale my ostatní by sme asi dopadli rovnako.“

Ale…“ začala Eve.
No jej švagriná netrpezlivo mávla nikou. „Choďte sa prezliecť do jazdeckých šiat a pôjdeme si zajazdiť do parku,“ zavelila. „Dúfam, že máte jazdecké šaty.“

„Áno, úplne nové,“ priznala Eve. „Zato koňa nemám.“

„Wulf má vlastnú stajňu,“ upokojila ju. „Samé plnokrvníky. Dám príkaz, aby spolu s mojím priviedli koňa aj pre vás. Dúfam, že nepotrebujete takého, čo na všetky štyri nohy kríva.“

„Nie.“ Eve sa zasmiala a očistila pero. List môže dopísať neskôr. Čerstvý vzduch jej len prospeje.
„Fajn,“ povedala Freyja. „Neznášam ženy, ktoré jačia od strachu, vždy keď kôň ide trochu rýchlejšie ako slimák, a zúfalo sa obzerajú po mužovi, ktorý im pricvála na pomoc.“

Ani nie o polhodinu už obe sedeli v sedle a bok po boku klusali londýnskymi ulicami smerom k Hyde Parku. Eve sa tešila, že znova sedí na koni, najmä keď jej dali ozaj krásneho žrebca. Ale predsa len sa jej zdalo zvláštne, a trochu ju to aj ľakalo, keď musela manévrovať pomedzi koče, vozy, chodcov a zametačov.
Ľudia za nimi otáčali hlavy. Samozrejme, všetkých upútala Freyja. Mala na sebe tmavozelené jazdecké šaty, elegantný klobúk s perom, spod ktorého jej splývali takmer až po pás rozpustené zlaté vlasy, a vyzerala ohromujúco príťažlivo, aj keď by iste nikto nepovedal, že je pekná. Eve si v porovnaní s ňou pripadala veľmi upätá v nových belasých jazdeckých šatách a klobúku, pod ktorým mala úhľadne spletené vlasy.
„Prídete letovať do Lindsey Hall?“ spýtala sa Freyja. „Viem, že Aidanovi už zostáva iba mesiac dovolenky, ale vy môžete zostať dlhšie a zoznámiť sa s Ralfom – čo je skrátene Rannulf, ako asi viete – a Morgan. Alebo pôjdete s Aidanom na Pyrenejský polostrov?“

„Ani jedno, ani druhé,“ odvetila Eve. „Hneď po štátnej večeri v Carltone sa vrátim domov do Ringwoodu a zostanem tam. Aidan ani vojvoda vám možno nevysvetlili charakter nášho manželstva.“

„Pehe,“ odfrkla si Freyja. „Hádam sa len nebudete držať tej pochabej dohody? Do roka by ste umreli od nudy. Na vašom mieste by som od manžela žiadala, aby si vo svojom živote našiel pre mňa miesto. A od jeho rodiny takisto.“

„Ale ja ne…“ začala Eve.
„Aidana mám najradšej zo všetkých bratov,“ vysvetľovala
Freyja. „Záleží mi na jeho šťastí. Niežeby som nemala rada aj ostatných, dokonca aj Wulfa. Ale Aidan je predsa len… výnimočný.“

Eve nasledovala švagrinú do parku a okamžite si spomenula, ako sa cítila, keď tam boli s Aidanom v deň svadby. Akoby bola znova na vidieku. Ale to, čo práve povedala Freyja, ju veľmi zaujalo.
„Prečo?“ spýtala sa.
„Najmä preto,“ odvetila Freyja, „že on jediný sa ma pred tromi rokmi zastal. Hovoril vám o tom?“

„Nie.“ Ale Eve si na čosi spomenula. „Zato mi povedal, že sa pred tromi rokmi pohádal s vojvodom a vrátil sa z dovolenky skôr. To pre vás?“

„Práve som sa zasnúbila s naším susedom vikomtom Ravensbergom, najstarším synom grófa z Redfieldu,“ vysvetľovala Freyja. „Vznikla hrozná scéna, lebo som sa chcela vydať za jeho mladšieho brata Kita, a keď sa Kit dopočul o zásnubách, pricválal do Lindsey Halí, z úst mu sršal oheň a síra, a dovtedy búchal na dvere, kým Ralf nevyšiel von. V tme sa na trávniku do krvi pobili a potom sa Kit vrátil domov a zlomil Ravensbergovi nos – alebo možno naopak. Bol to naozaj parádny rozruch, ako sa na Bedwynovcov patrí. O pár dní prišiel Aidan domov na dovolenku.“

„A podržal vás?“ spýtala sa Eve. „Strašné, že nikto iný sa vás nezastal. Ale ako mohol vojvoda z Bewcastlu celkom ignorovať vaše city?“

„Očividne ešte nepoznáte Wulfa,“ povedala Freyja. Ale súhlasila som s tými zásnubami. Koniec koncov, Ravensberg bol najstarší syn a vedela som, čo je moja povinnosť.“

Nešli po cestičke, ale po trávniku. Bolo zamračené, ale deň bol teplý, na stromoch sa ani lístok nepohol, vtáky spievali. Bolo tam množstvo iných jazdcov aj chodcov.
„Ako sa to skončilo?“ zaujímala sa Eve. „Ešte stále ste zasnúbení?“

„Zomrel,“ povedala Freyja. A nakoniec sa Kit predsa len stal dedičom. Skvelá irónia, nemyslíte? Wulf sa pokúšal dať nás vlani dokopy, keď Kit prišiel domov – tiež totiž bojoval na Pyrenejskom polostrove. Ale vrátil sa domov so snúbenicou – poviem vám, tá teda bola upätá a škrobená, a v žilách nemala krv, ale vodu – a krátko nato sa s ňou oženil. Želám mu, aby s ňou prežil dlhý a otravný život. Samozrejme, pre mňa to bolo vítané oslobodenie od povinnosti. Sto ráz radšej budem slobodná ako vydatá za starého sukničkára.“

Eve sa na ňu zahľadela. Veľmi pochybovala, že Freyji na tom nezáležalo. Už jej štipľavé slová o neveste naznačovali, že jej na tom záležalo až priveľmi – a možno ešte stále záleží.
„A prečo je ešte Aidan výnimočný?“ spýtala sa. Dychtila vedieť o ňom viac.
Freyja ukázala bičíkom dopredu. „Tamto je Rotten Row,“ povedala. „Tam už budeme môcť nasadiť rýchlejšie tempo. Aidan bol vždy najvážnejší z nás všetkých, ak sa to dá tak nazvať. Zbožňoval nášho otca a jeho smrť naňho ťažko doľahla. Vždy s ním navštevoval všetky farmy. Keď sa niekedy stratil a nikto o ňom nič nevedel, nakoniec ho našli na poliach pracovať s robotníkmi. Bol to šťastný chlapec a mal slnečnú, usmievavú povahu.“

„Aidan?“

„A potom zrazu otec zomrel a začali sa strašné hádky s Wulfom,“ pokračovala Freyja. „Niežeby zneli ako hádky. Wulf sa nikdy neháda, ak je v miestnosti ešte niekto iný. Vezme človeka, ktorý sa háda, do knižnice a potom počuť striedavo kričiaci hlas a ticho. To ticho sú Wulfove odpovede. Nikdy nezvyšuje hlas. Ani nemusí.“ Freyja si vzdychla. „Má takú moc.“

„Nemám ho rada,“ povedala Eve a potom by si bola najradšej zahryzla do jazyka, že povedala také niečo jeho sestre.
Ale Freyja sa iba zasmiala. „Nebol vždy taký,“ vysvetľovala. „Obaja sa zmenili. Ale Aidan sa k nám naďalej správal dobre. Bola som vo veku, keď som nesmela ani nos vystrčiť z domu bez gardedámy. Aidan mi bol vždy ochotný vyhovieť, aj keď robil niečo iné. S Alleynom a Ralfom chodieval na rybačku a poľovačku. A vždy trávil dosť času aj v detskej izbe s Morgan.“

Slzy, ktoré nebola schopná vyroniť v noci, sa jej tisli do hrdla a veľmi to bolelo. Bolo jej milšie myslieť si o manželovi, že je chladný a morózny.
„Prečo sa stále hádali?“ spýtala sa.
„Ktovie,“ odvetila Freyja. „Á, konečne Rotten Row. A vďakabohu, nie je tu až taký nával. Ale čo keby ste sa spýtali Aidana? Ste manželia. Vari sa nerozprávate?“
Eve si s úľavou uvedomila, že to bola len rečnícka otázka. Freyja popchla koňa do cvalu a Eve takisto. Row bol dlhý, široký a rovný a vyhradený výlučne pre jazdcov. Chodci sa prechádzali po oboch stranách zábradlia.
„Dajme si preteky na koniec,“ vyzvala ju Freyja a s výkrikom sa pustila do cvalu, sklonená nad konskou šijou.
Eve sa vydala za ňou. Keď dorazili na Hyde Park Corner hlava pri hlave, obe sa smiali.
„Vyhrala som,“ vyhlásila Freyja.
„Iba o vlások,“ namietla Eve „a preto, že ste pri štarte mali náskok celej konskej dĺžky.“

„No, no, no,“ zatiahol mužský hlas. „Zrazu máme v rodine dve uličnice – tri, keď sa k nám na budúci rok pridá Morgan.“

Bol to Alleyne, ktorý zrejme práve prišiel do parku. A po jeho boku Aidan. Pre Eve to bol bolestný okamih. Odkedy večer zmizol v obliekarni, viac ho nevidela. Nevedela, či sa ráno pohádali, alebo nie, či sa vôbec rozprávali. Hľadel na ňu so zdvihnutým obočím.
„Nevedel som, že jazdíte,“ povedal.
„Nikdy ste sa na to nepýtali.“ Zdvihla bradu a po smiechu nebolo ani stopy.
„Ejha,“ vzdychol si Alleyne. „Vetrím vo vzduchu manželskú debatu. Dajme si preteky na koniec Rotten Row, dobre, Free? Alebo si unavená po tom tesnom víťazstve?“

Freyja si opovržlivo odfrkla. Obrátila koňa a už jej nebolo. Alleyne vyrazil jej za pätami.
Aidan mal na sebe starú uniformu. Zdalo sa, že je vo svojej koži. Sedel na tom istom statnom žrebcovi, na ktorom šiel do Londýna na svadbu. Bol ešte zachmúrenejší ako zvyčajne.
„Mohli ste sa pridať,“ povedal, „vždy keď som ráno vstal z vašej postele a oznámil vám, že si idem zajazdiť s bratom a sestrou.“

„V prvých dňoch som nemala jazdecké šaty,“ vysvetlila.
„To sa dalo Fahko napraviť,“ namietol. „Stačilo povedať slovo slečne Benningovej, a bola by ich dokončila v priebehu pár hodín a ihneď doručila.“

„Takže vaše slovo má rovnakú váhu ako slovo vojvodu alebo markízy?“ spýtala sa.
„Pravdaže,“ odvetil, mierne prekvapený. „Poďme si zajazdiť.“

Išli na koňoch krokom bok po boku po Rotten Row a dlhú chvíľu nič nevraveli. Občas kývli na pozdrav jazdcom alebo chodcom. Niektorých si Eve pamätala z predošlého večera..

„Freyja mi porozprávala, čo sa stalo pred tromi rokmi a vlani v lete,“ nadhodila po chvíli Eve.
„O Kitovi?“ Pozdravil ďalšieho jazdca. „Podľa Rannulfa ju to hlboko ranilo, ale nepriznala by to, ani keby ste ju naťahovali na škripec.“

„Takže ho milovala?“ spýtala sa.
„My Bedwynovci sa nezamilujeme ľahko,“ vysvetľoval, „ale keď to už na nás príde, potom to stojí za to. Asi by ste to do nás nepovedali, však? Pravda, nikto z nás piatich okrem Freyje to nikdy nezakúsil, takže si nemôžeme byť istí. Mám podozrenie, že sa z toho bude dlho spamätávať. A možno sa jej to nepodarí nikdy.“

Nikto z nás piatich… to nikdy nezakúsil Tie slová sa jej zvláštne dotkli. A veľmi jasne naznačovali, že Freyja očividne nemala pravdu. Ale o láske vo svojej rodine sa vyjadrovala takmer rovnako. Smutné, že stratila muža, ktorého milovala, a že Aidan bol nútený vstúpiť do manželstva bez lásky, lebo to považoval za svoju povinnosť. Veselosť predošlého večera akoby bola dávnou minulosťou.
„Odzajtra s nami budete jazdiť každé ráno,“ oznámil jej stroho. „Prikážem vašej komornej, aby vás zobudila skoro.“

Nezobudí ju sám? Takže sa už nevráti do jej postele?
„Ďakujem,“ povedala.
„A ak si želáte robiť ešte čosi,“ pokračoval, „alebo navštíviť nejaké miesto, oznámte mi to a budem vás sprevádzať.“

Formálna, chladná ponuka. Manžel, ktorý si plní povinnosti.
„Ďakujem,“ povedala, „ale verím, že sa budem vedieť zabaviť aj bez vašej pomoci, plukovník. Vaša teta už prijala niekoľko pozvánok, ktoré prišli na moju adresu, a bude ma sprevádzať. Nemusíte sa obťažovať.“

„Do čerta s vami, Eve,“ zahrešil ticho a nazlostené po chvíli napätého ticha. „Do čerta s vami.“

Prekvapene sa strhla. Čo sa mu nepáči? A prečo siahol po tak šokujúco silných slovách? Odvrátila od neho hlavu a potom zamierila k zábradliu, aby sa pozdravila s mladou dámou a jej matkou, ktoré predošlý deň stáli v Paláci svätého Jakuba pred ňou.

V PRIEBEHU nasledujúceho týždňa Aidan strávil istý čas v manželkinej spoločnosti, zväčša pri rannej jazde v parku, ktorej sa vždy zúčastnila, a na dvoch plesoch, súkromnom koncerte a pri návšteve divadla, kde sedeli v Bewcastlovej lóži. Ale aj pri tých príležitostiach dbali na to, aby spolu nezostali sami. Väčšinu času však Aidan trávil v spoločnosti Alleyna alebo známych z vojenských kruhov, z ktorých mnohí prišli do Londýna na oslavu víťazstva. Predpoludním chodieval do klubu White’s alebo kTattersallovi, popoludní do Jacksonovho boxerského salóna alebo na dostihy a voľné večery trávil v niektorom z klubov, aj keď večeral vždy v sídle Bedwynovcov. V noci spával sám vo svojej posteli.
Pokiaľ vedel, s Densonom sa už viac nestretla. Keď nebola s ním, takmer vždy bola buď doma, alebo vonku s tetou Rochestrovou, Freyjou alebo s oboma. Niežeby potrebovala stráž. Povedala, že mu zachová vernosť, a on jej veril. Ale netešilo ho pomyslenie, že iste túži aspoň na chvíľu sa stretnúť s bývalým milencom. A nenávidel sa za to, že nevie potlačiť žiarlivosť.
Netrpezlivo očakával príchod európskych hláv štátov do Anglicka a rátal dni do štátnej večere v Carltone. Aj potom sa ešte budú konať oslavy, ale Eve sa v podstate bude môcť vrátiť domov. Nepochyboval, že odíde najskôr, ako to bude možné. Pevne v to veril. Chcel, aby už odišla – zo sídla Bedwynovcov aj z jeho života. Ale zároveň sa ho pri tej myšlienke zmocňovala panika.
Neznášal takéto hlúpe citové výkyvy.
Konečne nastal deň, keď očakávali príchod hláv štátov. Celá rodina sedela pri raňajkách – dokonca i Wulf, ktorý v ten deň nešiel do snemovne lordov.
„Už ste niekedy videli v londýnskych uliciach také davy?“ spýtala sa Freyja, ale otázku neadresovala nikomu konkrétnemu. „Ledva sme sa cez ne pretlačili do parku a na spiatočnej ceste to bolo ešte horšie. Už si bol vonku, Wulf?“

„Ešte nie,“ odvetil Wulf. „A veľmi pravdepodobne ani vôbec nepôjdem. Nechcem, aby ma národ udupal. Ale podľa všetkého to už nie je klebeta, spojeneckí hostia skutočne vkročili na anglickú pôdu. Zopár z nich priviezol vojvoda z Clarence na lodi Impregnable. Dnes ich očakávajú v Londýne.“

„Celý Londýn tomu zrejme verí,“ zapojil sa Alleyne. „A každý obyvateľ Londýna aj jeho pes sú rozhodnutí vidieť ich. Predpokladám, že po tom vypukne ozajstné šialenstvo. Najvyšší čas sadnúť na koňa a vyraziť tryskom do Lindsey Hall.“

„Ale prišli sme predsa na oslavy,“ vzdychla si Freyja. „Samozrejme, na Wulfov povel. Predpokladám, že oslava konečnej porážky Napoleona Bonaparteho je skvelá príležitosť, priam historický okamih.“

„Viete,“ ozvala sa Eve a trochu sa predklonila, „kto konkrétne dnes príde, vaša milosť?“

„Ruský cár,“ začal vyratúvať Wulf, „pruský kráľ, rakúsky kancelár Metternich, poľný maršal von Blúcher a mnohí iní.“

„A vojvoda z Wellingtonu nepríde?“ spýtala sa.
„Nie, Wellington nepríde.“

„Ach, to je škoda,“ povedala. „Ale iste bude vzrušujúce vidieť tých ostatných. Vôbec sa ľuďom nečudujem, že zaplavili ulice.“

Aidan si všimol, že jej horia líca a ligocú sa oči. Vyzerala mimoriadne pekne, ale v poslednom čase sa mu stále zdala krásna.
„Zajtra večer ich všetkých uvidíte,“ pripomenul jej Bewcastle, „v oveľa kultivovanejšej atmosfére Carltonu. A okrem toho aj princa Waleského – a znova kráľovnú.“

„To bude úžasné,“ pripustila Eve. „Ale to dnešné vzrušenie je čosi iné. Môžu ho prežívať všetci, či už je ich pôvod vysoký, alebo nízky. Šťastie zbližuje ľudí bez ohľadu na pôvod a národnosť. Necítili ste to dnes ráno, Freyja? Alebo vy, Alleyne?“

Alleyne sa uškrnul. „Predpokladám,“ poznamenal, „že by ste najradšej išli medzi nich a nechali sa strkať, sácať, ničiť si ušné bubienky hlukom a urážať nos pachom spodiny, čo sa už rok neumývala.“

„Veru áno,“ priznala Eve. „A to veľmi. Vari nikto z vás po tom netúži?“

„Pripúšťam,“ ozval sa Bewcastle, oprel sa na stoličke a pohrával sa s lorňonom, „že podaktorí príslušníci našej triedy neodolajú tomu nevšednému verejnému predstaveniu, lady Bedwynová, ale svojím spôsobom je vulgárne zúčastniť sa na takom masovom prejave hystérie.“

„Hystérie?“ začudovala sa Eve zamračene. „To určite nie, vaša milosť. Ja by som to nazvala eufóriou.“

Aidan položil obrúsok na stôl. „Ak chcete ísť von, Eve,“ povedal, „pôjdem s vami.“

„Ach, skutočne?“ V posledných dňoch naňho málokedy pozrela priamo, a keď sa tak stalo, vždy sa v jej pohľade zračila ostražitosť. Ale teraz naňho hľadela radostne a rozžiarené ako dieťa, ktoré má dostať vytúžený darček. „Nebude vám to proti mysli, Aidan?“

Bude. Doslova ho odpudzovala predstava, že sa v uliciach Londýna stane súčasťou oslavujúceho davu. Ale Eve tam túžila ísť a za celý týždeň od neho nič nechcela.
„Pôjdeme čo najbližšie k Londýnskemu mostu,“ navrhol, „a uvidíme, ako prichádzajú od Dôveru.“

„Ak sa tam dostanete,“ poznamenal Alleyne.
„Dostaneme,“ ubezpečil ho Aidan a Alleyne sa zasmial.
„Ach, ďakujem,“ povedala Eve a vstala. „Ospravedlňte ma, prosím, idem sa pripraviť. Freyja, nechcete ísť s nami? A vy, Alleyne?“

Aidan očakával, že jeho sestra niečo opovržlivo odvrkne. Ona však len pokrčila plecami a zatvárila sa pobavene.
„Vždy nás prekvapíte niečím milým, Eve,“ povedala. „Celkom ste vyviedli z miery Wulfa aj tetu Rochestrovú slávou, ktorú ste zožali, a stále odolávate všetkým ich pokusom vykresať z vás dôstojnú budúcu vojvodkyňu, ktorá prekypuje nudou.“

„Od vašej tety som sa naučila naozaj všeličo užitočné,“ povedala Eve vážne. „A som jej za to všetko vďačná.“

Bewcastle nadvihol obočie. „No, deti,“ povedal, „radšej už bežte, inak to divadlo zmeškáte.“

Ako sa ukázalo, nezmeškali by nijaké divadlo, iba ošiaľ, ktorému podľahlo hlavné mesto. Ich otvorenému koču sa akosi podarilo šikovne premanévrovať až k Londýnskemu mostu –možno preto, že Aidan sa rozhodol obliecť si vojenskú uniformu a v dave sa našlo dosť ľudí, ktorí boli ochotní zahŕňať ho ováciami alebo volať mu na slávu, potľapkávať ho po pleci, potriasať si s ním rukou, ak sa dalo, a uvoľňovať miesto pre jeho koč. Cesta od mosta k Palácu svätého Jakuba bola lemovaná kočmi a chodcami, hlučne prejavujúcimi svoju slávnostnú náladu. Z každého okna na každej budove vytŕčalo množstvo hláv. Pouliční predavači jedla a iného tovaru mali skvelú tržbu. Aidan mal podozrenie, že aj vreckári. Veľa ráz dav zašumel vzrušením, keď videl, že z juhu sa blíži jazdec alebo koč. Ale vždy to bol planý poplach.
„Mám pocit,“ povedal Aidan krátko pred poludním, „že nás toľko kŕmili kadejakými chýrmi, že nie je možné zistiť, ako to je vlastne. Možno si všetci tí hodnostári, ktorých tu čakáme, spokojne oddychujú vo svojich palácoch a vo svojich krajinách.“

Ale keby to bolo tak, potom by medzi oklamaných patrila aj kráľovská rodina. Pri moste čakali na koňoch poslovia princa Waleského v zlato-červených rovnošatách, aby sprevádzali koče až do paláca. Dav si z nich neviazané robil žarty, lebo podľa všetkého zamýšľal vypriahnuť kone a víťazoslávne ťahať koče až do paláca.
„Mohli by sme ešte chvíľočku počkať?“ Eve mu položila ruku na rameno a uprela naňho prosebný pohľad.
Bože dobrý, ako by mohol odolať takému pohľadu? Pristihol sa, ako každú chvíľu dúfa, že by sa to medzi nimi predsa len mohlo nejako urovnať, prv ako sa navždy rozlúčia. Nechcel, aby naňho spomínala s nepriateľskými pocitmi. A on na ňu nechcel spomínať s ľútosťou.
„Tak teda ešte chvíľu,“ povedal, a keď sa naňho usmiala, položil dlaň na jej ruku a pohľad sa mu stretol s Freyjiným. Jeho sestra sedela oproti a v očiach sa jej zračilo čosi, čo v nich často nevidel – roztúženosť, takmer smútok.
Freyja mala zástupy obdivovateľov, medzi ktorými bolo viac ako dosť veľmi žiaducich slobodných mužov. Ku všetkým sa správala bezstarostne a kamarátsky, čím im veľmi jasne dávala najavo, aby si nerobili nádeje, že jej môžu dvoriť. Uvažoval, aká hlboká je tá rana a či ešte horí láskou ku Kitovi Butlerovi. Nebolo možné to zistiť. Freyja bola ako nedobytná pevnosť, pokiaľ išlo o jej súkromie.
Ani nie o päť minút sa ulicou rozchýrila nová správa, tentoraz z opačného smeru. Ľudia na seba navzájom naliehavo pokrikovali, že cár už prišiel. Ubytoval sa v hoteli Pulteney aj so svojou sestrou, veľkovojvodkyňou Katarínou. Prišiel inou cestou.
„Múdry chlapík, zrejme sa chcel vyhnúť zberbe,“ poznamenal Alleyne, keď videl, ako sa veľká časť davu rozbehla k hotelu.
Ak je to pravda,“ ozvala sa Freyja, „už ma to nebaví. Poďme niekam inam, do tichého a civilizovaného prostredia. Čo takto zájsť do Kráľovskej akadémie? Rada si prezeráte obrazy, Eve?“

Aidan na ňu pozrel. „Tak povedzte, čo si želáte,“ vyzval ju.
„Predpokladám,“ odvetila, „že by sme tu mohli sedieť až do večera a nakoniec zistiť, že všetci hostia prišli inou cestou.“

„Obávam sa, že je to ľahko možné,“ pripustil. „Ste veľmi sklamaná?“

„Ani nie.“ Usmiala sa naňho. „Koniec koncov, už som chvíľu bola súčasťou histórie. Zažila som toto. Na dnešný deň určite nikdy nikto nezabudne. Dokonca ani na všetky tieto zmätky.“

„A zajtra večer aj tak všetkých uvidíte,“ utešoval ju.
„Áno“ Znova mu položila ruku na rameno. „Ale ďakujem, že ste ma sem vzali, Aidan. Viem, že pre vás to bola veľká otrava.“ Obrátila hlavu a pozrela na Freyju. „Veľmi rada by som sa pozrela do Akadémie. Je ďaleko?“

„Ani nie,“ odvetila Freyja. „V Somerset House.“

Aidan vôbec nemal námietky proti tomu, ako strávil predpoludnie. Do ich vzťahu sa totiž vrátila istá harmónia.
V Somerset House si hodinu prezerali vystavené obrazy. Eve bola očarená a Freyja, ktorá bola zvyčajne nepokojná, keď musela byť dlhšie na jednom mieste, najmä ak išlo o kultúru, sa bez slova držala po jej boku a prezerala si obrazy s ňou. Alleyne, tak trochu znalec umenia, sprevádzal Eve z druhej strany a upozorňoval ju na detaily, ktoré stáli za povšimnutie.
Aidan obišiel miestnosť a potom ich zobďaleč pozoroval. Prebleslo mu mysľou, že Eve si získala ich úctu jediným možným spôsobom – tým, že sa jej nedomáhala. Hoci venovala pozornosť pokynom tety Rochestrovej, pokiaľ išlo o veci, ktoré potrebovala vedieť, nepokúšala sa nikomu votrieť do priazne. Jej výraz akoby hovoril: Tu som. Berte, alebo nechajte tak. A pomyslel si, že napriek svojmu pôvodu je dáma. Bude ťažko znášať, že je už nikdy viac neuvidí po tom, čo…

Ale zrazu ho vytrhla z myšlienok známa okrúhla tvár pretkaná žilkami a vráskami, sivé vlasy s nádychom dobiela a známy chrapľavý, srdečný hlas.
„Bedwyn,“ povedal muž. „Aj vy ste tu? Tuším ešte stále na dovolenke, však? Aj vy ste uviazli uprostred toho dnešného šialenstva? Uchýlili sme sa pred ním sem, hoci obdivovať záľahy obrazov nie je práve môj koníček.“ Zaburácal smiechom.
Bol to posledný Človek, ktorého Aidan v danej chvíli túžil vidieť.
„Generál Knapp,“ zvolal.
„Ale lady Knappová aj Louisa sem chceli ísť,“ pokračoval generál a znova zaburácal smiechom, „tak čo som mal robiť? Boli v presile. Priznajte sa, vy ste tu prečo?“

Prv ako Aidan stihol prehovoriť, zjavili sa obe dámy z každej strany generála a žiarivo sa naňho usmiali.
„Plukovník Bedwyn,“ zvolala lady Knappová, „to je milé prekvapenie.“

„Madam.“ Aidan sa uklonil obom dámam. „Slečna Knappová.“

Bola to tmavovlasá, kostnatá mladá dáma, silná, schopná a rozumná, nie celkom škaredá, ale ani nie práve pekná. Bola to ideálna partnerka pre dôstojníka, lebo od detstva vyrastala vo vojenských táboroch a nebola ani trochu prejemnená.
„Tak veľmi som dúfala, že vás tu stretneme, plukovník Bedwyn,“ povedala a uklonila sa.
„Dovliekli ma na leto do Anglicka,“ sťažoval sa generál so smiechom. „Dve proti jednému. To nie je fér, čo poviete, Bedwyn? A teraz ma vláčia hore-dolu a tlačia mi do hlavy kultúru. Už mám z toho migrénu, A vy tu čo robíte?“

„Samozrejme, že si prezerá obrazy, Richard,“ povedala lady Knappová, „a zaslúži si za to veľkú pochvalu. Ako dobre, že sme sa stretli, plukovník Bedwyn. Prišli sme do Londýna iba pred dvoma dňami a dnes usporadúvame večeru. Ale čo je najstrašnejšie, chýba nám jeden džentlmen. Smieme vás pozvať na poslednú chvíľu?“

„Prosím, príďte, plukovník,“ dodala slečna Knappová.
V tej chvíli Aidan zachytil Evin pohľad. Vykročila k nemu a on si zdesene uvedomil, že sa tomu okamihu nevyhne.
„Žiaľ, nebudem môcť prijať vaše láskavé pozvanie, madam,“ povedal, keď prišla k nim a spýtavo si prezerala skupinku. „Dovolíte, aby som vám predstavil svoju manželku? Eve, toto je generál Knapp, lady Knappová a slečna Knappová.“

Eve sa usmiala a uklonila, no na tvárach všetkých troch Knappovcov si všimla prekvapenie, ba až šok.
„Vaša manželka, plukovník?“ spýtala sa lady Knappová.
„Čertovská robota,“ zvolal generál. Zakašľal a usiloval sa spamätať. „Prišlo to čertovsky náhle. Na polostrove ste sa ani slovom nezmienili o tom, že ste zasnúbený, Bedwyn.“

„S Eve som sa zoznámil a oženil po návrate do Anglicka,“ vysvetľoval Aidan, vzal jej ruku do svojej, položil si ju na rameno a celý čas dúfal, že sa zrazu otvorí zem a pohltí ho.
„No, lady Bedwynová,“ povedala lady Knappová, „blahoželám. Dúfam, že ste pripravená na strasti vojenského života.“

„Nebudem nasledovať manžela na bojisko, madam,“ odvetila Eve. „Zostanem doma, kým bude Aidan preč.“

„Ospravedlňte ma,“ ozvala sa slečna Knappová. „Vidím, že do susednej miestnosti práve vošli moji známi. Rada by som ich pozdravila.“

„Idem s tebou, Louisa,“ pridala sa lady Knappová.
„Dôstojník potrebuje na bojisku po svojom boku manželku,“ vyhlásil generál a prísne pozrel na Aidana. „Ale ak sa rozhodne vziať si ženu, ktorá radšej zostane doma, dovolím si tvrdiť, že spoločnosť mu pripraví ovácie. Majte sa pekne, Bedwyn, lady Bedwynová.“ A odpochodoval za manželkou a dcérou.
Eve uprene hľadela na Aidana a on jej pohľad opätoval.
„Čo to všetko malo znamenať?“ vyzvedala.
„Čo?“ spýtal sa hlúpo.
„Môj príchod ich načisto vyviedol z miery,“ povedala. „Aj keď určite netušia, kto som. Takže to nebolo snobstvo. Čo to bolo, Aidan?“

„Ako už generál naznačil,“ odvetil, „sú to ľudia, ktorí sú presvedčení, že dôstojníci by sa mali ženiť s dámami, ktoré sú ochotné s nimi putovať.“

„Možno so ženami,“ poznamenala ticho, „ktoré už putujú s vojskom a vedia, čo očakávať od života.“

„Možno,“ pripustil.
Zovrela pery a potom sa ešte tichšie spýtala: „Boli ste zasnúbení?“

„Nie, pravdaže nie.“

„Ale možno ste sa na tom dohodli,“ nadhodila. „Možno ste si rozumeli podobne, aj keď nie celkom presne tak, ako ja s Johnom – vikomtom Densonom?“

„Nikdy sme sa na ničom nedohodli,“ namietol.
Vytrvalo naňho uprene hľadela.
„Nikdy sme o tom spolu nehovorili, Eve,“ vysvetľoval. „Ani s generálom. Možno tam boli isté…“

„Očakávania.“

„Také čosi.“

„A predsa ste si dovolili obviniť ma z klamstva len zato, že som vám nepovedala o vikomtovi Densonovi.“

„Nespal som so slečnou Knappovou.“

Strhla sa, akoby ju plesol po líci. Nemyslel to tak. Len chcel naznačiť, že tajomstvo, ktoré pred ním skrývala, bolo významnejšie ako jeho tajomstvo, pretože toho muža milovala a zaviazala sa mu svojím telom.
„Eve…“ povedal, ale ona sa zrazu prudko odvrátila a náhlila za Freyjou a Alleynom, ktorí sa zhovárali so známymi, čo náhodou stretli.
Bože! pomyslel si Aidan. To je hrozné, vari sa nikdy nezmieria?
Ale záleží na tom, keď o pár dní už nebudú žiť spolu? Záleží, pripustil proti vlastnej vôli. Veru záleží.
Zajtra oznámim, že sa vrátim domov, rozhodla sa Eve na druhý deň po tom, čo si v Kráľovskej akadémii uvedomila, že keď ju Aidan presvedčil, aby sa zaňho vydala, mal vzťah s inou ženou, a to taký blízky, že celá jej rodina každú chvíľu očakávala oznámenie zásnub. A tá žena bola dcéra generála, ktorá žila so svojou matkou a otcom vo vojenskom tábore. Určíte by im to obom dokonale vyhovovalo.
Od tej chvíle bolo Eve zle. Všetci doma jej tak chýbali, až to bolelo. Nesmierne túžila zovrieť deti v náručí. Chýbal jej aj samotný Ringwood. Bola nervózna zo štátnej večere. Bola v depresii, odkedy pred štyrmi dňami zistila, že nečaká dieťa, a zároveň bola rada, že jej to teraz neskomplikuje život. Už bola unavená z nekonečného kolotoča spoločenských povinností, ktoré by sa jej za iných okolností možno zdali vzrušujúce. Bola unavená, že sa neprestajne musí vyhýbať Johnovi, ktorého často stretávala, a on sa vytrvalo usiloval odtiahnuť ju samu nabok.
Ale najväčšmi bola deprimovaná, odkedy si proti vlastnej vôli uvedomila, že je do Aidana zamilovaná. Nadovšetko túžila byť doma, aby už mala za sebou nevyhnutnú rozlúčku. Chcela, aby sa jej život vrátil do normálnych koľají, aby začala zabúdať a mohla si v ústraní lízať rany a všetku svoju lásku sústrediť na deti.
Zajtra, keď bude štátna večera v Carltone konečne minulosťou, povie Aidanovi a vojvodovi, že sa vracia domov. Na druhé ráno pôjde dostavníkom. Samozrejme, vojvoda sa s ňou bude hádať – alebo skôr jej bude chcieť rozkazovať, ale ona bude neoblomná. Bola tak strašne unavená.
Okrem toho Aidan určite túži zbaviť sa jej, ako ona túži odísť.
„Tak ja teda pôjdem, Bewcastle,“ oznámila teta Rochestrová a vstala. „Bolo by neodpusti teľné prísť neskoro na štátnu večeru do Carltonu.“

Všetci spolu popíjali čaj v salóne bedwynovského sídla. Teta Rochestrová sa tam vrátila po krátkej nákupnej expedícii, pri ktorej s Eve a Freyjou na poslednú chvíľu zháňali po obchodoch doplnky k večerným róbam – a Eve kúpila každému z troch detí knihu. Celý deň sa reč točila iba okolo dnešného večera. Deň predtým skutočne prišli všetci zahraniční hodnostári. Keby boli zostali pri Londýnskom moste a nešli do Somerset House, boli by videli, ako sa na koč poľného maršala Blúchera vrhol dav, vypriahol kone, odtiahol ho ku Carltonu a maršala na rukách odniesol dnu.
„Nikto z nás nepríde neskoro,“ ubezpečil ju vojvoda z Bewcastlu a vstal spolu s ostatnými mužmi. „Freyja a lady Bedwynová si možno želajú odísť z miestnosti s tebou, teta, aby si šli do svojich izieb oddýchnuť.“

Freyja si pri tej predstave typicky opovržlivo odfrkla, ale Eve vďačne vstala.
„Myslím, že ja si naozaj pôjdem oddýchnuť,“ povedala. Ešte vždy jej bolo trochu nevoľno, ale myslela si, že tentoraz je to nervozita. O pár hodín vstúpi do Carltonu. Uvidí kráľovnú, princa Waleského a polovicu európskych vladárov a popredných predstaviteľov. S nimi všetkými bude sedieť pri večeri. Ako sa ubráni tomu, aby sa nepremenila na roztrasenú kôpku?
„Ach, Eve,“ zakričal Alleyne, keď Aidan otvoril dvere jej a jej tete. „Práve som si spomenul, že už pol dňa nosím vo vrecku list pre vás. Dnes ráno som ho prevzal od Fleminga, lebo som si myslel, že sa s vami stretnem, ale už ste neboli doma. Nech sa páči.“

„Ďakujem,“ povedala, usmiala sa naňho a vzala list do ruky. „Myslela som, že dnes nič neprišlo.“ Pozrela na Thelmin známy rukopis.
Len čo bola v zlatom apartmáne, skopla z nôh topánky a vytiahla si z vlasov sponky. Zatriasla hlavou a vzdychla si. Skutočne si musí pospať, prv ako sa oblečie na večeru. Zrazu zatúžila, aby mohla len tak mávnuť čarovným prútikom a mať všetko za sebou. Ale bude úžasné, keď o tom bude rozprávať doma. Skutočne je princ Waleský taký tučný, ako sa hovorí? A sú kráľovnine reči také otravné, ako tvrdí Freyja? Vedia zahraniční hodnostári dobre po anglicky?
Klesla na pohovku, aby si prečítala list, prv ako si pôjde ľahnúť do spálne. Keď rozlomila pečať, so sklamaním zistila, že je kratší ako zvyčajne. No to nič. O pár dní už bude doma medzi nimi. Pustila sa do čítania.
O malú chvíľu vyskočila na nohy a zhrozene hľadela na list, akoby očakávala, že zistí, že tie slová prečítala zle. Ale v záchvate paniky si uvedomovala, že to tak nie je. Zvrtla sa, odtackala sa k dverám, tápala po kľučke a potom uháňala po dlhej chodbe, dolu schodmi a rovno do salóna. Ani si neuvedomovala, čo robí a ako vyzerá. Stisla kľučku, prv ako k nej stihol priskočiť lokaj, a vrútila sa do miestnosti.
Bezpečie bolo len pár metrov od nej a v tej chvíli vstalo. Ibaže ako sa k nemu náhlila, bolo jej jasné, že nijaké bezpečie neexistuje. Nikto jej nemôže pomôcť.
„Aidan,“ zvolala. „Musím odísť. Musím odísť.“

Pojal ju do svojho železného zovretia a na okamih jej poskytol ilúziu bezpečia. Ale iba na okamih. Lomcovala ňou panika.
„Čo je?“ spytoval sa znova a znova. „Čo sa deje? Čo sa stalo?“

„D-d-de…“ Zuby jej neovládateľné drkotali.
„Len pokoj,“ dohováral jej. Jednou rukou ju pevne objímal. Prstami druhej ruky jej zdvihol bradu. Uprene sa jej zahľadel do očí. „Len pokoj, láska moja. Povedzte mi, čo sa stalo, a ja to napravím.“

Pochabé slová. Ach, pochabé slová.
„Vzal ich,“ povedala a nejasne si uvedomovala, že kvíli. „Odviedol ich preč a už nikdy ich n-n-nedostanem n-n-naspäť.“

„Kto?“ spýtal sa jej a jeho hlas znel na zošalenie pokojne. „Kto vzal koho?“

„C-C-C-ecil,“ vyjachtala. „Odviedol d-d-deti a už mi ich nikdy nevráti. Je ich p-p-príbuzný a ja nie. A ja som ich o-o-opustila. Musím ísť a vziať mu ich. Budú také v-v-vystrašené.“

„Takže našiel spôsob, ako sa vám pomstiť, však?“ spýtal sa. „O to sa postaráme. Vráti vám ich. Varoval som ho, čo môže očakávať, ak čo len vkročí na váš pozemok.“

„Nie, vy to nechápete,“ povedala a mávla listom, ktorý mala zhúžvaný v pästi. „Dal ich odviesť. Bol za zmierovacím sudcom a dal ich vyhlásiť za svojich chránencov. Nevráti mi ich. Poznám ho. Musím tam ísť.“

„Áno, to vidím,“ súhlasil. „Dýchajte zhlboka. Panika ešte nikomu nepomohla,“

„Smiem navrhnúť,“ ozval sa chladný, povýšený hlas, „aby si lady Bedwynovú odviedol do izby, nech si oddýchne? Bude sa musieť pred večerou spamätať.“

„Ale ja tam musím ísť.“ Eve vyjavené pozrela na vojvodu a vyslobodila sa Aidanovi z náručia. „Hneď teraz. Bez meškania sa musím vrátiť do Ringwoodu. Deti budú zúfalé.“

„Je vylúčené,“ vyhlásil vojvoda, „aby ste sa nezúčastnili na večeri v Carltone, lady Bedwynová, keďže ste prijali pozvanie, ktoré ste dostali. Okrem toho nie je rozumné vydať sa na dlhú cestu takto neskoro. Ak máte pocit, že vaša prítomnosť v oxfordskom grófstve zmení, čo sa podľa vás zmeniť nedá, potom vás tam Aidan zajtra odvezie v mojom koči. Navrhujem, aby ste si teraz šli oddýchnuť.“

„Nie…“ začala, ale Aidan jej chytil ruku, pevne si ju vložil pod pazuchu a skočil jej do reči.
„Eve si želá vrátiť sa domov teraz,“ povedal. „A preto pôjde teraz. Pôjdem s ňou.“

„Urobíš, ako som ti kázal,“ povedal vojvoda.
„Nie.“ Aidanov hlas znel ostro. „Tentoraz nie, Wulf. Potreby mojej manželky majú prednosť pred povinnosťou a lojálnosťou voči rodine. Ak to uznáš za vhodné, dnes večer nás ospravedlníš.“

Keď odvádzal Eve z miestnosti, nikto nepovedal ani slovo. Prenajali si koč a o polhodinu už boli na ceste do Ringwoodu.

SILNÝ lejak a búrka ich donútili uchýliť sa na niekoľko hodín do hostinca, aj keď nespali. Eve sa prechádzala hore-dolu po izbe a nebola ochotná ľahnúť si, jesť ani hovoriť. Do Ringwoodu dorazili za skorého, chladného rána.
Všetci už boli hore, a ako bolo v Ringwoode zvykom, vybehli z domu a stajne, aby ich privítali, prekrikujúc sa navzájom. Pes hopkal dookola, štekal a nikto ho neokríkol. Ale napokon sa dostali do salóna, kde im založili oheň v kozube, aby im nebolo chladno a vlhko, a gazdiná ostrá ako sekera im priniesla čaj. Na-liaia do šálok, ktoré podala prítomným, a potom sa postavila pred zatvorené dvere, mocné ruky prekrížené na hrudi. Nikto jej nepovedal, aby odišla.
Aidan nechal svoju šálku na stole a zamieril k oknu. Pani Pritchardová plakala, Eve sa ju pokúšala utešiť a guvernantka si sypala popol na hlavu, že dopustila, aby jej deti vzali, aj keď teta so vzlykotom trvala na tom, že nemala na výber – nikto z nich nemal na výber. Pes si položil bradu na Evine kolená a striedavo dychčal a kňučal.
Ten prešibaný Cecil Morris si naplánoval pomstu naozaj dobre. Bol malý a slabý a dobre vedel, že nemá šancu vyhrať fyzický súboj s Evinými ochrancami, a koniec koncov ani s Eve alebo gazdinou. A tak vymyslel celkom iný plán a bežal za zmierovacím sudcom, aby sa dal vyhlásiť za zákonného opatrovníka sirôt, ktoré boli z matkinej strany jeho príbuzní. Potom poslal miestneho policajta, aby so štyrmi pomocníkmi odviedol deti z Ringwoodu.
„Agnes zlomila Willovi Perkinsovi päsťou nos,“ prezradila slečna Riceová. „Všade bola krv, Eve. Už by sme si mysleli, že je mŕtvy, keby tak nahlas nekvílil. A Charlie vrazil hlavou do brucha pánu Biddlovi. Ale viete, mal papiere s podpisom grófa z Luffu a proti tomu sme nič nezmohli. Okrem toho by sme len väčšmi vydesili Becky a Davyho, keby videli bitku. Pani Pritchardová nás všetkých presvedčila, aby sme sa upokojili, kým deti prídu dolu. Pán Biddle poslal Willa Perkinsa domov.“

„Sama som poumývala dlážku od krvi, prv ako priviedli deti,“ ozvala sa gazdiná, a nečakala, kým ju vyzvú, aby prehovorila. „Ale najradšej by som im všetkým zlomila nosy, holubička moja, a rozbila hlavy. Zbabelci – päť statných chlapov príde vziať dve malé deti.“

„Boli by vás zatkli, Agnes,“ pripomenula jej pani Pritchardová a vyfúkala si nos do vreckovky. Už sa trochu upokojila. „Boli by vás odvliekli do väzenia.“

„No, to by nebolo nič nové, mama,“ zahundrala gazdiná bez strachu.
Aidan sa obzrel ponad plece a proti svojej vôli tú ženu obdivoval. Skutočne by z nej bol skvelý a verný seržant, keby nemala tú smolu, že sa narodila ako žena.
„Ako to prijali?“ Eve sa triasol hlas, ale neplakala. Za celý čas nevyronila ani slzu. Po náznaku hystérie vo Wulfovom salóne bola utiahnutá, napätá a nekomunikovala. „Ako sa tvárili, keď ich o-o-odvádzali preč?“

„Povedala som im, že idú na krátke prázdniny k tete, ktorá ich veľmi túži vidieť,“ vysvetľovala slečna Riceová. „Ubezpečila som ich, že tam budú len dovtedy, kým sa nevrátite, Eve, a že to bude zábavné.“

„Ale hneď všetko pochopili,“ zaspievala pochmúrne pani Pritchardová svojím waleským prízvukom. „Ani na chvíľu sa nedali oklamať. Davy bol celý bledý a Becky mala oči ako taniere. A nielen preto, že pani Johnsonová im povedala, že cez náš kraj prechádzajú zlí muži, a preto ich pán Biddle a jeho muži prišli odviesť do bezpečia k tete. Ach, až mi je ťažko na srdci pri tej spomienke.“

„Moje deti. Ach, moji maličkí.“

Bolesť v Evinom hlase potlačila melodramatickosť jej slov. Aidan si možno prvý raz uvedomil, aký hlboký vzťah ju viaže k deťom, ktorých sa ujala. Pre ňu to neboli iba chromé zvieratká. Pre ňu to bola jej rodina. Bola rovnako nešťastná, akoby to boli jej vlastné deti.
Zrazu vyskočila na rovné nohy. „Prečo tu sedím, popíjam čaj a zohrievam sa pri ohni?“ zvolala. „Musím ísť po ne. Musím ich priviesť domov. Určite sú celé vystrašené.“

„Idem s vami, holubička moja,“ ponúkla sa gazdiná. „Schmatnem toho Morrisa za krk a zviažem mu ho do uzla.“

„Ale, Agnes…“ dohovárala jej pani Pritchardová vyčítavo.
Aidan sa obrátil do miestnosti a odkašľal si. Okamžite upútal všeobecnú pozornosť.
„Takže gróf z Luffu je tu zmierovací sudca?“ spýtal sa. Densonov otec.
„Áno, plukovník,“ prikývla pani Pritchardová.
„Teda odvolanie musíme adresovať jemu,“ povedal. „Nemá zmysel ísť za bratancom, Eve, a dovolávať sa jeho citov. Mám temné podozrenie, že nijaké nemá. A nemá ani zmysel zlostne a násilím si vynucovať deti. Zákon je na jeho strane. A ten zákon ho len podporí, ak sa budete vy alebo vaše služobníctvo správať násilne.“

„Pozrite sa..,“ začala gazdiná.
Aidan ju zmrazil tým najchladnejším a najpovýšenejším pohľadom. „Dámy dopili čaj,“ povedal. „Môžete odniesť podnos a venovať sa svojej zvyčajnej činnosti.“

Zagánila naňho a chvíľu si už myslel, že bude silnejšia ako ktorýkoľvek muž, čo bol doteraz pod jeho velením – zdalo sa mu, že sa začne hádať. Namiesto toho podišla k stolíku, s veľ kým hrmotom poukladala Šálky na podnos, zdvihla ho a bez jediného slova vyšla z miestnosti.
„Chudera Agnes,“ ozvala sa Eve. „Chcela len pomôcť.“

„Môže pomôcť,“ pripustil, „tým, že si bude konať svoju prácu a postará sa, aby domácnosť bežala hladko. My dvaja navštívime grófa z Luffu, Eve. Dovoľte, aby som vás zaviedol do vašej izby. Iste sa chcete trochu osviežiť a prezliecť.“

Pani Pritchardová si vzdychla. „Ach, vedela som, že ak prídete, všetko bude v poriadku,“ povedala.
Zaviedol Eve do jej izby a zastal s ňou pred dverami, prv ako pokračoval do hosťovskej izby, kde bol ubytovaný predtým.
„Ešte je dosť skoro,“ povedal. „Nechcete si pár hodín pospať, prv ako vyrazíme?“

Pokrútila hlavou. „Nemohla by som spať,“ namietla. „Nevydýchnem si, kým nebudem mať deti doma. Ale, Aidan, už vás nemôžem ďalej zaťahovať do svojich ťažkých životných kríz. Už vám zostalo z dovolenky len pár dní a ešte stále ste si ju nemohli poriadne užiť. Musíte sa vrátiť do Londýna alebo do Lindsey Hall. Nesmiete si robiť starosti…“

Položil jej prst na pery. „Toto dotiahnem do konca,“ povedal. „Chcem, aby ste boli šťastná a v bezpečí, keď od vás odídem.“

„Pretože ste to sľúbili Percymu?“ spýtala sa.
„Pretože ste moja manželka.“

Nadýchla sa, že niečo povie, a on už očakával, že sa s ním bude hádať ako zvyčajne. Ale iba prikývla a otvorila dvere do izby.
Keď od vás odídem. Bude to už čoskoro, možno o jeden-dva dni, keď deti budú bezpečne doma, kam patria. Vráti sa do Londýna a bude si užívať zvyšok dvojmesačnej dovolenky. Konečne bude bez príťaže, takmer slobodný. Konečne bude môcť žiť tak, ako bol dlhé roky zvyknutý. Ale najprv, pomyslel si pochmúrne, keď vchádzal do hosťovskej izby a zazvonil, aby mu priniesli vodu, lebo sa chcel umyť a oholiť, treba vybaviť Luffa.
Keď od vás odídem…

Eve ešte jakživ nevkročila do Didcote Parku, vidieckeho sídla grófa z Luffu, aj keď sa rozkladal neďaleko Ringwoodu. Pozvánky na spoločenské udalosti v tom dome sa rozosielali iba tým rodinám, ktoré mali neodškriepiteľné šľachtický pôvod. Jej otec, napriek všetkému bohatstvu, mal k tomu ďaleko.
Bola to elegantná, dokonale harmonicky pôsobiaca rezidencia z čias kráľa Juraja. John tam vyrástol, bol to jeho domov. Ale Eve nemala čas naňho myslieť.
„Čo ak nás gróf odmietne prijať?“ spýtala sa.
„Odmietne?“ Aidan na ňu pozrel očividne prekvapene. „Prečo by nás odmietol?“

„Som dcéra waleského baníka,“ pripomenula mu.
„A manželka Bedwyna,“ dodal.
Ako rozdielne vnímame realitu, prebleslo jej mysľou. Ako synovi a bratovi vojvodu z Bewcastlu mu ani na um nezišlo, že by ho odmietli prijať Čo aj v tom najveľkolepejšom dome. A samozrejme, ani ho nikdy neodmietli.
„Čo ak nás nevypočuje?“

„Prečo by nemal?“ chcel vedieť. „Je zmierovací sudca, je to jeho povinnosť.“

Ako mu mohla vysvetliť, aké to je, keď človek nepatrí medzi privilegovanú aristokratickú triedu a nemá moc ani vplyv, takže si nemôže byť istý výsledkom návštevy, ktorú sa práve chystajú vykonať? Gróf z Luffu ju poznal ako ženu, ktorej otec mal tú opovážlivosť navrhnúť, aby spojili svoje rodiny manželským zväzkom.
„Čo ak odmietne?“ pokračovala. „Čo ak nebude chcieť zmeniť rozhodnutie?“

„Postaráme sa, aby sa to nestalo,“ ubezpečil ju. Ak očakávate najhoršie, Eve, nakoniec sa toho zvyčajne aj dočkáte. Ach, tu sme.“

Pomohol jej vystúpiť a Sam Patchett zabúchal klopadlom. Kolená sa jej podlamovali a bolo jej nevoľno, aj keď neraňajkovala a na pozdvihnutie sebavedomia si obliekla nové šaty. Aidan mal na sebe slávnostnú uniformu.
„Plukovník Bedwyn a lady Bedwynová by radi navštívili grófa z Luffu,“ povedal lokajovi, ktorý otvoril dvere. Aidan chytil Eve za lakeť a bez vyzvania ju viedol do vstupnej haly.
Vždy si chránila svoju nezávislosť. Za normálnych okolností by jej bola proti mysli sebaistota, s akou sa ujal vedenia. Ale dnes ráno mu za to bola vďačná. Keby sem prišla sama, pravdepodobne by jej zabuchli dvere Didcotu pred nosom a už by bola na ceste domov. Jeho sebaistota bola očividne podložená. Po dvoch-troch minútach čakania v hale ich lokaj zaviedol do miestnosti na prízemí, z ktorej sa vykľula knižnica, a s úklonom ich pustil dnu.
Gróf z Luffu vstal spoza mohutného dubového stola. Vyzeral ako staršia verzia Johna. Kedysi plavé vlasy boli teraz sivé a navrchu zrednuté, ale ešte vždy pôsobil veľmi dôstojne.
„Plukovník Bedwyn?“ zvolal. „Lady Bedwynová? To je teda nečakané prekvapenie! Sadnite si. Smiem vám ponúknuť na pitie niečo silnejšie? Alebo si radšej dáte čaj, madam?“ spýtal sa zdvorilo.
„Ďakujem, neprosím si nič, mylord,“ odvetila Eve. „Ach,“ povedal gróf. „A čo vy, Bedwyn? Brandy? Claret? Niečo iné?“

„Nič.“ Aidan zdvihol ruku. Naznačil Eve, aby si sadla, a usadil sa vedľa nej. Takmer sa jej zakrútila hlava od úzkosti a vyčerpania.
„No dobre.“ Gróf si sadol do koženého kresla a preložil si nohu cez nohu. „Čomu vďačím za to potešenie?“

Určite to vedel. Mohli mať iba jeden dôvod na návštevu.
„Chcem naspäť svoje deti,“ povedala Eve a rozladené si uvedomila, že jej hlas znie slabo a roztrasené. „Dovolili ste, aby mi ich Cecil Morris vzal. Ale sú moje. Patria do Ringwoodu. Sú tam šťastné. Chcem ich naspäť.“

Zdanlivo prekvapene nadvihol obočie. „Hovoríte o Morrisových malých príbuzných?“ spýtal sa. „O deťoch, ktoré vaše služobníctvo nechcelo pustiť, aby sa vrátili k nemu domov, lebo ste tam neboli a nedali mu svoj súhlas? To bol najjednoduchší spôsob, ako vyriešiť problém vo vašej neprítomnosti.“

„Domov?“ zvolala. „U mňa boli doma! Žijú v mojom dome. A nikoho z mojej domácnosti nikto o nič nežiadal, len zrazu prišiel pán Biddle so štyrmi mužmi a nasilu odviedli deti preč. Patria do Ringwoodu.“

„Prepáčte, madam,“ povedal gróf, „ale v akom príbuzenskom vzťahu ste k deťom?“

Bolesť jej prenikla do srdca ako nôž.
„V nijakom,“ odvetila. „Som iba Cecilova sesternica z otcovej strany. Ale u mňa celý čas žili.“

„Vyrozumel som, že sú siroty,“ pokračoval gróf, „a poslali ich bývať k ich príbuznému pánu Cecilova Morrisovi. Vysvetlil mi, že ste im láskavo otvorili dvere svojho domu v čase, keď sa jeho matka necítila dobre, ale potom ste ich nechali doma samy a išli ste si s novomanželom užívať do mesta radovánky spoločenskej sezóny.“

„Nenechala som ich samy!“ zvolala. „Ja som…“

„Pane,“ zasiahol Aidan, „keďže je sporné, kto má právo starať sa o tie siroty, mohli by ste znovu otvoriť ten prípad a vypočuť obe strany.“

„Ale mne sa zdá,“ namietol gróf, „že právo je na strane pána Morrisa.“

„Nie je!“ namietla Eve. „Veď tie deti ani nechce!“

„Potom to prejavuje zvláštnym spôsobom, madam,“ odvetil zamračene.
„Mohli by ste si vypočuť ten príbeh z hľadiska mojej ženy?“ spýtal sa Aidan pokojným, takmer znudeným hlasom, ktorým Eve takmer privádzal do zúrivosti. „Tie deti sú pre ňu dôležité. Starala sa o ne takmer celý rok a má ich rada ako vlastné.“

„Rok?!“ zvolal gróf a zvraštil obočie. „Pani Morrisová sa cítila zle tak dlho?“

„Vôbec nič jej nebolo,“ vyhlásila Eve.
„Žiadam vás, aby ste nás predvolali na vypočúvanie,“ povedal Aidan. „Za prítomnosti Morrisa a jeho matky, ak budú chcieť.“

„Ach, nie!“

Zastavil ju zdvihnutou rukou.
„A nech si zavolá aj svedkov. Moja manželka si takisto privedie svedkov.“

Eve cítila, ako sa jej stiahol žalúdok. Chcela sa dohodnúť s grófom okamžite. Chcela, aby hneď v tej chvíli pochopil, ako to je. Chcela ísť rovno z Didcote Parku k Cecilovi a odviesť si deti domov. Nechcela vypočúvanie, pri ktorom bude Cecil znova opakovať svoje klamstvá a nútiť tetu Jemimu, aby takisto klamala.
Gróf z Luffu si vzdychol. „Zdalo sa mi, že je to dokonale jasná záležitosť,“ povedal. „Ešte stále sa mi zdá jasná. Nemienim sa otravovať s nejakým formálnym vypočúvaním, Bedwyn, pri ktorom by šikovný právnik kľučkoval stále dokola, až by sa z toho všetkým točila hlava. Ale keď už to musí byť, súhlasím s neformálnym vypočúvaním. Ale je nutné, aby to bolo ešte dnes. Na zvyšok týždňa už mám iné plány. O druhej v pojednávacej miestnosti v Heybridgei. Berte, alebo nechajte tak. Oznámim to aj Morrisovi.“

Aidan vstal. „Ďakujem, pane,“ povedal. „Budeme tam.“

„Ale ja som chcela,“ namietla Eve, „aby sa to vyriešilo teraz ráno. Nemôžem čakať do popoludnia.“

„Potom sa musíte uspokojiť s tým, madam,“ vyhlásil gróf z Luffu, „že rozhodnem v Morrisov prospech. Veľmi rád.“

Vstala. „Tak teda popoludní,“ súhlasila.
O pár minút už znova sedeli v koči a odchádzali po príjazdovej ceste. Pekné od neho, že mi povedal, aby som neočakávala to najhoršie, pomyslela si Eve, ale ako by som mohla? Zdá sa, že právo je celkom jasne na Cecilovej strane. Láska nie je nijaký argument.
„Eve,“ ozval sa Aidan, „ideme rovno domov a ľahnete si do postele. A aspoň trochu sa vyspíte.“

„Nemôžem spať,“ bránila sa.
„Ale budete.“ Jeho hlas znel prísne a v tvári mal tvrdý výraz. „Ak chcete tie deti získať naspäť, musíte sa vyspať, aby ste mali jasnú myseľ. Radím vám, aby ste nechali hovoriť mňa, a keď už budete chcieť niečo povedať, nespoliehajte sa iba na emócie.“

„Ako sa mám ubrániť emóciám?“ zvolala.
„Ak sa neubránite, vyhrá on,“ dohováral jej. „Dajte na moje slová.“

Uprene sa zahľadela do jeho chladnej, prísnej tváre a zrazu na ňu doľahla taká osamelosť, až to bolo neznesiteľné. Prudko sa odvrátila, zaborila si hlavu do dlaní a rozplakala sa. Málokedy sa poddávala plaču, ale teraz sa nevedela ubrániť slzám, nech akokoľvek chcela. Už celkom zabudla, aký je plač namáhavý. Hrdlo ju bolelo, v hrudi mala pocit, akoby sa jej do nej zabodávalo aj desať nožov, srdce jej išlo puknúť.
Chvíľu bola naozaj osamelá. Potom pocítila medzi lopatkami ruku, ktorá ju pomaly hladila hore-dolu. Keď vzlyky konečne prešli do štikútania, zjavila sa v jej ruke veľká vreckovka. Osušila si tvár a vyfúkala nos.
Prebleslo jej mysľou, že v živote nebola taká unavená.
Akoby jej čítal myšlienky. Sklonil sa k nej, rukou ju objal okolo ramien, druhou ju chytil pod kolenami a posadil si ju na kolená. Prv ako si stihla plne uvedomiť ten Šok, oprel si nohy v čižmách o náprotivné sedadlo a uložil si ju tak, že jej hlava pohodlne spočívala na jeho pleci. Nevedela, kedy a kto jej sňal z hlavy čepiec, ale zrazu len zistila, že ho nemá.
„Všetko sa dobre skončí, láska moja,“ zamrmlal jej do ucha.
„Myslíte?“ Ale jej únava sa prejavila aj v tom, že nepotrebovala počuť jeho odpoveď. V tej chvíli mu absolútne dôverovala. Je úžasné, keď človeku občas snímu z pliec bremeno.
„Sľubujem,“ povedal.
Ani nevedela, ako zaspala, len keď sa zrazu zobudila na to, že koč zastal pred Ringwoodom.
Cecil Morris bol zachmúrený, jeho matka nervózna. Eve bola bledá a vyčerpaná napriek tomu, že si pospala v koči a potom aj doma v posteli po návrate z Didcote Parku. Pani Pritchardová bola očividne nervózna, slečna Riceová napätá. Reverend Puddle sedel medzi nimi a dával najavo hlboký záujem o obe dámy. Miestny policajný strážnik a jeho štyria pomocníci – jeden z nich s výrazne opuchnutým nosom a začervenanými očami – veľavýznamne stáli nad nimi, akoby očakávali, že sa každú chvíľu strhne bitka. Na vypočúvanie prišlo množstvo ľudí prekypujúcich záujmom, hoci ako sa o ňom dozvedeli, bolo Aidanovi záhadou.
Gróf z Luffu meškal, a keď sa napokon zjavil, mal očividne zlú náladu.
„Vybavme túto záležitosť bez ďalších rečí,“ povedal, usadil sa za stôl na konci najväčšej pojednávacej siene a gánil okolo seba, akoby oni jeho nechali čakať.
Cecil Morris bol predvolaný ako prvý, aby si sadol ku grófovmu stolu a zopakoval dôvody, ktoré svedčia pre to, aby siroty Dávid a Rebecca Aislieovci boli zverené do jeho opatery. S rukou na Biblii zložil prísahu, že bude hovoriť pravdu, a každým dychom sa dopúšťal krivoprísažníctva. Podľa jeho výkladu mal bezhranične rád svojich malých príbuzných, tak ako kedysi ich úbohých nebohých rodičov, a jeho matka ich zbožňovala. Proti vlastnej vôli sa dal presvedčiť, aby jeho sesternica, vtedy slečna Eve Morrisová, prichýlila deti pod svoju strechu, kým sa jeho matka zotaví zo zdĺhavých zdravotných ťažkostí, ale nesmierne ho znepokojilo, keď sa dozvedel, že ich opustila a odišla si užívať do Londýna radovánky spoločenskej sezóny.
Aidan položil Eve ruku na rameno, keď sa nadýchla, že čosi povie.
Ďalej Morris vysvetľoval, že požiadal o zákonné zverenie do opatery a aj ho dostal, a poslal po deti policajného strážnika, lebo keď ich bol naposledy navštíviť, aby ich ubezpečil, že sa čoskoro vrátia domov k milovanej tetuške, manžel jeho sesternice sa mu vyhrážal násilím. Bál sa, že podaktorí členovia domácnosti, medzi nimi aj bývalí trestanci, by mohli jemu – alebo deťom, čo by bolo ešte horšie – ublížiť, keby si po ne prišiel osobne.
„Ako vidíte, mylord,“ dramaticky ukázal rukou na strážnikovho pomocníka s nosom ako zemiak a očami ako králik, „moje obavy neboli neopodstatnené.“

Aidan cítil, že Eve je čoraz rozrušenejšia, a pod stolom jej zovrel ruku.
„Kto to vykonal?“ spýtal sa gróf, zamračene hľadiac na pomocníka.
„Ja, vaše blahorodie,“ ozvala sa Evina gazdiná odkiaľsi spoza nich. „A urobím to znova každému, kto bez dovolenia príde do domu mojej panej a bude chcieť odvliecť nevinné dietky len preto, že sa tamten zloduch chce pomstiť. Ľutujem, že sa mi nedostal pod ruku jeho nos.“

„Sadnite si, žena,“ zastavil ju gróf prísne, zamyslene sa chytil za koreň nosa a unavene si vzdychol.
„Veď ste sa pýtali, nie?“ povedala gazdiná.
„Áno,“ pripustil. „Ale teraz si už sadnite. Lady Bedwynová, chcete položiť pánu Morrisovi nejakú otázku?“

Aidan jej znova stisol ruku, ale ona si nevšímala jeho tichú prosbu, aby nechala hovoriť jeho, a vstala.
„Áno,“ prikývla. „Becky a Davyho priviezol dostavník do Heybridgea vlani piateho septembra. Ten dátum sa dá veľmi ľahko overiť podľa záznamov. Cecil, prosím vás, mohli by ste grófovi povedať, ako dlho bývali u vás, prv ako ste vzhľadom na údajné zdravotné ťažkosti svojej matky boli nútený dovoliť mi, aby som sa ich ujala?“

„Ako si to mám pamätať?“ zvolal. „Jeden-dva mesiace, možno aj dlhšie.“

„Záznamy mojej domácnosti dokazujú,“ pokračovala Eve, „že šiesteho septembra som prijala pani Johnsonovú ako opatrovateľku týchto detí. Z tých istých záznamov sa dá vidieť, že v priebehu toho týždňa bolo nakúpené množstvo detského oblečenia a iné potreby. Ak je to nutné, pani Johnsonová to dosvedčí.“

„Moja drahá mamička bola chorá…“ jachtal Morris.
„A mohli by ste grófovi povedať o svojej návšteve Ringwoodu dva dni pred výročím smrti môjho otca?“ požiadala ho Eve. „Ak si želáte, osviežim vám pamäť. V tom čase ste si mysleli, že v deň výročia všetko zdedíte. V mojej neprítomnosti ste v hale postavili všetko služobníctvo do radu, aby ste im mohli povedať, čo ste chceli. Služobníctvo dosvedčí, že ste do toho radu postavili aj deti. Mohli by ste nám zopakovať, čo ste im povedali?“

„Už si nespomínam,“ zamrmlal. „Je to už dosť dávno.“

„Mnohí z nich si spomínajú jasne,“ povedala Eve. „Povedali ste, že všetci – všetci do jedného – musia odísť, kým prevezmete rezidenciu do svojich rúk, inak ich dáte zatknúť ako tulákov.“

„Eve!“ Šokovane vytreštil oči. „Nemal som na mysli aj tie úbohé malé deti. Boli v hale len preto, lebo mali ísť so mnou domov. Ale tamtá ženská,“ ukázal na gazdinú, „sa mi vyhrážala mäsiarskym nožom, tak som v záujme detí ustúpil.“

Zozadu sa ozvalo hlasné odfrknutie. „Keby som bola mala poruke mäsiarsky nôž,“ ozvala sa gazdiná, „bola by som vám hneď odfikla uši, aby som vám vylepšila fasádu, vy klamár všivavý.“
„Žena,“ zahriakol ju gróf prísne, „držte jazyk za zubami, inak vás dám vyviesť. Sadnite si na svoje miesto, pán Morris. Teraz si vypočujeme lady Bedwynovú. Pristúpte bližšie, madam, a sadnite si. Povedzte mi, prečo vám mám zveriť do opatery Dávida a Rebeccu Aislieovcov, keď vás s nimi neviaže pokrvné príbuzenstvo.“

Aidan uprene hľadel, ako sa usadila, prisahala na Bibliu a zo všetkých síl sa usilovala zachovať pokoj a nedať sa vyviesť z miery, ako sa jej takmer stalo ráno v Luffovej knižnici.
Vysvetlila grófovi, ako po smrti rodičov posielali deti od jedných príbuzných k druhým, až kým neprišli do Heybridgea, kde takisto odmietli ujať sa ich. Nezostávalo im nič iné, iba sirotinec. Ale jej teta prišla bez synovho vedomia s plačom za Eve a prosila ju, aby deti vzala k sebe. A ona to urobila. Prijala pre ne opatrovateľku a guvernantku a sama s nimi trávila toľko času, koľko sa dalo, a veľmi rýchlo zistila, že ich miluje ako vlastné. Vysvetlila mu, že jej nikdy ani na um nezišlo, aby sa uchádzala o zákonné zverenie do opatery, keď o ne nikto iný nejavil záujem.
„Ako nám vysvetlíte konanie pána Morrisa minulý týždeň, ak o ne podľa vás nemá záujem?“ spýtal sa gróf. „Očividne ho vaša neprítomnosť a zanedbávanie jeho malých príbuzných vážne znepokojilo. Dal si dosť veľkú námahu, aby ich mohol odviesť do svojho domu.“

„Pomsta,“ precedila cez zuby Eve.
„Prosím?“ spýtal sa gróf.
Opísala mu, ako sa jej vďaka uzavretiu manželstva pred výročím otcovej smrti podarilo udržať majetok vo svojich rukách.
Znova zopakovala, ako sa Morris vyhrážal služobníctvu dva dni pred termínom výročia a ako sa v to predpoludnie správal, prv ako ho jej manžel vykázal z Ringwoodu a povedal mu, aby už nikdy nevkročil na jeho pôdu.
„Vyhrážal sa vám telesným trestom?“ Gróf sa zamračil.
„To bol len žart, mylord,“ namietol Cecil a vyskočil na nohy. „Prečo by som sa vyhrážal vlastnej milovanej sesternici? Bol to…“

„Sadnite si, pán Morris,“ prikázal mu gróf.
„Vie, že tie deti milujem,“ pokračovala Eve. „Ponížilo ho, že jeho plány boli zmarené a že plukovník Bedwyn bol svedkom toho, ako sa mi vyhrážal. Našiel si spôsob, ako sa mi pomstiť prostredníctvom detí.“

„Pán Morris,“ povedal gróf s neskrývaným povzdychom, „chcete položiť lady Bedwynovej nejaké otázky?“

„Áno.“ Morris vyskočil na nohy. „Kde ste boli uplynulé dva týždne, Eve, zatiaľ Čo deti sa osamelo potulovali po Ringwoode, opustené ženou, ktorá ich údajne tak veľmi miluje?“

„Bola som v Londýne na pozvanie vojvodu z Bewcastlu,“ oznámila Eve a pozrela na grófa, „ktorý ma chcel predstaviť kráľovnej a spoločnosti ako manželku plukovníka lorda Aidana Bedwyna. Včera večer som sa mala zúčastniť na Štátnej večeri v Carltone, ale zameškala som ju, lebo keď som sa dozvedela, čo sa tu stalo, náhlila som sa domov. Deti som zanechala v opatere mojej tety pani Pritchardovej, ich opatrovateľky a guvernantky. Denne som im písala listy. Nesmierne sa mi za nimi čnelo.“ Končekmi prstov sa dotkla srdca. „Tu mi chýbali.“

„Veľmi dojímavé,“ poznamenal Morris sarkasticky. „Povedzte, Eve, kde vezme Davy otcovský vzor, taký dôležitý pre dospievajúceho chlapca? Váš dom je plný žien. Pokiaľ viem, váš manžel sa chystá od vás odísť a nikdy viac sa nevrátiť. Všetci dobre vedia, že ste si ho vzali iba preto, aby ste si mohli ponechať Ringwood a majetok.“

Zhromaždenie pobúrené zabzučalo.
Aidan vstal. Ak dovolíte, rád by som odpovedal na tú otázku.“ Luff dal súhlas unaveným mávnutím ruky. „Tak teda čujme, plukovník Bedwyn,“ povedal. „Jakživ som nezažil toľko rozruchu pre dve siroty.“

„V posledných rokoch som bojoval na Pyrenejskom polostrove a postúpil som s Wellingtonovou armádou až do južného Francúzska,“ začal Aidan a bol rád, že sa znova rozhodol obliecť si slávnostnú uniformu, aj keď sa v nej necítil práve najpríjemnejšie, najmä vzhľadom na to, že bolo vlhko a teplo. „A ktovie, či je všetka nevraživosť konečne zažehnaná. Po rokoch bojov a plienenia musí Európa vstať z popola. Mám voči armáde isté povinnosti. Ale môj domov je na ringwoodskom panstve. Tam žije moja manželka. Tam pri odchode zanechám svoje srdce. A tam sa usadím, len čo to bude možné. Príbuzní a priatelia mojej manželky sú aj mojimi príbuznými a priateľmi, jej služobníctvo je mojím služobníctvom a jej osirené deti sú aj mojimi deťmi. Pokiaľ to bude možné, v priebehu najbližších pár rokov budem aspoň písomne otcom malému Davymu – aj Becky.“

Eve ho celá bledá pozorovala rozšírenými očami. A Aidanovi prebleslo mysľou, že vôbec nemá pocit, akoby klamal.
Sadol si. Morris takisto.
„A vy, madam?“ obrátil sa gróf na pani Morrisovú. „Čo nám k tomuto všetkému poviete? Chcete tie deti? Záleží vám na nich? Máte ich rada?“

„Áno, mylord,“ povedala takmer šeptom. „Veľmi ich ľúbim. Ale…“

Všetci zdvorilo čakali, ako dopovie vetu, okrem jej syna, ktorý na ňu zagánil.
„Takže,“ ozval sa gróf, keď bolo jasné, že sa ničoho nedočká, „musím zvážiť nároky tohto muža a jeho matky, ktorí majú deti v opatere, sú s nimi v príbuzenskom pomere a tvrdia, že ich majú radi, a nároky muža, ktorý sa podľa všetkého vráti k svojmu vojenskému oddielu, a ženy, ktorá nie je pokrvná príbuzná, nemá na deti právny nárok a pravdepodobne nie je schopná poskytnúť im vyvážené rodinné zázemie.“

Aidan si prekvapene uvedomil, že prehrajú.
„Samozrejme, v tom poslednom bode sa mýlite,“ ozval sa zozadu tichý, ale jasný hlas.
Aidan sa prudko obzrel. Vo dverách stál Wulf v cestovnom odeve, napriek tomu bezchybne upravený, akoby komorník práve dokonal svoju prácu. V ruke mal neodmysliteľný lorňon.
„Kto, dočer…“ začal gróf. Potom sa mu prizrel lepšie. „Ach, to ste vy, Bewcastle?“

Eve, sediaca pri grófovom stole, pevne zovrela operadlo stoličky.
„Presne tak,“ povedal Bewcastle, podišiel dopredu a tváril sa povýšené a unudene ako vždy. „Hovoríte, že lady Bedwynová nemá rodinu, ktorá by ju chránila, kým bude plukovník za hranicami Anglicka slúžiť vlasti? To je vrcholná absurdnosť, Luff. Táto dáma má plnú podporu rodiny Bedwynovcov.“

„Vy ste ochotný vziať tie dve bezprizorné deti pod krídla Bedwynovcov?“ začudoval sa gróf.
Wulf nadvihol obočie. „Vari tam už nie sú?“ spýtal sa. „Vari nie sú pod krídlami mojej švagrinej, aj keď v danej chvíli iba obrazne? Vari nie je táto dáma Bedwynová?“

Gróf z Luffu naňho vytreštil oči, akoby mal dve hlavy, a potom pokrútil hlavou nad tou absurdnosťou. „Váš náhly prejav lásky voči týmto deťom sa mi zdá dosť podozrivý, pán Morris,“ povedal. „Odhliadnuc od toho, že ste pokrvní príbuzní, váš záujem je očividne motivovaný pomstou. A tým jediným slovkom ale pani Morrisová jasne naznačila, ako je to s jej láskou k tým deťom. Uvažujem, či by predsa len neboli podstatne šťastnejšie v dome lady Bedwynovej, aj keď bude plukovník celé roky mimo. Vzhľadom na ubezpečenie vojvodu z Bewcastlu, že deti budú pod jeho ochranou, musím vyhlásiť, že pre dobro Dávida a Rebeccy Aislieovcov bude najlepšie, ak ich zverím do zákonnej opatery lady Bedwynovej, ktorá im poskytla domov a zahrnula ich láskou, keď ich nikto iný nechcel. Tak prikazujem.“

Aidanovi sa chvíľu zdalo, že Eve zamdlie. Ale ona ďalej vzpriamene sedela a zvierala operadlo stoličky tak, až jej obeleli hánky. A potom ho vyhľadala pohľadom.
Usmial sa na ňu.
19
EVE sedela stlačená na sedadle v koči medzi Becky a Davym a objímala každou rukou jedného. Nezniesla pomyslenie, že by sa ich mala vzdať. Becky jej ukazovala čipkovú vreckovku plnú pokladov – brošňu, v ktorej chýbal jeden diamant, striebornú náušnicu, ktorá podľa všetkého nemala pár, náramok so zlomenou sponou –, ktoré jej darovala teta Jemima. Davy mlčal.
Zdalo sa, že o ne bolo dobre postarané. Teta Jemima okolo nich očividne obskakovala a napchávala ich jedlom – najmä zákuskami. Vždy keď večer ukladala Becky do postele, pobozkala ju a zaspievala jej uspávanku.
„Ale tvoje rozprávky mi chýbali, teta Eve,“ povedala. „Aj ty si mi chýbala. Aj Benjamín. A teta Thelma a teta Mari. Aj pani Johnsonová.“

„Aj vy ste všetkým chýbali,“ ubezpečila ich Eve a oboch pevne objala. „Strašne sa mi za vami čnelo, kým som bola preč. Bez vás už nikdy viac nikam nepôjdem. Zostanem so svojou rodinou. So svojimi deťmi. A nikto vás znova nevezme na prázdniny, pokiaľ sa vás najprv nespýta, Či chcete ísť, a ja sa postarám o to, aby sa vás spýtal. Od uja Cecila to bolo dosť nepremyslené, že po vás poslal pána Biddla iba preto, že sa mu zdalo, že na okolí sa potulujú zlí ľudia. Mohol vás vystrašiť. Ale teta Jemima vás skutočne túžila vidieť.“

„Povedal, že nám nedovolí vrátiť sa do Ringwoodu,“ prehovoril po prvý raz Davy.
„Mýlil sa,“ presviedčala ho Eve. „Teta Jemima také čosi iste nepovedala, však? Gróf Luff, naozaj veľmi významný človek, je zmierovacím sudcom v našich končinách a práve vyhlásil, že Ringwood bude navždy vaším domovom a ja vašou mamou –alebo náhradnou mamou,“ dodala opatrne. Vždy dbala na to, aby deti na rodičov spomínali a hovorili o nich.
Becky uprene hľadela na Aidana, ktorý sedel na náprotivnom sedadle, pričom sa mu kolená občas obtreii o Evine. „Vy ste náš nový ocko?“ spýtala sa.
Neodpovedal okamžite a Eve proti vlastnej vôli zdvihla pohľad. Zajtra určite odíde, najmä keď je tu jeho brat a môže ho odviezť súkromným kočom. Už nemal dôvod, aby tu zostal. Uvedomovala si to od chvíle víťazstva, pri ktorom sa jej tak uľavilo, až sa jej nohy podlomili, a zaplavila ju povznášajúca radosť, podfarbená hlasnými ováciami, s ktorými prítomní privítali grófov verdikt. Ale bol to sladkotrpký okamih. Zajtra odíde.
Ale usmial sa na ňu.
Nebol to iba výraz očí, ktorý si na plese v bedwynovskom sídle vysvetľovala ako úsmev. Teraz sa mu rozžiarila celá tvár, zvlnili sa mu ústa, urobili sa mu vejáriky v kútikoch očí, celý akoby sa rozjasnil. Pochmúrna, neprístupná drsnosť sa rozplynula a nahradila ju krása plná svetla, tepla a potenciálneho smiechu.
Bolo to svojím spôsobom intímnejšie ako milovanie. Čosi hlboko v ňom, akási radosť jasnejšia ako slnko prenikla na povrch a objala ju pevnejšie ako ramená.
Alebo sa jej to aspoň zdalo. Bol to iba úsmev.
Usmial sa na ňu. Na večnosť. Možno na desať alebo pätnásť sekúnd, kým Cecil búrlivo nevyletel z miestnosti a teta Jemima neprišla so žalostným plačom objať Eve a povedať jej, že má detičky rada, naozaj rada, ale je priveľmi stará a unavená, aby sa o ne denne starala. Eve jej objatie opätovala a ubezpečila ju, že ich môže prísť kedykoľvek navštíviť – a ju takisto. Kým znova upriamila pozornosť na Aidana, už stál v zadnej časti siene, rozprával sa s vojvodom z Bewcastlu a grófom z Luffu a tváril sa rovnako neprístupné a pochmúrne ako vždy.
Eve neotáľala. Práve sa od tety Jemimy dozvedela, že deti sú vo výčape pod schodmi, kde ich zabávajú dve chyžné z Troch pierok. Eve zbehla dolu schodmi a brala ich po dvoch, takže pritom nevyzerala veľmi ako dáma, vtrhla do výčapu, zdvihla do výšky najprv jedného, potom druhého a tancovala s nimi dookola. Ani sa nepamätala, že by bola niekedy v živote taká šťastná.
„Zdá sa mi, že si ocka pamätáš, však?“ spýtal sa teraz Aidan
Becky. „Navždy zostane tvojím ockom, aj keď teraz nemôže byť s tebou. Ja tu budem teraz namiesto neho dozerať na to, aby si bola vždy v bezpečí, v teple a mala dobrú starostlivosť a výchovu, vďaka ktorej sa z teba stane skvelá mladá dáma a z Davyho skvelý mladý muž.“

„Ako vám mám hovoriť?“ spýtala sa Becky.
Eve videla, že ho zaskočila. Nadvihol obočie.
„Hmmm,“ povedal. „Počkajme. Moja manželka je teta Eve. Takže ja by som mohol byť ujo Aidan.“

Znelo to absurdne. Tak absurdne, že Eve sa zasmiala. Kto by si to bol pomyslel? Plukovník Aidan Bedwyn navrhuje dvom bezprizorným deťom, aby mu hovorili ujo Aidan? Bože, ale ho miluje! Ale to vedomie bolo priveľmi bolestné, aby sa s ním teraz vyrovnala. Znova sa usmiala na Becky.
Zajtra odíde.
Vojvoda z Bewcastlu prijal pozvanie, aby zostal na noc na ringwoodskom panstve. Čokoľvek bude lepšie, povedal svojím typickým tichým, povýšeným hlasom, ako znova nocovať v Troch pierkach, a súdiac podľa výrazu majiteľa hostinca, keď ho videl vchádzať dnu, bol ten pocit vzájomný.
Eve ohromilo a zmiatlo, že prišiel, ale nezamýšľala sa veľmi nad jeho motívom, až kým nevošla pred večerou do salóna a nenašla ho tam sedieť samého. Po Aidanovi nebolo ani stopy.
Nikdy nemala vojvodu rada. Zároveň si v tej chvíli priznala, že tak ako všetci ostatní v jeho okruhu, aj ona sa ho bála. Ale nikdy tomu strachu nepodľahla. Teraz potlačila nutkanie zmiznúť z miestnosti alebo veselo trkotať o bezvýznamných veciach. Úmyselne prešla cez celý salón a vystrela obe ruky. Nezostávalo mu iné, len ich chytiť, aj keď ho to mierne prekvapilo a možno mu to bolo aj trochu nepríjemné.
„Ďakujem,“ povedala. „Z celého srdca vám ďakujem.“ Prv ako mu pustila ruky, pevne ich stisla – mal ich štíhlejšie ako Aidan, prsty dlhé a na každej ruke prsteň.
„Nie som si vedomý,“ povedal, „že by som vám urobil nejakú veľkú službu, lady Bedwynová.“

„Neviem, ako dlho ste tam stáli, prv ako ste prehovorili,“ odvetila, „ale museli ste pochopiť, že verdikt bol na vážkach a gróf bol rovnako naklonený zotrvať pri svojom pôvodnom rozhodnutí a ponechať deti v Cecilovej opatere, ako zveriť ich mne. Vaše slová naklonili misky váh v môj prospech. Ale ešte väčšmi vaša prítomnosť.“

„Tak potom som rád, že som mohol aspoň trochu poslúžiť,“ povedal.
„Prečo ste prišli?“ Najradšej by bola odišla, alebo sadla si a venovala sa svojej práci. Jeho strieborné oči a veľmi priamy pohľad ju vyvádzali z rovnováhy. Ale zostala stáť na mieste, ani nie meter od neho. „Iste nie kvôli deťom. Siroty obchodníka vám musia byť celkom ľahostajné. A nemohlo to byť ani kvôli mne. Som presvedčená, že ma prinajlepšom tolerujete a prinajhoršom nenávidíte a určite som vás bezhranične nahnevala, keď som trvala na tom, že sa nemôžem zúčastniť na večeri v Carltone. Takže zrejme ste tu kvôli Aidanovi.“

„Upokojuje ma,“ odvetil, „keď ma niekto pozná tak dobre, že si vie sám odpovedať na svoje otázky a ušetrí ma námahy.“

Pri tej povznesenej odpovedi sa začervenala. „Prečo ste prišli?“ zopakovala.
„Prišiel som preto, madam,“ vysvetľoval, „lebo som hlava bedwynovského rodu a vždy som si považoval za povinnosť starať sa o jej členov. Teraz ste a aj budete jednou z nich, nech akokoľvek trváte na svojej nezávislosti a posielate Aidana navždy preč, keď sa mu skončí dovolenka. Zdalo sa mi, že možno budete potrebovať môj vplyv, ktorý, ako ste sama videli, je značný. A preto som prišiel.“

„Takže ste prišli kvôli mne?“ Zamračila sa. Zdal sa jej priveľmi chladný, aby to urobil z láskavosti. Ale nebola to láskavosť. Práve to sám povedal – bola to povinnosť. Tak ako Aidana, aj jeho motivovala povinnosť väčšmi ako čokoľvek iné. Títo dvaja bratia si boli v mnohých smeroch veľmi podobní. A predsa neboli priatelia.
Vojvoda mierne naklonil hlavu.
„Čo je to medzi vami a Aidanom?“ spýtala sa zrazu. „Prečo si nie ste… blízki? Ste takmer rovesníci a máte podobné povahy.“ Ale nebola to celkom pravda. Za Aidanovou neprístupnosťou bol oheň, za vojvodovou chlad. „Obaja kladiete česť a povinnosť na prvé miesto. Prečo si nie ste blízki?“

Vzal do ruky lorňon a jeho svetlé oči ju zmrazili. Uvedomila si, že sa skryl za svoju najhrubšiu masku. Zrazu uvažovala, či je aj za tou najtenšou z nich skutočný človek.
„Takže podľa vás musia bratia okato prejavovať vzájomnú lásku na waleský spôsob, madam,“ spýtal sa, „vinúť sa jeden druhému na hruď, roniť sentimentálne slzy pri každej rozlúčke, hádke a zmierení, verejne vyhlasovať kvetnatými slovami hĺbku svojich citov? Musí medzi nimi niečo byť, ak sa k sebe správajú s anglickou rezervovanosťou?“

Vyburcovala ho. Šľahal ju chladnými slovami a otvoreným opovrhnutím k jej krajanom. Ale vyburcovala ho.
„Takže k nemu cítite lásku?“ spýtala sa.
„Vyjadrujete sa ako žena, lady Bedwynová,“ vzdychol si. „Láska. To je iba abstraktný pojem, ktorý ani nemožno definovať, iba uskutočňovať. Aidan je Bedwyn. Je to môj brat a – ak neprivediem na svet vlastného syna – aj môj dedič. Jeho život je pre mňa rovnako dôležitý ako jeho… šťastie. Položil by som zaňho aj život, keby som bol nútený k takému krajnému a dramatickému gestu. Je to láska? Sama rozhodnite.“

Prv ako dohovoril, otvorili sa dvere a vošla teta Mari, opierajúc sa o paličku. Sprevádzala ju Thelma – Eve nástojila, aby večerala s nimi ako vždy. Teta Mari sa okamžite s nadšením rozhovorila o procese, ako silou-mocou volala pojednávanie. Vojvodovi sa pri počúvaní jej waleského prízvuku zračil na tvári bolestný výraz.
O päť minút sa zjavil Aidan. Už na sebe nemal uniformu, ale elegantné sivo-modré oblečenie a naškrobenú bielu košeľu.
„Andrews dnes prišiel z Londýna tak neskoro popoludní, že mi nestihol vyžehliť košeľu,“ vysvetľoval. „Nechcel ani počuť, že by som si ju obliekol nevyžehlenú, aj keď moje neskúsené oko na nej nevidelo ani jediný záhyb. Usúdil som, že radšej prídem trochu neskôr, než by som mal počúvať, ako narieka od hanby.“

Keď sa k nemu Eve obrátila, zaplavil ju príval bolesti. Meral s ňou tú dlhú cestu sem a nebál sa ani bratovho hnevu. Dnes bojoval za ňu a jej deti, ktoré preňho nič neznamenali. Usmial sa na ňu.
A zajtra odíde.
„Ale ty si si nikdy nedal veľmi záležať na oblečení, Aidan,“ poznamenal vojvoda.
„Večera bude pomaly hotová,“ oznámila Eve. „Ideme do jedálne?“

Aidan nastavil tete Mari rameno a vojvoda pristúpil k Eve, aby jej ponúkol svoje rameno, a ona si oneskorene uvedomila, že mala Agnes povedať, aby priniesla do salóna niečo na pitie. Iste si budú myslieť, že je prehnane šetrná.
Hoci Bewcastle prišiel na vidiek iba na deň, priviezol so sebou celú kavalkádu – vlastný koč s erbom a batožinový koč, a s nimi komorníka, dvoch kočišov a šiestich predjazdcov v parádnych livrejach.
Keď Aidan na druhé ráno stál na terase s Eve, aby sa s bratom rozlúčil, pocítil prenikavý osteň smútku. Toto sa stalo z Wulfa –ten veselý, energický, nezbedný chlapec, na ktorého si spomínal, sa zmenil na chladného, osamelého aristokrata, ktorý mal takú moc, že mu stačilo zdvihnúť prst alebo obočie. Alebo ticho povedať jedno slovo. Na okamih Aidana premkla neznáma bolesť. Zvyčajne naňho rozlúčky nijako zvlášť nepôsobili, najmä keď vedel, že toho druhého o pár dní uvidí.
Prečo Wulf prišiel? Tá otázka mu chodila po rozume od predchádzajúceho popoludnia, ale stále sa nevedel zmieriť s odpoveďou, ktorá sa mu núkala, totiž že jeho brat prišiel iba preto, lebo člen bedwynovskej rodiny bol v núdzi a jeho vplyv by mohol zapôsobiť. Prečo by Wulfovi záležalo na tom, že Eve bude trpieť, ak stratí dve siroty, hoci aj bola Bedwynová? Bolo možné, že prišiel preto, lebo vedel, že Aidanovi záleží na Eve, a jemu záležalo na Aidanovi? A to nielen z povinnosti, ale z bratskej… lásky? Nemalo zmysel pýtať sa ho na to. Zahľadel by sa na Aidana striebornými očami, nadvihol by obočie, v ruke neodmysliteľný lorňon, a tváril by sa, akoby to slovo jakživ nepočul. Koče sa stratili v diaľke.
„Dúfam, že vám nenarobím problémy, ak zostanem o deň dlhšie,“ povedal.
„Vôbec nie.“ Ale tak trochu nechápavo sa zamračila.
Samozrejme, očakávala, že odíde dnes ráno s Wulfom. Včera večer to sám povedal. On sa však zobudil krátko pred svitaním a potom už nemohol zaspať, tak len ležal v posteli a v hlave si premietal scénu zo zasadacej siene.
Ale môj domov je na ringwoodskom panstve. Tam žije moja manželka. Tam pri odchode zanechám svoje srdce.
Keď hovoril tie slová, nepripadali mu ako klamstvo, hoci predpokladal, že nič iné to nie je. Rozhodne boli takmer hanebne okázalé. Ale ako sa pokúšal znova zaspať, nevedel si tie slová vymazať z mysle.
… tam pri odchode zanechám svoje srdce.
… jej osirené deti sú aj mojimi deťmi.
Nie sú jeho vlastné. Nebol dôvod, aby mu na nich záležalo, možno sa o ne prirodzene zaujímal ako o malé deti, ktoré osireli a nikto z príbuzných sa ich nechcel ujať.
A potom sa mu usadili v mysli slová Cecila Morrisa a opakovali sa znova a znova, až napokon Aidan vstal, bez Andrewsovej pomoci sa obliekol a šiel osedlať koňa, aby si rýchlo zajazdil za východu slnka.
… povedzte, Eve, kde vezme Davy otcovský vzor, taký dôležitý pre dospievajúceho chlapca?
Pri tých slovách sa mu v mysli vynoril chudý chlapec, jeden večer zmätený a sršiaci hnevom, a včera v koči zamĺknutý a nečinný.
…kde vezme Davy otcovský vzor…? Tam pri odchode zanechám svoje srdce.
Sú to Evine deti. A Eve je jeho manželka. Aká hlúpa sa mu teraz zdala spomienka na to, ako sa rozhodol, že sa s ňou ožení, vezme ju do Londýna na predstavenie kráľovnej, privedie domov a odíde od nej. Ako malý vojenský manéver, ktorý sa rýchlo uskutoční a rýchlo zabudne. Mohol vziať do úvahy, že je Bedwyn a že takmer všetci Bedwynovci bez výnimky milovali svoje manželky. Patrilo to k tradícii, z ktorej si ako chlapci robili posmech. A Bedwynovci milovali svoje deti a starali sa o ne, aj keď im priveľmi vtĺkali do hlavy svoje predstavy o povinnosti a zodpovednosti. No nikto z Bedwynovcov sa nikdy nestaral o bezprizorné deti.
„Je krásny deň,“ povedal. „Pomyslel som si, že by som mohol vziať chlapca na rybačku.“ Len čo vyslovil tie slová, zahanbil sa.
„Davyho?“

„Pomyslel som si, že by ho to možno potešilo,“ vysvetľoval. „Po našej svadbe som ho uisťoval, že je v bezpečí, a kládol som mu na srdce, že je ochranca svojej sestry a všetkých žien v dome. Samozrejme, keď k tomu prišlo, nemohol ochrániť nikoho, ani len seba. Mal som si uvedomiť, že je dieťa a potrebuje, aby s ním dospelí občas strávili trochu času a ochraňovali ho, kým nebude dosť starý, aby mohol sám ochraňovať iných. A tak s ním strávim aspoň dnešný deň.“

Zamračila sa ešte väčšmi a najprv si pomyslel, že možno urobil chybu, keď jej vnucuje svoju spoločnosť o deň dlhšie, akoby spochybňoval jej schopnosť postarať sa o chlapca sama. Ale keď prehovorila, zistil, že si jej zamračený výraz vysvetľoval zle.
„Ste naozaj láskavý,“ povedala. „Niekedy o tom pochybujem. Pri vás sa človeku ľahko stane, že zapochybuje. Až včera som si uvedomila, že vy aj vojvoda z Bewcastlu sa skrývate za takmer nepreniknuteľnými maskami. Ale naozaj ste láskavý muž.“

„Iba preto, že som sa rozhodol ísť na rybačku?“ Za maskami? Nenosí predsa nijakú masku, alebo áno? A čo Wulf? Áno, ten naozaj nosí masku a ona je veľmi vnímavá, že si to všimla. Ale on určite nie. „Neviete veľa o mužoch, Eve, ak si myslíte, že je odo mňa veľká obeť, ak zostanem o deň dlhšie, aby som si užil trochu potešenia.“

„Davyho otec bol obchodník,“ vysvetľovala. „A obchody mu nešli práve najlepšie. A plukovník lord Aidan Bedwyn hovorí, že sa neobetuje, ak sa vzdá ďalšieho dňa svojej dovolenky, aby vzal syna tohto muža na rybačku?“

„Je krásny deň,“ povedal zrazu. „Mali by ste s nami ísť aj vy, Eve, a zoberte aj dievčatko. Mám pocit, že deti by sa necítili veľmi dobre, keby neboli spolu, najmä keď som pre nich takmer cudzí. Odvezieme sa kočom a dozadu naložíme piknikový košík.“

Naklonila hlavu nabok a uprela naňho krásne, rozžiarené oči.
„Povedzte opatrovateľke, aby deti vychystala,“ pokračoval zahanbene, „a oznámte slečne Riceovej, že dnes sa učiť nebude. Potom prikážte, aby nám pripravili ten piknikový košík, a ja sa postarám o koč.“

Usmiala sa naňho, potom nadvihla sukňu a zľahka vybehla po schodoch do domu. Zrazu mu bolo ľahko pri srdci, cítil sa ako chlapec, ktorý utiekol z učebne. Ani sa nepamätal, kedy sa naposledy celý deň oddával vlastnému potešeniu. Takže je potešenie stráviť deň s dvoma malými deťmi, potomstvom neúspešného obchodníka, ako mu práve pripomenula? A učiť chlapca chytať ryby? Urobiť si s nimi a s Eve piknik?
Zrazu uvažoval, či by zostal aj nebyť detí. Sedel by teraz v koči s Wulfom a spokojne s ním debatoval o politike alebo niečom podobnom? Alebo by si našiel inú zámienku, aby zostal?
Nerozoberal ďalej tú otázku. Radšej vykročil k stajni.
Tam pri odchode zanechám svoje srdce.
Bola preč dva týždne a mala by urobiť tisíc dôležitejších vecí. Eve si vždy starostlivo plnila povinnosti statkárky. A vždy sa venovala aj spoločenským povinnostiam – navštevovala susedov, pohostila ich, keď oni prišli k nej, chodila za chorými. Ale rozhodla sa, že sa nebude cítiť previnilo, ak si urobí deň voľna. Koniec koncov, nevezme si ho iba kvôli sebe, ale aj kvôli deťom. Ak sa za posledné dva týždne niečo naučila, potom to, že zo všetkého najdôležitejšie je venovať im čas, pozornosť a lásku.
Ďaleko od domu a vysoko nad dedinou našli na jej pozemku pokojný úsek rieky. Na trávnatej lúke posiatej pestrofarebnými kvetmi položili na zem piknikový košík, ktorý niesli od brány, kde nechali koč, a šli chytať ryby. Koňa nechali voľne sa pásť v jednom kúte lúky.
Všetci chvíľu chytali ryby – Aidan s Davym, Eve s Becky. Usilovala sa spomenúť, čo sa kedysi naučila od Percyho. Raz za čas k nim Aidan prišiel a pomohol im – keď Becky hodila do vody udicu, držal jej ruky a ukazoval jej, ako ju udrží bez pohybu, aby sa pri tom rýchlo neunavila. Becky zaklonila hlavu, hľadela mu zospodu do tváre sklonenej nad jej tvárou a usmievala sa – bol to slnečný, bezstarostný detský úsmev. Aidan na ňu žmurkol.
Pre Eve to bol vzácny okamih. Nikdy neočakávala, že by sa ten mohutný jazdecký dôstojník, ktorý jej v salóne oznámil správu o Percyho smrti, vedel správať nežne k deťom.
Ale Becky čoskoro unavila tá nečinná hra, z čoho mal najväčšiu radosť Muffin, ktorý vyskočil zo svojho ležoviska na brehu, poskakoval pred nimi a naháňal muchy. Eve sa s Becky brodila lúkou, hovorila jej, ako sa volajú jednotlivé kvety, naháňala s ňou motýle, ale keď jedného chytili, chvíľu obdivovali jeho pestrofarebné krídla a potom ho pustili, hrali sa aj s Muffinom na chytačku – hoci v tej horúčave sa nevydržali hrať dlho – a napokon si sadli vedľa košíka a plietli venčeky z púpav. Eve uplietla taký veľký, že ho dala Becky na krk ako reťaz, a menší jej položila na hlavu. Najmenší, ktorý uplietla Becky, si dala Eve na ruku.
Kým sa spolu hrali, dievčatko džavotalo a niekedy si ticho pospevovalo, Eve si celý čas uvedomovala, ako Aidan stojí s Davym na brehu a vážne sa venujú chytaniu rýb. Všimla si, že Aidan mu ticho vysvetľuje a trpezlivo naňho dozerá, ale v skutočnosti robil Davy všetko sám. Nakoniec sa spolu usadili na brehu, obaja iba v košeli, väčšinou mlčali, ale chvíľami sa zas rozprávali. Eve sa zdalo, že Davy hovorí viac ako zvyčajne. Ani jeden z nich sa nesmial, dokonca ani neusmieval, ale obaja vyzerali uvoľnení a spokojní.
Takmer ako otec a syn.
Prečo zostal? Takmer celú noc ani oka nezažmúrila a duševne sa pripravovala na rozlúčku, ktorá ju čakala dnes ráno. Dokonca sa ani netvárila, že jej je to jedno. Nechcela, aby odišiel. Bolo to jednoduché. Nebola na jeho odchod pripravená nikdy nebude. A potom svitlo ráno a zistila, že odchod sa odkladá a dostane do daru ešte jeden deň – a v noci bude znova prežívať rovnakú úzkosť. Takmer ju sklamalo, že sa rozhodol zostať. Najhoršiu bolesť by teraz už mala za sebou. A možno aj nie.
Bezpochyby nie.
„Choď povedať Davymu a ujovi Aidanovi, že je načase jesť,“ prikázala nakoniec Becky a otvárala piknikový košík.
Hľadela za dievčatkom, ako im odovzdáva odkaz. Videla, ako sa Aidan obrátil, voľne ju chytil okolo pása a Becky ho bucľatou rúčkou objala okolo krku a oprela sa mu o široké plece. Videla, ako na ňu Davy pozrel a upozornil ju na rybku, ktorú práve vyťahoval z vody.
Eve si objala kolená a úmyselne sa usilovala vryť si tú scénu do pamäti. Zajtra… Ale radšej nebude myslieť na zajtra.
Čoskoro zistila, že ich čakajú hody. Okrem hrubých krajcov chleba s maslom, ku ktorému pani Rowová štedro pridala plátky syra, mali mať na obed aj čerstvo upečené ryby.
„Prečo myslíte, že sme ich s Davym chytali?“ spýtal sa Aidan, keď Eve dala najavo prekvapenie. „Išli sme si doslova zodrať ruky do kosti, aby sme ako správni muži mohli nakŕmiť svoje ženy. No nie, Davy?“

Na tvári nemal úsmev, ale bezpochyby sa tajil v jeho hlase. Poslal Becky pohľadať veľké, ploché listy, zatiaľ čo on a Davy znášali halúzky na založenie ohňa. Kým Eve škrabkala Muffina po bruchu, lebo ju do hľadania nezapojili, prebleslo jej mysľou, že sám by to zvládol dva razy rýchlejšie, ale nechal deti, aby takmer všetko robili samy, vrátane prípravy ohniska a podpálenia ohňa kresadlom, ktoré vyčaril z vrecka kabáta. Naučil ich, ako očistiť a pripraviť rybu, a potom im dovolil uložiť ju na listy a zabaliť. Listy však dal do ohňa sám.
Eve si pritisla kolená k bruchu, keď jej v ňom začalo škvŕkať od hladu, ale nesťažovala sa, že budú obedovať neskoro. Obe deti sa zabávali tak dobre, ako jakživ nevidela. „ „Ocko nám tiež raz založil oheň,“ poznamenal Davy.
„Naozaj, Davy?“ Becky naňho pozrela s rozšírenými očami.
„A opekali sme si gaštany,“ povedal Davy, „a mamička ho hrešila, že dovolil, aby sme si popálili prsty.“

„Mne mamička dovolila, aby som jej česala vlasy,“ pochválila sa Becky.
Bolo to len pár viet, ale Eve sa zaliati oči slzami a pri srdci mala hrejivý pocit. Hoci im vždy kládla na srdce, aby nezabúdali na rodičov, nikdy ich nepočula na nich spomínať.
„Podľa mňa sú tie ryby už hotové,“ ozval sa konečne Aidan. „Vyberiem ich z ohňa, odbalím listy a teta Eve nám povie, kedy sa do nich budeme môcť pustiť. Nechcem, aby mi neskôr vyčítala, že som vám dovolil spáliť si prsty alebo jazyk.“

Napchávali sa rybami, ktoré boli lahodné, aj keď trochu pripálené, chlebom s maslom a syrom, lekvárovými a hrozienkovými koláčikmi. Potom sa osviežili limonádou. A nakoniec sa Aidan s povzdychom natiahol na deke, skrčil jednu nohu a rukou s vykasaným rukávom si zatienil oči pred slnkom.
„Toto je vrchol blaženosti,“ vzdychol si.
Deti sa vybrali s Muffinom na prieskum lúky. Eve uložila zvyšky jedla do košíka. Aidan zaspal a zhlboka, pravidelne oddychoval. Eve sa naňho uprene zahľadela a vrývala si do pamäti ďalšie spomienky. Aj keď bola ospanlivá, neľahla si. Niekto musel dozerať na deti. Okrem toho nechcela zameškať ani jediný okamih toho dňa.
Toto je vrchol blaženosti.
Áno, skutočne to tak bolo. Ale bol to aj deň plný bolesti.
Až priveľmi jej to pripomínalo rodinný život, o akom vždy snívala – najprv si ho spájala s Joshuom, potom s Johnom. A teraz sa jej na krátku chvíľu naskytol pohľad na to, ako by taký život mohol vyzerať – s deťmi niekoho iného a manželom, ktorý od nej zajtra odíde. Možno na tom nezáležalo. Sú to jej deti a je to jej manžel a dnes sú tu spolu ako rodina. Možno záleží iba na dnešnom dni. Možno nikto nemohol očakávať nič viac. Možno je zajtrajšok len ilúzia, ktorá sa nikdy nestane.
„Predpokladám,“ vyrušil ju zo zadumania jeho hlas, „že keď
Davy pochádza z mestského prostredia obchodov a podnikov, nevie toho veľa o vidieku. Chodíte s ním niekedy po farme, vysvetľujete mu všetko, dovolíte mu, aby si takpovediac zašpinil ruky?“

„Veru nie,“ priznala. „Vždy som ich držala v pohodlí domu. Viete, Aidan, keď ku mne prišli, boli také bledé, vychudnuté a nepokojné. Pri pohľade na ne by vám aj srdce puklo. Ale možno by som to mala robiť, však?“

„Treba ho pripraviť na budúcu životnú dráhu,“ vysvetľoval. „Je možné, že ho chytí za srdce pôda. Mohol by byť hospodárom, dokonca aj vaším. Alebo poľnohospodárskym robotníkom, možno aj farmárom.“

„Alebo statkárom,“ dodala. „Moje pozemky nemá kto zdediť.“

Zdvihol ruku, ktorou si tienil oči, a obrátil hlavu, aby na ňu pozrel. „Možno čakáte dieťa,“ podotkol.
„Nie.“ Prudko odvrátila hlavu, lebo lúka sa jej zrazu rozmazala pred očami. Nie, nečaká dieťa. Mohla počať iba počas jedného týždňa, ale nestalo sa tak. Nikdy nebude mať dieťa z vlastného lona.
„Ach,“ vzdychol po chvíli ticha. „To mi je ľúto, Eve.“

„To nie je nutné,“ ubezpečila ho. „Všetko by sa tým beznádejne skomplikovalo, nemyslíte? Mali by ste pocit, že je vašou povinnosťou prísť sem na návštevu pri každom pobyte v Anglicku, a ja by som sa cítila povinná vám to dovoliť.“

Znova ticho.
„To by ste si neželali, však?“

„Nie.“

Po oblohe plával obláčik – jediný. Ale natrafil na slnko a na chvíľu ho zastrel. Náhle sa schladilo a Eve sa zachvela.
„Porozprávam sa s Nedom Batemanom,“ povedala, keď obláčik odplával preč, „svojím hospodárom. Totiž o Davym.“

„Možno by som zajtra mohol vziať Davyho na obchôdzku po farme. Aj sám by som si ju rád pozrel. Viem čo-to o farmárstve.“

„Zajtra?“

Znova zavládlo ticho, ktoré pretkávalo ich rozhovor. „Teraz je v Londýne neznesiteľne a radšej by som sa tomu vyhol,“ vysvetľoval. „Keď Wulf opisoval večeru v Carltone, až som sa striasal od hrôzy. Vy nie? Každý tvrdohlavo hovoril iným jazykom, nikto nikomu nerozumel, veľkovojvodkyňa bola jediná osoba, ktorá mohla tlmočiť, ale odmietla, lebo opovrhuje princom Waleským, kráľovná donekonečna rečnila a potom zabila večer tým, že všetkých donútila, aby jej po večeri formálne vzdali hold v salóne, ruský cár nehanebne flirtoval so všetkými dámami a odúval sa, lebo nebol stredobodom pozornosti. A len čo by som sa vrátil do Londýna, čakalo by ma rovnaké utrpenie. Radšej zostanem tu.“

Iba zajtra? Alebo dlhšie? Do konca dovolenky?
„Nebude vám to prekážať?“ spýtal sa.
„Nie.“ Vôbec si nebola istá, či hovorí pravdu, alebo klame. „Vôbec nie.“

Deti sa vrátili – predtým dlho čupeli pri rieke. Muffin sa schúlil pri Eve a vlhkým nosom sa jej obtieral o ruku, zatiaľ čo Becky sa postavila vedľa Aidana.
„Ujo Aidan,“ povedala, „niečo som vám priniesla.“

Sadol si a dievčatko mu vložilo do ruky okruhliak, čerstvo vytiahnutý z vody.
„Mne?“ Dôkladne si ho obzrel a zahľadel sa na ňu. „Myslím, že to je najvzácnejší darček, aký som kedy dostal. Ďakujem, srdiečko.“

Eve ohromil ten prejav nehy, ale Becky prešla okolo deky na jej stranu.
„Aj pre teba mám jeden, teta Eve,“ povedala.
Keď Eve dieťa objala, uvedomila si, že ten darček bude do konca života patriť medzi jej najvzácnejšie poklady ako pamiatka na dnešný deň, jeden z najšťastnejších v jej živote.
„Tuším by sme mali toho koňa vrátiť čím skôr do stajne,“ poznamenal Aidan, „aby nepraskol od prejedenia trávou.“

Becky naširoko zívla. Aidan ju vzal na ruku a druhou chytil piknikový košík.
„Ty by si mohol priniesť udice a všetko ostatné, mladý muž,“ povedal Davymu. „A teta Eve sa môže hrať na dámu.“

Becky si uložila hlavu na jeho plece a okamžite zaspala.

AIDAN netušil, ako dlho zostane. Úmyselne si nekládol tú otázku. Vedel len to, že vôbec netúži stráviť zvyšok dovolenky v Londýne, kde je teraz hekticky a reč sa točí iba okolo vojenských záležitostí, takže by sa cítil ako vo svojom oddiele. A Lindsey Hall teraz v istom zmysle stratil svoje čaro. Dom by mu pripadal prázdny a pochmúrny, keď v ňom neboli jeho bratia a sestry – dokonca aj Ralf prišiel do Londýna, ako naznačil Wulf.
A nebola tam Eve.
Potreboval si oddýchnuť. A na Anglicko doľahla vlna horúčav – deň čo deň bola obloha belasá, slnko žiarilo, horúčava prenikala cez kožu, upokojovala svaly a pôsobila na dušu ako hrejivý balzam.
Bolo ťažké pochopiť, čo ho tak pripútalo k deťom, ktoré boli najprv zámienkou a potom jedným z dôvodov, aby zostal. Možno naňho doliehalo vedomie, že sú to jediné deti, ktoré on a Eve budú mať. Keď raz odíde, už sa nebude môcť nikdy vrátiť. Pri rieke mu to dala jasne najavo. Keby priviedla na svet ich dieťa, dovolila by mu navštevovať ich počas dovolenky, ale za ten týždeň, čo spolu spávali, nepočala.
Takže mu nezostáva nič iné, len tieto okamihy. Týchto pár dní – toľko, koľko mu svedomie dovolí ukradnúť – je to jediné, čo mu zostane ako pamiatka na jeho manželku a jeho deti. Áno, bolo to zvláštne – ale sú to jeho deti. Ich deti.
Eve vyhlásila školské prázdniny. Aidan vzal zopár ráz Davyho so sebou na prechádzku po okolí a chlapec ho čoskoro sprevádzal na každom kroku ako tieň, aj keď šiel iba do stajne alebo do dediny.
Prezreli si spolu farmu – prvý raz aj s hospodárom, druhý raz už sami – a Aidan ukazoval chlapcovi úrodu, vodil ho do polí, občas si s ním čupol, aby sa mohol dotýkať rozličných plodín a vnímať rozdiely medzi nimi. Pozorovali pasúci sa dobytok, na jednej pastvine kravy, na inej ovce. Chodili po dvore, pomáhali kŕmiť prasce a kurence, nazreli do stodoly, napoly plnej vlaňajšieho sena, a našli tam spokojne prežúvajúcu kravu a na sene ležiace chorľavé teliatko. Keď im vysvetlili, že teliatko sa bez pomoci nevie nakŕmiť, Aidan naučil Davyho dojiť kravu. Obaja ochutnali tú teplú, sladkú tekutinu. Pozorovali kováča pri práci. A celý čas Aidan cítil známe vône farmy a pulz vidieckeho života.
Nabudúce s nimi šli aj Eve a Becky a pes skackal vedľa nich na troch zdravých nohách a o štvrtú sa občas opieral. Nezostali však celý čas spolu. Eve zavše vošla s Becky do niektorej chalupy, aby sa porozprávala s manželkami robotníkov, a Aidan onedlho zazrel Becky, ako sa hrá vonku s deťmi. Keď sa neskôr vrátili na dvor, už nemala záujem o veľké zvieratá, ale sadla si do trávy a prachu a hrala sa s krotkými mačkami, zatiaľ čo pes sa ich očividne bál a radšej sa pritlačil k Evinej sukni.
Aidan si všimol, že obe deti sa opálili. Dokonca aj Eve, hoci celý čas mala na hlave plochý beztvarý klobúk – ten istý, ktorý mala aj prvý deň, ak si dobre pamätal, hoci teraz bol ozdobený ružovými, a nie sivými stuhami. Oblečené mala svetloružové mušelínové šaty, ktoré neboli ani nové, ani elegantné. Teta Rochestrová by sa zhrozila, keby ju teraz videla. Ale rozhodne bola krásna.
Kým sa vydali na cestu domov – šli peši, a nie kočom –, všetci, ale najmä deti, boli celí zaprášení a tak trochu neupravení. Bol mimoriadne horúci deň. Becky sedela Aidanovi na pleciach a držala sa mu vlasov, lebo nemal klobúk. Ľútostivo si pomyslel, že sa chýli ku koncu ďalší deň. Už nemôže veľmi odkladať odchod.
Napravo sa vynorila rieka.
„Za mojich chlapčenských čias sme bojovali proti horúčave tak, že sme skočili do rieky,“ poznamenal.
„Ale čo?“ –Eve naňho uprela rozžiarené oči. „Aj my. Teda Percy a ja. Mali sme to zakázané – otec mal z rieky veľký strach. Chodievali sme tamto, kde rastú stromy. Tie nás skryli pred očami každého, kto by chcel na nás žalovať.“ Ukázala povyše rieky.
„Keď sme sa vrátili domov, vždy som musela ukradomky prefrngnúť do svojej izby, aby nikto nevidel, že mám mokré vlasy, a neskôr som sa tvárila, že som si ich umyla.“

Aidan pozrel na chlapca. „Vieš plávať, mladý muž?“

„Nie, pane.“ Chlapec pokrútil hlavou.
„Čože?“ Aidan sa naňho zamračil. „Ty nevieš plávať? To nemôžeme nechať tak. Musíme to napraviť. A čo môžeš urobiť dnes, neodkladaj na zajtra.“ Zamieril k rieke.
„Aidan!“ smiala sa Eve. „Teraz nemôžete učiť Davyho plávať. Nemáme so sebou uteráky.“

„Načo by nám v takomto počasí boli uteráky?“ spýtal sa. „Becky, potrebujeme uteráky?“

Pevnejšie ho chytila za vlasy. „Nie, ujo Aidan.“

„Ale je sa to nikdy nenaučím, pane,“ namietol Davy. „Utopím sa. Klesnem rovno na dno.“

„Naučím ťa, ako neklesnúť na dno,“ ubezpečil ho Aidan. „A ako sa neutopiť.“

Eve šla s nimi a pes sa takisto pridal, dokonca ich predbehol, aby sa mohol čím skôr napiť. Keď sa blížili k rieke, Eve sa bránila, že nemôže plávať. Nemá predsa so sebou nijaké vhodné oblečenie. Ale vyzula si topánky, stiahla pančuchy a vyzliekla Becky šaty, aby sa mohla špľachotať vo vode len v spodnej košieľke. Aidan si vyzul čižmy, stiahol pančuchy, vyzliekol košeľu, ale potom zaváhal a nohavice si predsa len nechal. Davy sa pod Aidanovým dozorom vyzliekol do spodkov. Nebol ani trochu nadšený predstavou, že sa bude učiť plávať.
Keď Aidan vkročil do vody, zistil, že je lahodne chladivá. Siahala mu po kolená, ale v tej časti bola rieka široká a predpokladal, že v strede je oveľa hlbšia. Podal ruku Eve.
„Zamočíte si šaty,“ poznamenal, s úľubou hľadiac na jej štíhle členky, keď nadvihla látku. „Pokojne si ich vyzlečte. Koniec koncov, videl som vás už aj bez spodničky.“

Veľavravne sa naňho pozrela. Opatrne vyskúšala vodu palcom, potom sa do nej postavila najprv jednou, potom aj druhou nohou. Šaty mala vyhrnuté až nad kolená, ale zrejme si uvedomila, že ich aj tak neuchráni pred zamočením, a tak ich spustila a látka sa vznášala okolo nej na hladine vody. Aidan zdvihol Becky na ruky a podal jej ju. Becky zapišťala pri dotyku s tým chladom. Davy nevydal ani hláska, hoci sa triasol, celý chudý, bledý a nešťastný.
Eva sa hrala s Becky, ktorej radosť bolo nielen vidieť, ale aj počuť, zatiaľ čo Aidan začal učiť chlapca dýchať a nebáť sa vody, aj keď bude mať celkom ponorenú tvár. Eve si ľahla na chrbát a Becky držala nad sebou. Aidan urobil to isté s Davym, hoci chlapec ani za svet nechcel zdvihnúť nohy z dna.
„Musíš mi veriť, chlapče,“ dohováral mu Aidan napokon. „Musíš mi veriť, že ťa budem držať a nedovolím ti utopiť sa. Tak čo, skúsime to?“

„Áno, pane,“ súhlasil chlapec vážne.
Aidan ho položil na hladinu, pevne zospodu chytil a cítil, ako sa chlapec pomaly uvoľnil a začal veriť, že voda ho udrží. Aidan ho jednou rukou pustil a druhou ho zľahka držal, aby mal chlapec pocit istoty. Pozrel na Eve, ktorá pomaly krútila Becky do kruhu. Šaty mala načisto premočené a prilepené na štíhle krivky. Dokonca aj vlasy mala vlhké.
Vtom Davy zdesene zhíkol a postavil sa na nohy.
„Pane, stratil som spodky.“

A skutočne, nešťastné spodky unášal prúd, a keď sa chlapec za nimi načiahol, boli už ďaleko.
Becky si to všimla. „Davyho spodky!“ vykríkla.
Aidan sa začal brodiť za nimi. Mohol ich mať o chvíľu v ruke, ale spomalil, keď videl, že chlapec sa so špľachotom a smiechom brodí za ním – alebo skôr s chichotom, lebo sa síce hanbil, ale aj ho to rozveselilo.
Aidan schytil spodky tesne predtým, ako sa dostali k hlbokej vode. Zakrútil nimi nad hlavou.
„Poď si po ne,“ zakričal.
Davy prišiel až k nemu, zvíjajúc sa od smiechu, jednou rukou si zakrýval intímne partie a druhou sa márne načahoval za spodkami.
„Nedočiahnem na ne, pane,“ sťažoval sa. „Uvidia ma!“ Aidan ich spustil trošičku nižšie a zasmial sa. „Možno by som urobil najlepšie, keby som ťa donútil, aby si si po ne priplával,“ povedal a predstieral, že ich hádže do hlbšej vody. „N-n-nie, pane. D-d-dajte mi ich.“

Aidan mal takú radosť, že vidí chlapca smiať sa, že bol v pokušení doberať si ho čo najdlhšie. Ale nechcel ho celkom zahanbiť. So smiechom zamával spodkami chlapcovi na dosah, a keď ich ten schmatol, jednou rukou ho chytil a stiahol do hlbšej vody. Tváril sa, že sa topí, ale napokon ho bezpečne postavil do vody siahajúcej po hruď, takže Davy si ich mohol obliecť tak, aby ho nevideli.
V tej chvíli sa Aidan pozrel na Eve, ktorá zmeravené stála vo vode a v náručí zvierala Becky. Hľadela naňho doslova fascinovane. Až vtedy si Aidan uvedomil, že sa ešte stále smeje. Vlastne, že sa správa nanajvýš nedôstojné.
Zahanbene sklopil pohľad a smiech sa premenil na úškrn.
Davy sa vytrvalo chichotal, teraz už bezpečne oblečený.
„Tak čo, chlapče,“ prihovoril sa mu Aidan, „si pripravený ísť do hlbšej vody? Zaplávaš si tam so mnou, ak ti sľúbim, že ťa nenechám utopiť sa?“

„Áno, pane,“ sľúbil chlapec. Ale tentoraz to nebola len pasívna poslušnosť. V rozžiarených očiach sa mu zračila dychtivosť a chlapčenské vzrušenie. Celkom zabudol na strach. Zabával sa. Bol vo vode s dospelým, ktorému dôveroval.
Aidan ho objal rukou a lenivo sa vznášal na vode, pričom sa plavil vpred pomocou nôh. Cítil, ako ho slnko hreje na hrudi. Videl, že Eve a Becky už nie sú vo vode. Sedeli v slnečnej páľave na brehu a pes sa uvelebil vedľa nich. Eve preťahovala dievčatku šaty cez hlavu. Mokrú košieľku jej zrejme vyzliekla. Sama si nemohla dopriať tú úľavu, a to len preto, že bola pochabá. Mokré šaty mala prilepené na telo, takže vyzerali ako druhá koža. Keby plávala v spodnici a košieľke, nepôsobilo by to o nič zvodnejšie.
Uvažoval, či sa mu to všetko bude zdať len ako sen, keď sa vráti k svojmu vojenskému oddielu. Rovnako bezbolestné a bezvýznamné ako sen? Veľmi dúfal, že áno. Ale aký sen bude snívať do konca života? Potreboval mať nádej do budúcnosti ako všetci ľudia. V posledných rokoch boli jeho sny skromné – keď sa konečne rozlúči s vojenskou kariérou, túžil mať domov, manželku, rodinu. Jeho nedávny sen bol rovnako skromný – pokračovať vo vojenskej kariére, oženiť sa so slečnou Knappovou a prežiť zvyšok života po jej boku. Nemiloval ju, ale nepredpokladal, že by sa niekedy v živote zamiloval. Jemu stačilo pohodlie a spokojnosť. Bude mať niekedy iný sen? Mohol by ho niekedy mať?
Zrazu akoby slnko už tak nehrialo a voda bola chladnejšia.
Neskôr k nim prišiel na večeru reverend Thomas Puddle. Pozvala ho teta Mari, ktorá ho ubezpečila, že Eve sa poteší a bola by sklamaná, keby neprišiel.
Eve sa skutočne potešila. Kým ona trávila čoraz viac času s Aidanom, Becky a Davym, vikár ho trávil s Thelmou a Benjamínom a v to popoludnie sa konečne dostal k jadru veci a požiadal Thelmu o ruku.
„Prosila som ho, aby si to dobre premyslel,“ povedala Thelma Eve, „a zvážil, čo to bude znamenať v jeho postavení, ako to prijme jeho rodina a farníci, ale vyhlásil, že sa s odmietnutím uspokojí iba v prípade, že ho skutočne nemilujem, a preto sa nechcem zaňho vydať. Eve, z celého srdca ho zbožňujem. A Benjamín takisto.“

Eve nič nepovedala, len ju objala.
„Ale zatiaľ som mu nič nesľúbila naisto.“ Thelma sa vyslobodila Eve z objatia a na tvári sa jej zračil ustarostený výraz. „Eve, prijali ste ma, keď sa ku mne všetci správali akoby som mala lepru. Poskytli ste mi zamestnanie aj domov. Becky a Davy ešte stále potrebujú moju pomoc. Nechcela by som…“

Ale Eve zdvihla ruku, aby ju umlčala. „Na svete sú aj iné guvernantky,“ ubezpečila ju. „Určite nejakú nájdem. A ak mi aj tú uchmatne nejaký dobrý muž, nájdem si ďalšiu. Neviete si predstaviť, aká to bude pre mňa úľava, keď zájdem na faru a nebudem sa musieť počas celej návštevy bez ohľadu na počasie prechádzať po farskom dvore.“

Obe sa zasmiali.
„Želám vám aspoň toľko šťastia, ako postretlo mňa,“ začala Thelma, ale Eve znova zdvihla ruku.
„Som šťastná,“ povedala. „Mám domov, mám rodinu. Mám svoje deti. A mám priateľov a susedov.“

„A plukovník Bedwyn?“ spýtala sa Thelma.
Eve pokrútila hlavou. „Predpokladám, že o jeden-dva dni odíde. Iste sa bude chcieť pred odchodom na polostrov stretnúť so svojou rodinou.“

Pri večeri vládla veselá, slávnostná nálada, Thelma sa usmievala a červenala, reverend Puddle sa takisto usmieval a teta Mari bola v dobrej pohode, tešila sa z ich šťastia a blažené švitorila, ako treba naplánovať svadbu a svadobnú oslavu a o ďalších radostných témach. Bola rovnako čulá a neúnavná ako ostatní.
A keď Eve neskôr prišla do salóna po tom, čo hodinu čítala deťom rozprávky, uložila ich do postele a pobozkala na dobrú noc ako vždy, teta Mari výdatne zívala. Thelma uložila Benjamína spať a potom šla odprevadiť reverenda Puddla domov – čo bola, samozrejme, čistá absurdnosť, lebo aj hlupákovi muselo byť jasné, že potom bude musieť on odprevadiť domov ju. Teta Mari bola s Aidanom sama.
„To dnešné slnko a horúčava, navyše vzrušenie z Thelminho šťastia ma načisto zmohli,“ sťažovala sa. „Dnes pôjdem spať skoro. Takže už nemusíte sedieť vnútri a zabávať ma, plukovník. Eve sa vrátila z detskej izby, tak čo keby ste sa šli spolu prejsť, keď je taký krásny večer?“

Ach, nedá pokoj s tým dohadzovaním, pomyslela si Eve, keď Aidan vyskočil na nohy, pomohol tete Mari vstať a podal jej paličku.
„Dobrý nápad, madam,“ súhlasil. „Ak Eve nie je priveľmi unavená, poslúchneme vašu radu.“

Teta Mari sa blažené usmiala a nastavila líce, aby ju Eve pobozkala na dobrú noc.
Muffin, ktorý ešte pred chvíľou tvrdo spal pri kozube, sa pozviechal na nohy a nádejne zavrtel chvostom. Počul, že padla zmienka o prechádzke.
Vydali sa smerom k údoliu, prešli po tráve k leknovému jazierku, chvíľu tam postáli, hľadeli na lekna a ponorili ruky do chladivej vody a nakoniec zamierili pomedzi stromy dolu prudko sa zvažujúcim svahom k potoku. Muffin chvíľu skackal vpredu, chvíľu vzadu a občas prišiel oňuchať Eve sukňu.
„Ako ste prišli k tomu psovi?“ spýtal sa Aidan pri leknovom jazierku.
„Patril jednému z mojich nájomníkov,“ vysvetľovala, „ktorému som odmietla predĺžiť zmluvu, lebo sa správal násilne k robotníkom. Zostal tu po ňom len Muffin, strašne dobitý a dokaličený. Aj teraz človek pri pohľade naňho vidí, čo si pretrpel – aj keď dnes vyzerá oveľa lepšie, ako keď som ho videla prvý raz. Všetci si mysleli, že by preňho bolo najlepšie, keby sme ho dali zastreliť, ale nedovolila som to. Chcela som, aby najprv zakúsil nehu a lásku, aj keby bolo neskôr nutné oslobodiť ho od bolesti. Ale predsa len sa v rámci svojich možností zotavil. Rozhodne sa už neskrýva a nekňučí, keď sa k nemu blíži niekto cudzí.“

„Zaradili ste ho medzi svoje chromé zvieratká,“ poznamenal a usadil sa na nízky múrik. V jeho slovách však neznelo odsúdenie.
„Áno,“ prikývla. „Medzi svoje vzácne zvieratká.“ Zohla sa a poškrabkala psa za zdravým uchom.
Nevedela si vymazať z pamäti spomienku na to, ako sa popoludní Aidan smial s Davym a doberal si ho. A na to, ako sa Davy bezmocne zachádzal od smiechu. Dvaja vážni muži jej života sa smiali a hrali.
„A Ned Bateman je ďalší?“ spýtal sa.
„Ned? Takže vám to povedal?“ chcela vedieť.
„Áno,“ prikývol. „Chcete kúpiť pôdu preňho a pre neurčitý počet dokaličených a zranených prepustených vojakov, aby si mohli založiť vlastnú farmu a možno aj nejaké dielne, a oni vám to budú postupne splácať.“

„Takže to nie sú chromé zvieratká,“ poznamenala. „Všetko mi vrátia. Stanú sa nezávislými. Len keby som im mohla pomôcť viac. Takých mužov budú teraz po skončení vojny tisíce.
nemyslíte? Mužov bez zamestnania. Mužov, čo prišli o zdravie a často aj o jednu alebo viac končatín.“

„Zvážili ste to dobre?“ zaujímal sa. „Poradili ste sa s právnikom? Vypracuje pre vás niekto podrobnosti pôžičky?“

„Nedovi dôverujem,“ povedala.
„Viem,“ prikývol. „A určite dôveruje aj on vám. Ale bolo by lepšie a výhodnejšie pre všetky zúčastnené strany, keby celá transakcia prebehla správne a podľa právnych predpisov. Dovoľte, aby som pre vás našiel dobrého právnika.“

„Nie…“ Zamračila sa.
„Dovoľte, aby vám ho našiel Wulf,“ presviedčal ju. „Verte mi, Eve, muži, ktorí sú zúčastnia na tomto projekte, sa budú cítiť bezpečnejšie, ak budú mať v ruke papiere a budú presne vedieť, na čom sú.“

„Myslíte?“ spýtala sa pochybovačné.
„Verte mi,“ ubezpečil ju. „Dovoľte, aby som o to Wulfa požiadal.“

Prikývla. Vedela veľmi málo o správnych obchodných postupoch. Možno by neškodilo poradiť sa s mužmi, ktorí o tom vedia predsa len viac, najmä ak sú jej príbuzní – manžel a švagor.
„Eve,“ pokračoval, „občas som možno hovoril o vašich chránencoch podráždene a možno aj opovržlivo. Mrzí ma to. Vážim si vašu štedrosť a lásku ku všetkým bytostiam bez ohľadu na to, ako vyzerajú alebo akú minulosť majú. Vďaka vám som spoznal, čo je to pokora. Ďakujem.“

Nevedela, čo povedať, len tam stála a hľadela naňho. Kedy sa stal takým drahým jej srdcu? Bolo to zo dňa na deň? Pochybovala. Všetka tá láska a bolesť sa prikradli pomaly a netušene. Bez slova sa odvrátila a vykročila k údoliu.
„Tu som bola v ten deň,“ vysvetľovala mu, keď boli v polovici svahu, „keď mi Charlie prišiel oznámiť, že mám návštevu – pána od vojska –, a myslela som si, že je to určite Percy. Zbierala som tu zvončeky s Thelmou a deťmi a teta Mari zatiaľ strážila piknikový košík.“

Zvončeky dávno odkvitli. Azalky takisto. Ale údolie bolo krásne v každom ročnom čase. Aj teraz, keď bolo v podvečernom súmraku celé tmavozelené, obloha nad stromami tmavomodrá a potok pozlátený lúčmi zapadajúceho slnka.
„Šli ste domov,“ povedal, „a nevedeli ste, čo vás čaká.“

„Nie.“ Sadla si takmer na to isté miesto, kde v ten deň piknikovali, a rukami si objala kolená. Usadil sa vedľa nej a Muffin odskackal k potoku a ňuchal medzi kameňmi.
„S deťmi to viete priam zázračne,“ povedala. „Až dodnes som nepočula, že by sa Davy niekedy smial. Asi ste mali šťastné detstvo. Je to tak?“

„Veru máte pravdu,“ súhlasil. „Naši rodičia sa navzájom zbožňovali a nás bezhranične milovali. Do hier a bojov sme vkladali všetku energiu. Boli sme uličníci.“

Vedela o ňom tak žalostne málo. Prahla po každej novej informácii – prv ako bude neskoro.
„Aj vojvoda?“ spýtala sa. „Hrávali ste sa aj s ním?“

„S Wulfom?“ Jednou rukou si objal koleno a zahľadel sa na potok pod svahom. „Áno, za chlapčenských čias sme si boli veľmi blízki. Vlastne takmer nerozluční. Obdivoval som ho. Bol odvážny, nebojácny a večne vymýšľal kadejaké kúsky. A ja som s ním celý blažený šiel do všetkého, čo hrozilo malérom.“

Nevedela si to ani predstaviť. „A čo sa potom stalo?“ spýtala sa.
Mierne pokrútil hlavou, akoby sa preberal zo sna. „Prikvačil nás život,“ odvetil. „Povedal som, že rodičia nás bezhranične milovali. Zrejme to nie je celkom pravda. Otec bol vojvoda z Bewcastlu a vo svojom postavení mal istú zodpovednosť a povinnosti. Wulf bol jeho dedič a otec mal zdravotné problémy. Wulf sa musel už ako dvanásťročný začať zaúčať, aby po jeho smrti mohol prevziať tú zodpovednosť a povinnosti na seba. A tak ho vytrhli spomedzi nás a bol pod prísnou kontrolou dvoch tútorov a nášho otca. Chudák Wulf.“ Znova akoby sa ponoril do sna. „Chudák Wulf.“

„Prečo?“ spýtala sa ticho.
„Nenávidel rolu dediča,“ povedal. „Nenávidel pôdu a vedomie, že bude pripútaný nielen k nej, ale aj k rodine, ktorej hlavou sa mal stať. Neznášal predstavu, že v živote jednoducho nebude mať vôbec na výber. Túžil po slobode a dobrodružstve. Túžil po vojenskej kariére. Donekonečna otca prosil – ale nakoniec sa zmieril s realitou.“

Taký bol muž, ktorého teraz poznala ako vojvodu z Bewcastlu? Skutočne je to pravda? Ale musí byť.
„Obaja ste túžili po vojenskej kariére?“ vyzvedala.
„Nie.“ Chvíľu mlčal. Eve počula večerný zbor vtákov, vyspevujúcich vo svojich skrýšach v korunách stromov. „Nie, to bola najväčšia irónia nášho života. Mne bola ako druhorodenému súdená vojenská kariéra, ale celé detstvo aj počas dospievania som bojoval proti osudu. Neznášal som násilie. Zbožňoval som pôdu. Zbožňoval som Lindsey Hall. Ako mladí chlapci sme s Wulfom kuli plány, že si vymeníme šaty, identitu aj životy. Mysleli sme si, že sa natoľko podobáme, že kohokoľvek prekabátime. Zrejme sme vtedy boli naozaj dosť mladí.“

Eve si zrazu spomenula na okamih, keď sa ráno blížili k poľu, ktoré ležalo ladom, a Aidan vysvetľoval Davymu, prečo zostalo neobrobené. Sklonil sa, vzal za hrsť čerstvo pooranej zeme a ukázal ju Davymu. Toto je život, chlapče, povedal. Z tohto pochádza všetok život. Pevne zovrel zem v dlani a na okamih silno zatvoril oči.
Zbožňoval som pôdu.
„Takže váš otec trval na tom, aby ste sa vydali na vojenskú dráhu,“ vyzvedala, „aj keď vy ste si to neželali?“

„Mám dojem, že som bol jeho obľúbenec,“ povedal. „Vždy som ho nasledoval verne ako šteňa, tak ako teraz Davy mňa. Veľmi sa zaujímal o dianie na svojich farmách. Učil som sa od neho a spolu s ním. Doslova som vpíjal každé jeho slovo. Chcel som celý život zasvätiť tomu, čo robil on. Verím, že si postupne uvedomoval, že vojenská kariéra, ktorú mi vybral, nie je v mojom najlepšom záujme. Ale zomrel.“

„A čo sa stalo potom?“ Zamračila sa.
„Keď zomrel, mal som pätnásť rokov,“ pokračoval. „Wulf sedemnásť. Pár rokov som ešte chodil do školy, ale keď som doštudoval a vrátil sa domov, pokračoval som tam, kde som prestal pred otcovou smrťou. Venoval som sa farmárčeniu. Zdalo sa mi, že Wulfov hospodár nemá predstavivosť, ba dokonca je neschopný. Navrhol som…“ Zrazu sa zarazil a Eve si už myslela, že nebude pokračovať. „Vo svojej hlúposti som si namýšľal, že ak Wulfovi vysvetlím, ako zle mu spravuje farmy, a ponúknem mu svoje služby, bude mi vďačný. Týždeň nato ma pozval do svojej knižnice a oznámil mi, že mi kúpil dôstojnícku hodnosť, ako mal otec vždy v úmysle.“

„Ach,“ zvolala Eve. „To je nevýslovná krutosť!“

„Krutosť?“ začudoval sa. „Myslím, že nie. Tak mi Wulf dal na vedomie, že v Lindsey Hall nie je miesto pre nás oboch. Keby som zostal, boli by sme do konca života na nože. Viete, mal v podstate pravdu. Na každom statku je miesto iba pre jedného pána.“

„Ale vy ste nechceli byť vojakom!“ namietla. „Prečo ste to neodmietli?“

„Mohol som,“ pripustil. „No aké som mal možnosti? Musel som odísť z Lindsey Hall. To bolo jasné. A chápete, bol som Bedwyn. Vychovali ma k silnému zmyslu pre povinnosť. A jednou z mojich povinností v tých osemnástich rokoch bolo poslúchnuť hlavu rodiny. Wulf totiž nebol iba Wulf. Bol vojvoda z Bewcastlu.“

„A tak ste šli.“

„A tak som šiel.“

Zrazu jej bolo všetko jasné. Dvoch bratov, ktorí si boli v detstve veľmi blízki, životné okolnosti rozdelili a jeden z nich mal moc nad tým druhým. Každý z nich chcel žiť životom toho druhého, ale okolnosti im bránili zameniť si miesta. A tak životná realita vytvorila medzi nimi nepreklenuteľnú priepasť a pochovala, alebo aspoň utlmila lásku, ktorú kedysi k sebe cítili. Jeden z nich sa stal chladným a svedomitým, druhý drsným a svedomitým.
Ak si niekedy myslela, že privilegovaný život aristokracie je ľahký – a pravdepodobne si to myslela –, v tej chvíli zmenila názor. Aristokrati boli možno najmenej slobodní ľudia v celom Anglicku. Zvláštne.
„Ale zmierili ste sa so svojím životom,“ zaujímalo ju.
Obrátil hlavu a pozrel priamo na ňu. Tma hustla, ale ešte stále jasne videla ostré hrany jeho tváre.
„Ale áno, samozrejme,“ vyhlásil rázne. „Bola to dobrá životná dráha. Ešte stále je a v budúcich rokoch aj bude. Dovolím si tvrdiť, že skončím ako generál.“

„Tešíte sa na návrat?“ vyzvedala.
„Áno, samozrejme,“ zopakoval. „Vždy je príjemné ísť na dovolenku. Teším sa na ňu – na oddych, na rodinu, na Anglicko. Ale kedykoľvek som pripravený vrátiť sa. Keď pridlho zaháľam, zmocní sa ma nepokoj. Áno, bude dobré vrátiť sa späť.“

Strašne hlboko sa jej to dotklo. Je pripravený vrátiť sa späť. Je nepokojný. Bude mu dobre, keď ju opustí a vráti sa k svojmu bežnému životu. Čo vlastne očakávala?
Čo vlastne očakávala?
Vstala a zašla k potoku, teraz skôr striebornému ako zlatému. Muffin okolo nej chvíľu skackal a potom sa vrátil k svojim prieskumom. Aidan sa postavil vedľa nej.
„Toto je tuším najkrajšia časť parku,“ povedal.
„Áno.“ Údolie sa zdalo tmavé, ale keď sa pozrela hore, videla, že obloha je ešte stále modrá.
„Čo bude ďalej, Eve?“ spýtal sa. „Totiž, keď odídem? Bude vás tunajší život uspokojovať?“

Sklonila sa, aby potľapkala Muffina po hlave, hoci sa nedomáhal pozornosti.
„Áno,“ prikývla. „Budem dokonale šťastná. Mám svoje deti, teraz sú už oficiálne moje. Ringwood aj celý majetok je neodškriepiteľné môj. Mám tetu, priateľov, susedov. A to všetko len vďaka vám, Aidan. Vždy na vás budem spomínať s hlbokou vďačnosťou.“

Už nevidela jeho tvár, keď na ňu hľadel, vysoký a Širokoplecí, vystretý ako pravý vojak.
„S vďačnosťou,“ povedal ticho. „Tak to je pre mňa dostatočná odmena.“

Jeho hlas znel presne tak ako v ten prvý deň. Nepočula v ňom ani stopu hlasu, ktorý sa popoludní smial s Davym a doberal si ho, alebo hlasu, ktorý pred pár dňami nazval Becky srdiečkom.
Naprázdno preglgla a v hrdle aj v hrudi ju zabolelo od potláčaného plaču. Čo keby povedala pravdu? Milujem vás. Neopúšťajte ma. Vráťte sa ku mne. Sploďme spolu deti. Žite so mnou Šťastne až do smrti. Zahryzla si do pery, aby nepodľahla desivému pokušeniu.
„Boli ste k nám viac ako láskavý,“ povedala a zhlboka sa nadýchla, aby sa upokojila.
Znelo to definitívne ako rozlúčka.
„Je vám chladno,“ poznamenal, keď sa zachvela. „Radšej sa vráťme domov.“

„Áno.“

Ale chvíľu trvalo, kým jej nastavil rameno. Akoby čakal, že povie viac, aj keď, samozrejme, nebolo čo povedať.
21
NA DRUHÉ ráno prišla do domu zvláštna zásielka v podobe pozvánky od grófky Luffovej pre plukovníka lorda Bedwyna a lady Bedwynovú na záhradný večierok, ktorý sa mal konať o dva dni v Didcote Parku.
„Netúžim tam ísť,“ povedala Eve, keď pri raňajkách nahlas prečítala pozvánku tete a Aidanovi.
„Ach, lenže musíš ísť,“ namietla teta a pritisla si ruky na hruď. „Pozývajú ťa prvý raz. Serena bude nadšená – veď sa pamätáš, ako sa zariekala, že tam nepôjde, ak tam nebudeš aj ty, láska moja.“

Aidan sa pozrel na Eve a nadvihol obočie.
„Ten večierok sa koná každý rok,“ vysvetľovala. „Je veľmi exkluzívny. Pozývajú iba tie najlepšie rodiny. Morrisovci nikdy nepatrili medzi vyvolených. Samozrejme, ako Bedwynová som teraz zrazu mimoriadne úctyhodná.“

„A bola si predstavená kráľovnej,“ dodala teta.
„Áno, aj to.“ Eve sa pobavene zaiskrilo v očiach. „Vlani som im nebola dosť dobrá, ale tento rok som. Nepôjdem.“

„Prepáčte,“ ozval sa Aidan. „Netýka sa pozvánka aj mňa? Čo ak si želám ísť na ten večierok?“

Zmraštila tvár. „To nemyslíte vážne. Alebo áno?“

„Ide o to, Eve,“ povedal, „že budete žiť v Ringwoode do konca života. Zdá sa, že všetci susedia sú aj vaši priatelia – do tejto chvíle s výnimkou Luffa a jeho manželky. Prečo by ste nemohli mať dobré vzťahy aj s nimi, ak je to možné?“

„Tá pozvánka prišla tak neskoro, až je to takmer neslušné,“ odvetila. „Ostatných pozvali už dávno. Samozrejme, boli ste v Didcote Parku a vojvoda z Bewcastlu sa osobne zjavil v zasadacej miestnosti. Zrazu už nie som vydedenec spoločnosti.“

„Ste zatrpknutá?“ spýtal sa.
„Nie, pravdaže nie.“ Zasmiala sa.
„Tak to dokážte,“ vyzval ju. „Prijmite to pozvanie – v mene nás oboch.“

Pani Pritchardová si ešte stále pritískala dlane na hruď. „Presne tak, plukovník,“ povedala. „Presvedčte ju, nech má rozum. A keď sa odtiaľ vrátite, chcem počuť o všetkom do najmenších podrobností. A záhradný večierok je čosi také romantické, je tam dosť hájikov, lesíkov a jaskyniek, v ktorých sa dá stratiť –vo dvojici, samozrejme.“

„Prečo by sme sa mali chcieť stratiť,“ spýtala sa Eve, hoci Aidan si so záujmom všimol, že sa začervenala, „ak tam pôjdeme zo spoločenských dôvodov?“

„Keď tam pôjdeme,“ opravil ju Aidan.
Sľúbil Davymu, že ak bude pekne, vezme si von svoju kriketovú súpravu – a bolo pekne. Sľúbil chlapcovi, že postavia bránky na trávnik a naučí ho základy kriketu, aby si mohli spolu zahrať a zabaviť sa. Neskôr chcel dať Davymu lekciu jazdy na koni v ohrade za stajňou, lebo zistil, že nevie jazdiť. Ospravedlnil sa a vstal od stola.
V noci spal veľmi nepokojne. Je tam už pridlho. No, v istom smere nie. Pomohol deťom spamätať sa z nepríjemného zážitku, keď ich z nového domova odviedol policajný strážnik. Postaral sa im o príjemné letné zážitky a dal im pocit rodiny a stability. Dúfal, že sa očistil v Eviných očiach po tom, čo sa k nej v Londýne často správal panovačne. Možno naňho predsa len bude mať o čosi lepšie spomienky, než mohla mať pôvodne.
Ale je tam už pridlho. Po uši sa do nej zamiloval a vedel, že po odchode bude ešte dlho trpieť. No keď včera večer zišli do údolia, povedala mu, že keď od nej odíde, bude šťastná a vždy naňho bude spomínať s vďačnosťou.
S vďačnosťou! To slovo ho ranilo rovnako kruto ako tá najškaredšia nadávka. V tej by aspoň bola vášeň. Vždy naňho bude spomínať s vďačnosťou.
Kým sa prehadzoval na posteli a usiloval sa nájsť akú-takú úľavu v spánku, rozhodol sa, že sa bude musieť zachovať čestne a prestať odkladať odchod. A teraz našiel dôvod, aby mohol zostať ešte tri dni. Ale bol to dôvod, alebo zámienka? Pre Eve skutočne bolo dôležité, aby ju susedia plne spoločensky prijali. Ale…

Ale bolo treba zorganizovať kriketový zápas.
Povedal, že odíde hneď ráno na druhý deň po záhradnom večierku.
Napísala jej Freyja. Bol to vtipný list, plný bystrých a dosť štipľavých postrehov o ľuďoch a udalostiach týkajúcich sa osláv víťazstva, na ktorých sa zúčastnila. Ale zároveň v liste naznačila, že má v úmysle vrátiť sa do Lindsey Hall. A rada by vraj vedela, či by u nich Eve nechcela zostať na leto. Eve bola pevne rozhodnutá zostať doma, ale Aidan chcel stráviť zvyšok dovolenky s oboma sestrami.
Je najvyšší čas, aby som odišiel z vášho života, Eve,“ povedal.
„Áno.“

„A vrátil sa k vlastnému životu.“ Áno.“

Nebola schopná dostať zo seba viac a sústredila sa na to, aby v jej úsmeve bola primeraná dávka veselého súhlasu a zdvorilej ľútosti. Áno, je najvyšší čas. Ak zostane ešte chvíľu, nakoniec ho vôbec nebude chcieť pustiť preč a poníži sa až natoľko, že sa naňho vrhne a bude ho prosiť, aby neodchádzal.
Zostávali ešte dva dni a prvý už výrazne pokročil. Predpoludnie im rýchlo ubehlo pri búrlivom kriketovom zápase, na ktorom sa zúčastnili nielen Eve a Becky, ale aj reverend Puddle. Prišiel do Ringwoodu pod akousi priehľadnou zámienkou a vykľul sa z neho skutočne zdatný nadhadzovač, najmä keď odpaľoval Aidan. Thelma, Benjamín a teta Mari tvorili nadšené obecenstvo a spravodlivo tlieskali obom stranám. Takže keď Aidan oznámil Eve, že odchádza, v skutočnosti už zostávalo do záhradného večierka iba jeden a pol dňa. A potom…

Eve sa sústredila na to, aby do sýtosti vychutnala tie posledné chvíle, a vtesnala do nich toľko aktivít, koľko sa jej podarilo vymyslieť. Zúfalo sa usilovala tešiť z prítomnosti a nemyslieť na budúcnosť, ktorá tak či tak čoskoro príde.
Spolu s Becky sa šli pozrieť do výbehu, ako Aidan učí Davyho jazdiť na koni. Keď sa zdalo, že chlapec sa už na koni cíti celkom isto, Eve navrhla, aby si šli všetci zajazdiť. Davyho poníka viedol na uzde Aidan, ktorý si posadil Becky do sedia pred seba. Eve išla na koni vedľa nich. Neskôr sa Šli prejsť do lesa, kde sa za stromami a kríkmi hrali na skrývačku, aj keď deti vždy prezradili svoju skrýšu hlasnými a radostnými výbuchmi smiechu.
Na druhý deň znova hrali kriket a boli si zajazdiť a neskôr šli s tetou Mari, Thelmou, vikárom a Benjamínom do údolia na piknik. Prv ako sa pustili do jedla, všetci okrem tety Mari sa husím pochodom prešli stredom potoka, pričom Benjamín sedel na pleciach reverenda Puddla. Stúpali z kameňa na kameň a vystretými rukami udržiavali rovnováhu – dokonca aj Muffin sa odvážil opustiť breh a šiel hľadať ryby. Občas niekto z nich vykríkol, keď sa mu nepodarilo stúpiť na kameň, ale rovno do vody, čo vždy vyvolalo búrku smiechu. Keď sa najedli, pustili sa do spevu – hlavný tón udávala Eve a sýty kontraalt tety Mari krásne ladil s Eviným sopránom. Aidan s predstieranou nechuťou poznamenal, že mohol vedieť, že dve Walesanky skôr či neskôr začnú spievať – a potom sa k nim pridal svojím veľmi príjemným barytónom. Ostatní sa takisto zapojili, aj keď stupne ich muzikálnosti sa výrazne líšili.
V deň, keď sa mal konať záhradný večierok, si hneď zrána vyšli s tetou Mari na výlet kočom po vidieckych cestičkách, a keď zastali, Eve a deti jej nazbierali toľko lúčnych kvetov, že podľa Aidana vyzerala ako rozkvitnutý ker, ktorému narástla hlava. Celý čas sa rozprávali a smiali a Eve si s potešením všimla, že najväčším smejkom je Davy. Za posledný týždeň doslova rozkvitol. Ako naňho zapôsobí Aidanov odchod? Ale na to dnes nebude myslieť. Stačí zajtra. Zajtra o tomto čase… Chvíľu mala pocit, že sa jej žalúdok obráti naruby.
Eve proti vlastnej vôli vzrušovala predstava, že sa zúčastní na záhradnom večierku v Didcote Parku, o ktorom v posledných rokoch toľko počula. A tento rok bolo počasie ako stvorené na zábavu pod holým nebom. Bol slnečný, horúci deň, iba občas zavial príjemne chladivý vánok. Eve mala oblečené pekné mušelínové šaty s vetvičkovým vzorom a na hlave slamený klobúk lemovaný kvetmi. Ani jednu z týchto vecí ešte na sebe nemala, bola to súčasť jej nového šatníka. Aidan síce nemal uniformu, ale bol oblečený veľmi elegantne.
Terasa pred domom bola doslova obsypaná pestrofarebnými kvetmi vo veľkých črepníkoch. V tieni boli rozostavené stoly pokryté naškrobenými belostnými obrusmi a na nich stáli veľké krčahy s limonádou i silnejšími nápojmi a misy s nepreberným množstvom sladkých i slaných lahôdok. Za stolmi čakali elegantní lokaji v livrejach, aby pomohli hosťom pri výbere. Aj na čerstvo pokosenom trávniku boli rozložené veľké črepníky s kvetmi a menšie zas viseli zo stromov. Niektoré stoly a stoličky stáli v tieni, iné na slnku, ale pod slnečníkmi, ktoré mali chrániť hostí pred páľavou. Pre tých, ktorí radšej sedeli uvoľnenejšie, boli na trávniku rozprestreté pestrofarebné deky.
Keď prišla Eve s Aidanom, v záhrade už bolo množstvo hostí. Niektorí sedeli, iní sa prechádzali a ďalší sa v skupinkách zhovárali. Tí, ktorí prekypovali energiou, hrali na rovnej časti trávnika kolky. Dve dvojice si posielali hore-dolu loptičku ponad sieť, ktorá bola natiahnutá vedľa kolkovej dráhy. Gróf s grófkou stáli na terase a prijímali prichádzajúcich hostí.
Aj John.
„Ach, nie,“ vzdychla Eve nevdojak, keď ho zbadala cez okienko koča.
Aidan sa zahľadel tým smerom. „Predpokladám,“ povedal, „že ak budete udržiavať spoločenské styky so svojimi susedmi v Didcote Parku, nevyhnutne budete z času na čas v styku aj s Densonom. Nemôžete sa mu donekonečna vyhýbať.“

„Bol to váš nápad, aby som sem išla, Aidan,“ pripomenula mu. „Ja by som bola radšej zostala doma.“

„Človek nemôže neprestajne utekať a skrývať sa pred životom,“ vyhlásil. „Radšej sa o to netreba ani pokúšať, ale postaviť sa nevyhnutnosti zoči-voči.“

Nemali čas povedať viac. Koč zastal, Sam Patchett zoskočil z kozlíka, aby im otvoril dvere a spustil schodíky, a v ďalšej chvíli sa už usmievala, ukláňala a gróf z Luffu ju predstavoval svojej manželke a synovi.
„Blahoželám k sobášu, lady Bedwynová,“ povedala spôsobne grófka, „a k tomu, že ste sa dostali do rodiny Bedwynovcov. Uvoľnili ste sa od vojenských povinností, plukovník Bedwyn?“

„Dostal som dva mesiace dovolenky, madam,“ odvetil Aidan, „žiaľ, veľmi rýchlo sa mi kráti.“

„Mal som tú česť zúčastniť sa na predstavení lady Bedwynovej v bedwynovskom sídle, mama,“ ozval sa John a žiarivo sa usmial priamo na Eve. „Musím povedať, že počas toho krátkeho pobytu v meste sa stala doslova hviezdou.“

V tej chvíli k nim pribehla s vystretými rukami Serena Robsonová, ktorá zbadala Eve z druhej strany trávnika.
„Predsa len si prišla,“ zvolala a pobozkala Eve na líce. „Poď so mnou za Jamesom, stojí tamto pod brezou. Aj vy, plukovník. Odkedy ste sa vrátili z Londýna, ani sme sa poriadne nevideli. Chcem počuť úplne všetko. Každú pikantériu.“

Polhodinu sedeli pod brezou, popíjali vychladené nápoje a Eve im rozprávala o prijatí u kráľovnej. Aidan s typickým suchým humorom dodal podrobnosti o čiernych šatách a reakcii jeho rodiny. Potom sa muži zdvihli a šli sa pozerať na kolky. Serena hľadela za nimi a vzdychla si.
„Nie je práve najkrajší, však?“ poznamenala. „Ale namojveru, nedá sa poprieť, že pôsobí veľmi distingvovane. A je mimoriadne príťažlivý. My dvaja s Jamesom sme boli nadšení, že ste napokon predsa len spolu strávili istý čas. Najprv v meste a teraz tu. Prišiel až sem, aby ti pomohol vyslobodiť tie úbohé deti, a povráva sa, že od toho dňa s nimi všade chodí a dokonca sa aj hrá. Je nejaká nádej…“

„Zajtra odchádza,“ ozvala sa Eve rýchlo. „Už môže byť v Anglicku len veľmi krátko. Preto chce zvyšok dovolenky stráviť so sestrami v Lindsey Hall.“

Serena sa naklonila ponad stôl a položila jej dlaň na ruku, ale vtom ich vyrušili.
„Smiem si k vám prisadnúť, dámy?“ spýtal sa John.
„Samozrejme,“ súhlasila Serena a ukázala na voľnú stoličku. „Nech sa páči, sadnite si.“

„Viete, Anglicku sa nič nevyrovná,“ začal, „najmä anglickému vidieku v teplý letný deň. Ale niekedy človek musí stráviť rok v cudzine, aby jeho krásu naplno ocenil.“

„Boli ste v Rusku,“ odvetila Serena. „Porozprávajte nám o svojich skúsenostiach s vyššou spoločnosťou. Je elegantná, prejemnená, kultivovaná?“

Eve počúvala jeho príjemný hlas a hľadela na príťažlivú tvár s dokonalými črtami, bielymi zubami a náznakom vrások okolo očí. Pozerala na jeho štíhle, pekné, dokonale upravené ruky. Vedel byť veľmi šarmantný. Všimla si, ako po ňom pokukujú ostatné dámy. Plavé vlasy mu jasne svietili dokonca aj v tieni stromu.
Nečudo, že ako osamelé, neskúsené dievča sa doňho zamilovala. Ale aké základy mala jej láska? Iste nie veľmi pevné, ak ho tak rýchlo prestala mať rada a zamilovala sa do Aidana. Ale možno bola k sebe nespravodlivá. Ak mala láska rásť a prekvitať, bolo ju treba pestovať. A John tu nebol vyše roka, takže ju pestovať nemohol.
Zajtra tu už nebude ani Aidan. Prestane mať rada aj jeho?
Zakrátko si k nim prisadla pani Rutledgeová a rozprávala sa so Serenou o akýchsi cirkevných záležitostiach. John vstal.
„Lady Bedwynová,“ obrátil sa k Eve, „nechceli by ste sa poprechádzať?“

Vrhla pohľad na Aidana a videla, že je iba v košeli a v ruke drží raketu.
„Ďakujem,“ povedala a vstala. Ale nevenovala pozornosť jeho nastavenému ramenu. Založila si ruky za chrbát.
„Eve,“ začal, keď vykročili cez trávnik. „Moja drahá Eve, ako je to možné, že ste ešte krajšia ako kedy predtým?“

Ako má žena odpovedať na takú otázku? Ani sa o to nepokúsila.
„Neočakávala som, že tu dnes budete,“ povedala. „Myslela som, že ste v jednom kolotoči a oslavujete víťazstvo.“

Pokrčil plecami. „Po čase toho má človek práve dosť,“ odvetil. „Chcel som vás vidieť. Dúfal som, že Bedwyn tu už nebude. Ale zajtra tuším už odchádza, však? Počul som, ako ste to hovorili pani Robsonovej.“

„Áno,“ prikývla.
„Je mi vás ľúto, Eve,“ povedal ticho a viedol ju k dlhej aleji lemovanej stromami, na ktorej konci bol osemuholníkový letný dom. „Strašné, že ste boli nútená uzavrieť manželstvo z rozumu s Bedwynom. Všetci do jedného sa tvária kyslo a nemajú ani štipku citu a zmyslu pre humor, však? Ale nič si z toho nerobte. Čochvíľa bude preč. A ja tu budem celé leto, takže vás môžem utešovať.“

„Vy mi nemôžete poskytnúť nijakú útechu, John,“ namietla.
„Ach, Eve,“ vzdychol a pozrel na ňu, „vždy sme predsa boli priatelia, či nie?“

„To áno,“ súhlasila. Vždy sa jej s ním dobre rozprávalo a rada ho počúvala. Páčil sa jej dávno predtým, ako sa doňho zamilovala.
„Tak teda budeme priatelia,“ povedal. „Budeme sa stretávať ako predtým, keď som bol doma. Celé leto sa môžeme priateliť.“

„Radšej nie,“ odvetila. ‚Aj keby sme sa neboli stali čímsi viac ako priateľmi, nemôžeme pokračovať v priateľstve, ktoré bolo a naďalej by muselo byť tajné. Lenže boli sme viac ako priatelia.“

Obaja sa usmiali a kývnutím hlavy pozdravili dvojicu, ktorá sa vracala z letného domu na hlavný trávnik. John s nimi prehodil pár milých slov.
„Teraz ste trochu nešťastná,“ pokračoval John, keď znova vykročili, „lebo ste sa museli vydať proti vlastnej vôli a ste presvedčená, že tým sa medzi nami všetko skončilo. To nemusí byť vôbec pravda. Znova môžeme byť priatelia – koniec koncov, nikdy sme neprestali byť priatelia, však? A znova budeme aj milenci, Eve.“

Ostro si ho premerala. Žiarivo sa na ňu usmieval.
„Povedzte,“ vyzvala ho. „Dlho som nad tým rozmýšľala, aj keď zrejme poznám odpoveď. Mali ste vôbec niekedy v úmysle sa so mnou oženiť?“

„Áno,“ odvetil bez váhania. „Sníval som o tom, Eve. Nesmierne vás milujem. Prosím, verte tomu. Nikdy o tom nepochybujte. Myslím na vás častejšie, ako by som mal. Som presvedčený, že vás budem vždy milovať – aj keď sa sám ožením a splodím dedičov, s ktorými bude môj otec spokojný. Ale v skutočnosti manželstvo neprichádzalo do úvahy. A vedeli ste to rovnako dobre ako ja, aj keď ste moja životná láska.“

Naozaj to vedela? Vari si pre lásku, ktorú k nemu cítila, zakrývala oči pred pravdou? Nie, nezakrývala. Bola neuveriteľne naivná a dôverčivá. Uvedomila si však, že John ju nechcel klamať. V skutočnosti nie. On sa iba hral na sen o manželstve a myslel si, že ona pozná pravidlá hry a hrá ju spolu s ním. Nie je to zlý človek. Ibaže nie je taký, ako si myslela. Nie je to muž, ktorého milovala. Ale ani ona nebola taká, za akú ju považoval.
To všetko bola iba ilúzia.
„Trochu čudná životná láska,“ poznamenala. „Boli ste už dva mesiace v Anglicku, keď som sa dozvedela, že ste sa vrátili, aj to iba náhodou. Keď ste prišli na ples do bedwynovského sídla, netušili ste, s kým sa Aidan oženil.“

„Keď som to zistil, celú noc som sa prechádzal po londýnskych uliciach,“ povedal. „Myslel som, že prídem o rozum, Eve.“

„Ale prečo?“ spýtala sa. „Vy ste predsa nemali v úmysle sa so mnou oženiť.“

„Neznesiem predstavu, že sa vás dotýka iný muž,“ zamrmlal. „Dotýkal sa vás, Eve? Je to váš manžel, lenže je to manželstvo z rozumu. Prosím, povedzte mi…“

„John.“ Eve zastala, aj keď ešte neprišli k letnému domu. „Moje manželstvo vás nemá čo zaujímať. Ani môj život. Boli sme priatelia. Boli sme milenci. V minulosti. Dokonca aj to priateľstvo už patrí minulosti. Medzi nami dvoma už nikdy nič nemôže byť. Nikdy.“

„Odíde, Eve,“ pripomenul jej a zahľadel sa na ňu. Dokonalé črty tváre mu špatil zamračený výraz. „O pár dní na vás zabudne. Pravdepodobne ho nikdy viac neuvidíte. Zmeníte názor a…“

„Nezmením názor,“ vyhlásila. „Som jeho manželka, John. V dobrom i zlom, kým nás smrť nerozdelí. Som rozhodnutá zostať mu z každej stránky verná.“

„Zakrátko si to rozmyslíte,“ trval na svojom. „Moja najdrahšia Eve, spomeňte si, čo medzi nami bolo celé roky. Spomeňte si, aké to bolo, keď sme boli spolu naposledy, prv ako som odišiel do Ruska. Bolo to naozaj veľmi pekné.“

Nebolo. Nie fyzicky. Ale to už bolo dnes jedno.
„Vrátim sa na terasu, potrebujem sa napiť,“ povedala. „A radšej by som šla sama. Dovidenia, John. Želám vám, aby ste boli šťastný.“

„Budem,“ ubezpečil ju a znova sa usmial. „S vami, Eve. Dávam vám nanajvýš jeden-dva týždne.“

Našťastie netrval na tom, že pôjde s ňou dlhou alejou. Všimla si, že Aidan už dohral a znova si obliekal redingot. Zamierila k nemu.
„Vyhrali ste?“ spýtala sa.
„Vždy vyhrám,“ odvetil a prenikavo sa na ňu zahľadel. „Poďme si niekam sadnúť, aby sme si mohli niečo zajesť a vypiť.“

Nepridali sa k nijakej skupinke, radšej si sadli bok po boku na tepanú železnú lavičku pri rybníčku.
„Bola som sa prejsť s vikomtom Densonom,“ priznala sa mu.
„Viem.“

Odhryzla si z koláčika, ale akosi jej nešiel dolu krkom. Nič viac nepovedal.
„Nechcete vedieť, o čom sme sa rozprávali?“ spýtala sa. „Mám dojem, že mi to chcete povedať,“ odvetil. „Ale mám vám to uľahčiť? Chce obnoviť váš vzťah. Chce, aby ste boli jeho milenkou. Vždy vás miloval a bude milovať.“
Bolo to tak neskutočne presné, že naňho iba vyjavené pozrela.
„Odmietla som,“ povedala napokon. „Všetko.“

„Aj to som predpokladal,“ odvetil. „Ste čestná žena, Eve. Už ma nikdy viac neuvidíte, ale radšej budete žiť v celibáte, než by ste mi boli neverná, však?“

Zrazu jej prebleslo mysľou, či predsa len nie je štipka pravdy na tom, že srdce môže puknúť. „Prekážalo by vám, keby som bola?“ spýtala sa.
Obrátil hlavu a uprel pohľad na ňu. Oči mal takmer čierne a celkom nepreniknuteľné.
„Nebudem tu, takže mi nemá prečo záležať na tom, ako sa rozhodnete,“ povedal. „Musíte žiť tak, ako sama uznáte za vhodné. Nebudem vaším svedomím.“

Položila tanier na lavičku medzi nich. Vedela, že už nebude jesť. Všimla si, že sa jej chvejú ruky. Zdvihla pohľad, a keď ho nevidela jasne, uvedomila si, že má slzy na krajíčku. Nedomáhala sa jeho lásky. Chcela od neho počuť iba malý náznak, že mu záleží na jej vernosti.
„Ospravedlňte ma,“ zamrmlala, náhlivo vstala a zamierila k veľkému črepníku. Predstierala, že obdivuje kvet, až kým si nebola istá, že celkom potlačila slzy a môže sa zjaviť medzi susedmi.
Už ma nikdy viac neuvidíte…

Nebudem tu, takže mi nemá prečo záležať na tom, ako sa rozhodnete… Áno, srdce veru môže puknúť. Zajtra jej určite pukne.

VŽDY VYHRÁM.
Tie slová jej povedal po zápase, ale nemal na mysli hru. Dokonca si ani nebol istý, že to je pravda. Skutočne vždy vyhrá? Predpokladal, že vždy hral čestne. Keď si ako osemnásťročný v Lindsey Hall uvedomil svoju chybu, zahanbil sa za to, ako si namýšľal, že môže spravovať Bewcastlov majetok, čím určite rozladil Wulfa, ktorý bol hlavou rodiny len veľmi krátko a bezpochyby vedel o správe majetku menej ako Aidan. Mohol sa brániť proti Wulfovmu rozhodnutiu kúpiť mu vojenskú hodnosť. Brat ho nemohol nútiť nastúpiť k vojsku, najmä ak bol dosť bohatý a nebol odkázaný na podporu staršieho brata. Ale zachoval sa čestne a nastúpil na životnú dráhu, ktorá ho vždy desila.
Odvtedy česť akoby bola jeho majákom – a vrcholným prejavom jeho zmyslu pre česť bolo práve to, že sa v lete oženil s Eve.
Áno, vždy vyhral každý konflikt čestne. Ale bol preto víťaz? A vyhral šťastie? Existuje vôbec šťastie?
Zostali až do konca záhradného večierka, ale po rozhovore na lavičke sa bavili s hosťami každý sám. Eve sa žiarivo usmievala a zrazu sa stala stredobodom obdivnej pozornosti ako v Londýne. Možno sa jednoducho dobre cíti, pomyslel si Aidan. Možno tak pookriala preto, lebo jej manžel zajtra odíde a nikdy viac sa nevráti.
Ale čo tie oči zaliate slzami, ktoré k nemu zdvihla, prv ako odbehla obdivovať kvet v najbližšom črepníku? Čo tie slzy?
Zajtra vyhrá ďalší boj. Zachová sa čestne a odíde. Ale čo získa?
Samozrejme, čestné víťazstvo. Lenže čo šťastie?
A čo jej šťastie? Je taký posadnutý cťou, že vôbec nevenuje pozornosť tomu, čo má rovno pred očami? Ale čo ak sa mýli? Čo znamenali tie slzy?
Domov sa vracali v tichu a každý z iného okna pozoroval ubiehajúcu krajinu. Zajtra má odísť. Vari mu už nemá čo povedať? Vari nemá čo povedať on jej?
Čo znamenali tie slzy?
Chvíľu si myslel, že povedal tie slová nahlas. Ale pery mal zatvorené a ona neodpovedala.
Aidanovi sa nesmierne uľavilo, keď koč konečne prešiel cez bránu Ringwoodu a po príjazdovej ceste sa blížil k domu. Aj zajtra sa mu uľaví, keď konečne odcvála preč a konečne bude po všetkom.
Odvážim sa riskovať svoju česť? uvažoval v duchu. Odvážim sa načiahnuť za šťastím?
Keď šla Eve po večeri hore do detskej izby, Aidan sa pridal k nej. Posadil si Becky na kolená, počúval rozprávky a potom deťom povedal, že na druhý deň odchádza. Sľúbil, že im bude písať a zovšadiaľ posielať darčeky. Musia dávať pozor na tetu Eve, poriadne sa učiť a dbať na to, aby z Becky vyrástla dáma a z Davyho džentlmen. Oboch pobozkal. Becky ho objala okolo krku a aj si poplakala. Davy bol znova tichý a utiahnutý do seba, ale dovolil Aidanovi, aby ho uložil do postele a hladkal po vlasoch.
„Nezabudnem na teba len preto, chlapče, že tu nebudem,*’ ubezpečoval ho. „Vždy ťa budem… ľúbiť.“

„Nikto pri mne nikdy nezostane,“ zašepkal chlapec bezvýrazné.
„Teta Eve tu zostane,“ upokojoval ho Aidan, „a okrem toho aj teta Mari, Becky a pani Johnsonová. A ty zostaneš pri nich. Budem ti písať, Davy. Sľubujem.“

Chlapec sa obrátil nabok a zakryl si hlavu prikrývkou. Aidan vyšiel z izby, ale Eve ešte stále ukladala Becky. Zišiel do salóna a premýšľal, či sa má načiahnuť za šťastím. Gazdiná postávala pred dverami a tvárila sa kyslo ako vždy.
„Pani Pritchardová vám odkazuje,“ spustila, „že si išla ľahnúť, lebo bola unavená, a nemáte kvôli nej zostať dnu.“

Aidan si založil ruky za chrbtom a chvíľu uprene hľadel na gazdinú. „Agnes,“ povedal, keď v ňom dozrelo rozhodnutie, „prineste mi zopár uterákov, dobre? A deku.“

„Prečo?“ Podozrievavo si ho premeriavala.
Aidan nepoznal jediného sluhu, ktorý by odpovedal na priamy príkaz slovkom prečo.
„Do toho vás nič, Agnes,“ odsekol prísnym hlasom, aj keď nálada sa mu zlepšila a zmocnilo sa ho vzrušenie, keď si uvedomil,
že urobil prvý krok. „Prineste ich. Podľa možnosti v priebehu pár minút.“

Prekrížila si mohutné ruky na hrudi.
„Neubližujte už viac mojej holubičke, stačí, že ste jej zlomili srdce,“ povedala. „Ja sa vás nebojím, aj keď viem, že nad vami by som nevyhrala, ani keby som mala v každej ruke pištoľ a v zuboch dýku.“

Aidan sa na ňu usmial. „Agnes,“ odvetil, „najradšej by som vás objal, ale pochybujem, že by to bol pre jedného či druhého z nás príjemný zážitok. Ja som jej zlomil srdce? Prineste tie uteráky a deku, ženská, už mám dosť tej vašej neposlušnosti. Dajte pozor, aby som vás nepostavil pred vojenský súd.“

Ešte väčšmi prižmúrila oči a zovrela pery. Potom stroho prikývla, zvrtla sa na opätku a zmizla. O pár minút sa znova zjavila v salóne s požadovanými uterákmi a dvoma dekami.
„Aj letné noci môžu byť po polnoci chladné,“ poznamenala. „A predpokladám, že sa zdržíte aj po polnoci.“

„Dúfam, Agnes,“ povedal, keď položila kôpku na koniec pohovky.
„Keď sa usmievate, nevyzeráte až tak zle,“ ohromila ho, keď odchádzala z miestnosti. „Ale na mňa úsmevmi neplytvajte, šetrite si ich pre moju holubičku.“

Usmial sa na zatvorené dvere a v okamihu vytriezvel. Prečo je taký bezstarostný? Čo ak obetuje svoju česť?
Dvere sa otvorili a Eve s úsmevom vošla dnu, bledá ako duch. Pohľadom hľadala tetu.
„Išla si ľahnúť,“ oznámil jej. „Zato my dvaja ideme von. Pôjdeme si zaplávať.“

„Zaplávať?“ Neprítomné naňho pozrela.
„V rieke,“ upresnil. „A tentoraz sa nebudete môcť vyhovárať, že nemáte uterák. Je ich tu viac ako dosť.“ Ukázal na kôpku na pohovke.
„To všetko sú uteráky?“ Zamračila sa.
„Sú tam aj dve deky.“

„Deky?“

„Na jednu si ľahneme na brehu,“ vysvetľoval. „Agnes ma upozornila, že ta druhá sa nám zíde na zahriatie, ak zostaneme vonku po polnoci. Môže mať pravdu. Zaplávame si a potom sa budeme milovať, pravda, pokiaľ mi nepoviete, že je vám to proti mysli. A potom…“ Ale stratil nervy. „A potom uvidíme.“

„Aidan.“ Na chvíľu sa jej líca sfarbili doružova, ale potom znova pobledla. Nadýchla sa, že niečo povie, ale iba pokrútila hlavou a mlčala.
Prikročil k pohovke, vzal deky a uteráky, strčil si ich pod pazuchu a voľnou rukou sa načiahol za jej rukou.
„Poďte,“ povedal.
Chvíľu si myslel, že odmietne. Len hľadela na jeho ruku a potom mu konečne pomaly podala svoju. „Posledná noc?“ spýtala sa. „Posledný sen.“

Pamätal si miesto, o ktorom mu prezradila, že tam tajne chodievali plávať s Percym. Neomylne ju viedol tmou. Niežeby bola celkom čierna tma. Mesiac bol takmer v splne a žiaril na nich spolu s miliónmi jasných hviezd. Cestou sa nerozprávali. Zvierala mu ruku a vrývala si do pamäti ten pocit, teplo, silu.
Ako to myslel – posledný sen?
V srdci cítila takú bolesť z potláčaného plaču, že keď vošla do salóna, nevládala sa tváriť radostne.
„Tu sme,“ povedal, keď sa ocitli medzi stromami pri rieke. Teraz už bola nepreniknuteľná tma, aj keď naľavo sa trblietala strieborná stuha rieky. „Tu je to miesto.“ Pustil jej ruku, hodil na zem kôpku a potom rozprestrel deku.
Budú plávať – a milovať sa. Bude natoľko šialená, že nebude namietať?
„Poďte ku mne,“ povedal, načiahol sa za jej rukou a pritiahol si ju bližšie.
Nahmatal gombíky vzadu na šatách a rozopol ich jeden za druhým. Stiahol jej šaty z pliec a rúk a hodil jej ich k nohám –boli to ďalšie z nových šiat, ktoré si starostlivo vybrala na tento posledný večer, ale nie na to, aby ležali pohodené pri rieke. Potom jej začal preťahovať cez hlavu košieľku.
„Zdvihnite ruky,“ povedal. „Aidan…“ namietla šokovane.
„Sama ste mi povedali,“ pripomínal jej, „že tu vás nikto nevidel ani za dňa. A človeku sa najpríjemnejšie pláva, keď je nahý.“

Čo sa to stalo s jeho hlasom? Bezpochyby patril jemu, aj keď pod stromami nebolo dosť svetla, aby sa o tom presvedčila na vlastné oči. Ale je akýsi iný. Akýsi chlapčenský. Taký hlas by si nikdy nespájala s plukovníkom lordom Aidanom Bedwynom.
Ale prečo nie? pomyslela si a zdvihla ruky. Prečo nie? O chvíľu už bola nahá a teraz sa vyzliekal on. Odhodil šaty vedľa deky, a keby to videl jeho sluha, možno by dostal infarkt.
Potom ju znova chytil za ruku a ťahal k rieke. V poslednej chvíli si uvedomila, že nemá v úmysle zastať na brehu. Zhlboka sa nadýchla, zatajila dych, zatvorila oči a skočila.
Šok zo studenej vody jej celkom vyrazil dych, takže keď sa vynorila, musela ho lapať a šliapať vodu. Rieka tu bola hlbšia ako povyše, kde sa kúpali s deťmi.
„Radšej by som šla do vody pomaly,“ poznamenala a roztiahla ruky.
„Nezmysel!“ Zasmial sa. „Šok z pomalého ochladzovania je horší ako šok z náhleho skoku. Pozrite, Eve, na tú vodu postriebrenú mesačnými lúčmi. A pozrite na tie hviezdy. A skúste tú vodu – keď si na ňu človek zvykne, už ani nie je taká studená, však? A ten teplý vzduch. Dýchajte vôňu stromov a lúčnych kvetov. Nie je radosť žiť?“

„Áno.“ Poobzerala sa okolo seba a zhlboka sa nadýchla.
„A mať niekoho, s kým sa dá prežívať tá radosť?“ pokračoval.
„Áno.“

Prestala sa čudovať jeho nálade. Tešila sa z nej. Pomaly začala plávať stredom rieky a on sa držal vedľa nej. Nocou sa nieslo ich dýchanie, Špľachot vody a nočný spev vtákov, a všetky tie zvuky ju upokojovali. Po čase sa obrátil na chrbát a vydal sa na spiatočnú cestu. Ona takisto. Ruky nechali voľne ležať na vode a poháňali sa iba nohami.
„Koľko je ich podľa vás?“ spýtal sa.
„Hviezd?“ povedala. „Tisíce? Milióny? Kde sa to všetko končí? Ktovie. Ale niekde sa to musí končiť, nemyslíte? Všetko má svoj koniec.“

„Vesmír je možno nekonečný,“ uvažoval. „Také Čosi je pre ľudskú myseľ nepredstaviteľné. Všetko má svoj koniec, ako ste práve povedali. Ale čo ak nie, Eve? Čo ak vesmír je nekonečný? Čo ak… čo ak sa ani iné veci nekončia? Dokázali by sme existenciu Boha, nie?“

Absurdné, pomyslela si zrazu. Dvaja úctyhodní dospelí ľudia plávajú potme nahí v rieke a debatujú o nekonečne a Bohu. Napínajú svoju ľudskú myseľ, aby pochopili čosi, čo nemá koniec. Vari hovorí o láske? Nevedela si predstaviť, že by Aidan hovoril také čosi o láske, ale dnes večer mal zvláštnu náladu.
Plávali vyše hodiny, niekedy rýchlo a energicky, inokedy pomaly, takže sa vlastne iba vznášali. Raz sa nečakane ponoril pod ňu a stiahol ju pod vodu, a keď sa po chvíli prskajúc vynorila, musela sa mu okamžite pomstiť a začala plieskať po vode, ktorá mu striekala rovno do očí a on si ich nestíhal utierať. Radostne sa smiali ako bezstarostné deti. A potom ju chytil, uväznil v náručí, vytriasol si z očí vodu a pobozkal ju.
„Najvyšší čas vydrhnúť sa dosucha, nech nezostaneme navždy takí zvráskavení,“ navrhol. „A potom bude najvyšší čas milovať sa. Pravda, ak chcete.“

Okamih pravdy. Samozrejme, od začiatku ani na chvíľu nezapochybovala, iba bola presvedčená, že by mala pochybovať, že tak znásobí zajtrajšiu bolesť, až bude neznesiteľná. Ale už bola neznesiteľná.
„Chcem,“ zašepkala.
„Ach.“ Vzdychol a znova ju pobozkal – a potom ju rázne zdvihol na ruky a vyniesol na breh.
„Bŕŕr,“ striasla sa a bežala po uteráky. On za ňou.
Ešte nikdy sa nemiloval. Nie naozaj. Veľa ráz mal pohlavný styk, a to s mnohými ženami. K niektorým dokonca aj čosi cítil. Ale nikdy predtým sa nemiloval.
Bol zdesený.
Nikdy sa nikomu neotvoril. Aspoň od detstva. Alebo možno od chvíle, keď ako osemnásťročný dychtivo šiel za Wulfom, plný bratskej lásky, aby sa mu zveril so svojimi predstavami o Lindsey Hall a ostatných vojvodových majetkoch a aby mu navrhol, že sa o ne osobne postará. Odvtedy si vždy iba plnil svoju povinnosť – pedantne, úctyhodné a neosobne. Za tých dvanásť rokov, odkedy sa stal dôstojníkom, nikdy sa nikomu neotvoril.
Bol zdesený.
Čo ak ju uvedie do rozpakov tým, že jej ponúkne sám seba a svoju lásku? Rozhodne to nebolo súčasťou ich pôvodnej dohody. Ale nič z toho, čo sa stalo od ich svadby, nebolo súčasťou dohody. Dnes popoludní naňho hľadela so slzami v očiach a potom od neho náhlivo utiekla. Presne si pamätal slová, ktoré povedal predtým, ako odišla.
Nebudem tu, takže mi nemá prečo záležať na tom, ako sa rozhodnete.
Bola z tých slov nešťastná.
Ľahol si vedľa nej na deku, objal ju a privinul si ju k sebe. Telo mala studené od vody, tak ako on. Zato keď jej otvoril ústa a vnikol do nich jazykom, našiel v nich horúčosť. Položila mu ruku na hruď, druhú mu ovinula okolo pása a pritisla sa naňho. Takmer okamžite sa medzi nimi rozhorel plameň. Uvedomil si, že ona po ňom prahne rovnako ako on po nej, a ich telá boli pripravené. Nebola potrebná nijaká predohra.
„Ľahnite si na mňa,“ navrhol. „Zem je tvrdá a ja som ťažký.“

„Nie.“ Prevalila sa na chrbát a stiahla ho so sebou. „Chcem to takto. Prosím.“

Otvorila nohy a objala ho nimi.
„Eve,“ zašepkal jej do pootvorených perí, oprel sa o lakte a chytil do rúk jej tvár. „Ste pripravená?“

„Áno. Vezmite si ma,“ odvetila šeptom. „Vezmite si ma, Aidan. Prosím.“

Vďačne do nej vnikol. Bola horúca a vlhká. Vnútornými svalmi ho objala, až takmer stratil sebaovládanie.
„Len pokojne,“ zamrmlal. „Chvíľu sa budeme oddávať telesnej rozkoši. Budeme sa milovať. Uvoľnite sa, ak môžete.“

Hoci jeho oči si zvykli na tmu, ležali spolu v tieni stromov a jej tvár tienila jeho vlastná. Nevidel ju, ale cítil jej odpoveď. Uvoľnila vnútorné svaly a položila nohy na zem.
Pohyboval sa v nej.
Miloval ju. Vedome jej každým pohybom dával nehu, sám seba. A pri každom rytmickom pohybe si uvedomoval, že hlboký, mocný, všeobjímajúci, zjednocujúci cit môže nielen sprevádzať, ale aj prekonať známu telesnú túžbu, a že kedykoľvek ju môže zasýtiť a naplno prežiť rozkoš.
Miloval sa s ňou. Pomaly, dôkladne, uvedomoval si ju, jej hodvábnu pokožku, vôňu jej vlhkých vlasov a jej podstaty, jej vnútro, do ktorého ho pozvala, jej dych a tiché hrdelné zvuky. Nevidel ju, ale bola to Eve, jeho srdce a duša, jeho láska.
Bytostne si uvedomoval tú chvíľu, keď sa rozhodol do krajnosti riskovať a položiť pred ňu všetko – svoju česť, city, seba samého.
„Eve,“ zamrmlal, „moja drahá. Láska moja jediná. Milujem vás. Navždy. Na veky vekov. Dnes v noci vám dávam svoju lásku.“

„Mmm,“ zamrmlala hrdelné.
Stratil nervy. Bál sa, že prehovorí. Bál sa slov. Pobozkal ju a vnikol jej jazykom hlboko do úst. A v tej istej chvíli zrýchlil rytmus. Odtrhol od nej ústa, až keď zovrela všetky svaly, a cítil, že prichádza vyvrcholenie. Zaklonil hlavu, zatvoril oči a vypustil do nej svoje semeno. Ani vtedy sa tomu celkom nepoddal. Dokonca aj vtedy si uvedomoval, ako ticho vzdychá, chveje sa vo vyvrcholení a postupne sa uvoľňuje.
Vykĺzol z nej a ľahol si vedľa, ale rukou ju ešte vždy objímal. Schytil deku a jednou rukou ju rozprestrel. Vzdychla si, prevalila sa na bok chrbtom k nemu, uložila si hlavu na jeho predlaktie a pohodlne sa k nemu privinula.
Počkal pár minút, kým sa obaja spamätali. Zdalo sa mu, že na chvíľočku zadriemala. A potom zašepkala: „Pozrite na hviezdy. V živote neboli také jasné.“

Pozrel na ňu a prstami jej prečesával mokré vlasy.
„Eve,“ zašepkal. „Ten Denson ma mrzí. Veľmi mrzí. Ale…“

„Nič vás nemusí mrzieť,“ ubezpečila ho. „Milovala som ho, Aidan. Alebo skôr bola som zamilovaná. Ale on nie je taký, ako som si myslela. Možno keby sme sa vzali, nikdy by som neobjavila jeho slabosti, aj keď verím, že asi áno. Nie je to muž, ktorého by som mohla milovať do konca života.“

Nedovolila mu predniesť starostlivo pripravený príhovor. Takže sa bude musieť prispôsobiť toku jej slov.
„Akého muža by ste mohli milovať do konca života?“ spýtal sa.
Chvíľu mlčala. Predpokladal, že premýšľa nad odpoveďou.
„Láskavého,“ odvetila. „Keď sme mladí a pochabí, neuvedomujeme si, akou dôležitou súčasťou lásky je láskavosť. Je to pravdepodobne najdôležitejšia vlastnosť. A ešte čestného muža, ktorý vždy koná správne, nech sa deje čokoľvek.“

Srdce mu zamrelo – obidva razy.
„A silného muža,“ pokračovala. „Dosť silného, aby bol zraniteľný, riskoval, bol úprimný, aj keď sa môže zosmiešniť alebo dočkať odmietnutia. Niekoho, kto je ochotný stať sa stredobodom môjho sveta, aj keď nevie, či budem ochotná urobiť to isté preňho. Muža, ktorý je natoľko pochabý a statočný, aby mi povedal, že ma miluje, aj keď som starostlivo tajila, že aj ja milujem jeho.“

„Eve…“ začal.
„Mal by byť vysoký, širokoplecí, tmavovlasý a mal by mať orlí nos,“ povedala. „A väčšinou by sa mal mračiť a predstierať, že je tvrdý a odolný voči akýmkoľvek citom. A potom sa občas usmiať a prežiariť moje srdce aj život.“

Bože dobrý!
„Museli by ste to byť vy,“ pokračovala. „Nikto iný tomu opisu nevyhovuje. Čo je dobre, vzhľadom na to, že som za vás vydatá. Nemusíte sa báť, že vám budem neverná, Aidan, aj keď zajtra odídete a nikdy sa nevrátite.“

Oprel si hlavu o jej plece a naprázdno preglgol.
„Mysleli ste to vážne, však?“ spýtala sa. „Nehovorila z vás iba vášeň? Mysleli ste to naozaj?“

„Myslel,“ zašepkal jej do ucha.
„Potom ste statočnejší ako ja,“ povedala, „môj silný, vzácny bojovník. Ja som sa neodvážila vystaviť napospas vášmu opovrhnutiu alebo ľútosti. Ale milujem vás z celého srdca. Milujem vás, až to bolí. Aidan, keby som nemala na starosti deti, budem vás nasledovať na bojisko, aj keby to malo byť do konca života. Ale nemôžem odísť. Musím dať prednosť im. Ale budem vám každý deň písať. A poskytnem vám domov, vždy keď prídete na dovolenku. Ja…“

„Pst, láska,“ povedal. „Predám svoju dôstojnícku hodnosť. Chcel som vám to povedať, prv ako ste ma prerušili. Odídem od vojska a budem tu žiť s vami.“

„Ach, Aidan.“ Prudko sa k nemu obrátila a jednou rukou sa mu dotkla líca. „To od vás nemôžem žiadať. Raz budete generál. Získate tituly, vyznamenania…“

„Takže nechcete ani počuť, že by ste boli vydatá za bývalého plukovníka?“ spýtal sa. „Iba s jedným titulom, pre ktorý neurobil nič?“

„Ach, Aidan.“ Dotkla sa perami jeho úst.
„Potrebujete ma tu,“ pokračoval. „Potrebujete niekoho, kto vám bude spravovať farmy a majetok, keď váš hospodár odíde na to nové miesto, čo ste mu vymysleli. Aj deti ma potrebujú. Zúfalo potrebujú nielen matku, ale aj otca. Treba splniť nádeje tety Mari a Agnes potrebuje mať v dome niekoho, s kým sa bude môcť pravidelne, denne biť. A viete, Eve, láska moja, ja potrebujem vás. Vás všetkých. Ale najväčšmi vás, moja najdrahšia láska. Vás.“ Vášnivo ju pobozkal.
„Chcete sa vzdať dôstojníckej hodnosti?“ spýtala sa začudovane. „Teraz?“

„Nie presne v tejto chvíli,“ odvetil. „Keďže Agnes nás sem vyslala s jednou dekou navyše, zdá sa mi slušné využiť ju. Budem sa s vami celú noc milovať pod hviezdami. Ale zajtra, Eve. Pôjdem do Londýna a vybavím to. Zároveň požiadam Wulfa, aby nám odporúčal právnika, ktorý sa postará o tie pozemkové záležitosti. A potom sa vrátim domov a zostanem tu navždy.“

„Domov,“ zopakovala ticho. „Ak ma prijmete,“ dodal. „Ak…“

Nato sa rozosmiala a on sa k nej z neznámeho dôvodu pridal. Smiali sa, objímali, bozkávali a šepkali si nezmysly.
„Vojvoda z Bewcastlu bude zúriť,“ povedala napokon.
„Nie som si celkom istý,“ odvetil. „My Bedwynovci sme manželstvo vždy brali veľmi vážne. Každý, kto si nás vezme, by sa mal pripraviť na to, že bude do konca života milovaný a rozmaznávaný.“

„Myslím, že na to sa rada pripravím,“ povedala.
Znova sa zasmiali a potom sa vrátili k vážnym povinnostiam milovania pod hviezdami.

BOL preč týždeň. Odišiel skoro ráno po záhradnom večierku. Keď sa vrátili od rieky, v podstate sa iba prezliekol, osedlal koňa, pobozkal Eve a vydal sa na cestu.
Nikomu nepovedala, že sa plánuje vrátiť, aj keď teta Mari bola zachmúrená a deti tiché. Neodvážila sa to povedať nahlas. Hoci si bola istá jeho láskou a odhodlaním vrátiť sa k nej, aj tak sa nevedela zbaviť úzkosti, že sa stane čosi, čo mu zabráni vrátiť sa. Radšej nech o tom nevie nikto okrem nej.
S novou energiou sa pustila do práce. Teraz trávila s tetou a deťmi viac času ako kedy predtým. Vrhla sa do plánov na veľkolepú Thelminu svadbu – prvé ohlášky sa mali čítať dva dni po Aidanovom odchode. Serena, teta Mari, slečna Drabblová a teta Jemima – Eve ju osobne navštívila – utvorili spolu s ňou prípravný výbor. Ned Bateman naverboval prvých dvoch mužov na svoju novú farmu. Obaja sa práve vrátili z bojov v Európe. Jednemu chýbalo oko a ruka, druhý mal nohu pod kolenom amputovanú, a obaja boli na mizine.
Každý Evin dych patril Aidanovi. Ale neodvážila sa s nikým podeliť o svoje šťastie, aby ho nezakríkla.
Chodievala si s deťmi zajazdiť. Davy bol rozhodnutý zvládnuť jazdecké umenie a, samozrejme, bolo to aj žiaduce a potrebné. Sam mu dal zopár lekcií vo výbehu. Charlie sa osobne ujal starostlivosti o Davyho poníka a ofukoval ho, akoby to bol najvzácnejší dostihový kôň v krajine.
Eve si bola s deťmi zajazdiť, a keď sa popoludní vrátili na stajňový dvor, Charlie dychtivo skontroloval poníka, či sa mu niečo nestalo.
„Blížia sa kone, mylady,“ ozval sa zrazu Sam a s naklonenou hlavou načúval.
Eve sa pokúšala potlačiť vzrušenie, ale rozbehla sa s deťmi k bráne a videla, ako sa blížia dvaja jazdci a za nimi tretí.
„Ujo Aidan!“ zvolal Davy a v tej istej chvíli sa rozbehol.
Jeden z jazdcov si skrátil cestu cez trávnik, a keď bol blízko, so smiechom zoskočil a vystrel ruky, aby mohol Davyho zdvihnúť do výšky.
„Ujo Aidan!“ znova zvolal Davy. „Vrátili ste sa. Vrátili ste sa.“

Eve pevne zovrela Becky ruku a náhlila sa k nim. Srdce jej prekypovalo takým šťastím, až sa bála, že jej pukne.
„Ocko,“ zašepkala Becky. Vytrhla si ruku z Evinej a radostne sa rozbehla za Aidanom. Zdvihol ju do náručia a pevne si ju privinul. Na chvíľu privrel oči. „Ocko, kýve sa mi zub. Pozrite.“

Ocko.
Zamračene sa pozeral, ako prstom pohybuje zubom.
„Skutočne,“ povedal. „Moje dievčatko už nebude mať mliečne zuby. Ani sa nenazdáme, a bude z teba veľká slečna. Dáš mi božtek?“

Našpúlila pery a cmukla. Pobozkal ju, potom pozrel hore a vystrel ruku k Eve.
„Eve, láska moja, som doma,“ povedal a jednou rukou ju objal.
„Áno,“ odvetila a zdvihla k nemu usmiatu tvár. A kým ju Aidan pred očami všetkých bozkával, Muffm na ňu štekal.
Až vtedy si spomenula, čo videla od brány. Bol tam ešte jeden jazdec. Zaspätkovala, zahryzla si do pery a cítila, ako sa Červená. Aidan položil Becky na zem.
„Priviedol som aj brata,“ oznámil Aidan. „Ešte ste sa s ním nestretli. Ralf, poď sa zoznámiť s Eve.“ Objal ju okolo pása a privinul si ju k sebe. „Oficiálne sa volá Rannulf, ale všetci mu hovoríme Ralf.“

Lord Rannulf Bedwyn zoskočil z koňa a prešiel cez trávnik. Bol takmer rovnako vysoký ako Aidan a rovnako mohutný. A mal orlí nos. Ale bol svetlovlasý ako Freyja a vlasy mal nezvyčajne dlhé a vlnisté. Pomyslela si na nórskych bojovníkov.
„Eve,“ povedal a podal jej ruku. „Veľmi ma teší, že vás poznávam.“

Mal mocný stisk ruky.
„Potešenie je na mojej strane,“ odvetila.
„Toto sú naše deti,“ vysvetľoval Aidan. „Becky a Davy, toto je váš ďalší ujo. Ujo Ralf. A vidím, že po schodoch schádza na terasu teta Mari. Zrejme ma videla. Ospravedlňte ma na chvíľu.“

Pustil Eve a zamieril k terase. Čoskoro už niesol tetu Mari na rukách. Jej palička spadla na dlaždice.
„Minulý týždeň som si už myslel, že vychodí dieru v dlážke,“ ozval sa lord Rannulf, „tak netrpezlivo sa prechádzal hore-dolu. Aidanovi sa zdalo, že všetko ide strašne pomaly.“

„Aj mne,“ priznala sa Eve a usmiala sa naňho. „Som rada, že ste prišli s ním. Hneď dám pre vás pripraviť izbu.“

„Ach, iba na jednu noc,“ povedal. Spolu sa pozerali, ako deti nasledujú Aidana na terasu. „Idem na sever, ale neodolal som, aby som sa nezoznámil s novou švagrinou. Pozvala ma stará matka z maminej strany. Našla pre mňa pravú nevestu –znova. Toto je už tuším štvrtý alebo piaty raz. Nepodľahnem, tak ako som nepodľahol ani predtým, lebo v stávke je moja sloboda a možno aj zdravý rozum, ale jednoducho nemôžem pozvanie ignorovať. Viete, mám sa stať jej dedičom, a nech je, aká chce… mám ju rád. Takže sa idem znova vystaviť nebezpečenstvu, Eve.“

Usmial sa na ňu a odhalil mocné biele zuby. V modrých očiach mu horeli veselé ohníčky.
„Možno vám tentoraz vybrala nevestu múdro,“ poznamenala Eve.
„No, vždy je tá možnosť,“ pripustil. „Ale mám zvláštnu averziu voči tomu, aby mi manželku vyberal niekto iný – či dokonca aby som si ju vybral sám v priebehu najbližších piatich rokov.“

„Iste neodmietnete občerstvenie,“ nadhodila Eve a viedla ho do domu. „A trochu oddychu.“

„To nepopieram,“ súhlasil jej švagor a držal s ňou krok. „Ak môže byť niečo strašnejšie, ako jazdiť s dôstojníkom kavalérie, ktorý prežil posledných dvanásť rokov v sedle, potom je to jazdenie s mužom, ktorý sa ponáhľa za svojou milovanou. Úprimne dúfam, že to už nikdy nikto nebude odo mňa chcieť.“

Eve sa zasmiala.
A vtedy Aidan odvrátil pozornosť od tety Marí a hľadel na Eve očami žiariacimi obdivom a láskou. Keď bola blízko, vystrel ruku a ona cítila, ako jej pevne zovrel prsty.
„Teta Mari,“ povedal Aidan, „zoznámte sa s mojím bratom. Lord Rannulf Bedwyn. Ralf, toto je pani Pritchardová. Možno sa ti bude zdať, že spieva, ale je Walesanka, chápeš.“

„A som na to hrdá,“ ozvala sa teta Mari. „Môžete mi nastaviť to svoje pevné rameno, mladý muž, a odviesť ma dnu, lebo Agnes mi odniesla paličku. Tak poďte, deti.“

O chvíľu Eve a Aidan osameli na terase. Usmial sa na ňu.
„Poprosil som ju o to,“ priznal sa. „Uvedomil som si, že som vás vlastne nepreniesol cez prah, keď sme sa vzali. Môže byť lepší prah ako vlastný, a môže byť lepšia chvíľa ako teraz, keď sa začína to povestné – a žili spolu šťastne, až kým nepomreli?“

„Nie,“ odvetila. „Ale existuje-vôbec čosi ako žili spolu šťastne, až kým nepomreli?“

„Nie,“ povedal a úsmev mu znežnel. „Existuje čosi lepšie.
Šťastie je živá, dynamická záležitosť, Eve, a treba na nej pracovať každú sekundu až do konca života. A to je oveľa vzrušujúcejšia predstava než hovoriť o umieraní. Nemyslíte?“

„Súhlasím,“ povedala, a vtom zvrieskla, lebo ju z ničoho nič pevne objal, zdvihol do výšky a zakrútil sa s ňou. Napokon ju vyniesol po schodoch do domu.
Do ich domu.
Do ďalšieho sna. Nie, bolo to čosi lepšie ako sen. Bola to dynamická, vzrušujúca, šťastná skutočnosť, na ktorej budú spolu pracovať každý deň, kým budú žiť.







